
ΝΕΟΕΚΛΕΓΕΝΤΩΝ ΑΙΡΕΤΩΝ 2014-2019

ΠΡΟΕΔΡΕΙΟ (Κ. ΑΣΚΟΥΝΗΣ): Κυρίες και κύριοι συνάδελφοι, εμείς θα ξεκινήσουμε τη διαδικασία. Υπάρχει πιθανότητα, είναι σε μία σύσκεψη η ηγεσία του Υπουργείου Εσωτερικών, όπως και χθες είχε έρθει στην Ημερίδα που κάναμε για την Αττική και την Πελοπόννησο, μπορεί να έρθει και σε λίγο.

Λοιπόν, να ξεκινήσουμε. Να σας καλωσορίσω εκ μέρους του Διοικητικού Συμβουλίου της ΚΕΔΕ, να σας ευχαριστήσω για την παρουσία σας σήμερα εδώ σε αυτή την ενημερωτική Ημερίδα. Να ευχηθώ σε όλους καλή δύναμη, καλό κουράγιο, πολύ κουράγιο θα έλεγα, για να αντιμετωπίσουμε τις προκλήσεις που έχουμε μπροστά μας αυτή την 5ετία. 


Θα ξεκινήσω λέγοντας ότι η Τοπική Αυτοδιοίκηση είναι ένας θεσμός με χαρές και με λύπες. Αν εμείς δεν τον αγαπήσουμε, δεν είμαστε ερωτευμένοι με αυτό το οποίο κάνουμε, δεν μπορούμε να ανταποκριθούμε στις δυσκολίες τις οποίες αντιμετωπίζουμε. 


Επομένως, καλή δύναμη, υπομονή και να έχετε υπόψη σας ότι όλη αυτή η ιστορία είναι, όπως λέει και το τραγούδι, μια χαρά και δέκα λύπες. Η ικανοποίηση είναι όταν πραγματικά υλοποιείς κάποιες από τις οραματικές σου και προγραμματικές σου δεσμεύσεις. Αυτή είναι η χαρά η οποία θα μείνει, διότι το έργο σε επίπεδο τοπικό είναι κάτι το οποίο φαίνεται, είναι κάτι το οποίο το αντιλαμβάνεται ο πολίτης και λες ότι αυτό το έργο το δημιούργησα εγώ με μεγάλες προσπάθειες και δυσκολίες.


Ξεκίνησα έτσι αυτή την ιστορία λέγοντας ότι η Κεντρική Ένωση αποφάσισε να κάνουμε αυτές τις Ημερίδες διότι πρέπει να σας εισαγάγουμε σε βασικά πράγματα, από τα οικονομικά, τους ελέγχους, την καταστατική θέση και σε μια σειρά άλλα ζητήματα που θα αντιμετωπίσουμε από την 1η Σεπτέμβρη που θα αναλάβετε τα καθήκοντά σας. 


Επιτρέψτε μου να κάνω μια σύντομη αναφορά. Το 2011 εμείς είχαμε μπροστά μας την υλοποίηση ενός Οδικού Χάρτη για τη μείωση των Δήμων από 1.034 σε 325 και των 6.800 Δημοτικών Επιχειρήσεων και Νομικών Προσώπων σε 1.380. Αυτή ήταν μια τεράστια αλλαγή, γιατί καταλαβαίνετε, πέντε Δήμους να τους ενοποιήσεις σε ένα, συν τα πληροφορικά τους συστήματα και τις όλες δραστηριότητες, ΚΑΠΗ, Νομικά Πρόσωπα και όλο το 2011 μας έφαγε αυτό το χρόνο. 


Ταυτόχρονα ήμαστε στο πικ της οικονομικής κρίσης και εμείς προσπαθήσαμε, θα πω μετά, με πάρα πολλές δυσκολίες να αντιμετωπίσουμε το καινούργιο φαινόμενο της μεγάλης οικονομικής κρίσης και της φτώχειας, ιδιαίτερα στις μεγάλες πόλεις. Παντού, αλλά στις μεγάλες πόλεις. Και ενώ θα περίμενε κανείς ότι αυτή την πρώτη περίοδο τι πιο φυσιολογικό να πάμε στα πέντε χρόνια, ο Καλλικράτης προέβλεψε 3,5 χρόνια και την ταυτόχρονη διεξαγωγή των Δημοτικών και Περιφερειακών Εκλογών. Ενώ τώρα έχουμε πέντε χρόνια. Ενώ η πρώτη περίοδος που έχεις να αντιμετωπίσεις τέτοια προβλήματα, έπρεπε να σου δώσει τον χρόνο να προσαρμόσεις όλα αυτά τα συστήματα, να κάνεις τις ενοποιήσεις, να αντιμετωπίσεις τα προβλήματα. Αυτή ήταν μια τεράστια αντίφαση. 


Εμείς την είχαμε επισημάνει και στο Συνέδριό μας στις 29-30 Γενάρη στην Κομοτηνή είχαμε πει ότι δεν μπορεί να είναι ταυτόχρονα οι εκλογές οι Δημοτικές και Περιφερειακές, με τις Ευρωεκλογές, διότι όπως διαπιστώθηκε εκ του αποτελέσματος και οι Ευρωεκλογές υποβαθμίστηκαν ως θεσμός, δεν συζητήθηκαν ο ρόλος της Ευρώπης, τι πολιτικές πρέπει να γίνουν και τα λοιπά, ούτε και οι Δημοτικές Εκλογές, διότι αν εξαιρέσετε την Αθήνα που έπαιξε λίγο, αυτά τα debate που έγιναν, δεν έγινε συζήτηση πουθενά για τις Δημοτικές Εκλογές γιατί κυριαρχούσε το κεντρικό πολιτικό ζήτημα και μάλλον ούτε καν των Ευρωεκλογών, το γνωστό θέμα. 

Επομένως, υπάρχει ανάγκη να ξανά θέσουμε ως πρώτη προτεραιότητα στο νέο Όργανο την αλλαγή ημερομηνίας διεξαγωγής εκλογών, Δημοτικών Α’ και Β’ Βαθμού και Ευρωεκλογών. Νομίζω πλέον σήμερα είμαστε πεπεισμένοι για αυτό. 


Αυτό το ξεκινάω έτσι γιατί θεωρώ ότι δεν πρέπει να διαφεύγει της προσοχής μας και θεωρώ και όσα κόμματα την εποχή εκείνη μιλούσαν για δικαστικό ή πραξικόπημα ή παραβίαση του Συντάγματος, της δημοκρατίας και τα λοιπά, σήμερα που είμαστε ώριμοι όλοι πλέον και δεν υπάρχει σκοπιμότητα, από την αρχή να το αποφασίσουμε. 


Δύο λόγια για την κρίση. Η κρίση δεν ήταν μόνο οικονομική και δεν είναι μόνο οικονομική. Είναι κρίση του πολιτικού συστήματος, των αξιών, των προτύπων και των ιδανικών της κοινωνίας. Πολύπλευρη κρίση. Όποιος περιορίσει την κρίση μόνο στο οικονομικό επίπεδο, έχει κάνει λάθος. Αυτή η κρίση για να μπορέσει να βγει, θέλει πολλούς παράγοντες που να συμβάλλουν για να ξεπεράσουμε την κρίση. Θέλει και τους ίδιους τους πολίτες και τους οργανωμένους φορείς. 


Η Τοπική Αυτοδιοίκηση θεωρώ ότι έχει συμβάλλει τα μέγιστα στο ξεπέρασμα αυτής της κρίσης. Όμως η Τοπική Αυτοδιοίκηση με τον περιορισμό των πόρων που θα πω παρακάτω, σε αυτή την προσπάθεια δέχτηκε και μια άνευ προηγουμένου επίθεση από παράγοντες του κράτους, οι οποίοι δεν έχουν τη νομιμοποίηση από τη Βουλή των Ελλήνων. Ο διαπρύσιος κατήγορος της Τοπικής Αυτοδιοίκησης και που σήμερα βγάζει την έκθεση και λέει ότι η μεγαλύτερη διαφθορά είναι στην Τοπική Αυτοδιοίκηση, δεν λέει όμως ποια είναι η σχέση του πολίτη με τη δημόσια διοίκηση, όταν σήμερα στο 70% της συνδιαλλαγής του πολίτη με τον ευρύτερο δημόσιο τομέα είναι με την Τοπική Αυτοδιοίκηση. Δεν μιλάει για τις θεσμικές ατέλειες που υπάρχουν. Δεν μιλάει για τα προβλήματα τα οποία υπάρχουν. Και έρχεται αναπαράγοντας μία πεπατημένη, κάποια άλλα συμφέροντα τα οποία δεν θέλουν την αποκέντρωση, δεν θέλουν την Αυτοδιοίκηση, να λένε ότι η μεγαλύτερη διαφθορά υπάρχει στο χώρο της Τοπικής Αυτοδιοίκησης. 

Θέλω να ξεκαθαρίσω, είναι πάγια θέση του Οργάνου, κανέναν δεν καλύπτουμε. Ούτε για το ένα ευρώ. Όμως δεν μπορεί συλλήβδην να καταγγέλλεις συνολικά την Τοπική Αυτοδιοίκηση για να εξυπηρετήσεις άλλα συμφέροντα. 


Γιατί αυτό το πράγμα. Διότι όπως έχουμε τονίσει πολλές φορές, υπάρχει διαχρονικά από το παρελθόν και θα συνεχιστεί, η σύγκρουση ανάμεσα στους θιασώτες του συγκεντρωτικού, γραφειοκρατικού, πελατειακού κράτους και της αποκέντρωσης και της Αυτοδιοίκησης. 


Για λόγους ιστορικής συγκρότησης του ελληνικού κράτους, δεν χρειάζεται να το πούμε, το συγκεντρωτικό κράτος πάντοτε έπαιζε κυρίαρχο ρόλο, δεν πίστευε στην Τοπική Αυτοδιοίκηση. 


Είναι εδώ ο Γκέκας; Ο Γκέκας χθες παρουσίασε και θέλω να τη δείτε αυτή, έκανε μια παρουσίαση πάρα πολύ ωραία, που έλεγε το πόσο μεγάλη είναι η απόσταση ανάμεσα στο ευρωπαϊκό κεκτημένο Τοπικής Αυτοδιοίκησης και στην Ελλάδα. Τα ξέρετε, τα ξέρουμε. Την περίοδο της κρίσης έχει μεγαλώσει.  


Άρα λοιπόν εμείς πρέπει να έχουμε ως βασική αρχή την αποκέντρωση, Τοπική Αυτοδιοίκηση, έχοντας απέναντι όχι μόνο τους θιασώτες του κεντρικού κράτους, του συγκεντρωτισμού, αλλά και άλλα συμφέροντα, δυνάμεις, κατεστημένες αντιλήψεις που έχουν συγκεκριμένα… και εξυπηρετούν συγκεκριμένα συμφέροντα, που δεν θέλουν την Αυτοδιοίκηση. Θέλουν να διαπραγματεύονται με ένα κεντρικό κράτος και όχι με τον κάθε έναν Δήμο, με την Τοπική Αυτοδιοίκηση, διότι εμείς ότι και να λένε, ελεγχόμαστε άμεσα από τους πολίτες, δίνουμε λόγο, ενώ η διαπραγμάτευση σε άλλο επίπεδο για την εξυπηρέτηση συγκεκριμένων συμφερόντων, γίνεται πίσω από τις πλάτες του κόσμου. 


Άρα λοιπόν εμείς πρέπει να έχουμε υπόψη μας ότι θέλουμε ένα άλλο μοντέλο εξουσίας, όπου πραγματικά η Τοπική Αυτοδιοίκηση Α’ και Β’ Βαθμού θα έχει και αρμοδιότητες και εξουσίες και πόρους. 

Αυτό ήταν διαχρονικά το πρόβλημα. Το λέω όμως με ένταση τώρα διότι στην επικείμενη συνταγματική αναθεώρηση αυτό πρέπει να μπει. Εμείς έχουμε και μια μελέτη του Σωτηρέλλη, του Συνταγματολόγου, για το τι πρέπει να αλλάξει, γιατί αν δεν αλλάξει, μετά από δέκα χρόνια θα ερχόμαστε εδώ, όπως οι πιο παλιοί από εσάς ξέρετε, να μιλάμε για τα ίδια πράγματα. 


Άρα λοιπόν, είναι επιτακτική ανάγκη να μιλήσουμε στην επικείμενη συνταγματική αναθεώρηση, έκανε το 2001 το Σύνταγμα ο νομοθέτης, πήρε κάποιες αποφάσεις θετικές, αλλά δεν αρκούν για να αντιμετωπίσουμε αυτό το τεράστιο έλλειμμα με το ευρωπαϊκό κεκτημένο που έχει η Τοπική Αυτοδιοίκηση στη χώρα μας. 


Δύο πράγματα για τους πόρους. Μείωση των πόρων 60%. Τα δάνεια. Για να λέμε, για να ξέρουμε και τι έχει η Τοπική Αυτοδιοίκηση. Το χρέος της χώρας το 2010 ήταν 325 δις, 2,6 ήταν τα δάνεια της Τοπικής Αυτοδιοίκησης, και στο Ταμείο Παρακαταθηκών και Δανείων και σε ληξιπρόθεσμα. Λοιπόν, 1,9% του ΑΕΠ. Αυτή είναι η διαφθορά της Τοπικής Αυτοδιοίκησης, με όλα τα λάθη μας.



Έχουμε έντεκα ελέγχους, συν το Οικονομικό Παρατηρητήριο και δράττομαι της ευκαιρίας, θα το πω και μετά, μας ήρθε μια εγκύκλιος τώρα από το Υπουργείο Εσωτερικών, για να συντάξουμε τους προϋπολογισμούς. Ερώτημα: Πώς εγώ θα συντάξω προϋπολογισμό και θα καλέσω Εκτελεστική Επιτροπή, όταν υπάρχει αυτή η Εκτελεστική Επιτροπή η οποία θα παραδώσει στον καινούργιο Δήμαρχο, στις καινούργιες Αρχές, 1η Σεπτέμβρη; Όσο καλή συνεργασία και αν έχω με τον νεοεκλεγέντα Δήμαρχο στην πόλη μου. Δεν γίνονται αυτά τα πράγματα. Δεν μπορούμε δηλαδή τυφλά…

Λ. ΚΥΡΙΖΟΓΛΟΥ: (εκτός μικροφώνου)

ΠΡΟΕΔΡΕΙΟ: Το άρθρο 65, με συμπληρώνει ο κύριος Κυρίζογλου, η παράγραφος 5 που λέει ότι ένα μήνα πριν από τις εκλογές και μέχρι την ανάληψη 1η Σεπτεμβρίου, θα αποφασίζουμε μόνο για επείγοντα και σοβαρά θέματα. Φυσικά επειδή το καταλάβανε και στην κυβέρνηση, έχουν δώσει μια κατεύθυνση στις Αποκεντρωμένες Διοικήσεις, όποιες αποφάσεις παίρνουμε, να λέμε ότι είναι επείγουσες και να τις υλοποιούν και να μην τις απορρίπτουν. Όμως αυτό δεν σημαίνει ότι δεν  μπορεί ο υπηρεσιακός παράγοντας της Αποκεντρωμένης Διοίκησης Αττικής να απορρίψει μια απόφαση. 


Λέμε για τους ελέγχους, ναι στους ελέγχους, αλλά αλληλοεπικαλυπτόμενοι έλεγχοι, σύγχυση αρμοδιοτήτων και ούτω καθεξής, πρόβλημα δημιουργούν και στοιχίζει στη χώρα συνολικά, όλο αυτό που λέμε η αδιαφάνεια, και εδώ είναι ένα ζήτημα, στοιχίζει ακριβά με περίπου 6,5 μονάδες στο ΑΕΠ.

Μέσα σε αυτή τη συγκυρία όμως, αν ένας θεσμός κράτησε όρθια την κοινωνία, είναι η Τοπική Αυτοδιοίκηση. Δεν χρειάζεται να σας τα πω, τα ξέρετε .Από τα Κοινωνικά Παντοπωλεία, Φαρμακεία, συσσίτια, κατασκηνώσεις, τα πάντα, για να κρατήσουμε όρθια την κοινωνία. Και πραγματικά στο ζήτημα της κοινωνικής αλληλεγγύης και της συνοχής των τοπικών κοινωνιών, το έχει αποδεχτεί και η κυβέρνηση, διότι το κεντρικό κράτος έχει καταρρεύσει. 


Πρέπει να πω όμως εδώ πέρα γιατί θέλω να είμαι απόλυτα ειλικρινής, ότι με την εξόφληση των ληξιπρόθεσμων, την αξιοποίηση δηλαδή αυτού του ποσού, περίπου 900 εκατομμυρίων, κάποιοι Δήμοι κατόρθωσαν βάρη του παρελθόντος να τα εξοφλήσουν και να συνέλθουν και να έχουν μια καλή οικονομική κατάσταση. 


Επιτρέψτε μου να βάλω κάποια ζητήματα τα οποία μας απασχολούν, αλλά και θέλω να τα γνωρίζετε γιατί θα αναλάβετε, ευθύς αμέσως. 


Το ένα θέμα είναι ότι υπάρχουν Καλλικρατικοί Δήμοι που απέχει ο τελευταίος οικισμός από το κέντρο του Δήμου 100 χιλιόμετρα και σήμερα όταν μιλάμε για συνεδριάσεις Δημοτικών Συμβούλων μετά την κατάργηση αυτής της μικρής αμοιβής, ο άλλος σκέφτεται πώς θα πάει στο Δήμο, όχι μόνο για τα Δημοτικά Συμβούλια. Ο Δημοτικός Σύμβουλος έρχεται στις Επιτροπές Παραλαβής, Διαγωνισμών και ούτω καθεξής. Ποιότητας Ζωής. Άρα ένα ζήτημα το οποίο θέτουμε ξανά, είναι η αμοιβή των Δημοτικών Συμβούλων και δεν μπορεί οι Αντιδήμαρχοι να είναι κάποιοι αμειβόμενοι και μη αμειβόμενοι.


Έχουμε λοιπόν αυτή τη στιγμή το δεδομένο, στο άρθρο 31 δεν είναι, Δήμητρα; Όπου στον καινούργιο νόμο που ψηφίστηκε παραμονή των εκλογών, χωρίς να το έχουμε εμείς χαμπάρι, εισήγαγαν την αύξηση των Αντιπεριφερειαρχών από τρεις σε έξι. Εμείς δεν λέμε όχι σε καμία των περιπτώσεων, αλλά εν πάση περιπτώσει όταν έχει πλεόνασμα, όπως θα πει ο Ράλλης το απόγευμα, η Τοπική Αυτοδιοίκηση και όταν αυτά είναι απαραίτητα εφόδια, οι Δημοτικοί Σύμβουλοι δηλαδή και οι Αντιδήμαρχοι, για να μπορέσουμε να λειτουργήσουμε και να ξεπεράσουμε τις γραφειοκρατικές διαδικασίες, δεν μπορεί παρά να το θέσουμε πρώτη προτεραιότητα. 


1η Σεπτέμβρη ανοίγουν τα σχολεία, οι Παιδικοί Σταθμοί. Εννοείται ότι πρέπει να υπάρχουν οι σχολικές καθαρίστριες. Ξέρετε τα προβλήματα που αντιμετωπίσαμε πέρσι. Αυτή είναι ευθύνη του Υπουργείου Παιδείας, που πληρώνονται μέσα από το ΥΠΕΔΗΜ, δηλαδή το πρώην Εθνικό Ίδρυμα Νεότητας. Ξέρετε τα προβλήματα που αντιμετωπίσαμε. Δόθηκε μια λύση. Το έχουμε θέσει στο Υπουργείο Παιδείας, το θέσαμε στο Υπουργείο Διοικητικής Μεταρρύθμισης, το θέτουμε ξανά στο Υπουργείο Εσωτερικών, να ασχοληθούν. Θεωρούμε ότι υπάρχει καθυστέρηση ακόμα. Μην έρθουν λοιπόν κάποιοι και μας πουν 1η Σεπτέμβρη δεν έχουμε καθαρίστριες και μιλάμε για καθαρίστριες, κύριοι, οι οποίοι έχουν εξαιρεθεί από την ΠΥΣ, όπου με τις τέσσερις ή πέντε ή έξι αίθουσες δεν παίρνουν πάνω από 250 ή 300 € τον μήνα. Αυτό είναι ο μισθός τους. Για να το έχετε υπόψη σας για τι πράγμα μιλάμε. 


Βοήθεια στο Σπίτι. Μετά από επίπονες ενέργειες βγήκε την προηγούμενη Πέμπτη η απόφαση σε ΦΕΚ, όπου χρηματοδοτείται με 24,5  εκατομμύρια από το ΑΚΑΓΕ, από το Ταμείο Κάλυψης Γενεών και τα λοιπά, του Υπουργείου Εργασίας, με 24 εκατομμύρια. Άρα νομίζω ότι αυτή την εβδομάδα, έτσι είχαμε πει, ότι θα αρχίσει, κύριε Μέξη, να πληρώνονται οι άνθρωποι από το Βοήθεια στο Σπίτι; Θα πάνε τα χρήματα; Ωραία. 


Πριν από τις εκλογές κατορθώσαμε να δώσουμε λύση σε ένα πρόβλημα το οποίο μπορεί να αποτελέσει πιλότο. Συνεργαστήκαμε με το Υπουργείο Υγείας για αυτή την περίφημη προγραμματική σύμβαση για τα Κέντρα Πρόληψης του ΟΚΑΝΑ. Με τον ΟΚΑΝΑ λοιπόν κάθε χρόνο υπογράφαμε μια σύμβαση, ούτω καθεξής. 

Τι κάναμε φέτος; Κάναμε μια προγραμματική σύμβαση 7ετούς διάρκειας, 2014-2020, 6,5 εκατομμύρια η ΚΕΔΕ, 6,5 εκατομμύρια το Υπουργείο Υγείας, για να σταματήσει αυτό το αίσχος κάθε χρόνο τι θα κάνουμε με του Παιδικούς - Βρεφονηπιακούς Σταθμούς, τι θα κάνουμε με τις καθαρίστριες, τι θα κάνουμε με το Βοήθεια στο Σπίτι και μια σειρά άλλα πράγματα. 


Υπάρχουν δηλαδή δυνατότητες να επιλύσουμε όλο αυτό το καρκίνωμα της γραφειοκρατίας, του άγχους, δεν ξέρουμε πώς θα πληρώσουμε, πώς θα κάνουμε τη δουλειά μας και ούτω καθεξής. Αυτή η προγραμματική σύμβαση είναι πρότυπη και πρέπει να την εφαρμόσουμε παντού.


Παιδικές χαρές. Παιδικές χαρές, ένα τυχαίο γεγονός στο Ελληνικό, στο Δήμο του Ελληνικού, αλλά ειρήσθω εν παρόδω, που δεν συνέβη σε δημοτική παιδική χαρά, αλλά κάποιος ιδιώτης, για να λέμε και για τους ιδιώτες. Να ρίξουμε στον Καιάδα τον Δήμαρχο, να τον ρίξουμε για τα λάθη του, αλλά ιδιώτης ήταν αυτός που είχε την εγκατάσταση του παιδότοπου εκεί πέρα. Δεν ήταν κανένας Δήμος. Οδήγησε στην έκδοση μιας εγκυκλίου που λέει 30 Ιουνίου ή θα τις φτιάξετε τις παιδικές χαρές, θα είναι πιστοποιημένες ή θα τις κλείσετε. 


Εδώ πρέπει να πούμε κάτι. Ευθύνη δική μας είναι η ασφάλεια των παιδικών χαρών και δεν περιμένουμε να συμβεί ένα τραγικό γεγονός απευκταίο από εμάς. Και κάνουμε όλοι προσπάθειες, αλλά δεν μπορείς όμως με αφορμή ένα ακραίο γεγονός να παίρνεις ακραία μέτρα και να λες κλείσε τις. 


Έτσι λοιπόν, έχουν γίνει μεγάλες προσπάθειες και με το Υπουργείο είπαμε για τις υφιστάμενες παιδικές χαρές και για τις νέες. Θα βγει μια εγκύκλιος, η οποία εν πάση περιπτώσει θα δίνει τη δυνατότητα να κοιτάξουμε την ασφάλεια των παιδικών χαρών, αλλά όχι αυτή την ακρότητα που λέει κλείστε τις. 


Κάτι ακόμη. Όσοι έχουμε πιστοποιήσει παιδικές χαρές, οι Αποκεντρωμένες Διοικήσεις, ενημερώθηκα και από κάποιες άλλες Περιφέρειες, περιοχές, δεν έχουν συνεδριάσει οι Επιτροπές για να πάρουμε την πιστοποίηση την οριστική. 


Αξιολόγηση, ένα σημαντικό θέμα. Την απόφαση της ΚΕΔΕ την ξέρετε. Εμείς είμαστε εξ υπαρχής υπέρ της αξιολόγησης του προσωπικού και των δομών. Κοιτάξτε, εμείς αξιολογούμαστε κάθε μέρα από τους πολίτες και κάθε τετραετία. Το στοιχείο της αξιολόγησης είναι βασικό στοιχείο προόδου και εξέλιξης μιας κοινωνίας. Και εγώ λέω ναι και δια της συγκριτικής μεθόδου. Δεν χρειάζεται τώρα να αναπτύξουμε μια φιλοσοφική συζήτηση επί αυτού του θέματος. Χάρηκα όταν άκουσα χθες τον Μπαλασόπουλο που να λέει ότι και εμείς είμαστε υπέρ της αξιολόγησης. Όμως φυσικά παραπέμπεται στις καλένδες. 


Ποια είναι η διαφωνία μας με το 4250. Η διαφωνία μας είναι ότι έρχεται, χωρίς να το τεκμηριώνει επιστημονικά, να πει ότι το 25% είναι καλοί υπάλληλοι, πάνω από 9, το 60% είναι καλοί υπάλληλοι και ένα 15% πρέπει να το κατατάξουμε ότι είναι κακοί υπάλληλοι. Μπορεί να είναι παραπάνω ή να είναι παρακάτω. Πώς αυθαίρετα; Πού το στηρίζεις επιστημονικά; Ποια μεθοδολογία το λέει αυτό το πράγμα; Και πώς δηλαδή θα έρθεις και θα πεις ότι αυτό το πράγμα είναι έτσι; 

Αυτή η ποσόστωση είναι εκείνη που μας οδήγησε και να πούμε ότι αυτό με το κλίμα και την περιρρέουσα κατάσταση η οποία επικρατεί στην ελληνική κοινωνία, διαθεσιμότητες, απολύσεις, σήμερα ξανά γράφουν οι εφημερίδες και τα λοιπά, μας οδηγεί πράγματι να λέμε ότι αυτό δεν τεκμηριώνεται επιστημονικά, είναι αυθαίρετο, δεν μπορούμε να το υλοποιήσουμε. 


Επομένως, τι προτείναμε εμείς; Στείλαμε ένα έγγραφο στον κύριο Μητσοτάκη, μετά από μια συνάντηση, όπου του βάλαμε τα ζητήματα ότι εμείς είμαστε υπέρ της αξιολόγησης  δομών και προσωπικού στους Δήμους, αλλά και στον ευρύτερο δημόσιο τομέα και αυτά μπορούν να αποτελέσουν χρήσιμα εργαλεία για να βελτιώσουμε τις πολιτικές, να αναβαθμίσουμε το προσωπικό μας και να προσφέρουμε καλύτερες υπηρεσίες. 


Άρα λοιπόν χρειάζεται να ανοίξουμε έναν διάλογο, έστω καθυστερημένα. Εμείς προτείνουμε τριμερή συνεργασία, αν θέλουν και οι εργαζόμενοι, τα δύο Υπουργεία και η ΚΕΔΕ, γιατί έχουμε συγκεκριμένες προτάσεις, ώστε να έχουμε προσυμφωνημένους και προκαθορισμένα κριτήρια και συγκεκριμένες ενέργειες, για την αναβάθμιση. Αξιολόγηση γίνεται για την αναβάθμιση του προσωπικού. Να κάνουμε καλύτερο προσωπικό, να προσφέρουμε καλύτερες υπηρεσίες. Όχι για να δημιουργήσουμε ένα σώμα και να προχωρήσουμε παραπέρα.


Για αυτό λοιπόν λέγαμε εμείς σε αυτό το γράμμα μας, 24/6, ότι είναι προφανές ότι αυτό το σύστημα αξιολόγησης με τα ποσοστά δεν μας εκφράζει και καλέσαμε την κυβέρνηση να το δει αυτό το θέμα. 


Πράγματι ο Υπουργός Διοικητικής Μεταρρύθμισης, το λέω γιατί είναι ένα κρίσιμο θέμα,  μας απάντησε 26 Ιουνίου του 2014 με μια επιστολή την οποία την έχουμε αναρτήσει στο διαδίκτυο, παρακαλώ και αυτό είναι σημαντικό, να μπαίνετε στο site της ΚΕΔΕ και στο Localit, να βλέπετε κάποιες ανακοινώσεις, σχόλια και τα λοιπά, εν πάση περιπτώσει γιατί πολλά ακούω για την ενημέρωση, αλλά δεν ξέρω με ποιον άλλον τρόπο μπορούμε να αντιμετωπίσουμε άλλες προτεραιότητες που δίνουν τα μέσα μαζικής ενημέρωσης και τις άλλες σκοπιμότητες. 


Λέω λοιπόν ότι μας απάντησε ο κύριος Μητσοτάκης, θα ξεκινήσω από το πιο σοβαρό. Λέει λοιπόν ότι «Θέλω να τονίσω κατηγορηματικά ότι η αξιολόγηση, η διαδικασία της αξιολόγησης, δεν συνδέεται καθ’ οιονδήποτε τρόπο με κινητικότητα, διαθεσιμότητα, πόσο μάλλον απολύσεις, αλλά ούτε και με μισθολογικές μειώσεις ή οποιαδήποτε αρνητική υπηρεσιακή μεταβολή».


Αυτό είναι μια σημαντική γραπτή δήλωση, το τονίζω, γραπτή δήλωση. Πραγματικά μας βγάζει από ένα αδιέξοδο και την αμφισβήτηση, αμφιβολία, καχυποψία που υπάρχει, τη λύνει, αλλά δεν λύνει το πρόβλημα της ποσόστωσης, το τονίζω. Λέει όμως επίσης κάτι σημαντικό. Λέει λοιπόν ότι, αφού μας ευχαριστεί για την επιστολή μας και τα λοιπά, λέει «Όπως γνωρίζετε είναι σε εξέλιξη διαδικασία του σχεδιασμού του πάγιου και οριστικού συστήματος αξιολόγησης που θα ισχύσει από το 2015. Στο πλαίσιο μιας γόνιμης συνεργασίας η συμβολή σας για τον σχεδιασμό του πάγιου συστήματος αξιολόγησης, θα είναι εξαιρετικά σημαντική. Τα θέματα της επιστολής σας μπορούμε να τα συζητήσουμε και να τα αξιοποιήσουμε στο πλαίσιο της διαβούλευσης για το οριστικό σύστημα αξιολόγησης». Γιατί νομίζω ότι και ο Υπουργός, του είπαμε ότι ένα σύστημα αξιολόγησης όταν το ξεκινάς και υπάρχει η αμφισβήτηση και η καχυποψία από αιρετούς και εργαζόμενους, αν αποτύχει, απέτυχε η αξιολόγηση οριστικά και δια παντός. 


Έτσι λοιπόν, αυτό είναι μια θετική εξέλιξη. Εμείς προτείναμε χθες και στον κύριο Ντινόπουλο που παραβρέθηκε, να κάνουμε μια τέτοια συνεργασία για να λύσουμε τα προβλήματα. 


Θα κλείσω με το ΕΣΠΑ και τους Παιδικούς Σταθμούς. Πρώτα Παιδικοί Σταθμοί. Βγήκε η προκήρυξη από την ΕΕΤΑΑ, την είδατε, για 160 εκατομμύρια. 120 είναι από το ΕΣΠΑ, το ΕΣΠΑ του 2014-2020 και 40 εκατομμύρια είναι από το Πρόγραμμα Δημοσίων Επενδύσεων, το μικρό Πρόγραμμα Δημοσίων Επενδύσεων που έχει το Υπουργείο Εργασίας. 


Υπάρχει μια επιστολή από το Υπουργείο Διοικητικής Μεταρρύθμισης και από την κυρία Χριστοφιλοπούλου, ότι μπορεί να εξασφαλίσει άλλα δέκα εκατομμύρια. Επειδή όμως οι ημερομηνίες ήταν ασφυκτικές έγινε η προκήρυξη και θεωρώ ότι θα πάμε στα 170 εκατομμύρια. 


Όμως ανεξαρτήτως αυτού, εμείς λέμε ότι η χρηματοδότηση των Παιδικών – Βρεφονηπιακών Σταθμών, ΚΔΑΠ, ΚΔΑΠ ΑΜΕΑ, πρέπει τουλάχιστον να είναι στα περσινά επίπεδα, στα 180 εκατομμύρια. Έχουν αλλάξει και τα εισοδηματικά κριτήρια. Παρακαλώ πάρα πολύ, θα μπείτε στο site της ΕΕΤΑΑ, θα τα δείτε αυτά τα πράγματα. Τουλάχιστον στα 180 εκατομμύρια. 


Αυτό δεν έγινε έτσι. Πάντα μας έλεγαν για 120 εκατομμύρια από την αρχή. Με πίεση της ΚΕΔΕ, απίστευτη προσπάθεια, φτάσαμε στα 160 και θεωρώ στα 170 εκατομμύρια. Μπορούν να εξευρεθούν και τα υπόλοιπα δέκα εκατομμύρια, ώστε να καλύψουμε όλες τις αιτήσεις των γονέων. Δείτε τα κριτήρια και θα το δείτε. 


Σε ότι αφορά αυτό καθαυτό το ΕΣΠΑ. Κοιτάξτε, πρέπει να ξεκαθαρίσουμε κάτι. Πάγια θέση της Τοπικής Αυτοδιοίκησης είναι ότι πρέπει να διαχειριστούμε απευθείας οι Δήμοι ένα κομμάτι από το ΕΣΠΑ. Δεν το θέλουν ούτε το κράτος, ούτε ακόμα και οι Περιφέρειες. Όμως ήδη υπάρχει Ενδιάμεσος Φορέας Διαχείρισης, που είναι αυτή εδώ η εταιρεία. Επομένως πρέπει να το διαχειριστούμε εμείς αυτό το κομμάτι, γιατί σήμερα η αναγκαιότητα είναι ακόμα μεγαλύτερη. Δεν υπάρχει ΘΗΣΕΑΣ. Δεν υπάρχει ΣΑΤΑ. Αυτά έχουν εκλείψει. Επομένως πρέπει και για τα βασικά αν θέλετε ακόμα πράγματα, τις βασικές συντηρήσεις, πρέπει να βρεθεί ένα κονδύλι και αυτό θα είναι απαίτησή μας προς την κυβέρνηση, το έχουμε θέσει, έχει συζητηθεί, κάποιοι το έχουν αρνηθεί, πρέπει να επιμείνουμε και να επιμείνουμε τώρα, διότι δεν υπάρχουν χρήματα από τη ΣΑΤΑ, ούτε περισσεύουν χρήματα από τους ΚΑΠ ή από τους πόρους μας, για να μπορέσουμε να συντηρήσουμε βασικές δομές. Είτε είναι οδοποιία αγροτικών  δρόμων και τα λοιπά, είτε είναι των αστικών δρόμων, είτε συντηρήσεις των βασικών υποδομών από τους Παιδικούς Σταθμούς, τους κοινόχρηστους χώρους και ούτω καθεξής. 


Επίσης, πρέπει να είμαστε κάθετοι στο εξής. Εμείς θέλουμε τη συνεργασία. Είναι αιρετοί Περιφερειάρχες. Την επιδιώκουμε. Πρέπει να γίνει σαφές ότι δεν είμαστε υφιστάμενοι προς προϊσταμένους. Αυτό ο νόμος το προσδιορίζει με σαφήνεια και δεν πρέπει σε καμία περίπτωση να δεχτούμε ότι εσύ είσαι το καλό παιδί και δια των ενεργειών μου θα σε βοηθήσω για να πάρεις κάποια έργα, από αιρετούς Περιφερειάρχες, κάτι το οποίο εμείς αγωνιστήκαμε να εκλείψει, γιατί αυτό είναι η πελατειακή σχέση, αυτή που καταγγέλλουμε. 

Με στεντόρεια φωνή λοιπόν πρέπει να πούμε διαφανείς διαδικασίες. Είναι χρήματα δικά μας, τα δικαιούμαστε, σε έργα τους Δήμους θα πάνε από τις Περιφέρειες. Να σταματήσει άμεσα μια οποιαδήποτε καπήλευση αυτής της διαδικασίας, που την καταγγέλλουμε, που μας έχει οδηγήσει εδώ που μας οδήγησε ως χώρα. 


Χθες και ο κύριος Ντινόπουλος και ο κύριος Ντόλιος, έθεσαν αυτό το θέμα. Θέλω να πιστεύω ότι θα το παλέψουμε μαζί τους. Σε ότι αφορά τους προϋπολογισμούς, σας το είπα. Νομίζω το καταλαβαίνουν και στο Υπουργείο. 


Θα κλείσω λέγοντας ότι στην ενδοαυτοδιοικητική κινητικότητα, που ήταν μια πρότασή μας, είχαμε μια περιορισμένη επιτυχία. 1.000 άτομα περίπου είχαμε στην αυτοδιοικητική κινητικότητα. Και το Υπουργείο εξαντλώντας κάθε περιθώριο, θα ξανά προκηρύξει την ενδοαυτοδιοικητική κινητικότητα. Γίνεται με τον πιο απλούστερο τρόπο που θα μπορούσε να κάνει το ελληνικό δημόσιο. Η αίτηση του εργαζόμενου, η συναίνεση του ενός και του άλλου Δημάρχου και τελειώνει, ένα μήνα διαθεσιμότητα, σήμερα δουλεύουν αυτοί οι 950. 


Μπορούμε να λύσουμε τέτοια ζητήματα, μπορούμε να απλουστεύσουμε διαδικασίες, όπως έλεγα με τους έντεκα ελέγχους και να προχωρήσουμε μια σειρά ζητήματα που σκοντάφτουν στη γραφειοκρατία. Όμως εν πάση περιπτώσει, να έχουμε υπόψη μας ότι θα βγει τις επόμενες μέρες, υπάρχει ένα μεταβατικό στάδιο, το κατανοώ, ας κινηθούμε όλοι να πετύχει αυτή η ενδοαυτοδιοικητική κινητικότητα. 


Μέσα από την καρδιά μου καλή επιτυχία στο έργο το οποίο έχετε αναλάβει. 


Ευχαριστώ. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Περίμενε, θα έρθει και ο Υπουργός εδώ πέρα, πιστεύω θα έρθει σε λίγο. Αν δεν έρθει, εμείς θα έχουμε τον χρόνο μέχρι το απόγευμα να τα συζητήσουμε. 


Αν συμφωνούμε σε αυτό το πράγμα, γιατί όλα αυτά τα οποία όπως ξέρεις έχουν γίνει δύο συναντήσεις, αυτή είναι η τρίτη, συνεχίζουμε Θεσσαλία, Μακεδονία και στην Πάτρα, όλα αυτά τα θέματα τα έχουμε θέσει και χθες ήταν παρούσα η πολιτική ηγεσία και για το θέμα της αξιολόγησης και για το θέμα των Παιδικών Σταθμών και για το θέμα του προϋπολογισμού, όλα. Είναι σε πλήρη γνώση της. Κάτσε όμως μήπως έρθουν. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Όταν θα πάρεις τον λόγο να τα πούμε, θα τα πούμε, Γιώργο. Άφησέ το τώρα, να μην μπούμε σε επιμέρους θέματα. Μπορεί να είναι σημαντικά, είναι σημαντικά, αλλά έχουμε έναν σκοπό σήμερα, να ενημερώσουμε για κάποια βασικά πράγματα.  Διότι θα μου επιτρέψετε να πω, χαιρετώντας έξω πολλούς Δημάρχους, μου έλεγαν το όνομά τους ο καθένας, έχει αλλάξει πάρα πολύ, ιδιαίτερα στο αιγαιακό συγκρότημα, έχει αλλάξει όλη η αυτοδιοικητική ιεραρχία, έτσι να το πω, και δομή. 


Η κυρία Κουτσούρη, επιστημονική συνεργάτης, θα μας μιλήσει για την οργάνωση, λειτουργία των Δήμων και Νομικών Προσώπων και φυσικά πρώτα από όλα ότι θα πρέπει να ορκιστούν οι Δημοτικές Αρχές και να αναλάβουν από την 1η Σεπτέμβρη.
Δ. ΚΟΥΤΣΟΥΡΗ: Καλημέρα και από εμένα, καλώς ορίσατε, καλή δουλειά, καλή επιτυχία, καλή δύναμη σας εύχομαι. 


Θα προσπαθήσω όσο πιο επιγραμματικά μπορώ να σας περιγράψω τα πρώτα βήματα που πρέπει να κάνετε προκειμένου να ξεκινήσετε τη λειτουργία του Δήμου σας. 


Ας ξεκινήσουμε από τις διοικητικές ενέργειες που πρέπει να γίνουν αμέσως με την εγκατάσταση των νέων Οργάνων. Ο Καλλικράτης, ο Ν.3852/2010, ορίζει ότι η εγκατάσταση των νέων Δημοτικών Αρχών γίνεται την 1η Σεπτέμβρη και ότι μετά την ανακήρυξη των Συνδυασμών και πριν από την εγκατάσταση, πραγματοποιείται η ορκωμοσία. Συγκεκριμένη ημερομηνία για την πραγματοποίηση της ορκωμοσίας δεν τίθεται, ούτε συγκεκριμένο τελετουργικό. Απλά προσδιορίζεται μόνο ο τύπος του όρκου.


Για την ορκωμοσία, ο νέος Δήμαρχος πρέπει να απευθύνει πρόσκληση προς όλα τα αιρετά μέλη και αυτή να την απευθύνει τουλάχιστον 48 ώρες πριν την ημέρα της ορκωμοσίας, σύμφωνα με τις διατάξεις του 2690/99, γιατί θα υπάρχουν ακυρώσεις αν δεν γίνει αυτή η πρόσκληση με το 48ωρο. 


Τώρα, η ορκωμοσία πραγματοποιείται στο Δημοτικό Κατάστημα και εφόσον υπάρχει πρόβλημα μπορεί να γίνει σε άλλο χώρο, αλλά θα πρέπει στο πρακτικό που θα σταλεί στην Αποκεντρωμένη, να δικαιολογείται και να αιτιολογείται ο λόγος για τον οποίο γίνεται η ορκωμοσία σε άλλο χώρο. Αυτό το λέω από την εμπειρία μου στο Υπουργείο Εσωτερικών. Είχαμε πολλές ακυρώσεις μόνο… για κάτι που θεωρείται πολύ απλό δηλαδή, αλλά είχαμε δυστυχώς πολλές ακυρώσεις. 


Επίσης, δεν παρέχεται η δυνατότητα τμηματικής ορκωμοσίας ή κατά παράταξη ορκωμοσίας ή κατά εκλογική περιφέρεια. Μπορεί όμως, προβλέπεται, να γίνει ορκωμοσία για λόγους αντικειμενικής αδυναμίας, σε άλλη ημερομηνία, αρκεί εκείνος που έχει το πρόβλημα να ειδοποιήσει έγκαιρα τον Δήμαρχο. 


Μετά την εγκατάσταση ακολουθεί η εκλογή των μελών του Προεδρείου του Διοικητικού Συμβουλίου, η οποία γίνεται την πρώτη Κυριακή του Σεπτεμβρίου, δηλαδή στις 7 Σεπτεμβρίου. 


Τώρα, με τον  Καλλικράτη επέρχονται ορισμένες αλλαγές στη διαδικασία εκλογής των μελών του Προεδρείου, σε σχέση με παλιότερους Κώδικες, όπως ξέραμε εμείς στο Υπουργείο πιο παλιά. Και ποιες είναι αυτές, ενδεικτικά θα σας αναφέρω. Είναι η διεξαγωγή της ψηφοφορίας για την εκλογή του Προεδρείου, του Προέδρου δηλαδή, του Αντιπροέδρου και του Γραμματέα του Δημοτικού Συμβουλίου, είναι μυστική. Ο Γραμματέας εκλέγεται από τους Συμβούλους της ελάσσονος μειοψηφίας του Δημοτικού Συμβουλίου και όχι από τον πλειοψηφήσαντα Συνδυασμό. Η εκλογή στη θέση του Αντιπροέδρου και του Γενικού Γραμματέα, δεν συνεπάγεται οπωσδήποτε και κώλυμα συμμετοχής στην Οικονομική Επιτροπή και στην Επιτροπή Ποιότητας Ζωής. 


Στην ίδια ημερομηνία, μετά την εκλογή του Προεδρείου, ακολουθεί η εκλογή των τακτικών και αναπληρωματικών μελών της Οικονομικής Επιτροπής και της Επιτροπής Ποιότητας Ζωής. Αναφέρει ο Κώδικας ειδική διαδικασία για αυτές τις δύο εκλογές και επειδή το πρώτο έγινε με τον Καλλικράτη, θα πρέπει να είστε πάρα πολύ προσεκτικοί διότι πραγματικά έχει μια δυσκολία όλη αυτή η εκλογή. Βέβαια είμαστε στη διάθεσή σας για οποιαδήποτε διευκρίνιση, αλλά σας έχουμε ετοιμάσει και σχέδια και του πρακτικού και της διαδικασίας, με λεπτομέρειες, ένα βιβλιαράκι το οποίο θα σας σταλεί ή μπορεί να υπάρχει.. .δεν ξέρω αν είναι στον φάκελο. 


Από τις πρώτες επίσης ενέργειες μετά την εκλογή του Προεδρείου και της Οικονομικής Επιτροπής και της Επιτροπής Ποιότητας Ζωής, είναι ο ορισμός των Αντιδημάρχων. Οι Αντιδήμαρχοι, όπως ξέρετε, είναι οι Σύμβουλοι που επικουρούν τον Δήμαρχο και ασκούν τις αρμοδιότητες που ο Δήμαρχος τους μεταβιβάζει. Προέρχονται όπως είπαμε, αποκλειστικά από τη δημοτική παράταξη της πλειοψηφίας του Δημοτικού Συμβουλίου. Ασκούν καθ’ ύλη και κατά τόπο αρμοδιότητες και η απόφαση του Δημάρχου για τον ορισμό των Αντιδημάρχων και οι αρμοδιότητες που μεταβιβάζονται σε αυτόν, δημοσιεύονται σε μία τουλάχιστον εφημερίδα ημερήσια και αν δεν υπάρχει, σε εβδομαδιαία της πρωτεύουσας του Νομού και αναρτάται οπωσδήποτε στην ιστοσελίδα του Δήμου. 

Μπορεί να φαίνεται απλό, αλλά αν δεν γίνουν όλα αυτά θα είναι άκυρος ο ορισμός του Αντιδημάρχου, των Αντιδημάρχων. 


Εννοείται ότι οι Αντιδήμαρχοι κατά τη διάρκεια της θητείας τους δεν μπορούν να εκλεγούν μέλη του Προεδρείου. 

Τώρα, ο αριθμός των Αντιδημάρχων σε Δήμους που προέρχονται από συνένωση, ο αριθμός των Αντιδημάρχων σε Δήμους που δεν είχαν καμία μεταβολή, καθώς και ο αριθμός των «άμισθων» Αντιδημάρχων, οι οποίοι προβλέπονται στον Ν.4071, αναγράφονται με λεπτομέρειες στο βιβλιαράκι που θα πάρετε. Δεν νομίζω ότι χρειάζεται να σας πούμε πάρα πολλά πάνω σε αυτό. Να πούμε μόνο για τα άλλα Όργανα του Δήμου, που είναι πιο απλή η διαδικασία ορισμού. Πολύ επιγραμματικά να πούμε ότι εκτός από το Δήμαρχο και τον Αντιδήμαρχο…  Και να τονίσω ότι στην περίπτωση που τυχόν γίνεται ανάκληση των αρμοδιοτήτων του Αντιδημάρχου, θα πρέπει να είμαστε πολύ προσεκτικοί, γιατί τελευταία υπήρχαν πάρα πολλά προβλήματα όταν έγινε ανάκληση αναιτιολόγητη και υπήρχαν προσφυγές στην απόφαση του Δημάρχου ο οποίος ορίζει τον Αντιδήμαρχο, τον ανακαλεί, αλλά ο νόμος λέει με αιτιολογημένη απόφαση και αφού τον καλέσει να μιλήσει και να πει την άποψή του για ποιο λόγο και τα λοιπά. 

ΣΥΝΕΔΡΟΣ: (εκτός μικροφώνου)

Δ. ΚΟΥΤΣΟΥΡΗ: Ειδική αιτιολογημένη, ειδικά αιτιολογημένη απόφαση. 
ΣΥΝΕΔΡΟΣ: (εκτός μικροφώνου)

Δ. ΚΟΥΤΣΟΥΡΗ: Δυστυχώς έτσι είναι και υπάρχουν και οι προσφυγές. 

Τώρα, δεν χρειάζεται να σας πω τις αρμοδιότητες των Αντιδημάρχων, θα τις δείτε και στον Καλλικράτη, αλλά και στο βιβλιαράκι που σας έχουμε ετοιμάσει. 


Τώρα να πούμε ότι εκτός από την Οικονομική Επιτροπή, την Επιτροπή Ποιότητας Ζωής, σε όλους τους Δήμους που έχουν πάνω από έναν Αντιδήμαρχο, συνιστάται Εκτελεστική Επιτροπή, στην οποία μετέχουν ο Δήμαρχος και οι Αντιδήμαρχοι. Οι αρμοδιότητες της Επιτροπής αυτής είναι να παρακολουθεί την εφαρμογή της δημοτικής πολιτικής σε όλους τους τομείς. Να παρακολουθεί την εκτέλεση των αποφάσεων του Δημοτικού Συμβουλίου. Έχει την ευθύνη για την πιστή εκτέλεση του προϋπολογισμού. Εισηγείται στο Δημοτικό Συμβούλιο σχέδια για τον Οργανισμό Εσωτερικής Υπηρεσίας, για τον Κανονισμό μέτρησης και αξιολόγησης της απόδοσης των Δημοτικών Υπηρεσιών. Εισηγείται στο Δημοτικό Συμβούλιο το σχέδιο Χάρτας Δικαιωμάτων. Και για αυτά υπάρχουν σχέδια τα οποία σας έχουν αποσταλεί και μπορείτε να τα χρησιμοποιήσετε. 

Η Οικονομική Επιτροπή, η οποία διαδέχεται την παλιά Δημαρχιακή Επιτροπή που ξέραμε, στο μεγαλύτερο μέρος των αρμοδιοτήτων της και αναβαθμίζεται ως προς τις λειτουργίες οικονομικού ελέγχου και τακτικής παρακολούθησης και υλοποίησης του προϋπολογισμού. 

Η Οικονομική Επιτροπή εισηγείται στο Δημοτικό Συμβούλιο την επιβολή τελών, δικαιωμάτων και εισφορών. Ελέγχει την υλοποίηση του προϋπολογισμού και υποβάλλει κάθε τρίμηνο έκθεση προς το Δημοτικό Συμβούλιο. Αποφασίζει για ζητήματα διαφάνειας και ηλεκτρονικής διακυβέρνησης. 


Η Επιτροπή Ποιότητας Ζωής συνιστάται σε Δήμους με πληθυσμό πάνω από 10.000 κατοίκους. Αποτελείται από τον Δήμαρχο ή τον οριζόμενο από τον Δήμαρχο Αντιδήμαρχο, ως Πρόεδρε και από έξι μέχρι δέκα μέλη που εκλέγονται από το Δημοτικό Συμβούλιο.


Εισηγείται στο Δημοτικό Συμβούλιο θέματα καθορισμού χρήσεων γης, ρυθμιστικών σχεδίων, προγραμματισμού εφαρμογής πολεοδομικού σχεδιασμού. Επίσης, για την χορήγηση και προέγκριση ίδρυσης καταστημάτων και επιχειρήσεων, χορήγηση – ανάκληση της άδειας λειτουργίας μουσικής.


Η Δημοτική Επιτροπή Διαβούλευσης. Και αυτή είναι Όργανο συμβουλευτικό, με συμβουλευτικές αρμοδιότητες και συνιστάται σε Δήμους με πληθυσμό άνω των 10.000 κατοίκων. Δεν χρειάζεται να σας πούμε λεπτομέρειες, μπορείτε να τα δείτε και μέσα στο βιβλίο. 

Απλά να μιλήσουμε για τον Συμπαραστάτη του Δημότη και της Επιχείρησης, όπου σε Δήμους που έχουν πληθυσμό πάνω από 20.000 κατοίκους, ορίζεται Συμπαραστάτης του Δημότη και της Επιχείρησης, με απόφαση του Δημοτικού Συμβουλίου, μετά από προκήρυξη που δημοσιεύεται στην ιστοσελίδα του Δήμου. Επιλέγεται άτομο κύρους και με εμπειρία στην Αυτοδιοίκηση, για τη συγκεκριμένη θέση. Αποκλείεται να έχει την ιδιότητα αιρετού εκπροσώπου του Δήμου και για τη θέση ισχύουν τα κωλύματα  που προβλέπει ο Καλλικράτης στο άρθρο 14 και η θητεία του είναι 5ετής. 

Η επιλογή του Συμπαραστάτη του Δημότη από το Δημοτικό Συμβούλιο, σύμφωνα με τον τελευταίο νόμο, τον 4257, πρέπει να γίνει μέσα σε αποκλειστική ημερομηνία έξι μηνών. 

Εκτός από τον Συμπαραστάτη, υπάρχει και το Συμβούλιο Ένταξης Μεταναστών. Και αυτό το Συμβούλιο είναι συμβουλευτικού χαρακτήρα και στόχο έχει την ενίσχυση της ένταξης των μεταναστών στην τοπική κοινωνία. Αποτελείται από πέντε έως έντεκα μέλη και συγκροτείται με απόφαση του Δημοτικού Συμβουλίου. 

Πέρα από αυτές τις Επιτροπές…

ΠΡΟΕΔΡΕΙΟ: (εκτός μικροφώνου)

Δ. ΚΟΥΤΣΟΥΡΗ: Υπάρχει απόφαση της ΚΕΔΕ για κατάργηση του Συμπαραστάτη, διότι από ότι φάνηκε.. καταρχάς δεν είχε εκλεγεί και σε πολλούς Δήμους. Νομίζω σε καμιά 30αριά μόνο. 

Α. ΚΟΙΜΗΣΗΣ: (εκτός μικροφώνου)

Δ. ΚΟΥΤΣΟΥΡΗ: Δεν υπάρχουν κύρους και εμπειρίας στην Αυτοδιοίκηση.


Εκτός από αυτές τις Επιτροπές, μπορεί ο Δήμος, ο Δήμαρχος, να συνιστά και Ομάδες Διοίκησης Έργου και Ομάδες Εργασίας. Αυτά τα Όργανα είναι συμβουλευτικά και υποστηρικτικά του έργου του Δημάρχου, αλλά και του Δήμου γενικότερα και είναι σκόπιμο να αξιοποιηθούν, εφόσον βρεθούν τα άτομα. Όμως σε αυτή την περίπτωση μπορούν και Δημοτικοί Σύμβουλοι και το προσωπικό του Δήμου, όπου υπάρχει, γιατί εσείς από ότι ξέρω στα νησιά, εντάξει… Οι δημόσιοι υπάλληλοι και ιδιώτες. Και ο σκοπός αυτών των ομάδων είναι η μελέτη και επεξεργασία ζητημάτων που απασχολούν τη δημοτική Διοίκηση, σύνταξη τεκμηριωμένων προτάσεων, εισηγήσεων προς τα αρμόδια Όργανα για λήψη αποφάσεων, πρόβλεψη και συγκρότηση στον Κανονισμό… ή μάλλον με τον Οργανισμό Εσωτερικής Υπηρεσίας που θα συντάξετε ή που έχετε, προβλέπεται και η συγκρότηση ειδικών Επιτροπών, όπως είναι για εσάς Τουριστικής Ανάπτυξης, για τους τουριστικούς και τους νησιωτικούς Δήμους. 


Τώρα, έργο των Επιτροπών αυτών είναι, αφού είπαμε ότι αποτελούνται από Συμβούλους, από προσωπικό, από ιδιώτες που έχουν συγκεκριμένη εμπειρία για κάθε θέμα, έχουν τη δυνατότητα να παραπέμπουν οι Δήμοι στις Επιτροπές θέματα ημερήσιας διάταξης για επεξεργασία, μετά από την απόφαση του Δημάρχου και του Δημοτικού Συμβουλίου. Δεν μπορούν όμως να εισάγουν θέματα στις Επιτροπές Οικονομικών και Ποιότητας Ζωής.  


Δεν μπορείς να τα πεις όλα μέσα σε δέκα λεπτά ή σε ένα τέταρτο ή σε μία ώρα. Η Αυτοδιοίκηση είναι ανεξάντλητοι και όσο λες ότι τη γνωρίζεις, τελικά δεν τη γνωρίζεις και κάθε μέρα ανακύπτουν και καινούργια ζητήματα που προσπαθείς να τα λύσεις και να κοιτάξεις τι θα κάνεις με αυτά. 


Εγώ προσπάθησα τα πρώτα βήματα μόνο να σας πω. Στη συνέχεια είμαστε στη διάθεσή σας για οτιδήποτε, και για θέματα προσωπικού και ότι άλλο. Στη διάθεσή σας και τώρα και μετά, όποτε συναντήσετε δυσκολίες, να σας βοηθήσουμε.


Ευχαριστώ πολύ. Καλή επιτυχία. 

ΠΡΟΕΔΡΕΙΟ: Ευχαριστούμε και εμείς, κυρία Κουτσούρη. 


Να καλέσω τον κύριο Ζυγούρη, τον Νομικό Σύμβουλο της ΚΕΔΕ, για την καταστατική θέση των αιρετών, αστική, πειθαρχική, ποινική ευθύνη. 


Η διαδικασία είναι να γίνουν οι εισηγήσεις για να μπορέσουν να υπάρξουν ερωτήματα από κάτω, για αυτό και βάζουμε τα βασικά θέματα τα οποία μας απασχολούν.

Π. ΖΥΓΟΥΡΗΣ: Ευχαριστώ πολύ, κύριε Πρόεδρε. 


Καταρχήν να χαιρετήσω και εγώ αυτή τη συγκέντρωση. Έχω κάνει μια εισήγηση που είναι 150 σελίδες. Σας έχει δοθεί με e mail. Αποκλείεται λοιπόν, ούτε το ένα εικοστό. Θα είμαι πολύ σύντομος, αφού την έχετε πάρει και είναι γραπτή. Νομίζω αναλύονται με λεπτομέρεια όλα τα θέματα που αφορούν την καταστατική θέση, την εποπτεία, τους ελέγχους επί των ΟΤΑ, όλους τους ελέγχους που ασκούνται, την ευθύνη των αιρετών, αστική, πειθαρχική και τη νομική προστασία των αιρετών. 

Ήθελα να συμπληρώσω σε αυτό που είπε η κυρία Κουτσούρη τώρα και που είναι σημαντικό, διότι την απόφαση την έχω βγάλει εγώ στο Συμβούλιο Επικρατείας, που αφορούσε ανάκληση Αντιδημάρχου. 


Όπως ξέρετε, ο Δήμαρχος έχει δικαίωμα με πράξη του να ανακαλέσει τον Αντιδήμαρχο και να αναλάβει αυτός τις αρμοδιότητες. Ο νόμος λέει ότι μπορεί να τον ανακαλέσει με αιτιολογημένη απόφαση, πλην όμως το Συμβούλιο Επικρατείας επειδή πρόκειται περί ανακλήσεως αποφάσεως με την οποία είχε εκχωρηθεί αρμοδιότητα την οποία αποκλειστικά ασκούσε το προς ον η μεταβίβαση όργανο, δηλαδή ο Αντιδήμαρχος, απαιτεί ειδική αιτιολογία. 


Η συγκεκριμένη ανάκληση τι έλεγε; Έλεγε ότι ανακαλώ τις αρμοδιότητες από τον Ζυγούρη, τον Αντιδήμαρχο, διότι δεν συνεργάζεται με τον Δήμαρχο, που είναι εκπρόσωπος του Δήμου και δεν συνεργάζεται σωστά και τα λοιπά. 

Αυτή η αιτιολογία είναι γενική και αόριστη. Το Συμβούλιο Επικρατείας λέει ότι χρειάζεται ειδική αιτιολογία που να αναφέρονται συγκεκριμένα περιστατικά από τα οποία να αποδεικνύεται ότι ο Αντιδήμαρχος ενεργεί εναντίον των συμφερόντων της συγκεκριμένης αρμοδιότητας. 


Αυτό σας το λέω για να μην προσβάλλονται οι αποφάσεις. 


Επίσης, ένα τελευταίο που έχει σημασία. Με την ανάρτηση… που είναι και πρόσφατο και που θα το βρείτε μπροστά σας, έχει σημασία με τη δημοσίευση των πράξεών μας. Με τον Ν.3861/2010, ο νόμος αυτός υποχρεωτικά μας υποχρέωνε να αναρτούμε τις πράξεις στο διαδίκτυο και η ανάρτηση ήταν υποχρεωτική, αλλά δεν ήταν προϋπόθεση του υποστατού της πράξεως, αλλά έπρεπε η πράξη να αναρτηθεί για να αρχίσει να μετρά η προθεσμία. Με τον Ν.4210/2013, στον οποίο αναφέρονται… Αυτό αν θέλετε συμπληρώστε το διότι δεν το περιλαμβάνω στην εισήγησή μου, είναι ο τελευταίος νόμος, 4210/2013, άρθρο 2. Εκεί λέει ότι αν δεν αναρτηθεί στη ΔΙΑΥΓΕΙΑ η πράξη του Οργάνου και οι πράξεις που αναφέρονται στην παράγραφο 4, δεν ισχύουν. Οι πράξεις ισχύουν από της αναρτήσεώς τους στη ΔΙΑΥΓΕΙΑ. Τι σημαίνει αυτό; Ότι αν δεν αναρτήσετε μία πράξη πλέον στη ΔΙΑΥΓΕΙΑ, αυτομάτως η πράξη αυτή δεν ισχύει και αυτομάτως δεν μετράει και η προθεσμία ασκήσεως των ενδίκων μέσων. Και επειδή εδώ υπάρχει και προθεσμία εντός της οποίας πρέπει, βεβαίως είναι ενδεικτική, δεν είναι αποκλειστική, πρέπει να προσέξετε πάρα πολύ το θέμα της αναρτήσεως στη ΔΙΑΥΓΕΙΑ όλων των πράξεων των μονομελών και συλλογικών Οργάνων σας, που αναφέρονται στην παράγραφο 4 του άρθρου 2 του Ν.4210/2013.


Τώρα, όσον αφορά τα θέματα της εισηγήσεώς μου. Αστική, πειθαρχική ευθύνη. Εκείνο το οποίο είναι βασικό, είναι ότι με απόφαση του Ελεγκτού Νομιμότητας, μετά από αιτιολογημένη πράξη μιας Επιτροπής που προεδρεύεται από τον Επίτροπο του Ελεγκτικού Συνεδρίου και ή αν δεν υπάρχει στην περιφέρεια, με τον Νομικό Σύμβουλο, με τον εκπρόσωπο του Νομικού Συμβουλίου του Κράτους. Μπορεί για παράβαση καθήκοντος, για σοβαρή παράβαση καθήκοντος, να καταλογίζεται κάποιος αιρετός στα πλαίσια της αστικής ευθύνης, για ζημιά την οποία προξένησε στο Δήμο. Αυτή η καταλογιστική πράξη βεβαίως δεν επιβάλλεται αμέσως, αλλά μας δίνει τη δυνατότητα ο νόμος να ασκήσουμε έφεση στο Διοικητικό Εφετείο και εν συνεχεία αναίρεση στο Συμβούλιο Επικρατείας κατά της καταλογιστικής αυτής πράξεως. 

Εκείνο το οποίο έχει σημασία είναι το εξής. Ότι κατορθώσαμε και περάσαμε στον Καλλικράτη μια διάταξη που λέει ότι αν κάποιος καταλογιστεί στα πλαίσια της αστικής ευθύνης, προσέξτε, δεν έχουν καταλογιστεί μέχρι στιγμής με βάση αυτή τη διάταξη πάρα πολλοί Δήμαρχοι. Σας το λέω, τώρα αυτό αρχίζει, από τον Καλλικράτη και μετά αρχίζει να υλοποιείται. Περάσαμε όμως μια διάταξη που λέει το εξής στην παράγραφο 6. Ότι αν υπάρξει καταλογισμός στα πλαίσια δημοσιονομικού ελέγχου και διαπιστωθεί έλλειμμα και καταλογιστεί ο αιρετός με βάση τις διατάξεις του Ελεγκτικού Συνεδρίου, δεν μπορεί να γίνει και καταλογισμός στα πλαίσια της αστικής ευθύνης. Αυτό είναι πολύ βασικό διότι μέχρι τώρα το Ελεγκτικό Συνέδριο έλεγε άλλη η ευθύνη που έχεις συνεπεία του ελλείμματος, όσον αφορά την αναπλήρωση του ελλείμματος και άλλη η αστική η ευθύνη από κάποια θετική ζημία που προκάλεσες σε κάποιον. 


Εκείνο το οποίο έχει σημασία στα πλαίσια της αστικής ευθύνης, σας λέω ένα παράδειγμα, γιατί μου είπε ο Πρόεδρος να μιλάω με παραδείγματα, και ο κύριος Κοιμήσης. Όπως ξέρετε, βγήκε μια απόφαση του Συμβουλίου Επικρατείας που δημιούργησε τρομερό νομολογιακό δεδομένο, που σκοτώθηκε ένα παιδί στην Περιφερειακή Υμηττού από μια τοποθέτηση μιας πινακίδας η οποία είχε τοποθετηθεί παρανόμως. Μετά την απόφαση αυτή κλήθηκε ο Δήμος ή μπορεί να είναι και το Δημόσιο, δεν έχει σημασία, να καταβάλλει το ποσό της ζημιάς, της ηθικής βλάβης και τα λοιπά, στους κληρονόμους του τέκνου. 

Εδώ έχουμε το εξής. Στα πλαίσια της αστικής ευθύνης καταλογίζεσαι μόνο για θετική ζημία. Αν παραδείγματος χάριν είναι ένας έμπορος και έχει υποστεί μια ζημία θετική 60.000 €, παραδείγματος χάριν πέφτει με το ποδήλατό του, πάει στο νοσοκομείο, ξοδεύει 50.000 για εγχειρήσεις. Καταλογίζεσαι. Δεν μπορεί ο έμπορος αυτός να ζητήσει και αποθετική ζημία, διαφυγόντα κέρδη. Άρα λοιπόν η αστική ευθύνη, ο καταλογισμός, έχει σχέση μόνο με την θετική ευθύνη. 

Τώρα, το θέμα των πειθαρχικών και ποινικών ευθυνών. Δυστυχώς το τελευταίο διάστημα έχουμε σωρεία διώξεων λόγω πειθαρχικών παραβάσεων και ποινικών παραβάσεων και αυτό οφείλεται κυρίως, θα μελετήσετε με προσοχή όλα αυτά τα οποία λέω για τους ελεγκτικούς μηχανισμούς, που ξεκινάμε από πρώτο τον Επίτροπο του Ελεγκτικού Συνεδρίου που ασκεί προληπτικό έλεγχο δαπανών. Καταρχήν  εδώ θα πρέπει να σας πω ότι δεν υπογράφεται στα πλαίσια – το είπα και σε Δημάρχους που με ρώτησαν – προγραμματική σύμβαση που ελέγχεται στα στάδια κατά τον προσυμβατικό έλεγχο είτε από τον Επίτροπο, είτε από το Κλιμάκιο, δεν την υπογράφουν αν δεν στείλουμε προηγουμένως σχέδιο σύμβασης, σχέδιο, όχι υπογεγραμμένη, στον Επίτροπο που είναι από 200.000 μέχρι 500.000 αρμόδιος, σχέδιο σύμβασης, με τον φάκελο και αν είναι άνω των 500.000 € η προγραμματική σύμβαση, σχέδιο σύμβασης στο αρμόδιο Κλιμάκιο. Πολλοί κάνουν το λάθος ότι στέλνουν τη σύμβαση υπογεγραμμένη και λέει το Κλιμάκιο στοπ, απέχω. Είχα ποινικό δικαστήριο προ ημερών που καταλογίστηκε λόγω υπογραφής προγραμματικής σύμβασης, η οποία δεν εστάλη για προσυμβατικό έλεγχο, αλλά υλοποιήθηκε η προγραμματική σύμβαση. Και είχαμε για παράβαση καθήκοντος και απιστία δικαστήριο για αυτό το λόγο. Άρα λοιπόν στον προσυμβατικό έλεγχο κάνουμε αυτό το πράγμα.

Δεύτερον. Δυστυχώς οι ελεγκτικοί μηχανισμοί, που είναι ο Επίτροπος, που είναι ο Επιθεωρητής Δημόσιας Διοίκησης, που είναι το Σώμα Ελεγκτών Δημόσιας Διοίκησης, που είναι οι Οικονομικοί Επιθεωρητές οι οποίοι κάνουν και αυτοί κατασταλτικό έλεγχο, σωρεία ελεγκτικών μηχανισμών, για τους οποίους εμείς πολύ σωστά εμείς είπαμε ότι αυτό δεν πάει άλλο, πρέπει ένας να είναι ο ελεγκτικός μηχανισμός, ένας, και τα δικαστήρια. Δεν μπορεί να έχουμε δέκα ελεγκτικούς μηχανισμούς. Συνήγορος του Πολίτη. Προσέξτε, όλοι αυτοί οι ελεγκτικοί μηχανισμοί έχουν τη δυνατότητα, έχουν τέτοιες αρμοδιότητες και οι οποίες τελικά καταλήγουν να είναι εις βάρος της Τοπικής Αυτοδιοίκησης. Παραδείγματος χάριν, ο Επιθεωρητής Δημόσιας Διοίκησης στέλνει αμέσως τους φακέλους στον Εισαγγελέα και ασκούνται ποινικές διώξεις και μάλιστα διάταξη νόμου πρόσφατη λέει αν ο Εισαγγελέας…
ΣΥΝΕΔΡΟΣ: (εκτός μικροφώνου)

Π. ΖΥΓΟΥΡΗΣ: Από αυτά που λέω;

ΣΥΝΕΔΡΟΣ: (εκτός μικροφώνου)

Π. ΖΥΓΟΥΡΗΣ: Εντάξει, τελειώνω εγώ, τα γράφω…

ΠΡΟΕΔΡΕΙΟ: Πες, Παναγιώτη, στον 2257 έγιναν κάποιες αλλαγές στις πειθαρχικές διώξεις, στο 236. Στο 4257.

Π. ΖΥΓΟΥΡΗΣ: Εντάξει. Να ολοκληρώσω μόνο αυτό που σας λέω. 

ΠΡΟΕΔΡΕΙΟ: Πες το όμως αυτό. Θέλω να το πεις.

Π. ΖΥΓΟΥΡΗΣ: Ναι, θα το πω. 


Τώρα ας πούμε όταν πάρει μια αναφορά μηνυτήρια ο Εισαγγελέας, για παράβαση καθήκοντος παραδείγματος χάριν, ή υπαλλήλων ή αιρετών, στέλνει αμέσως στον Επιθεωρητή Δημόσιας Διοίκησης για να ασκήσει τις πειθαρχικές διώξεις. Δηλαδή είναι τέτοιες οι διαπλοκές μεταξύ εισαγγελέως και ελεγκτικών μηχανισμών, που είμαστε δεμένοι χειροπόδαρα. Δηλαδή τι να σας πω; Πρέπει να έχετε έναν δικηγόρο να σας συμβουλεύει συνεχώς. 


Εκείνο το οποίο επίσης έχουμε μία άσχημη εξέλιξη, μου το θύμισε ο Πρόεδρος, με τον 4257. Ενώ είχαμε το 235 του Καλλικράτη, που είχε καταργηθεί η ειδική δωσιδικία βέβαια και ενώ ίσχυε καταρχήν ότι εμείς πηγαίναμε σε ανώτερα δικαστήρια, αυτό καταργήθηκε με την τροποποίηση του Κώδικα Ποινικής Δικονομίας, αλλά παρέμεινε σε ισχύ η διάταξη όπου οι Δήμαρχοι, Αντιδήμαρχοι και λοιπά, όταν διαπράττουν κάποιοι αδίκημα, το οποίο αδίκημα διαπράττεται κατά την άσκηση των καθηκόντων ή επ’ ευκαιρία ασκήσεως αυτών, είναι επ’ ευκαιρία ασκήσεως, τότε αυτοί δεν παραπέμπονται με τη διαδικασία του αυτοφώρου. Δηλαδή δεν έρχεται το αστυνομικό όργανο να μας βάλει χειροπέδες, να μας κρατήσει στο Τμήμα ένα βράδυ, να πάμε την άλλη μέρα στον Εισαγγελέα, να μας πάρουν αποτυπώματα. Δεν κρατούνται, δεν πάμε στη διαδικασία του αυτοφώρου. Πηγαίναμε σε τακτική δικάσιμη. Ο Εισαγγελέας μας προσδιόριζε τακτική δικάσιμο. 


Αυτή η διάταξη δυστυχώς καταργήθηκε και είναι πολύ άσχημο αυτό, γιατί όπως λέω εγώ, ότι είμαστε δακτυλοδεικτούμενοι. Θα περνάει απέξω κάποιος να πιει καφέ, βλέπει μια λακκούβα, θα σου κάνει μια μήνυση, χτύπησα το πόδι μου τώρα στη λακκούβα, αυτόφωρο Δήμαρχε. Έρχεται η Αστυνομία και σε δένουν. 


Δηλαδή αυτό πρέπει και βεβαίως τα Όργανα τα οποία… πρέπει αυτό άμεσα να ρυθμιστεί, γιατί είπε στην αιτιολογική έκθεση ο νομοθέτης, δεν το ξέραμε εμείς, πέρασε νύχτα από τη Βουλή, δεν ξέρω, υπάρχουν κάποιοι άνθρωποι που κυνηγούν την Τοπική Αυτοδιοίκηση. Είπε: Γιατί να έχουν αυτή την ιδιαίτερη διάκριση; Είναι ίσοι έναντι των άλλων πολιτών. 


Ναι, αλλά είμαστε άνισοι έναντι των άλλων πολιτών διότι εμείς είμαστε δακτυλοδεικτούμενοι και ο κάθε περίεργος με το παραμικρό μας υποβάλλει μήνυση, ενώ δεν υποβάλλεται μήνυση σε έναν πολίτη τυχαίο συνέχεια να… Ή κάθε μέρα που πάτε στο γραφείο σας, μπορεί να βρείτε και τρεις καταγγελίες. Υπό την έννοια αυτή έχουμε ανισότητα εις βάρος μας και αυτό πάμε να θεραπεύσουμε με τη μη… του αυτοφώρου. 


Εν πάση περιπτώσει, εγώ δεν θέλω να σας κουράσω. Τελειώνω.

ΠΡΟΕΔΡΕΙΟ: Πες για το 235 που άλλαξε, το άρθρο 22. Πότε τιθέμεθα σε αργία…

Π. ΖΥΓΟΥΡΗΣ: Ναι, έχει δίκιο ο Πρόεδρος. 


Επίσης είναι πολύ βασικό, για τα αδικήματα, τα ποινικά αδικήματα. Τι ίσχυε μέχρι τώρα; Μέχρι τώρα ίσχυε το εξής. Αν είχαμε άσκηση ποινικής διώξεως για κάποιο πλημμέλημα και μάλιστα για τα πλημμελήματα αυτά που ο νόμος θεωρεί ατιμωτικά και που περιγράφονται στο νόμο, να μη σας τα διαβάζω, μεταξύ των οποίων είναι και η παράβαση καθήκοντος, για να μπει ο αιρετός σε αργία έπρεπε να έχουμε οριστική απόφαση, πρωτόδικη απόφαση, του Ποινικού Δικαστηρίου. Μόλις δικαζόμαστε πρωτοδίκως, μπαίνουμε σε αργία. Η αργία είναι διοικητικό μέτρο, αυτοδικαίως επιβάλλεται με την απόφαση του δικαστηρίου και απλώς ο Γενικός Γραμματέας τη διαπιστώνει.


Τώρα λοιπόν πάνω σε αυτό είπαμε επειδή μεταξύ του Πρωτοβαθμίου Δικαστηρίου και του Εφετείου μεσολαβούσε μεγάλο χρονικό διάστημα, για τα πλημμελήματα αυτά να μπαίνουμε σε αργία όταν έχουμε τελεσίδικη απόφαση, δηλαδή απόφαση του Εφετείου, του Δευτεροβαθμίου Δικαστηρίου. Αυτό ήταν μια καλή εξέλιξη. 


Μια δεύτερη εξέλιξη καλή που ήταν λίγο πιο προηγούμενη, είναι ότι για την παράβαση καθήκοντος, προκειμένου να μπούμε σε αργία, πρέπει από το διατακτικό ή σκεπτικό της αποφάσεως του Ποινικού Δικαστηρίου, να προκύπτει οικονομική βλάβη στο Δήμο. Αν δεν προκύπτει οικονομική βλάβη στο Δήμο, για την παράβαση καθήκοντος δεν έχουμε αργία. 


Και για τα κακουργήματα αυτό που ίσχυε ήταν ότι με την παραπομπή μας με αμετάκλητο βούλευμα ή απευθείας κλήση, είχαμε αυτοδίκαιη αργία. Τώρα τι έγινε; Κάναμε μια προσπάθεια να πούμε εμείς ότι να υπάρχει τουλάχιστον πρωτόδικη απόφαση του Κακουργιοδικείου. Αυτό δεν πέρασε, πέρασε όμως κάτι επίσης σημαντικό. Ήρθε δηλαδή ο νόμος αυτός, με το άρθρο 22 του Ν.2257 και λέει ότι εάν έχουμε συνεπεία, όταν πας στον ανακριτή, διαπράττεις ένα κακούργημα και πας στον ανακριτή, αν έχουμε επιβολή περιοριστικών όρων, δηλαδή απαγόρευση εξόδου από τη χώρα, καταβολή εγγυοδοσίας, εμφάνιση στο Αστυνομικό Τμήμα, αν έχουμε κάποιο περιοριστικό όρο, τότε μπαίνεις σε αργία αμέσως. Εάν δεν έχουμε επιβολή περιοριστικού όρου, τότε δεν μπαίνεις σε αργία, αλλά θα μπεις σε αργία μετά την πρωτόδικη απόφαση. 

Αυτό όμως, πολύ σωστά το λέτε, δεν… σπανίως θα πας στον ανακριτή, έστω και αν είσαι επώνυμος Δήμαρχος, και να μη σου βάλει κάποιο περιοριστικό. Δηλαδή τα πρακτικά αποτελέσματα δεν νομίζω ότι θα είναι πολύ σημαντικά. 


Κύριε Πρόεδρε, εγώ, αν έχετε κάτι άλλο. Αν έχετε ερωτήματα, είδατε την εισήγησή μου και έχετε ερωτήματα, πρώτα-πρώτα μπορώ και τώρα να σας απαντήσω ή επειδή είναι μεγάλη η εισήγηση, δώστε την και σε κάποιον δικηγόρο, διαβάστε την και είναι στη διάθεσή σας τα τηλέφωνά μου να απαντήσω σε οποιαδήποτε ερωτήματα. 


Ευχαριστώ πολύ.

ΠΡΟΕΔΡΕΙΟ: Θέλετε να κάνουμε και την εισήγηση της κυρίας Ντορέττας εν συντομία και να γίνουν όλες οι ερωτήσεις μαζί; 


Πάντως σε αυτό που έχετε πάρει εδώ πέρα από την ΕΕΤΑΑ, τη Νέα Αρχιτεκτονική της Αυτοδιοίκησης – Πρόγραμμα Καλλικράτης, το καινούργιο που έχετε μέσα, έχουν συμπεριληφθεί και κωδικοποιηθεί όλες οι τροπολογίες, τροποποιήσεις που έχουν γίνει. Υπάρχουν δε δύο σημαντικοί νόμοι, ο 2071 και ο 2257, τους οποίους παρακαλώ να τους έχετε και ατόφιους…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: 4071 και 4257. Είναι μέσα εδώ, έχουν συμπεριληφθεί. Αυτό να το χρησιμοποιείται γιατί είναι κωδικοποιημένο και θα είναι τυφλοσούρτης για όποιες αλλαγές έχουν επισυμβεί. Και στον 4257 πριν από τις εκλογές κατορθώσαμε να περάσουμε πολλές τροπολογίες τις οποίες είχαμε ζητήσει, που διευκολύνουν το έργο μας. 


Κυρία Αλεξίου, και εσείς σύντομα, για να επακολουθήσουν ερωτήσεις.

Ν. ΑΛΕΞΙΟΥ: Να σας καλωσορίσω και εγώ, να σας ευχηθώ καλή επιτυχία. 


Να πούμε εντελώς επιγραμματικά πρώτον κάποιες βασικές υποχρεώσεις και δικαιώματα που έχετε και μετά να πάμε σε κάποιους συνεργάτες που μπορείτε να έχετε για να σας βοηθήσουν στο έργο σας. 


Ως βασική υποχρέωση έχετε τη συμμετοχή, αλλά και δικαίωμα, τη συμμετοχή όχι μόνο στο Δημοτικό Συμβούλιο, αλλά και σε όλα τα Όργανα που έχετε εκλεγεί. Δεν επιτρέπεται απουσία αδικαιολόγητη ή συνεχείς απουσίες. Στην περίπτωση αυτή μπορεί να υπάρχουν πειθαρχικές ποινές. Δεν θα επεκταθώ ούτε σε λεπτομέρειες, θα τα βρείτε μέσα στις εισηγήσεις αυτά. 


Να σας πω ότι είναι υποχρέωσή σας, αυτό πρέπει να προσέξτε πολύ, αποχής από τη συζήτηση και λήψη απόφασης που σχετίζεται άμεσα με ιδιωτικά σας συμφέροντα ή συμφέροντα συγγενών μέχρι β’ βαθμό εξ αίματος ή εξ αγχιστείας. Στις περιπτώσεις αυτές δεν πρέπει να συμμετέχετε στη συγκεκριμένη συνεδρίαση. 


Επίσης να σας πω ότι έχετε δικαίωμα να ζητάτε, οι Δημοτικοί Σύμβουλοι, πληροφορίες και οποιοδήποτε στοιχείο, τόσο από το Δήμαρχο, όσο και από τους Αντιδημάρχους τους αρμόδιους, την Οικονομική Επιτροπή, Επιτροπή Ποιότητας Ζωής και οι πληροφορίες αυτές πρέπει να σας παρέχονται και τα στοιχεία μέσα σε ένα μήνα από τότε που τα ζητήσατε. 

Να προσέξετε πάρα πολύ την υποχρέωση την οποία έχετε για την υποβολή ετήσιας δήλωσης περιουσιακής κατάστασης και τη δημοσίευση αυτής στην ιστοσελίδα του Δήμου. Θα σας πω λίγο πιο κάτω σε τι προθεσμίες. 


Να πούμε δύο πράγματα για τη δυνατότητα ανεξαρτητοποίησης κάποιου Δημοτικού Συμβούλου από την παράταξη με την οποία έχει εκλεγεί. Επίσης δημοτική παράταξη, η οποία βέβαια πρέπει να έχει πάνω από τρία μέλη, μπορεί και να διαγράψει κάποιο μέλος. Και επίσης υπάρχει δυνατότητα επανένταξης του μέλους αυτού, του Δημοτικού Συμβούλου, στην παράταξη. 


Τι σημαίνει τώρα η ανεξαρτητοποίηση και η διαγραφή. Ότι αυτός ο οποίος έχει φύγει από την παράταξη με τον έναν ή τον άλλον τρόπο, δεν μπορεί να ενταχθεί σε άλλη παράταξη του Δημοτικού Συμβουλίου και δεν μπορεί να εξακολουθήσει να είναι μέλος σε καμία επιτροπή, κανένα αξίωμα, τα οποία είχε λόγω της συμμετοχής του… ως εκπρόσωπος της παράταξης της συγκεκριμένης. 


Για τη δήλωση περιουσιακής κατάστασης  να σας πω ότι υπάρχει καινούργιος νόμος, ο 4268/2014, όπου τροποποιεί την προθεσμία υποβολής της και πλέον είναι τρεις μήνες, το αργότερο τρεις μήνες, μετά από τη λήξη της προθεσμίας για την φορολογική δήλωση, δηλαδή το κάνει εντελώς ξεχωριστά από την φορολογική δήλωση και εσείς που εκλέγεστε για πρώτη φορά έχετε προθεσμία 90 ημέρες από την ανάληψη των καθηκόντων σας, δηλαδή μέχρι τέλος Νοεμβρίου. 


Να δούμε τους ανθρώπους οι οποίοι μπορούν να σας βοηθήσουν στο έργο σας. Ο Γενικός Γραμματέας, τώρα δεν ξέρω βέβαια εδώ στη σημερινή συνάντηση πόσοι Δήμοι είναι πάνω από 20.000, διότι προϋπόθεση για να έχει Γενικό Γραμματέα ένας Δήμος, είναι πάνω από 20.000 κατοίκους και οικονομική δυνατότητα. Αυτός βοηθά και αποφορτίζει το Δήμαρχο από τα διοικητικά του καθήκοντα. Η θητεία του ακολουθεί τη θητεία του Δημάρχου. Αν για οποιοδήποτε λόγο αυτή διακοπεί στο μέσο της 5ετίας, θα διακοπεί και η συνεργασία του Γενικού Γραμματέα με το Δήμο. Πρέπει να είναι κάτοχος ΑΕΙ, ΤΕΙ, ανώτατου εκπαιδευτικού ιδρύματος ή τεχνολογικού. Διορίζεται και απολύεται με απόφαση του Δημάρχου, η οποία πρέπει οπωσδήποτε να δημοσιευτεί στο ΦΕΚ. Επίσης μπορεί να υπάρξει απόσπαση από το δημόσιο τομέα στη θέση αυτή. Οι αποδοχές του προβλέπονται από Κοινή Υπουργική Απόφαση που εκδίδεται από τον Υπουργό Εσωτερικών και Οικονομικών. Ισχύει αυτή του 2011 και είναι 65% επί της αντιμισθίας του οικείου Δημάρχου. 

Οι αρμοδιότητες που έχει, δεν θα σας τις αναφέρω, είναι αρκετές. Προβλέπονται στο άρθρο 38 του 3801/2009. Ο Δήμαρχος παρ’ όλα αυτά, εκτός από αυτές που αναφέρονται, μπορεί να του δίνει και επιπλέον αρμοδιότητες. Εκτός από την αρμοδιότητα υπογραφής χρηματικών ενταλμάτων. 


Να δούμε λίγο για τους ειδικούς συμβούλους και επιστημονικούς συνεργάτες των Δημάρχων. Δικαιούται ο κάθε ένας ανάλογα με τον αριθμό των Αντιδημάρχων που έχει, θέσεις τέτοιων συνεργατών. Όπως βλέπετε και στη διαφάνεια, πάει κλιμακωτά. Όταν έχεις δύο Αντιδημάρχους συνιστάται μία τέτοια θέση, τέσσερις Αντιδημάρχους δύο θέσεις, πέντε-τρεις και φτάνουμε μέχρι οκτώ θέσεις, εκτός από τους Δήμους με πληθυσμό πάνω από – με την τελευταία απογραφή – 150.000 κατοίκους, οι οποίοι έχουν ίσο αριθμό με αυτό των Αντιδημάρχων. 


Αυτοί οι συνεργάτες προσλαμβάνονται με σύμβαση εργασίας ιδιωτικού δικαίου ορισμένου. Και αυτοί η θητεία τους ακολουθεί τη θητεία του Δημάρχου. Δεν παρεμβάλλονται στην οργανωτική δομή και στη βαθμολογική κλίμακα της ιεραρχίας του Δήμου και υπάγονται απευθείας στο Δήμαρχο. Πρέπει να είναι κάτοχοι διπλώματος πανεπιστημίου ή ΤΕΙ, να έχουν κάποια εξειδίκευση στον τομέα. Οι επιστημονικοί συνεργάτες θα πρέπει να έχουν και διδακτορικό δίπλωμα ή μεταπτυχιακά ή αξιόλογες μελέτες και έχουμε και μια πρόβλεψη ειδική, όπου η μία από αυτές τις θέσεις μπορεί να καλυφθεί από πρώην Δήμαρχο ή από άτομο το οποίο είναι Δ.Ε., Δευτεροβάθμιας δηλαδή Εκπαίδευσης, ο οποίος όμως έχει εξειδίκευση σε επαγγελματικό τομέα των αρμοδιοτήτων των ΟΤΑ, που αποδεικνύεται βλέπετε πώς, με ποιους τρόπους. 


Η πλήρωση αυτών των θέσεων γίνεται με δημόσια γνωστοποίηση δια του Τύπου και με απόφαση Δημάρχου, ο οποίος Δήμαρχος αποφασίζει ποιος είναι ο κατάλληλος για να πάρει αυτή τη θέση. Και αυτή η απόφαση δημοσιεύεται στο ΦΕΚ και μέσα στην απόφαση καθορίζονται οι δραστηριότητες και τα καθήκοντα του προσλαμβανομένου. 


Και οι αποδοχές αυτών των συνεργατών καθορίζονται με ΚΥΑ. 


Επίσης έχετε τους έμμισθους δικηγόρους, δηλαδή αυτοί οι οποίοι προσλαμβάνονται  με έμμισθη εντολή στο κάθε Δήμο, ανάλογα με τους κατοίκους, βλέπετε, και οι θέσεις οι οποίες προβλέπονται. Οι έμμισθοι δικηγόροι πρέπει να προσέξετε ότι εκτός από την παροχή υπηρεσιών προς τον Δήμο στον οποίο έχουν προσληφθεί, είναι υποχρεωμένοι να παρέχουν υπηρεσίες και στα ΝΠΔΔ του Δήμου και στα ιδρύματα, όχι όμως στα ΝΠΙΔ, στις επιχειρήσεις, και αμείβονται σύμφωνα με το ενιαίοι πλέον μισθολόγιο, σύμφωνα με την ΚΥΑ που βλέπετε.

Θα πρέπει να προσέξετε το θέμα της ΔΙΑΥΓΕΙΑΣ. Βέβαια αυτό δεν αφορά τόσο πολύ εσάς, όσο τον υπηρεσιακό σας μηχανισμό, αλλά να ξέρετε ότι από το 2011 και μετά οι Δήμοι είναι υποχρεωμένοι να αναρτούν αποφάσεις στο ΔΙΑΥΓΕΙΑ. Διαφορετικά η οποιαδήποτε εκταμίευση ή οποιαδήποτε εκτέλεση της πράξης της συγκεκριμένης είναι άκυρη. 

ΣΥΝΕΔΡΟΣ: (εκτός μικροφώνου)

Ν. ΑΛΕΞΙΟΥ: Ναι, δεν ισχύει καν. 

ΠΡΟΕΔΡΕΙΟ: Πες το αυτό, εξήγησέ το αυτό.

Ν. ΑΛΕΞΙΟΥ: Ανυπόστατη πράξη εφόσον δεν έχει αναρτηθεί.

ΠΡΟΕΔΡΕΙΟ: Προσέξτε το αυτό, είναι πολύ σοβαρό. 

ΣΥΝΕΔΡΟΣ: (εκτός μικροφώνου)

Ν. ΑΛΕΞΙΟΥ: Η ανάρτηση υποτίθεται ότι πρέπει να γίνεται αμελλητί λέει ο νόμος, αμέσως. Με το που θα εκδοθεί πρέπει να αναρτηθεί. Πάντως σε κάθε περίπτωση πρέπει να έχει αναρτηθεί πριν προβείτε σε οποιαδήποτε πληρωμή, γιατί κυρίως αφορά θέματα οικονομικά και όχι μόνο. 

ΣΥΝΕΔΡΟΣ: (εκτός μικροφώνου)

Ν. ΑΛΕΞΙΟΥ: Να σας πω, η κυρία Κουτσούρη τώρα με  συμπλήρωσε, να σας πω επιγραμματικά μόνο σχετικά με το προσωπικό και τις προσλήψεις, ότι επειδή είστε νησιωτικοί Δήμοι, ότι εσείς εξαιρείστε από το 3833, από τον περιορισμό του 3833 του νόμου ένα προς πέντε. Δεν έχετε αυτόν τον περιορισμό. 


Αναλυτικά αν θέλετε μετά ερωτήσεις για το προσωπικό, στη συνέχεια. 


Να πούμε λίγο για κάποιους θεσμούς συνεργασίας που μπορεί να σας βοηθήσουν να ασκήσετε αρμοδιότητες. Είναι οι συμβάσεις διαδημοτικής συνεργασίας που αφορούν Δήμους της ίδιας περιφέρειας ή όμορους Δήμους, που μπορούν να συνάπτουν μεταξύ τους κάποιες συμβάσεις για την άσκηση συγκεκριμένης αρμοδιότητας ή την υποστήριξή της. Η κάθε σύμβαση μέσα περιγράφει τον τρόπο με τον οποίο ασκείται αυτή η αρμοδιότητα, οι υποχρεώσεις και τα δικαιώματα των μελών. Και επίσης και οι συμβάσεις διαβαθμιδικής συνεργασίας, που αφορά Δήμους και Περιφέρειες. 


Να σας τονίσω ότι οι αποφάσεις αυτές θα πρέπει για να συνάψετε μια τέτοια σύμβαση, και στις δύο περιπτώσεις, και διαβαθμιδικά και διαδημοτικά, πρέπει να λαμβάνεται με την απόλυτη πλειοψηφία του συνόλου των μελών του κάθε φορέα. 


Για τη ΔΙΑΥΓΕΙΑ το είπαμε.


Να πάμε στις προγραμματικές συμβάσεις, οι οποίες προβλέπονται στο άρθρο 100 του 3852, όπως αυτός έχει τροποποιηθεί. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Μετά, στο τέλος. 

Ν. ΑΛΕΞΙΟΥ: Είναι συμφωνίες οι οποίες βάζουν ένα γενικό πλαίσιο για την οργάνωση και διαχείριση δημοσίων υπηρεσιών και την άσκηση κρατικών δραστηριοτήτων δια μέσου των φορέων, για την μελέτη και εκτέλεση έργων και προγραμμάτων ανάπτυξης μιας περιοχής. Δηλαδή οι κύριοι συμβαλλόμενοι φορείς που βλέπετε ποιοι είναι και είναι αποκλειστικά και μόνο αυτοί, μεταξύ τους μπορούν να συνάπτουν μια προγραμματική σύμβαση για να εκτελέσουν κάποιο έργο ή για την παροχή μιας υπηρεσίας, για την αξιοποίηση της περιοχής. 


Στη συνέχεια, στην πιο κάτω παράγραφο από το άρθρο 100, υπάρχουν οι τρίτοι συμβαλλόμενοι φορείς, που επίσης βλέπετε περιοριστικά ποιοι είναι. Αυτό τι σημαίνει; Ότι δεν είναι δυνατόν ένας από τους φορείς αυτούς, τους τρίτους συμβαλλόμενους, να συνάψει προγραμματική σύμβαση απευθείας με έναν Δήμο. Στην περίπτωση αυτή είναι άκυρη η προγραμματική σύμβαση, πάσχει. Θα πρέπει να υπάρχουν δύο από τους κυρίους συμβαλλόμενους φορείς, που είδατε στην προηγούμενη, οι οποίοι να συνάψουν προγραμματική σύμβαση και να συμμετέχει ως εκ τρίτος συμβαλλόμενος ένας από αυτούς τους φορείς. Αυτό πρέπει να το προσέξετε πάρα πολύ καλά. 


Ο έλεγχος νομιμότητας είναι πάνω από 200.000, όπως ακούσατε, προσυμβατικός έλεγχος και των προγραμματικών συμβάσεων. Το περιεχόμενό τους πρέπει να είναι το αναγκαστικό περιεχόμενο αυτό που βλέπετε. Δηλαδή να προβλέπεται το αντικείμενο, ο σκοπός, ο προϋπολογισμός, τα δικαιώματα, το χρονοδιάγραμμα και τα λοιπά. Μπορεί εάν μιλάμε για έργο, ότι η προγραμματική σύμβαση αφορά την εκτέλεση κάποιου έργου, εάν υπάρχει ανάγκη κάποιου φορέα διαχείρισης αυτού του έργου, πρέπει και αυτό να προβλέπεται από την αρχή μέσα στη σύμβαση. Η χρηματοδότηση μπορεί να είναι από το Πρόγραμμα Δημοσίων Επενδύσεων, αυτά που βλέπετε, αλλά και από τους ίδιους τους φορείς οι οποίοι συμμετέχουν.


Έχουμε κάποιες ειδικότερες περιπτώσεις προγραμματικών συμβάσεων που αφορούν πολιτιστικού χαρακτήρα, βλέπετε για ποιους συγκεκριμένους σκοπούς, στις οποίες συμμετέχει και το Υπουργείο Πολιτισμού και μπορεί να επιβληθεί και ένα τέλος ανταποδοτικού χαρακτήρα που λέγεται πολιτιστικό τέλος. 


Υπάρχουν οι προγραμματικές συμβάσεις για τη βεβαίωση και είσπραξη τελών, δικαιωμάτων, εισφορών και προστίμων. 


Προσοχή, βλέπετε έχω σημειώσει ότι οι αποφάσεις αυτές, για τη σύμβαση αυτή, λαμβάνονται με την απόλυτη πλειοψηφία του συνόλου των μελών. 


Για την προστασία περιβάλλοντος και την πολιτική προστασία, αυτό είναι κάτι που σας ενδιαφέρει αρκετά γιατί είναι για τους νησιωτικούς Δήμους και έχει σαν αντικείμενο δράσεις προστασίας του περιβάλλοντος και πολιτικής προστασίας. Βλέπετε ότι στους φορείς που μπορεί να υπογράψουν αυτή την προγραμματική σύμβαση, είναι κύριοι συμβαλλόμενοι φορείς που είπαμε πιο πάνω και αστικές μη κερδοσκοπικές εταιρίες, οι οποίες όμως πρέπει να προσέξετε, το μεγαλύτερο ποσοστό τους εταιρικού τους κεφαλαίου κατέχει ένας από τους κύριους συμβαλλόμενους φορείς και αν πρόκειται για δράσεις πολιτικής προστασίας και δασοπυρόσβεσης, πρέπει να έχουν λάβει πιστοποίηση από τη Πυροσβεστική Ακαδημία. Αυτές οι αστικές μη κερδοσκοπικές. 


Προγραμματικές συμβάσεις Δια Βίου Μάθησης. Αφορά τα θέματα τα οποία βλέπετε. 

Τώρα, πρέπει να προσέξετε πολύ τα νομικά ζητήματα των προγραμματικών συμβάσεων, διότι έχουμε πάρα πολύ συχνά προβλήματα νομιμότητας. Πρέπει να μην είναι… Καταρχήν το πρώτο θέμα που έχει ασχοληθεί το Ελεγκτικό Συνέδριο, είναι αν αυτές υπάγονται στη διαδικασία του Π.Δ.60, που αφορά την υπογραφή, την ανάθεση δημοσίων συμβάσεων, τη διαδικασία ανάθεσης μιας δημόσιας σύμβασης. 
Σύμφωνα με την απόφαση αυτή που βλέπετε, δεν υπάγεται απευθείας, όμως εάν διαπιστωθεί ότι πρόκειται για κατ’ επίφαση προγραμματική σύμβαση, δηλαδή έχετε κάνει μια προγραμματική σύμβαση για να κρύψετε μια απευθείας ανάθεση, τότε προφανώς έχετε πρόβλημα. Θα πρέπει να προκύπτουν σαφώς οι υποχρεώσεις και τα δικαιώματα των μελών, των συμβαλλομένων μερών, για να μην είναι όπως είπαμε κατ’ επίφαση προγραμματική σύμβαση. 

Να μην υποκρύπτει ανεπίτρεπτη έμμεση επιχορήγηση των αναπτυξιακών επιχειρήσεων που συμμετέχουν σε μια προγραμματική. Δηλαδή να μη βάλετε συμβαλλόμενο φορέα μία επιχείρησή σας απλώς και μόνο για να είναι μία έμμεση επιχορήγηση. 

Οι υπηρεσίες, τα έργα και τα προγράμματα που εκτελούνται, να αφορούν αυτά που προβλέπει ο νόμος. Να έχουν αναπτυξιακό δηλαδή χαρακτήρα και να μην μπορούν να παρασχεθούν με άλλον τρόπο εκτός από τη σύναψη της οικείας συμβάσεως. 

Τέλος, αυτό που σας είπα και στην αρχή, που είναι το βασικό. Ότι θα πρέπει να δίνετε μεγάλη σημασία στη διάκριση των κύριων συμβαλλόμενων φορέων και των τρίτων συμβαλλόμενων φορέων. 

Γ. ΔΑΝΟΠΟΥΛΟΣ: Γεια σας. Θα είμαι πολύ σύντομος. Θα σας μιλήσω για τα Νομικά Πρόσωπα των Δήμων, τα οποία είναι δημοσίου δικαίου και ιδιωτικού δικαίου.


Τα Νομικά Πρόσωπα Δημοσίου Δικαίου προβλέπονται και στον Κώδικα 2006, αλλά και στο νόμο του Καλλικράτη. Είναι για την καλύτερη οργάνωση μιας δημοτικής υπηρεσίας. 


Μετά από τη ρύθμιση του Καλλικράτη, επιτρέπονται μόνο δύο Νομικά Πρόσωπα σε κάθε Δήμο. Εάν υπάρχει Κοινωφελής Επιχείρηση, μόνο ένα Νομικό Πρόσωπο Δημοσίου Δικαίου. Ο νόμος διαγράφει και τις αρμοδιότητες αυτών των  Νομικών Προσώπων. 

Εδώ υπάρχει ένα ζήτημα συνταγματικότητας αυτής της διατάξεως, κατά πόσο δηλαδή μπορεί ο νόμος να έρθει να επιβάλλει συγκεκριμένη σκοποθεσία για ένα Νομικό Πρόσωπο του ίδιου του Δήμου. 
Κάτω από προϋποθέσεις είναι δυνατόν να προβλεφθεί η ύπαρξη και επιπλέον Νομικού Προσώπου Δημοσίου Δικαίου, αν ο Δήμος έχει πάνω από 300.000 κατοίκους ή αν υπάρχει δραστηριότητα ευρύτερης αναγνώρισης,  όπου εδώ απαιτείται μια Υπουργική Απόφαση και απόφαση του Δημοτικού Συμβουλίου με τα δύο τρίτα. 

Προβλέπεται η δυνατότητα ύπαρξης Σχολικών Επιτροπών, δύο, για την Πρωτοβάθμια, .Δευτεροβάθμια Εκπαίδευση. Δημοτικά Λιμενικά Ταμεία και αυτά είναι Νομικά Πρόσωπα Δημοσίου Δικαίου. Στους νησιωτικούς Δήμους είναι πολύ σημαντική η ύπαρξη αυτών των ταμείων. Υπάρχουν και νομικά ζητήματα σε σχέση και με τη λειτουργία της εποπτείας και με το ΥΝΑ, το Υπουργείο Ναυτιλίας και Αιγαίου. Εδώ έχουμε κάποια ζητήματα και με τα θέματα επιβολής τελών και λοιπά. 

Και βέβαια υπάρχουν και οι ΦΟΔΣΑ. Είναι Νομικά Πρόσωπα Δημοσίου Δικαίου, ειδικού σκοπού, για τα ζητήματα των απορριμμάτων, που αφορούν όμως ευρύτερες περιφέρειες και όχι μόνο ένα Δήμο. 

Η σύσταση. Τα λέω τηλεγραφικά. Αυτά όλα βρίσκονται στο νόμο, άρθρο 239 επόμενα του Δημοτικού Κώδικα και στις ρυθμίσεις του Καλλικράτη. 

Συστήνονται με απόφαση του Δημοτικού Συμβουλίου. Όπως είπαμε, σκοπός είναι η οργάνωση, η καλύτερη οργάνωση μιας συγκεκριμένης δημοτικής υπηρεσίας. 

Στην απόφαση αυτή, η οποία δημοσιεύεται στην Εφημερίδα της Κυβερνήσεως και από τη δημοσίευση αποκτά νομική προσωπικότητα το Νομικό Πρόσωπο, από τη δημοσίευση, αναφέρεται το όνομα, η επωνυμία, ο σκοπός, η περιουσία και οι πόροι οι οποίοι είναι ταγμένοι για την εξυπηρέτηση των σκοπών του Νομικού Προσώπου. 

Διοικείται από Δ.Σ., Διοικητικό Συμβούλιο, που ορίζεται από το Δημοτικό Συμβούλιο, έχει πέντε έως δεκαπέντε μέλη, ένα μέλος προέρχεται από τη μειοψηφία και ένας από τους εργαζόμενους αν υπερβαίνουν τους δέκα στο Νομικό Πρόσωπο. 

Η θητεία ορίζεται από το Δημοτικό Συμβούλιο και πάντως διαρκεί μέχρι την υπόδειξη του νεοτέρου Διοικητικού Συμβουλίου. 

Είναι δυνατή η αντικατάσταση μέλους, εδώ υπάρχει ένας πάγιος κανόνας, για σπουδαίο λόγο. Άρα εδώ χρειάζεται μια ειδική αιτιολογία, ο κύριος Ζυγούρης αναφέρθηκε προηγουμένως. Πάντοτε στα ζητήματα αντικαταστάσεως μελών πρέπει να εμφανίζεται μια ειδική αιτιολογία με την οποία αιτιολογείται αυτή η αντικατάσταση και δεν πρέπει να συνδέεται, κατά τη γνώμη μου πάντοτε, με μια παράβαση καθήκοντος ή οτιδήποτε άλλο. Αυτό είναι ελέγξιμο. Καταρχήν πρέπει να υπάρχει ειδική αιτιολογία, το δικαστήριο θα ελέγξει αν είναι επαρκής και ειδική, ούτως ώστε να αιτιολογείται η απόφαση αυτή. Αλλιώς θα ακυρωθεί. 

Λειτουργούν βάσει κανονισμών οι οποίοι καταρτίζονται από το Διοικητικό Συμβούλιο και εγκρίνονται από το Δημοτικό Συμβούλιο. Η οικονομική τους διαχείριση είναι όπως αυτή των Δήμων, με διπλογραφικό σύστημα, έλεγχοι από το Ελεγκτικό Συνέδριο. 

Προβλέπονται έξοδα παράστασης στον Πρόεδρο ή στον Αντιπρόεδρο, που καθορίζονται με Κοινή Υπουργική Απόφαση ύστερα από γνώμη της ΚΕΔΕ και πάντως δεν πρέπει να υπερβαίνει το 50% της αντιμισθίας Δημάρχου. 
Προβλέπεται και δυνατότητα αποζημίωσης των μελών του Διοικητικού Συμβουλίου για κάθε συνεδρίαση, μέχρι τρεις συνεδριάσεις τον μήνα, με απόφαση του Δημοτικού Συμβουλίου. 

Χοντρικά αυτά είναι για τα Νομικά Πρόσωπα Δημοσίου Δικαίου. Να ξέρετε ότι ακολουθούν τις διατάξεις που ισχύουν για τους Δήμους, είναι ταυτόσημο το νομικό καθεστώς. Ότι ισχύει λοιπόν  για τους Δήμους σε θέματα προσλήψεων, αναθέσεων, δημοσίων συμβάσεων, ελέγχων και λοιπά, ισχύουν και για τα Νομικά Πρόσωπα Δημοσίου Δικαίου. 

ΣΥΝΕΔΡΟΣ: (εκτός μικροφώνου)

Γ. ΔΑΝΟΠΟΥΛΟΣ: Όχι, υπάρχουν διαφοροποιήσεις. 


Τώρα, στο κεφάλαιο για τις επιχειρήσεις. Εδώ έχουμε κάτι ξεχωριστό. Πρέπει να σας πω ότι με τον Κώδικα του 2006 υπήρξε μια σοβαρή αλλαγή στο κεφάλαιο των επιχειρήσεων. Είχαμε πολλές αμιγείς επιχειρήσεις, δηλαδή επιχειρήσεις που είχαν οι Δήμοι ως δικές τους επιχειρήσεις, οι οποίες όμως είχαν μία πανσπερμία σκοπών. Θα μπορούσαν να έχουν σκοπούς δημοσίου ενδιαφέροντος, μέχρι εμπορικές δραστηριότητες. Μη σας τα πολυλογώ, το 2006 με τον Κώδικα υπήρξε μια βασική διάκριση των Δημοτικών Επιχειρήσεων σε Κοινωφελείς, οι οποίες συστήνονται από ένα Δήμο και οι οποίες έχουν συγκεκριμένους σκοπούς όπως προβλέπει ο νόμος και τις ανώνυμες εταιρείες. 

Οι ανώνυμες εταιρείες έχουν μια τριπλή διάκριση, ας το πούμε έτσι. Είναι οι κοινές ανώνυμες εταιρείες, στις οποίες οι ΟΤΑ έχουν απλά την πλειοψηφία του κεφαλαίου. Ειδική κατηγορία αυτών των ανωνύμων εταιριών είναι οι αναπτυξιακές, οι οποίες έχουν μία συγκεκριμένη σύνθεση κεφαλαίου, δηλαδή δεν υπάρχουν ιδιώτες, παρά μόνο ΟΤΑ που έχουν την πλειοψηφία ή φορείς Αυτοδιοίκησης, που ο νόμος, ο Κώδικας, ρυθμίζει ποιοι είναι αυτοί οι φορείς. Και οι σκοποί που καλούνται να εξυπηρετήσουν αυτές οι αναπτυξιακές εταιρείες. Υπάρχουν ζητήματα νομικά και διχογνωμίες ως προς τη λειτουργία σε κάποια θέματα. Διαύγεια, Ενιαία Αρχή Πληρωμών. Εδώ υπάρχουν θέματα, αλλά δεν χρειάζεται τώρα να μπούμε σε αυτή την ενότητα. 


Και υπάρχουν και οι μονομετοχικές ανώνυμες εταιρίες. Ήταν μια ιδέα που προέκυψε από την ΚΕΔΚΕ τότε, οι οποίες έχουν ένα συγκεκριμένο σκοπό, την αξιοποίηση της ακίνητης περιουσίας του Δήμου. Οργανώνονται ως μονομετοχικές εταιρίες, δηλαδή όλο το κεφάλαιο καταβάλλεται από το Δήμο και λειτουργούν και αυτές σύμφωνα με τους κανόνες σε ότι αφορά προσλήψεις, αναθέσεις και λοιπά, με τους κανόνες των Δήμων. 


Για τις Κοινωφελείς Επιχειρήσεις, που είναι μακράν η πολυπληθέστερη κατηγορία επιχειρήσεων, ο νόμος έχει αρκετές ρυθμίσεις που αφορούν τη σύσταση. Οικονομοτεχνική μελέτη, απόφαση Δημοτικού Συμβουλίου, δημοσίευση στην Εφημερίδα της Κυβερνήσεως. Ζητήματα της λειτουργίας τους με Κανονισμούς που εγκρίνονται από το Δημοτικό Συμβούλιο. Χρηματοδότηση από το Δήμο, που καλύπτει τη διαφορά εσόδων - εξόδων  από την ετήσια διαχείριση. Εδώ έχουμε κάποιες αλλαγές στη νομοθεσία. Ζητήματα που αφορούν το προσωπικό. Προσλαμβάνουν με διατάξεις ΑΣΕΠ και αυτές, οι Κοινωφελείς Επιχειρήσεις. Οι έλεγχοι μπορεί να είναι από το Δημοτικό Συμβούλιο, τακτικοί, έκτακτοι, αλλά και από τον Γενικό Γραμματέα, αλλά και από τον Υπουργό Εσωτερικών ενδεχομένως, της οικονομικής τους διαχείρισης. Κάποιες αποφάσεις των Κοινωφελών, οι σημαντικότερες θα λέγαμε, που αφορούν αύξηση κεφαλαίου, δάνεια, οι Κανονισμοί που είπα και τα λοιπά, εγκρίνονται από το Δημοτικό Συμβούλιο, πράγμα που σημαίνει ότι δεν παράγουν έννομες συνέπειες αν δεν μεσολαβήσει αυτή τη έγκριση. 


Δεν θέλω να σας κουράσω με λεπτομέρειες. Να θυμάστε μόνο ότι έχουμε τις Κοινωφελείς με ένα συγκεκριμένο καθεστώς λειτουργίας, που κατά βάση προβλέπεται στο Δημοτικό Κώδικα και οι ανώνυμες με την τριπλή αυτή διάκριση που σας είπα. 

Η πορεία της νομοθεσίας είναι περίπου και οι επιχειρήσεις, αν και ο σκοπός ήταν διαφορετικός, να εισαχθούν λίγο-πολύ στο δημόσιο χώρο και αυτό φαίνεται στον τρόπο πρόσληψης του προσωπικού ή στον τρόπο ανάθεσης και λοιπά. Παρένθεση εδώ, για τις αναπτυξιακές που ίσως χωρεί μια διαφορετική αντιμετώπιση. 
Αυτά για να μην σας κουράσω. Αν υπάρχει κάτι, πολύ ευχαρίστως να απαντήσω. Ευχαριστώ για την προσοχή σας.
ΣΥΝΕΔΡΟΣ: (εκτός μικροφώνου)

Γ. ΔΑΝΟΠΟΥΛΟΣ: Ότι πει το Προεδρείο. 

Α. ΖΑΓΟΡΑΣ: Ονομάζομαι Ζάγορας Αντώνιος, από το Δήμο Κάσου, Πρόεδρος της αντιπολίτευσης και εκλεγμένος Δημοτικός Σύμβουλος με τη συμπολίτευση. 


Αναφερθήκατε στην κοινωφελούς χαρακτήρα επιχείρηση, ότι χρηματοδοτείται από το Δήμο σε περίπτωση που χρειαστεί να κάνει κάποιες δραστηριότητες. Έτσι δεν είναι; 

Γ. ΔΑΝΟΠΟΥΛΟΣ: (εκτός μικροφώνου)

Α. ΚΟΙΜΗΣΗΣ: Δεν έκανε την ερώτηση όμως. Ολοκληρώστε την ερώτηση.

Α. ΖΑΓΟΡΑΣ: Ο Καλλικράτης προϋποθέτει τώρα για τις Α.Ε. ότι σε περίπτωση που είναι δύο χρόνια συνεχόμενα παθητικές…

Α. ΚΟΙΜΗΣΗΣ: Τρία.

Α. ΖΑΓΟΡΑΣ: Ή τρία χρόνια στη δεκαετία…

Γ. ΔΑΝΟΠΟΥΛΟΣ: Τρεις ζημιογόνες χρήσεις ή στη δεκαετία τρεις φορές κάτω από το μισό του κεφαλαίου. Στις ανώνυμες.

Α. ΖΑΓΟΡΑΣ: Θα ήθελα να μου πείτε ποιες είναι οι κυρώσεις για τις Α.Ε. και αν μπορούν σε περίπτωση που κλείσει μια Α.Ε., οι επιχειρήσεις που έχει και πιθανόν να είναι κοινωφελούς χαρακτήρα, για να μην κλείσουν, να ενταχθούν στην κοινωφελή.

Γ. ΔΑΝΟΠΟΥΛΟΣ:  Να ενταχθούν εννοείτε το προσωπικό. Ή οι σκοποί;

Α. ΖΑΓΟΡΑΣ: Και οι σκοποί, η δραστηριότητα. 

Α. ΚΟΙΜΗΣΗΣ: Δεν αναπτύξαμε όμως αυτό το κεφάλαιο. Είναι θέμα να το αναπτύξουμε στις επόμενες εισηγήσεις, οπότε ας το αφήσουμε. Θα κάνει ο κύριος Γούπιος ειδική συζήτηση, δεν θα κάνει;

ΣΥΝΕΔΡΟΣ: (εκτός μικροφώνου)

Γ. ΔΑΝΟΠΟΥΛΟΣ: Σε ότι αφορά τις Α.Ε., παλιά υπήρχε μια διάταξη ότι σε αυτές τις περιπτώσεις, το 2190 είναι ο βασικός νόμος για τις ανώνυμες εταιρίες, ότι μπορεί η εποπτεύουσα Αρχή να ανακαλέσει την πράξη σύστασης. Εδώ δεν έχουμε τέτοια περίπτωση πια, έχει καταργηθεί με νομοθεσία του 2007, τον Ν.3604/2007 αν δεν κάνω λάθος, που επέφερε σημαντικές αλλαγές στο δίκαιο των ανωνύμων εταιρειών, ότι δηλαδή θα πρέπει να εκδοθεί δικαστική απόφαση εάν έχουμε στην περίπτωση αυτή παράβαση κανόνων λειτουργίας. 


Εδώ άρα θα μπορέσει, από τον Γενικό Γραμματέα ενδεχομένως της Περιφέρειας και λοιπά, να διαπιστωθεί αυτή η αδυναμία, η νομική αδυναμία και να προκληθεί δικαστική απόφαση.  Όμως δεν  γίνεται με διοικητική πράξη. 


Σε ότι αφορά την τύχη μιας τέτοιας Α.Ε., που για κάποιοι λόγο παύει να λειτουργεί, εδώ δεν προβλέπεται πια δυνατότητα μεταφοράς προσωπικού. Οι σκοποί της προφανώς μπορούν να αναληφθούν από μια άλλη επιχείρηση με αντίστοιχη τροποποίηση καταστατικού ενδεχομένως. Όμως στην Κοινωφελή όχι αν δεν πληρούνται οι προϋποθέσεις των σκοπών, αν δεν είναι από τους σκοπούς που προβλέπει το άρθρο 254 μου φαίνεται, του Κώδικα. Εκεί προβλέπεται οι βασικοί σκοποί που μπορούν να εξυπηρετούν οι Κοινωφελείς Επιχειρήσεις. Άρα μια εμπορική δραστηριότητα δεν θα μπορούσε να είναι αντικείμενο Κοινωφελούς Επιχείρησης.
ΣΥΝΕΔΡΟΣ: (εκτός μικροφώνου)

Γ. ΔΑΝΟΠΟΥΛΟΣ: Όχι. Εδώ είχαμε πει σε συμφωνία με την ΚΕΔΕ, να υπάρξει τροποποίηση ακριβώς ούτως ώστε εμπορικές δραστηριότητες οι οποίες αναλαμβάνονται κατά τρόπο μοναδικό και αποκλειστικό, που δεν μάλλον αναλαμβάνονται από ιδιώτη, να είναι δυνατόν….

Α. ΚΟΙΜΗΣΗΣ: Η απάντηση στο ερώτημά σου είναι ότι δεν μπορεί εφόσον πρόκειται μόνο για σφαγεία και για εκμετάλλευση ιαματικών πηγών, στην Κοινωφελή. Αυτό είναι. 


Άλλη ερώτηση; 

ΔΗΜΑΡΧΟΣ ΚΑΛΥΜΝΟΥ: Εγώ είμαι ο Δήμαρχος Καλύμνου. Ήθελα να σας ρωτήσω τα εξής. Πρώτον, για τις Α.Ε., τις ανώνυμες εταιρίες, εμείς, ορισμένοι Δήμοι, έχουμε και τις ναυτιλιακές εταιρίες. Εμείς ως Δήμος Καλύμνου έχουμε μια ανώνυμη ναυτιλιακή εταιρεία, της οποίας το πλειοψηφικό πακέτο το έχουμε εμείς, περίπου το 69%. Παρόμοιο θέμα έχει και ο  Δήμος Κω. 


Θα ήθελα να ξέρω, βάσει ποιων νόμων, κανονισμών, λειτουργεί μια τέτοια ανώνυμη εταιρεία. Εάν, εφόσον έχουμε το πλειοψηφικό πακέτο, υποχρεούται, έχει τις υποχρεώσεις που έχουν οι άλλες Α.Ε., οι κοινές Α.Ε. των Δήμων ή εξαιρούνται λόγω της ιδιαιτερότητας, διότι στις προσλήψεις ας πούμε δεν παύει να έχουμε καπετάνιους, ναύτες και μηχανικούς και εκεί πέρα τα πράγματα δεν μπορείς να πας με τόσο διαδικασίες…

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Εντάξει, έχει περιπέτεια με τα ναυτιλιακά. Σε παρακαλώ, ερώτηση είναι.

ΔΗΜΑΡΧΟΣ ΚΑΛΥΜΝΟΥ: Δεν πρέπει να ρωτήσουμε για να μάθουμε; 

Α. ΚΟΙΜΗΣΗΣ: Δήμαρχε, συνέχισε.

ΔΗΜΑΡΧΟΣ ΚΑΛΥΜΝΟΥ: Επειδή εσείς τα ξέρετε…

Α. ΚΟΙΜΗΣΗΣ: Όχι, δεν τα ξέρει. Η Τήλος έχει μια πολύ σοβαρή περιπέτεια με το θέμα της ναυτιλιακής και για αυτό είναι…

ΔΗΜΑΡΧΟΣ ΚΑΛΥΜΝΟΥ: (εκτός μικροφώνου)

Α. ΚΟΙΜΗΣΗΣ: Όχι, μισό λεπτό. Εκεί είχαν προχωρήσει σε κατασχέσεις περιουσιακών στοιχείων μελών του Δήμου και μη το συζητάμε τώρα. Αυτό είναι μια ιστορία.

ΔΗΜΑΡΧΟΣ ΚΑΛΥΜΝΟΥ: Δεν ανέφερα εγώ για Τήλο καθόλου. Εγώ μίλησα για…

Α. ΚΟΙΜΗΣΗΣ: Δήμαρχε, η απάντηση στο ερώτημα είναι ότι η ανώνυμη εταιρεία διέπεται από τις διατάξεις του Κώδικα και από τις διατάξεις του 2190/20. Αυτό είναι.

ΔΗΜΑΡΧΟΣ ΚΑΛΥΜΝΟΥ: (εκτός μικροφώνου)

Γ. ΔΑΝΟΠΟΥΛΟΣ: (εκτός μικροφώνου)
Α. ΚΟΙΜΗΣΗΣ: Όμως, Δήμαρχε, έχετε ναυτιλιακή εταιρεία η οποία λειτουργεί και πάει καλά και το ένα και το άλλο, σαν Δημοτική Επιχείρηση;

ΔΗΜΑΡΧΟΣ: Μέχρι στιγμής πάει καλά.

Α. ΚΟΙΜΗΣΗΣ: Άλλη ερώτηση;

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Το είπαν. Δεν το είπε η κυρία Αλεξίου;

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Πρώτα από όλα κοιτάτε αν έχετε τα λεφτά. 

ΣΥΝΕΔΡΟΣ: (εκτός μικροφώνου)

Γ. ΔΑΝΟΠΟΥΛΟΣ: Υπάρχει ειδική νομοθεσία για πρόσληψη δικηγόρου με έμμισθη εντολή. 

ΔΗΜΑΡΧΟΣ ΚΩ: Εγώ είμαι ο Δήμαρχος της Κω και εκτός από ναυτιλιακή, έχω και ραδιοτηλεοπτικά μέσα και αυτά είναι ειδικού σκοπού εταιρίες. Το ερώτημά μου δεν είναι για την ειδικού σκοπού, αλλά κατά πόσο εφαρμόζεται η νομοθεσία σε περίπτωση που είναι δύο ή τρεις χρήσεις παθητικές οι εταιρίες, τι γίνεται και πού πάει το προσωπικό τους. Αν αποφασίσει κάποιος να κλείσει μια από αυτές τις εταιρίες, πού πάει το προσωπικό; 


Επειδή είπατε για τις αποζημιώσεις των μελών των Νομικών Προσώπων, οι Δημοτικοί Σύμβουλοι που ξεκινούν και κάνουν πενήντα και εκατό χιλιόμετρα να έρθουν, αποζημιώνονται ή δεν αποζημιώνονται; 

Κ. ΑΣΚΟΥΝΗΣ: Το είπαμε αυτό και είχαμε συμφωνήσει την τελευταία φορά, τουλάχιστον οι Δημοτικοί Σύμβουλοι των Καλλικρατικών Δήμων, να υπάρξει πρόβλεψη, είχαμε βρει και το ποσό, ήταν συμφωνημένα όλα, να παίρνουν μια αμοιβή, γιατί δεν είναι μόνο η συνεδρίαση του Δημοτικού Συμβουλίου, είναι και η συμμετοχή του σε Επιτροπές, διαγωνισμούς και ούτω καθεξής. Και για όλα τα νησιά. 


Αυτό δεν πέρασε. Θεωρώ ότι αυτό με αφορμή ότι αυξήσανε και τους Αντιπεριφερειάρχες από τρεις σε έξι, είναι κάτι το οποίο πρέπει να το διεκδικήσουμε άμεσα. Το θεωρώ εκ των ων ουκ άνευ. 

ΔΗΜΑΡΧΟΣ ΚΩ: Θέλω να κάνω ακόμα ένα ερώτημα. Τη δήλωση του πόθεν έσχες, είπε προηγουμένως ο εισηγητής ότι οι νεοεκλεγέντες υποχρεούνται να κάνουν από τον Σεπτέμβρη και μετά, μετά από 90 ημέρες, ή του χρόνου το καλοκαίρι.

Κ. ΑΣΚΟΥΝΗΣ: Τρεις μήνες μετά την εγκατάστασή σου. 

Α. ΚΟΙΜΗΣΗΣ: Ο νόμος λέει η υποχρέωση υποβολής του πόθεν έσχες είναι εντός τριμήνου από την ημερομηνία λήξης της υποχρέωσης της υποβολής της δήλωσης. Η δήλωση λήγει τώρα με την παράταση που έχει πάρει. Εμείς αναλαμβάνουμε όμως, οι νέοι, 1/9/2014, άρα έχουμε ένα διάστημα μέχρι το τέλος του Νοέμβρη περίπου. 

ΔΗΜΑΡΧΟΣ ΚΩ: Άσχετα αν κάποιος ήταν μέλος της Οικονομικής Επιτροπής…

Α. ΚΟΙΜΗΣΗΣ: Αυτός υποχρεούται να το κάνει τώρα, αυτός υποχρεούται να το κάνει έτσι και αλλιώς. 

Κ. ΑΣΚΟΥΝΗΣ: Τώρα, είπε κάτι για τις τρεις χρήσεις.

Γ. ΔΑΝΟΠΟΥΛΟΣ: Ναι, το είπαμε πριν. 


Για τις ραδιοτηλεοπτικές επιχειρήσεις, εδώ υπήρξε μια προσπάθεια πράγματι επειδή έχουμε ένα περίεργο νομοθετικό καθεστώς αδειοδότησης και λοιπά…

Α. ΚΟΙΜΗΣΗΣ: Ποιος;

Γ. ΔΑΝΟΠΟΥΛΟΣ: Οι ραδιοτηλεοπτικές επιχειρήσεις.

Α. ΚΟΙΜΗΣΗΣ: Έχουν πολιτική ασυλία, μην ψάχνετε τώρα τίποτα άλλο. Πάμε παρακάτω.

ΘΑΡΟΥΠΟΣ: Χαίρεται. Θαρούπος από το Δήμο Αντιπάρου. 


Θέλω να ρωτήσω αν υπάρχουν συνέπειες, ευθύνες… Ο Δήμος δεν εφαρμόζει το διπλογραφικό σύστημα, ούτε η Κοινωφελής Επιχείρηση. Λειτουργεί με το… δεν ξέρω πώς το λειτουργεί, με το απλογραφικό. Υπάρχουν κάποιες συνέπειες; Δεν γνωρίζω πάνω σε αυτό το θέμα. 

Π. ΖΥΓΟΥΡΗΣ: (εκτός μικροφώνου) 

Κ. ΑΣΚΟΥΝΗΣ: Να ρωτήσω κάτι. Ορκωτός λογιστής, δεν έχει η Δημοτική Επιχείρηση; Δήμαρχε, δεν έχετε ορκωτούς λογιστές που ελέγχουν τους ισολογισμούς;

ΘΑΡΟΥΠΟΣ: (εκτός μικροφώνου)

Κ. ΑΣΚΟΥΝΗΣ: Και πώς κάνετε δηλαδή απολογισμό; 

ΘΑΡΟΥΠΟΣ: (εκτός μικροφώνου)

Κ. ΑΣΚΟΥΝΗΣ: Επειδή υπάρχουν πολλοί Δήμοι που δεν έχουν οργανωμένη Υπηρεσία  Οικονομική, υπάρχει η δυνατότητα με συγκεκριμένες εταιρίες, γιατί δεν είστε ο μόνος Δήμος, είναι πολλοί, οι οποίοι αναλαμβάνουν να φτιάχνουν τις καταστάσεις, όλα αυτά τα πράγματα. Είναι ένα στοιχείο το οποίο πρέπει να το κάνεις από τη πρώτη στιγμή. Μην το αφήνεις δηλαδή σε εκκρεμότητα. Αυτή είναι η γνώμη μου.
ΣΥΝΕΔΡΟΣ: Πρόεδρε, υπάρχει και η δυνατότητα διαδημοτικών συμβάσεων…

Κ. ΑΣΚΟΥΝΗΣ: Πέρα από τις διαδημοτικές…

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Με μια εταιρεία ιδιωτική έξω που είναι, που υπάρχουν αρκετές πολύ καλές, μπορεί πραγματικά να σου φτιάξει όλα τα στοιχεία, γιατί αυτό είναι μια ατασθαλία η οποία μπορεί κάποια στιγμή να…

Π. ΖΥΓΟΥΡΗΣ: Πρόεδρε, όταν γίνει ένας έλεγχος και στείλουν κάπου ότι δεν τηρείται το διπλογραφικό σύστημα, σε αυτούς που λέμε, στους Επιθεωρητές και στα λοιπά, μπορεί να πει σου ασκώ δίωξη για παράβαση καθήκοντος διότι σύμφωνα με τον νόμο δεν το έχεις τηρήσει. Όμως σπανίως, δεν ξέρω αν έχει συμβεί.

ΘΑΡΟΥΠΟΣ: (εκτός μικροφώνου)

Κ. ΑΣΚΟΥΝΗΣ: Όχι. 


Άλλος; Να λέτε και το όνομά σας για να γνωριζόμαστε, γιατί είναι πολλοί καινούργιοι Δήμαρχοι.

ΜΑΡΑΓΚΟΣ: Καλημέρα. Μαραγκός από το Δήμο Σύρου, Δήμαρχος.


Θέλω να ρωτήσω το εξής. Στην περίπτωση όπου εκτιμούμε ότι πρέπει να γίνει ανάθεση σε εξωτερικούς πραγματογνώμονες, εμπειρογνώμονες, για να συντάξουν κάποια πραγματογνωμοσύνη για κάποια αστοχία ενός έργου, είτε συγχρηματοδοτούμενου, είτε ενός τεχνικού έργου ή και περισσότερο σε περιπτώσεις όπου σε συγχρηματοδοτούμενα έργα έχουν γίνει καταλογισμοί ή ακόμη και σε περίπτωση έκτακτων οικονομικών ελέγχων, ορκωτούς, όχι τους τακτικούς ελέγχους που ελέγχουν τους ισολογισμούς, σε σχέση με την επιλεξιμότητα των δαπανών αυτών τι ισχύει; Διότι ήρθαμε σε επικοινωνία με την Υπηρεσία Επιτρόπου του Ελεγκτικού Συνεδρίου και η κατάσταση δεν είναι πλήρως διασαφηνισμένη. Αναφέρομαι κυρίως σε περιπτώσεις όπου υπάρχουν ενδείξεις, δειγματοληπτικά δηλαδή, σε οικονομικές υπηρεσίες, έχουν εντοπιστεί κάποιες αστοχίες ή λογιστικές αταξίες ή οτιδήποτε άλλο. Εκεί λοιπόν νομιμοποιούμαστε εμείς ως νέα Δημοτική Αρχή να πάμε προς τα πίσω και να αναθέσουμε σε ορκωτούς λογιστές τη διενέργεια έκτακτου οικονομικού ελέγχου, παρότι αυτές οι χρονιές έχουν ελεγχθεί από ορκωτούς;


Ευχαριστώ πολύ.

Π. ΖΥΓΟΥΡΗΣ: Κοιτάξτε να δείτε, καταρχήν τους εκτάκτους ελέγχους, τον δειγματοληπτικό έλεγχο τον ασκεί ο Επίτροπος του Ελεγκτικού Συνεδρίου κάθε χρόνο. Τον κατασταλτικό έλεγχο τον διενεργεί ο ίδιος, διενεργείται επίσης και με απόφαση του Προέδρου του Ελεγκτικού Συνεδρίου ή των αρμοδίων Υπουργών. Εφόσον ο Δήμος έχει ελεγχθεί στα πλαίσια του κατασταλτικού ελέγχου, η γνώμη μου είναι…

Α. ΚΟΙΜΗΣΗΣ: Εφόσον έχει ελεγχθεί στα πλαίσια του προληπτικού.

Π. ΖΥΓΟΥΡΗΣ: Προληπτικού έχει ελεγχθεί, αλλά έχει γίνει και κατασταλτικός έλεγχος. Αν λοιπόν εννοείτε ότι… επειδή ο Επίτροπος ασκεί προληπτικό έλεγχο δαπανών για την ίδια αιτία δεν πρέπει να κινήσετε θέμα περαιτέρω ελέγχου, γιατί και αν ακόμη διαπιστωθεί στα πλαίσια επιγενομένου κατασταλτικού ελέγχου κάποιες πλημμέλειες όσον αφορά την ενταλματοποίηση αυτών των δαπανών, νομίζω ότι τα Όργανα τα οποία ήταν αρμόδια τότε, πάλι απαλλάσσονται ελλείψει δόλου, δηλαδή στα πλαίσια της συγγνωστής πλάνης. 

Α. ΚΟΙΜΗΣΗΣ: Κύριε Ζυγούρη, το ερώτημα αυτό τέθηκε στη συνεδρίαση που είχαμε κάνει για τη διαφάνεια στο Caravel και ο Πρόεδρος του Ελεγκτικού Συνεδρίου απάντησε ως εξής: Εφόσον υπάρχει προληπτικός έλεγχος στους Δήμους, δεν νοείται κατασταλτικός. Ο κατασταλτικός αφορά στα εντάλματα τα οποία δεν έχουν πάει για προληπτικό έλεγχο.

Π. ΖΥΓΟΥΡΗΣ: Κύριε Κοιμήση, δεν είναι έτσι.

Α. ΚΟΙΜΗΣΗΣ: Σας λέω τι είπε ο Καραβοκύρης.

Π. ΖΥΓΟΥΡΗΣ: Τι είπε ο Καραβοκύρης, μπορεί να μην το ήξερε ο Καραβοκύρης. Σας λέω ότι δεν γίνεται κατασταλτικός έλεγχος…

Α. ΚΟΙΜΗΣΗΣ: Κύριε Ζυγούρη, να πω εγώ τι είπε ο κύριος Καραβοκύρης και μετά πείτε εσείς την άποψή σας. 


Κατασταλτικός έλεγχος μπορεί για τα εντάλματα που δεν έχουν πάει για έλεγχο. Ποια είναι αυτά; Από 5.000 και κάτω. Αυτά είπε το Ελεγκτικό Συνέδριο. 
Π. ΖΥΓΟΥΡΗΣ: Επαναλαμβάνω, θεωρητικά γίνεται κατασταλτικός έλεγχος, πλην όμως απαλλάσσονται ελλείψει… Στην ουσία γίνεται έλεγχος αλλά δεν καταλογίζονται λόγω συγγνωστής πλάνης, διότι προηγουμένως είχαν εγκριθεί τα εντάλματα στα πλαίσια του προληπτικού ελέγχου.

Στην ουσία λέμε το ίδιο πράγμα, αλλά…

Κ. ΑΣΚΟΥΝΗΣ: Ο άνθρωπος ρώτησε κάτι άλλο όμως. Ένα λεπτό. Ο Δήμαρχος ρώτησε κάτι άλλο.

ΜΑΡΑΓΚΟΣ: Έχουμε υποθέσεις, δηλαδή υποθετικά, να μην ονοματίσω. Μπορεί να υπάρχει λοιπόν μια περίπτωση κατά την οποία να υπάρχει ένας καταλογισμός ή μια δημοσιονομική διόρθωση σε ένα συγχρηματοδοτούμενο έργο, που έχουμε τέτοιες υποθέσεις και το Γραφείο Νομικής Υποστήριξης, η Νομική Υπηρεσία του Δήμου, αδυνατεί να συντάξει και κάποια γνωμοδότηση για να ξέρουμε πάνω-κάτω τι γίνεται και αν θα πρέπει να παραπεμφθεί στον Εισαγγελέα ο φάκελος, διότι δημοσιονομικές διορθώσεις είθισται να γίνονται σε μικρή εμβέλεια και κλίμακα σε αρκετά έργα. Αν υπάρχει μια τροποποίηση, έστω και ελάχιστη, του φυσικού αντικειμένου ενός έργου. 


Από εκεί και πέρα όμως, αν τα πράγματα εκτιμούμε ότι μπορεί να είναι πιο σοβαρά και να υπεισέρχονται και άλλου είδους ευθύνες, παραλείψεις, αμέλειες, παρατυπίες και τα λοιπά, εκεί σε συνεννόηση και με τη Νομική Υπηρεσία του Δήμου, από την οποία ζητήσαμε να συντάξει μια γνωμοδότηση, η ίδια δηλώνοντας έλλειμμα ως προς… και έτσι έλλειμμα τεχνικής επάρκειας για να αξιολογήσει την κατάσταση, ζητά μια τεχνική πραγματογνωμοσύνη, οτιδήποτε. 


Τώρα θα μου πείτε ότι ο Δήμος έχει Τεχνική Υπηρεσία. Παρ’ όλα αυτά όμως, εάν η υπόθεση, δεδομένου ότι εμπλέκονται και η Τεχνική Υπηρεσία του Δήμου και Επιτροπές μέσα από το  Δήμο και θα θέλαμε έναν εξωτερικό, αντικειμενικό, μη σχετιζόμενο, πραγματογνώμονα, εκεί έχουμε τη δυνατότητα να κάνουμε τέτοιου είδους αναθέσεις;

ΣΥΝΕΔΡΟΣ: Ασφαλώς.

Π. ΖΥΓΟΥΡΗΣ: Κοιτάξτε, άλλο πράγμα είπαμε εμείς με τον κύριο Κοιμήση και άλλο πράγμα… Ο κύριος Δήμαρχος εδώ λέει για τις περιπτώσεις εκείνες που έχουμε συγχρηματοδοτούμενα προγράμματα και υπάρχει και ο σχετικός έλεγχος από πλευράς δημοσιονομικής διαχείρισης και έχουμε και πράξεις τέτοιες κατά τις οποίες καταλογίζονται μέσα στα πλαίσια του ελέγχου αυτού. 


Εκεί υπάρχουν ειδικές Υπηρεσίες που ελέγχουν στα πλαίσια της δημοσιονομικής διαχείρισης, αυτά τα έργα ή αυτές τις προμήθειες που γίνονται, διότι είναι δαπάνες οι οποίες συγχρηματοδοτούνται από εθνικούς πόρους ή από κοινοτικούς πόρους. 


Αυτό εννοείτε;

ΜΑΡΑΓΚΟΣ: (εκτός μικροφώνου)
Π. ΖΥΓΟΥΡΗΣ: Όχι, όχι. Αυτό εννοείτε καταρχήν; Αφού εννοείτε αυτό λοιπόν, εάν υπάρχουν υπόνοιες, οποιεσδήποτε υπόνοιες, αυτή η Υπηρεσία ελέγχων στα πλαίσια δημοσιονομικής διαχείρισης, είναι μια ειδική Υπηρεσία που ασκεί τον έλεγχο. Δεν  μπορείτε εσείς να πάτε ούτε στο Νομικό Σύμβουλο του Δήμου, ούτε σε κάποιο μηχανικό, ούτε σε κάποιον… Δεν προβλέπεται τέτοιος έλεγχος ορκωτού λογιστή στα έργα αυτά, αλλά υπάρχει ειδική….

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Συνάδελφε, τώρα κάνουμε μια θεωρία γενική. Εσύ έχεις στο μυαλό σου ένα παράδειγμα, που εμείς το αγνοούμε, δεν το ξέρουμε ποιο είναι το θέμα.

Π. ΖΥΓΟΥΡΗΣ: Όχι, είναι δημοσιονομική διόρθωση.

Α. ΚΟΙΜΗΣΗΣ: Κύριε Ζυγούρη, παρακαλώ. 


Μπορείς να γίνεις πιο σαφής; Δηλαδή το ερώτημά σου ποιο είναι; Αν μπορείς να αναθέσεις σε εξωτερικό εμπειρογνώμονα; Αυτό είναι το ερώτημά σου;

ΜΑΡΑΓΚΟΣ: (εκτός μικροφώνου)

Α. ΚΟΙΜΗΣΗΣ: Σε τι αφορά ο έλεγχος; Δεν έχω καταλάβει σε τι αφορά ο έλεγχος που πρέπει να γίνει. Δηλαδή στο φυσικό αντικείμενο; Στη διαχείριση; Σε τι;

ΜΑΡΑΓΚΟΣ: Παράδειγμα, μπορεί να υπάρχει μια δημοσιονομική διόρθωση αναφορικά με την απόκλιση ως προς το υλοποιηθέν φυσικό αντικείμενο, σε σχέση με το προδιαγραφέν, το αρχικό και τις συμβατικές υποχρεώσεις του αναδόχου. Από εκεί και πέρα, θα πρέπει να δούμε γιατί υπήρξε αυτή η απόκλιση…

Α. ΚΟΙΜΗΣΗΣ: Δεν υπάρχει από εκεί και πέρα. Μισό λεπτό. Εδώ έχεις δύο ελέγχους. Έχεις τον έλεγχο της επιβλέπουσας Αρχής και εφόσον είναι συγχρηματοδοτούμενο έχεις και τον ΕΣΠΕΛ. Έχεις δύο ελέγχους. Αυτοί οι δύο οι έλεγχοι αποκλίνουν από το φυσικό αντικείμενο και χρειάζεσαι δηλαδή και άλλον έλεγχο;

ΜΑΡΑΓΚΟΣ: Ναι, αυτοί οι έλεγχοι λοιπόν…

Α. ΚΟΙΜΗΣΗΣ: Και από πού τεκμαίρεται η απόκλιση δηλαδή;

ΜΑΡΑΓΚΟΣ: Πιστοποιούν μια απόκλιση ως προς το φυσικό αντικείμενο και από εκεί και πέρα…

Α. ΚΟΙΜΗΣΗΣ: Δηλαδή και η Τεχνική Υπηρεσία πιστοποιεί απόκλιση και ο ΕΣΠΕΛ πιστοποιεί απόκλιση.

ΜΑΡΑΓΚΟΣ: Βεβαίως. Εκεί λοιπόν, στην περίπτωση κατά την οποία…

Α. ΚΟΙΜΗΣΗΣ: Ως προς το φυσικό αντικείμενο, στο μέγεθος ή στα ποιοτικά χαρακτηριστικά;

ΜΑΡΑΓΚΟΣ: Και στα ποιοτικά χαρακτηριστικά ενδεχομένως και στο μέγεθος. Τώρα δεν θέλω να πάμε…

Α. ΚΟΙΜΗΣΗΣ: Όχι, έχει σημασία, γιατί κοίταξε να δεις, δεν είναι θεωρητική συζήτηση. Εάν αφορά σε σύμβαση υλοποίησης έργου, κυρίως αναφέρεται στον εργολάβο αυτή η ιστορία. Δεν μπορεί να είναι γενικώς στον αέρα η ερώτηση, γιατί ανάλογα με το τι προκύπτει ως ερώτημα, έχει και ανάλογη απάντηση. Καταλάβατε;

ΜΑΡΑΓΚΟΣ: Η διαδικασία αυτή, εγώ αυτό που θέλω να ρωτήσω είναι το εξής. Προκειμένου να στοιχειοθετηθεί, αν και εφόσον συντρέχουν λόγοι, έτσι; Δεν κάνουμε τους δικαστικές. Μετά από μια πράξη δημοσιονομικής διόρθωσης, αν θέλουμε να προχωρήσουμε παραπέρα και να μπει σε μια διαδικασία ανακριτική ή…

Π. ΖΥΓΟΥΡΗΣ: Κατά των πράξεων δημοσιονομικής διόρθωσης προβλέπεται έλεγχος στα πλαίσια του Ελεγκτικού Συνεδρίου. Έφεση στο Ελεγκτικό Συνέδριο και εκδίδεται απόφαση και μπορεί να εκδοθεί απόφαση καταλογιστική. Προβλέπεται διαδικασία ενώπιον του Ελεγκτικού Συνεδρίου κατά των πράξεων δημοσιονομικής διόρθωσης.


Το ερώτημα που τίθεται εδώ είναι αν κατά τον έλεγχο αυτό διαπιστωθούν και ποινικές παραβάσεις. Η γνώμη μου πάντοτε είναι ότι όταν γίνει μια πράξη δημοσιονομικής διόρθωσης δεν στέλνουμε στον Εισαγγελέα την πράξη αυτή. Ασκούμε τα ένδικα μέσα και εφόσον το Ελεγκτικό Συνέδριο καταλογίσει, γιατί αν καταλογίσει με βάση το δόλο, τότε μπορεί να έχουμε επέκταση, ποινική επέκταση.

ΣΥΝΕΔΡΟΣ: Η δημοσιονομική διόρθωση γίνεται με πράξη Υπουργού ή Υφυπουργού. Κατά αυτής μπορείς να ασκήσεις έφεση στο Ελεγκτικό Συνέδριο. Οι ποινικές ευθύνες είναι κάτι άλλο. 

Κ. ΑΣΚΟΥΝΗΣ: Πάντως να σου πω κάτι, από τη στιγμή που έχει γίνει τόσο από την Τεχνική Υπηρεσία, όσο και από τον ΕΣΠΕΛ, η πιστοποίηση και υπάρχει δημοσιονομική διόρθωση, αυτή λοιπόν η διόρθωση είναι εκεί που λήγει και σταματά το θέμα. Είχα εγώ σε ένα μεγάλο έργο, 171.000 αν θυμάμαι καλά, έκανα τις ενστάσεις, τις εφέσεις, ιστορίες και τα λοιπά και τελικά κάποια στιγμή αποδείξαμε εμείς, αφού όλοι είχαν πει ότι είχαμε άδικο, αποδείξαμε εμείς στο τέλος ότι δεν είναι έτσι, έχει εκτελεστεί, έχει… και τελείωσε. Δηλαδή τι να πάω να ψάξω από εκεί και πέρα; Έχεις τη Διαχειριστική Αρχή. Εγώ… ήταν συγχρηματοδοτούμενο έργο αυτό το οποίο σου είπα. 
ΔΗΜΑΡΧΟΣ ΑΝΤΙΠΑΡΟΥ: Θέλω να ρωτήσω, μπορείτε να μας πείτε πρακτικά τι πρέπει να προσέξουμε στην παραλαβή; Αν ο απερχόμενος Δήμαρχος έχει υποχρέωση να μας ενημερώσει; Προσωπικά σε μένα έχει παραιτηθεί τελείως, δεν εμφανίζεται ούτε καν στο Δήμο, δεν υπάρχει άνθρωπος να μου πει κάτι. Δηλαδή αν μπορώ να τον υποχρεώσω να έρχεται στο Δήμο…
Π. ΖΥΓΟΥΡΗΣ: Κοιτάξτε να δείτε κάτι, αυτό είναι ένα θέμα πρακτικό, το οποίο συμβαίνει εδώ και πάρα πολλά χρόνια. Υπάρχουν Δήμαρχοι απερχόμενοι οι οποίοι είναι καλής προαιρέσεως και έρχονται, συνεργάζονται με τις Υπηρεσίες, διότι στην ουσία ο νόμος δεν προβλέπει κανένα πρωτόκολλο παραλαβής, διότι υπάρχει συνέχεια του  Δήμου. Ο Δήμος είναι ένας Οργανισμός που συνεχώς λειτουργεί, χωρίς την παρουσία των Δημάρχων και τα λοιπά. Δεν έχει καμία υποχρέωση να έρθει να υπογράψει κάποιο πρωτόκολλο παράδοσης και παραλαβής. Όμως στα πλαίσια της… οι περισσότεροι έρχονται συνεργαζόμενοι με τις Υπηρεσίες, θέτουν υπόψη, στη διάθεσή τους, ενώπιον των Υπηρεσιών και οι Υπηρεσίες συνεργαζόμενες μαζί σας, σας πληροφορούν. 

Αυτό το κάνετε και μετά την ανάληψη των καθηκόντων. Είστε υποχρεωμένοι να το κάνετε, να δείτε πού βρισκόμαστε, όσον αφορά τα οικονομικά θέματα, όσον αφορά την εξέλιξη των έργων και τα λοιπά. Δεν υπάρχει πρόβλεψη ότι τον υποχρεώνετε να έρθει να σας παραδώσει. Κατά τον έλεγχο που θα διενεργήσετε εσείς μετά την ανάληψη των καθηκόντων σας, έχετε δικαιώματα, εφόσον διαπιστώσετε ότι κάτι πάει στραβά, να ασκήσετε αυτά που πρέπει να ασκήσετε, ούτως ώστε να μη γίνετε συμμέτοχοι. Παραδείγματος χάριν, σε θέματα της διαχειρίσεως του ταμείου. Αν λοιπόν διαπιστώσετε μετά την ανάληψη των καθηκόντων σας ότι κάτι δεν πάει καλά με την Ταμειακή Υπηρεσία, τότε μπορείτε να ζητήσετε έκτακτο διαχειριστικό έλεγχο του ταμείου. Έχετε υποχρέωση. Όμως αυτό δεν έχει υποχρέωση ο απερχόμενος να έρθει και να σας πει εγώ έχω κάνει αυτά και αυτά. Αυτό θέλω να πω. 

Μ. ΒΟΥΡΝΟΥΣ: Καλημέρα σας, Μανώλης Βουρνούς, από το Δήμο Χίου. 


Άκουσα με πολύ ενδιαφέρον τις ερωτήσεις του κυρίου Μαραγκού από τη Σύρο, αλλά άκουσα στις απαντήσεις μια πολύ μεγάλη αντίφαση τώρα και σε αυτά που είπε ο κύριος Ζυγούρης. Δηλαδή μίλησε ότι μπορούμε να ζητήσουμε διαχειριστικό έλεγχο έκτακτο, το οποίο όμως προηγουμένως είπατε ότι το Ελεγκτικό Συνέδριο λέει ότι δεν υπάρχει έννοια του κατασταλτικού ελέγχου.

Κ. ΑΣΚΟΥΝΗΣ: Είναι άλλο θέμα.

Α. ΚΟΙΜΗΣΗΣ: Καμία σχέση. 

Μ. ΒΟΥΡΝΟΥΣ: Μπράβο. Αυτό λοιπόν δείχνει ότι όλοι εμείς εδώ πέρα μέσα, ορισμένοι έχουν μια ειδική σχέση με την Τοπική Αυτοδιοίκηση, ενδεχομένως έχουν επανεκλεγεί πολλές φορές, πολλοί από εμάς δεν έχουμε καμία σχέση με την Τοπική Αυτοδιοίκηση και όπως πολύ σωστά είπε ο κύριος Πρόεδρος, το τοπίο στο Αιγαίο έχει αλλάξει διότι ο κόσμος έχει ζητήσει μια εντελώς νέα αλλαγή.


Λοιπόν θα θέλαμε παρακαλώ πολύ, κύριε Πρόεδρε, να απευθύνεστε σε ένα κοινό, όχι εσείς προσωπικά, οι εισηγήσεις όμως έχω την αίσθηση ότι αγγίζουν πολύ γενικά πράγματα, τα οποία ούτως ή άλλως και εμείς τα έχουμε ακούσει από τις εφημερίδες, διαβάζοντας δύο-τρία πράγματα. Όμως θα θέλαμε να γίνετε λίγο πιο ειδικοί σε συγκεκριμένα ζητήματα και λίγο πιο πρακτικοί. Όχι ότι λέω ότι η αναφορά σας σε νομοθεσία δεν είναι πρακτική, αντιθέτως. Όμως θέλουμε να μας πείτε πέντε πράγματα. 

Αυτό που είπε προηγουμένως εδώ πέρα ο κύριος Δήμαρχος, είναι πολύ συγκεκριμένο. Δώστε μας ένα σενάριο για τις τρεις, πέντε, δέκα πρώτες ημέρες και επειδή τα ζητήματα της παραλαβής της διοικητικής, της απογραφής της λογιστικής και φυσικής, της παραλαβής του ταμείου, είναι εξαιρετικά σοβαρά και για άλλο Δήμο μπορεί να είναι πέντε οχήματα, για εμάς μπορεί να είναι εκατόν πενήντα οχήματα ή δεν ξέρω τι άλλο πρέπει να παραλάβουμε, θα θέλαμε από την ΕΕΤΑΑ, αυτό το πράγμα εμείς ήρθαμε εδώ πέρα περιμένοντας, να μάθουμε πέντε-έξι πράγματα πιο συγκεκριμένα. Αλλιώς θα πηγαίναμε σε έναν δικηγόρο και θα του λέγαμε ξανά κάνε μας όλα τα πράγματα από την αρχή να τα πάρουμε. 


Θα θέλαμε λοιπόν λίγο πιο συγκεκριμένες οδηγίες ώστε να ξέρουμε. Ούτε παρεξηγήσεις να δημιουργούνται, ούτε να αρχίσουμε να κάνουμε λογιστικούς ελέγχους εκεί που δεν χρειάζονται, αλλά να έχουμε συγκεκριμένο σενάριο, να ξέρουμε ότι πατάμε στα πόδια μας και μπορούμε να συνεχίσουμε το έργο από εκεί που το έχουμε παραλάβει. 


Ευχαριστώ.

Κ. ΤΖΑΝΑΚΟΥΛΗΣ: Λοιπόν, να σου πω, εγώ είμαι ο Δήμαρχος Λάρισας. Μετά από 16 χρόνια λοιπόν, θα παραδώσω στον καινούργιο Δήμαρχο. Για να μην υπάρχουν παρεξηγήσεις και αρχίζουμε αυτά τα γνωστά που γίνονται πάντα και αλληλομηνυόμεθα, γιατί έχουμε φτάσει σε τέτοια, καρφώνουμε ο ένας τον άλλον, βρήκα καμένη γη λέει ο ένας, ο άλλος λέει δεν είναι έτσι όπως τα λες και τώρα για ένα Δήμο της Λάρισας, μεγάλο Δήμο δηλαδή, με τις εφημερίδες, με τα ΜΜΕ, ψοφάνε για τέτοια. 


Του είπα έλα στο Δημαρχείο, να σου δώσω ένα γραφείο, κάθισε εκεί στο γραφείο, φέρε ποιους θέλεις να φέρεις και οι Διευθύνσεις θα είναι στη διάθεσή σου. Απλά πράγματα.  Οι Διευθύνσεις στη διάθεσή σου. Τι θέλεις σήμερα; Θέλεις τη Διεύθυνση Οικονομικών. Έχω δώσει εντολή σε όλους τους Διευθυντές, θα δίνετε όλα τα στοιχεία με λεπτομέρεια. Με λεπτομέρεια και γραπτά, όχι μόνο προφορικά. 

ΣΥΝΕΔΡΟΣ: (εκτός μικροφώνου)

Κ. ΤΖΑΝΑΚΟΥΛΗΣ: Τι να προβλέπει τώρα; Εδώ μιλάμε έχουμε γίνει… Να σας πω κάτι; Χθες βγήκε μια απόφαση ευτυχώς, για τον μακαρίτη τον Τέγο, ο Τέγος ήταν ο πρώην-πρώην Δήμαρχος της Καρδίτσας, του ΚΚΕ, ο οποίος άνθρωπος είχε τη δική του φιλοσοφία, δεν «έφαγε» - έτσι να πούμε απλά εδώ που τα λέμε - τίποτα, αλλά σε κάποια δύσκολη στιγμή πήρε λεφτά από τα σχολεία και πλήρωσε τους εργαζόμενους. Και δεν ήταν ο μόνος. Όλοι το κάναμε, μηδέ εμού εξαιρουμένου, κάποια δύσκολα χρόνια. Βέβαια κάποιος καρεκλοκένταυρος είχε πει ότι αυτό απαγορεύεται, είναι έτσι, είναι αλλιώς και τα λοιπά. Έρχονται λοιπόν οι επόμενοι, δεν πρόλαβε, έχασε τις εκλογές, δεν πρόλαβε να πάρει τα λεφτά από τους ΚΑΠ να τα ξανά βάλει για τα σχολεία και τον κάνουν ότι ήταν να τον κάνουν και έρχεται το Ελεγκτικό και τον φτιάχνει άλλο πράγμα, πεθαίνει ο άνθρωπος και τον δικάσανε για καταλογισμό στην οικογένειά του 300.000 €. Και μεσολαβήσαμε όσοι μπορούσαμε να μεσολαβήσουμε, το δικαστήριο του Ελεγκτικού άτεγκτο, λέει τελείωσε και τους είπαμε όταν λέτε καταλογισμό, εμείς απλά ελληνικά λέμε, ότι κάποιος έφαγε τα λεφτά. Φαγώθηκαν τα λεφτά; Τα λεφτά, έχουμε ένα Δήμο που είναι ένα σακάκι με διάφορες τσέπες. Βέβαια μείς είμαστε διαφορετικής φιλοσοφίας κάποιοι, ότι δώσε τα λεφτά στο Δήμο, τον Δήμαρχο, και ανάλογα τι μάγκας είναι θα τα δουλέψει και όχι απαγορεύεται εδώ, απαγορεύεται εκεί, κάνε το ένα, κάνε… δηλαδή διαχειριστές.


Τέλος πάντων, ευτυχώς τον άνθρωπο, την οικογένειά του, την αθώωσαν. Αναγκάστηκε η οικογένειά του να κάνει αποποίηση μιας ελάχιστης κληρονομιάς που τους άφησε. 


Για να αποφύγω λοιπόν εγώ, αλλά και πολλοί άλλοι συνάδελφοι, γιατί συζητάμε, κάνουμε αυτό. Λοιπόν, παράδοση έτσι και αν θέλεις και πρωτόκολλο, μπορείς να ετοιμάσεις, όπως είχα ετοιμάσει εγώ τότε πρωτόκολλο. Λέω στο αμαξοστάσιο κατάγραψέ μου όλα τα μηχανήματα. Κατάγραψέ μου. Οτιδήποτε. Αυτά μπορείς να τα κάνεις. Και κάνεις αυτά τον πρώτο καιρό, γιατί όλοι ψοφάμε για παρεξήγηση. Και οι καινούργιοι και οι παλιοί. Μην κρυβόμαστε. Ειδικά, προσέξτε, θα σας πω από την εμπειρία μου τόσα χρόνια. Ο χειρότερος όλων είναι αυτός ο οποίος σκοπεύει την επόμενη φορά, που έχασε τώρα της εκλογές, να ξανά βάλει. Εάν έχετε τέτοια, καταλαβαίνετε τι μπορεί να γίνει. 


Άρα, μπορείτε να τα βρείτε σε αυτή τη βάση. Ζήτα από το Δήμαρχο να πας, να ενημερωθείς. Μεσολαβεί αυτό το διάστημα, που παλιά παλέψαμε για να το ελαχιστοποιήσουμε αυτό το διάστημα και καταφέραμε να πάμε τις εκλογές Νοέμβριο και 1η Γενάρη αναλαμβάνανε οι καινούργιες Διοικήσεις. Τώρα με αυτό εδώ το σύστημα, το είπε και ο Πρόεδρος τι έγινε, έχουμε ένα τεράστιο χρονικό διάστημα και μάλιστα ο νόμος δεν μας αφήνει να πάρουμε αποφάσεις, οι Αποκεντρωμένες λένε δεν είναι κατεπείγουσα η απόφαση, δεν την εγκρίνουμε. Έχουμε και τέτοια προβλήματα. Όμως αυτά καλύτερα να βρεθούν, ειδικά στις μικρές κοινωνίες, κατά αυτόν τον τρόπο, γιατί έχουμε ευτελίσει τον όλο θεσμό μόνοι μας και για αυτό ο κόσμος μας γυρίζει την πλάτη. 

Π. ΖΥΓΟΥΡΗΣ: (εκτός μικροφώνου)
Κ. ΑΣΚΟΥΝΗΣ: Την είχε αναλάβει ο κύριος Ζυγούρης την υπόθεση και πρέπει να του πούμε και ένα ευχαριστώ.

Π. ΖΥΓΟΥΡΗΣ: (εκτός μικροφώνου)

Κ. ΤΖΑΝΑΚΟΥΛΗΣ: Δεν απευθύνθηκα σε εσένα, Παναγιώτη. Ο συνάδελφος απευθύνθηκε σε εμάς περισσότερο τους αιρετούς, πέρα από το νομικό, να πούμε και εμείς τις εμπειρίες. Δεν σε κατηγόρησε…

Κ. ΑΣΚΟΥΝΗΣ: Μια πολιτική διάσταση του θέματος. Εγώ είπα και στην τοποθέτησή μου και διαβάσετε καθημερινά και χθες παρέδωσε την έκθεση ο κύριος Ρακιντζής, την ετήσια και λέει πάλι η Τοπική Αυτοδιοίκηση με 37% είναι πρωταθλητής της διαφθοράς. Δεν μας λέει όμως κανείς πόσες αρμοδιότητες έχουμε εμείς και ποια είναι η επαφή του δημότη με την Τοπική Αυτοδιοίκηση, σε σχέση με το Υπουργείο Υγείας παραδείγματος χάριν. Αυτά δεν τα εξετάζουν.


Ευτυχώς που έβαλε ότι ανά εκατό χιλιάδες είναι η Αττική, ενώ τελικά είναι το Νότιο Αιγαίο λέει, οι παραβάσεις, σε σχέση με εκατό χιλιάδες.


Εκείνο το οποίο πρέπει να προσέξουμε είναι να μην βγάλει ο ένας το μάτι του άλλου. Προς Θεού, Δήμαρχε, δεν πρέπει να καλύψουμε… Επαναλαμβάνω, δεν αναφέρομαι προσωπικά, αλλά γενικά. Δεν πρέπει να καλύψουμε κανέναν ο οποίος έχει πιθανόν ή εκτιμάς εσύ ή έχεις στοιχεία ότι έχει κάνει ατασθαλίες. Δεν το συζητώ αυτό το πράγμα. Όμως θέλει μια μεγάλη προσοχή και ο Κώστας είπε κάτι απλό. Όλοι οι αποχωρήσαντες Δήμαρχοι ή αυτοί που έχουν χάσει, λένε στους καινούργιους Δημάρχους, το λέμε μόνοι μας, για τη δική μας αν θέλεις διασφάλιση, έλα πάρε το γραφείο, φέρε και στους συνεργάτες σου, οι Υπηρεσίες είναι ελεύθερες, συζήτησε ότι θέλεις, όποια προβλήματα έχεις, ώστε να μην υπάρχει αυτή η δυσπιστία και εάν εμείς δεν το προσέξουμε αυτό το πράγμα, ακόμα και σε περιπτώσεις που υπάρχουν κάποια προβλήματα πρέπει να το δούμε πώς θα τα διαχειριστούμε και βγει αυτό προς τα έξω, θα πούνε πολύ σωστά ο κύριος Ρακιντζής, απάντησε λοιπόν, έστειλε κάποιον σε εμένα που κάτι είχα πει για… και λέει, κοίταξε να δεις, μη μιλάτε διότι έχω αυτά, αυτά και αυτά και του απάντησα βγάλε τα και πες τα. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Επιθεωρητής Δημόσιας Διοίκησης. 

Γ. ΙΩΑΚΕΙΜΙΔΗΣ: Να πω και εγώ μια κουβέντα σε σχέση με αυτό. Από το ’82 εκλέγομαι συνεχώς, άρα έχω μεγάλη εμπειρία. Αν θα έχετε σκοπό να στραφείτε κατά του πρώην Δημάρχου, να το μελετήσετε πάρα πολύ καλά, διότι αν δεν είναι τεκμηριωμένο θα γυρίσει ανάποδα εναντίον σας. Να πάρουμε το πολιτικό κομμάτι.

ΣΥΝΕΔΡΟΣ: (εκτός μικροφώνου)

Γ. ΙΩΑΚΕΙΜΙΔΗΣ: Άσε το εμάς ως Αυτοδιοίκηση, γιατί ο άλλος λέει εγώ τι κάνω στο δικό μου Δήμο, στο δικό μου νησί. Άσε λοιπόν το γενικό της Αυτοδιοίκησης, καινούργιοι είναι, δεν είναι υποχρεωμένοι να κουβαλάνε το σύνολο της Αυτοδιοίκησης. Κοιτάνε την επιβίωση τη δική τους. 

Λέω λοιπόν, στις μικρές κοινωνίες ακούγονται διάφορα συνεχώς. Μπορεί να είναι αληθινά, μπορεί και ψεύτικα. Αν δεν τεκμηριώνεται η παρανομία του άλλου, αλλά τεκμηριωμένα, μην το κάνετε. Γιατί; Γιατί μετά από δύο-τρία χρόνια θα αθωωθεί ή θα επιστραφεί η κατηγορία, με πήγατε στα δικαστήρια για να με εξοντώσετε πολιτικά, και αντί λοιπόν να σου βγει θετικά, θα σου βγει αρνητικά. 


Άρα λοιπόν, μόνο αν κάτι είναι πολύ καλά τεκμηριωμένο το κυνηγάς και το προχωράς. Και χθες και στην Κρήτη είχαμε παράπονα Δημάρχων νέων, ότι οι παλιοί Δήμαρχοι δεν συνεργάζονται. Είτε έχουν εγκαταλείψει τον ρόλο και τη θέση, είτε δεν τους δίνουν ούτε καν γραφείο. Έχουμε πολλές τέτοιες καταγγελίες. 


Εγώ ας πούμε όταν ανέλαβα κάποια στιγμή στη Νίκαια, μου δόθηκε γραφείο, αλλά οποιοσδήποτε θα ερχόταν στο γραφείο μου έπρεπε πρώτα να πάει πρώτα στον προηγούμενο Δήμαρχο, στον τότε Δήμαρχο, δεν είχα αναλάβει εγώ, να συνεννοηθεί μαζί του τι θα δώσει σε μένα. Άρα δεν είχε κανένα νόημα ο έλεγχος. Έπρεπε στην ουσία να αναλάβω για να μπορέσω να ελέγξω τις Υπηρεσίες. Δεν σημαίνει δηλαδή ότι ακόμα και αν μας δοθεί γραφείο ή ότι υπάρχει μια επαφή, ότι θα είναι αληθινό. 


Θεωρώ ότι υπογράφοντας «αναλαμβάνω με κάθε επιφύλαξη», έχεις τον χρόνο μετά και δεν σ κυνηγά και κανείς τον πρώτο μήνα ή τον δεύτερο να κάνεις οτιδήποτε. Θα έχεις τον χρόνο λοιπόν να μελετήσεις, να αξιολογήσεις και να επιλέξεις αν αξίζει τον κόπο από αυτά να τεκμηριωθούν κάποια πράγματα, να το συνεχίσεις και δικαστικά παρακάτω ή απλώς την πολιτική ευθύνη να την μεταβιβάσεις. 


Θα σου πω κάτι πάρα πολύ απλό. Αν μια προηγούμενη Δημοτική Αρχή έχει χρεώσει το Δήμο με μερικές δεκάδες εκατομμύρια ευρώ, σημαίνει ότι ποινικά θα καταδικαστεί; Όχι. Διότι η αδιαφορία, η έλλειψη ενδιαφέροντος να κυνηγήσω τα λεφτά, τι κάνω και λοιπά, δεν καταδικάζεται. Άρα λοιπόν μπορεί να… Διότι το να μην εισπράττω δεν σημαίνει ότι θα καταδικαστεί ο άλλος. Υπάρχουν πάρα πολλά πράγματα που εσένα μπορεί να σου φαίνονται ως καινούργιο αυτονόητα, αλλά δεν είναι καθόλου αυτονόητα.  Όταν θα μπλέξεις με τη δικαιοσύνη λοιπόν, να είναι πάρα πολύ καλά τεκμηριωμένο αυτό που θα κάνεις, ακριβώς για να έχει και αντίκρισμα, αλλιώς δεν έχει. 

Π. ΖΥΓΟΥΡΗΣ: (εκτός μικροφώνου)

Μ. ΒΟΥΡΝΟΥΣ: Ρώτησα κάτι άλλο, μου δίνετε μια άλλη απάντηση, αλλά είναι και αυτή πάρα πολύ χρήσιμη. Ρώτησα όμως κάτι άλλο. Ακριβώς επειδή στις μικρές κοινωνίες ακούγονται ένα σωρό πράγματα και άλλοι σου λένε τι πας να πάρεις, οι άλλοι σου λένε τι έκανες και οι άλλοι σου λένε τι δεν έκανες, είναι απολύτως απαραίτητο να μας δώσετε έναν όσο γίνεται πιο ξεκάθαρο τρόπο με τον οποίο πρέπει να γίνει αυτή η όποια μετάβαση, παραλαβή. Δεν υπάρχει θέμα μη συνεργασίας ας πούμε των Υπηρεσιών με εμάς αυτή τη στιγμή, αλλά πρέπει να ξέρουμε ακριβώς τι έχει να γίνει…

ΣΥΝΕΔΡΟΣ: (εκτός μικροφώνου)

Μ. ΒΟΥΡΝΟΥΣ: Τι να σας πω; Στο κομμάτι το οικονομικό ή στο κομμάτι των εσόδων, των εξόδων. Ή στο κομμάτι των έργων, σε ποια φάση βρίσκονται ή στο κομμάτι των αναθέσεων που έχουν γίνει. 

Π. ΖΥΓΟΥΡΗΣ: Των εσόδων το κομμάτι είναι πολύ βασικό. Μπορεί να μην έρθει να σου πει ξέρεις έχουμε βεβαιώσει αυτά τα έσοδα. Την πρώτη μέρα που θα πας εκεί και σου πει οτιδήποτε, θα πιάσεις τον ταμία και θα του πεις: Κύριε ταμία, θέλω να μου πείτε ποια είναι τα βεβαιωθέντα έσοδα; Πότε παραγράφονται; Έχει γίνει προσπάθεια είσπραξης; Πότε παραγράφονται; Σε έξι μήνες. 

Πρέπει εσύ να φροντίσεις να γνωρίζεις πόσο διάστημα έχεις για να μπορέσεις να εισπράξεις αυτά τα έσοδα. «Κύριε ταμία, από αυτά που έχουν βεβαιωθεί, υπάρχουν και έσοδα που δεν έχουν βεβαιωθεί; Έχουν παραγραφεί;» Εκεί κάνεις τον έλεγχο εσύ μόνος σου. 

Κ. ΤΖΑΝΑΚΟΥΛΗΣ: Η Διεύθυνση Οικονομικών. Τα έργα θα σου τα δώσει η Διεύθυνση Τεχνικών Έργων, την εξέλιξη…

Μ. ΒΟΥΡΝΟΥΣ: Άρα μου λέτε ότι τελικά τον έλεγχο θα τον κάνω εγώ, όπου εγώ νομίζω ότι πηγαίνω. Δεν υπάρχει κάποιος τρόπος…

Κ. ΤΖΑΝΑΚΟΥΛΗΣ: Αν δεν σου δώσει κάτι ή αυτά που σου δώσει δεν σε ικανοποιούν, μπορείς να το κάνεις αυτό. Να ζητήσεις από κάθε Διεύθυνση τι παραπάνω θέλεις από αυτά που θα σου δώσουν. 

Μ. ΒΟΥΡΝΟΥΣ: Νομίζω ότι δεν έχω λάβει την απάντηση… δεν έχω λάβει απάντηση στο ερώτημα. Ίσως δεν έχω διευκρινίσει το ερώτημά μου. Όταν πουλάς ας πούμε μια επιχείρηση, αυτός ο οποίος πάει και την αγοράζει ελέγχει μια σειρά πραγμάτων. Προβλέπεται από το νόμο τι θα κάνεις για μια παραλαβή. Τι πρέπει να κοιτάξουμε για να μην έχουμε ούτε ανθρώπους να μας κατηγορούν ότι δεν κοίταξες, ούτε ανθρώπους να μας κατηγορούν ότι πας και κοιτάς πράγματα δεν χρειάζεται; Αυτό ρωτάω, ακριβώς για να μην έχουμε τις παρεξηγήσεις οι οποίες πολύ συχνά συμβαίνουν.


Ας πούμε, ισολογισμός στον δικό μας Δήμο, δεν έχει γίνει ισολογισμός από το 2011 και μετά.

Κ. ΤΖΑΝΑΚΟΥΛΗΣ: Δεν μπορεί.

Μ. ΒΟΥΡΝΟΥΣ: Μπορεί. Αυτό δεν απασχολεί ακόμα την τοπική κοινωνία, αλλά θέλω να σας πω…

Κ. ΤΖΑΝΑΚΟΥΛΗΣ: Δεν είναι θέμα τοπικής κοινωνίας. 

Μ. ΒΟΥΡΝΟΥΣ: Είναι θέμα ορκωτών λογιστών, ακριβώς.

Κ. ΤΖΑΝΑΚΟΥΛΗΣ: Οφείλει να έχει ορκωτούς, οφείλει να…

Μ. ΒΟΥΡΝΟΥΣ: Έχει ορκωτούς και οι ορκωτοί περιμένουν πότε θα έρθει ο ισολογισμός για να τον ελέγξουν.

Κ. ΤΖΑΝΑΚΟΥΛΗΣ: Κάθε χρόνο.

Μ. ΒΟΥΡΝΟΥΣ: Το ξέρω ότι γίνεται κάθε χρόνο, αλλά δεν έχει κλείσει ισολογισμός κανένας.

Κ. ΤΖΑΝΑΚΟΥΛΗΣ: …το Υπουργείο Εσωτερικών, το Υπουργείο Οικονομικών, δεν έδωσαν αυτά;

Μ. ΒΟΥΡΝΟΥΣ: Όχι, δεν έχουν δώσει. 


Λοιπόν, η ερώτηση είναι εμείς τι πρέπει να κοιτάξουμε συγκεκριμένα την πρώτη μέρα, τη δεύτερη. Είπε προηγουμένως ο κύριος Ιωακειμίδης «Γράψτε με κάθε επιφύλαξη». Αυτό περίμενα, πού θα το γράψουμε; Σε ποιο σημείο; Είναι ένα πρωτόκολλο;  
Κ. ΤΖΑΝΑΚΟΥΛΗΣ: Κάντε ένα πρωτόκολλο παραλαβής-παράδοσης και γράψτε από κάτω… Δεν προβλέπετε, αλλά αν κάνετε μπορείτε να γράψετε «παραλαμβάνω με κάθε επιφύλαξη». Όμως λέω εγώ τώρα, έχετε συνεργάτες που ο καθένας ξέρει το αντικείμενο και να ελέγξει βαθύτερα; Δηλαδή πάμε στα οικονομικά. Θα έρθει η Διεύθυνση Οικονομικών και θα σας δώσει όλα αυτά τα στοιχεία. Τώρα βέβαια η δική σας περίπτωση, αν από το 2011 δεν έχει κάνει ισολογισμό, απολογισμό και τα λοιπά, εμένα με εκπλήσσει. Πόσο πληθυσμό έχετε;

Μ. ΒΟΥΡΝΟΥΣ: 50.000 κατοίκους.

Κ. ΤΖΑΝΑΚΟΥΛΗΣ: Για όνομα του Θεού. Αυτά με εκπλήσσουν εμένα. Δηλαδή να μην έχουν υποβληθεί ισολογισμοί, απολογισμοί και όλα αυτά; Αυτό είναι τραβηγμένο μου φαίνεται, αλλά τέλος πάντων.

Α. ΚΟΙΜΗΣΗΣ: Συνάδελφε, στο ερώτημά σου πιστεύω ότι μια αγωνία εκφράζεις περισσότερο. Θεσμική απάντηση δεν υπάρχει, όπως καταλαβαίνεις. Δεν προβλέπεται διαδικασία πρωτοκόλλου παράδοσης-παραλαβής. Ωστόσο επειδή πολύ σωστά εντόπισες αν πάω να αγοράσω μια επιχείρηση, πάω να αγοράσω ένα ακίνητο, οτιδήποτε άλλο, ψάχνω κάποια πράγματα, αυτό που πρέπει να ξέρεις είναι ότι η ευθύνη η δική σου ακουμπά σε πολλά επίπεδα. Πρώτα-πρώτα έχεις αντικειμενική ευθύνη από την ημέρα που αναλαμβάνεις για το Δήμο. Οτιδήποτε υπάρχει μέσα στο Δήμο, έχεις αντικειμενική ευθύνη.


Η προσωπική σου ευθύνη όσον αφορά τη διαχείριση, αρχίζει από τον καιρό που εσύ αναλαμβάνεις τη διαχείριση. Το σωστό είναι αυτό που είπαν οι συνάδελφοι, δηλαδή με τους παλιούς κάνετε μία συνεννόηση, μια συζήτηση και προσεγγίζετε τα περισσότερα θέματα που είναι κυρίως άμεσης επιχειρησιακής προτεραιότητας. Αν μπεις στον πειρασμό να ακούσεις ενδεχομένως το εκλογικό ακροατήριο, να ελέγξεις το σύνολο της διαχείρισης του Δήμου, θα φας 15 χρόνια. Έχεις τελειώσει. Δεν θα είσαι Δήμαρχος, θα είσαι κάτι άλλο. 


Ωστόσο οφείλεις να κάνεις κάποιες άμεσες ενέργειες για να μην τις βρεις μετά μπροστά σου και θα έχεις εσύ το πρόβλημα. Ποιες είναι αυτές. Τώρα σχηματικά θα σου πω κάποιες. Οι πρώτες είναι όσον αφορά την υποχρέωση προς τρίτους. Πρέπει να καλύπτονται από αποφάσεις του Δήμου, γιατί αν δεν έχεις νομιμοποιητικά έγγραφα για να μπορέσεις να προχωρήσεις σε ενέργειες, θα χαθείς και ενδεχομένως να βρεθείς σε μια βιομηχανία δικαστικών προσφυγών και διεκδικήσεων που μπορεί σου τινάξει, δεν ξέρω τι γίνεται εκεί, ενδεχομένως τον δημοτικό σου προϋπολογισμό στον αέρα. Αυτό πρέπει να το ρυθμίσετε τώρα όμως, σε μια συζήτηση μαζί με τις Υπηρεσίες να δείτε ποιες είναι αυτές οι εκκρεμότητες. 

Το δεύτερο είναι να δεις τους κωδικούς, τους βασικούς κωδικούς των οικονομικών μέσα στο Δήμο, επιχορηγήσεις, εισπράξεις ιδίων πόρων, αν έχουν γίνει οι σχετικές βεβαιώσεις, αν έχουν γίνει οι σχετικές ενέργειες τις οποίες προβλέπει ο νόμος για τη βεβαίωση και είσπραξη των δημοτικών εσόδων, γιατί εκεί θα έχεις πλέον όχι μόνο αντικειμενική, αλλά και προσωπική ευθύνη, λέει ο 3852. 


Επίσης πρέπει να δεις και στο κομμάτι των  εισπράξεων τους αντίστοιχους κωδικούς. Ας πούμε στα ανταποδοτικά τι γίνεται. Υπάρχει ισοσκελισμός; Υπάρχει καθυστέρηση των αποδόσεων; Αποδίδει η ΔΕΗ τα έσοδα στο Δήμο; Γιατί υπάρχουν τέτοιου είδους ερωτήματα που πρέπει να τα ψάξετε σαν Δημοτικές Αρχές για να τα δείτε αν είναι σε μια σωστή ροή. Δεν είναι μόνο οι Δημοτικές Αρχές αν ολιγωρούν. Θα δείτε πολλές φορές υπάρχει ευθύνη άλλων εξωτερικών από το Δήμο παραγόντων που σημειώνονται αυτές οι εκκρεμότητες. Και φυσικά θα πρέπει να κάνεις τον δικό σου προγραμματισμό, γιατί ο προϋπολογισμός του 2015 δυστυχώς θα έχει σε μεγάλο βαθμό, έτσι λέει το Υπουργείο Οικονομικών, προκαθοριστεί στους βασικούς του άξονες από την απερχόμενη Δημοτική Αρχή και εσείς θα είστε υποχρεωμένοι να υλοποιήσετε αυτό το κομμάτι, γιατί ξέρετε ότι τροποποιήσεις δεν μπορούν να γίνουν μέσα στο διάστημα μέχρι τον Σεπτέμβρη, λέει ο νόμος. Έχει βγει μια εγκύκλιος η οποία λέει κάντε το. Πώς θα το κάνεις; Και φυσικά πρέπει να δεις και όλες τις εκκρεμότητες στα έργα ως προς το φυσικό αντικείμενο μαζί με τις αντίστοιχες Υπηρεσίες. Αυτό είναι το θέμα. 


Τώρα, αν υπάρχουν τρύπες σε αυτά που θα δεις, οι διαδικασίες οι σχετικές προβλέπονται. Όμως θέλει ψυχραιμία. 


Θα σου πω εγώ τι έκανα. Ότι ως Δημοτική Αρχή ποτέ δεν παρέστην ως πολιτικός ενάγων, ποτέ, σε θέματα τα οποία είχαν με καταγγελίες, αλλά όμως υπέθαλπαν πολιτικούς χειρισμούς. Ποτέ. Προσωπικά ο ίδιος όμως έχω κάτσει ως κατηγορούμενος 19 φορές, από ανώνυμες και επώνυμες καταγγελίες. Ποτέ όμως δεν στράφηκε, ούτε με αγωγή εναντίον αυτών που με συκοφάντησαν. Ποτέ, ποτέ. Θέλει λίγο προσοχή αυτό το κομμάτι του χειρισμού. Θέλει λίγο προσοχή, γιατί είναι η περίοδος και η κρίση που δημιουργεί δικομανείς συμπολίτες, οι οποίοι όχι μόνο τροφοδοτούνται, αλλά ηδονίζονται. 

Έλεγα χθες στους συναδέλφους στην Αττική και στην Κρήτη, φροντίστε στις κατανομές  των αρμοδιοτήτων σας να δίνετε στους Αντιδημάρχους όλες τις κρίσιμες αρμοδιότητες που μπορεί να σας εμπλέξουν σε δικαστικές περιπέτειες, γιατί ένας δικαστής όταν βλέπει Δήμαρχο μπροστά του ηδονίζεται και αυτός, «θα του δείξω τώρα εγώ, θα τον κάνω τον Δήμαρχο, στην φυλακή θα τον πάω». Αυτό είναι το κλίμα. Άμα έχει Αντιδήμαρχο, δεν τον νοιάζει, δεν έχει ζουμί για τον τύπο. Δυστυχώς είμαστε σε ένα τέτοιο ασφυκτικό πλαίσιο και ειλικρινά σας λέω, θέλει προσεκτικούς χειρισμούς γιατί είναι δύσκολη η διαχείριση στην Αυτοδιοίκηση αυτή τη στιγμή, περνάμε μέσα από Συμπληγάδες και από αντιφατικές νομοθεσίες. 


Έτσι και αλλιώς είμαστε στο μάτι του κυκλώνα. Δηλαδή ο Υπουργός Οικονομικών μπορεί να έχει ανείσπρακτα 800 δισεκατομμύρια, λέω ένα νούμερο, 65 λένε ότι έχουν ανείσπρακτα, δεν υπάρχει καμία ευθύνη, ούτε αντικειμενική, ούτε υποκειμενική. Εμείς αν δεν κάνουμε αγωγή για κατάσχεση κατοικίας ενός που χρωστά δέκα ευρώ, θα πάμε φυλακή. Καταλάβατε;

Κ. ΑΣΚΟΥΝΗΣ: Να πεις το άλλο. Αν μέχρι 150.000 από τέλη δεν τα έχεις εισπράξει, δεν έχεις βεβαιώσει, δεν έχεις κινήσει, πας με το νόμο, θα σας τα πει και ο Γιάννης μετά, με το νόμο του 1950 και πας για κακούργημα. Για 150.000. Και με αυτό δικάστηκε και ο… χωρίς να μπαίνω στην ουσία, ο Παπαγεωργόπουλος.

Π. ΖΥΓΟΥΡΗΣ: Προσέξτε, είναι πολύ σημαντικό. Πάω σε πολλά δικαστήρια που τα τελευταία δύο-τρία χρόνια που κατηγορούνται Δήμαρχοι για απιστία περί μη εισπράξεως εσόδων και η είσπραξη έχει δύο σκέλη. Τη βεβαίωση, που είναι 5ετής η παραγραφή και μετά τη βεβαίωση έχουμε (…) για την είσπραξη, που είναι πάλι 5ετής. 


Παράλειψη βεβαιώσεως ή εισπράξεως ή προσπάθειας αναγκαστικής είσπραξης με τον ΚΕΔΕ, κατασχέσεις και λοιπά, συνιστά απιστία περί τη διαχείριση. Άνω των 30.000, αν είναι ένα ποσό της τάξεως των 30.000 €, παραπεμπόμαστε για απιστία σε βαθμό κακουργήματος. Έχω πολλούς Δημάρχους, κυρίως για τέλη ύδρευσης μικρών Κοινοτήτων, παλαιών Καποδιστριακών Δήμων, που δεν τα έχουν βεβαιώσει και εισπράξει, παραπέμπονται σε βαθμό κακουργήματος. 

Αυτό λοιπόν είναι ένα θέμα κύριο, για αυτό είπα όταν θα μπείτε μέσα να κοιτάξτε λίγο τα έσοδά σας, τι έχει βεβαιωθεί, αν δεν έχουν βεβαιωθεί. Να μην έχετε ευθύνες περί μη είσπραξης δημοσίων εσόδων.

Κ. ΑΣΚΟΥΝΗΣ: Να προχωρήσουμε λίγο παρακάτω;

Κ. ΤΖΑΝΑΚΟΥΛΗΣ: Να πω κάτι. Αγαπητοί συνάδελφοι, εγώ ήθελα σε αυτό που είπε και ο κύριος Κοιμήσης, αλλά το τόνισε και ο Πρόεδρος. Με αυτούς τους περίφημους προϋπολογισμούς και ειδικά τον προϋπολογισμό του 2015. Επειδή δεν μπορούν να γίνουν αναμορφώσεις. Κακώς, κάκιστα βέβαια, οι νόμοι και τα Υπουργεία μας πιέζουν να κάνουμε εμείς οι απερχόμενοι ουσιαστικά, τους προϋπολογισμούς, για να δεσμεύσεις την καινούργια Δημοτική Αρχή. 


Εδώ τουλάχιστον εσείς οι καινούργιοι βρείτε έναν τρόπο να συνεννοηθείτε με τους απερχόμενους. Για εμένα είναι μια από τις καλύτερες λύσεις. Καθίστε, στο μέτρο του δυνατού, αφού κάνετε και τους ελέγχους που είπαμε και τα λοιπά, να είναι και η δική σας άποψη εκφρασμένη στον καινούργιο προϋπολογισμό. Γιατί αλλιώς θα τρέχετε και δεν θα προλαβαίνετε με αναμορφώσεις, δεν θα δουλεύει και θα λέτε τι έβαλε αυτός. Χρειάζεται μια συναίνεση εδώ. 


Και να σας πω και τη δική μου εμπειρία για τα δικαστήρια, για να κλείσω. Πράγματι τα δικαστήρια, ειδικά τα κάτω δικαστήρια όπως λένε, έτσι και βρουν Δήμαρχο απέναντι, του αλλάζουν τα φώτα. Μηδέ εξαιρουμένων των εισαγγελέων. Και εγώ στα 16 χρόνια το τι έχω τραβήξει δεν λέγεται. Συμφωνώ απόλυτα με τους Αντιδημάρχους. Οι αρμοδιότητες πρέπει, το προβλέπει ο νόμος βέβαια, να δίνονται με κάθε διευκρίνιση τι έχει ο καθένας, για να μην σας τραβάνε εσάς, γιατί εμένα προχθές ερήμην – έλειπα, έπρεπε να λείπω οπωσδήποτε – με δίκασαν και με καταδίκασαν σε ένα χρόνο με αναστολή για συκοφαντική δυσφήμιση, γιατί ουσιαστικά το γραφείο τύπου…(εκτός μικροφώνου)…

Λοιπόν, το δικαστήριο, μου λένε οι δικηγόροι από το πρωί δεν είσαι εδώ, άμα ήσουν, ήσουν και χειρότερα, αλλά ότι και να γίνει θα σε καταδικάσουν σήμερα. Η δε Εισαγγελέας δεν ήθελε ούτε το ελαφρυντικό του προτέρου εντίμου βίου, που 16 χρόνια δεν έδωσα δικαίωμα. Και έφαγα 12 μήνες.


Για αυτό χρειάζεται να τα προσέξετε αυτά στην αρχή, να μη βρίσκεστε μετά στη δίνη όλων αυτών. 

Α. ΜΠΑΜΠΟΥΝΗΣ: Ο Δήμαρχος της Σίφνου είμαι, Ανδρέας Μπαμπούνης λέγομαι. 


Να ξεκινήσω τις ερωτήσεις μου από την τοποθέτηση και του κυρίου Κοιμήση και τη δική σας, κύριε Τζανακούλη. Σε σχέση με την κατάρτιση προϋπολογισμού, συλλογικά σαν ΚΕΔΕ και κατ’ εξαίρεση για φέτος, δεν μπορούμε από το Υπουργείο Εσωτερικών να ζητήσουμε παράταση της κατάρτισης του σχεδίου προϋπολογισμού μέχρι 5 Οκτωβρίου, ένα μήνα μετά; Να μπορεί η νέα Δημοτική Αρχή να έχει γνώμη και άποψη. Θεωρώ ότι είναι ένα πολύ σωστό ερώτημα αυτό, το οποίο δεν ξέρω κατά πόσο μπορούμε συλλογικά. 

Κ. ΑΣΚΟΥΝΗΣ: Εμείς το έχουμε ζητήσει αυτό το οποίο λέτε και έρχεται στις 19 Ιουνίου 2014, υπογράφει ο Θεόδωρος Οικονόμου, Γενικός Διευθυντής. Αυτό το έγγραφο το έχετε πάρει, έτσι δεν είναι; Που λέει κατάρτιση σχεδίου προϋπολογισμού των ΟΤΑ έτους 2015. Και λέει παρακάτω «Στο άρθρο 77, προϋπολογισμός Δήμων, ορίζεται ότι κάθε έτος, μη εξαιρουμένου του έτους διεξαγωγής Δημοτικών Εκλογών, το Δημοτικό Συμβούλιο με απόφασή του, η οποία διαβιβάζεται στο Συμβούλιο κάθε Δημοτικής και Τοπικής Κοινότητας ως το τέλος Ιουλίου. Το ίδιο χρονικό διάστημα, ως τις 20 Ιουλίου, η προθεσμία να συνεδριάσει η Εκτελεστική Επιτροπή καταθέτει στο προσχέδιο στην Οικονομική Επιτροπή, η Οικονομική Επιτροπή ως τις 5 Σεπτεμβρίου μεριμνά για την ενσωμάτωση του σχεδίου προϋπολογισμού στην ηλεκτρονική βάση δεδομένων του Υπουργείου Εσωτερικών.»

Λοιπόν, όλα αυτά τα έχουμε πει και τους έχουμε πει ότι αυτό το πράγμα δεν πρόκειται να υλοποιηθεί. Εξ αντικειμένου δηλαδή δεν πρόκειται να υλοποιηθεί. Ούτε μπορείς εσύ ο απερχόμενος να δεσμεύεις, εκτός και εάν υπάρχει μια πλήρης συναίνεση, όπως την περιέγραψε πριν ο κύριος Τζανακούλης, υπάρχει πλήρης του απερχόμενου και του καινούργιου Δημάρχου, για να τελειώσει αυτή η διαδικασία. Διαφορετικά, να πούμε κάτι. Εμείς πέρσι αρνηθήκαμε να στείλουμε αυτά τα στοιχεία. Εγώ πήγα κανονικά τον προϋπολογισμό τέλη Οκτώβρη, κανονικά – επαναλαμβάνω – τέλη Οκτώβρη, είναι γεγονός ότι με ξετινάξανε στην Αποκεντρωμένη Διοίκηση και τους είπα λοιπόν εγώ δεν το εφαρμόζω, δώστε μου λοιπόν διάταξη πού έχω παραβεί τον νόμο,  ιστορίες και τα λοιπά και θα τα βρούμε δικαστικά. Λοιπόν, και τον προϋπολογισμό τον ψήφισα και τον πήρα και κανονικά και ούτω καθεξής. 


Επομένως αυτή τη στιγμή δημιουργείται πράγματι ένα πρόβλημα, διότι κάποιοι αποχωρούν, κάποιοι αναλαμβάνουν και αυτός βγάζει ανακοίνωση και λέει μη εξαιρουμένου και του έτους της εκλογής, διεξαγωγής των εκλογών.

Α. ΜΠΑΜΠΟΥΝΗΣ: Οπότε από ότι κατάλαβα, δεν μπορεί να γίνει εκ νέου παρέμβαση στο θέμα αυτό.

Κ. ΑΣΚΟΥΝΗΣ: Να σας πω κάτι. Οι υπηρεσιακοί παράγοντες θα στείλουν τα χαρτιά τους. Όπως σήμερα υπάρχει και μια απόφαση, δεν ξέρω αν την είδατε, για την αξιολόγηση, που λέει οι Διευθυντές, να κοιτάξει το κάθε Υπουργείο για τους εποπτευόμενους Οργανισμούς, εάν και κατά πόσο υπάρχει πειθαρχικό παράπτωμα. Και για την αξιολόγηση ακόμα. 

Λοιπόν, ακούστε να δείτε, η αξιολόγηση, όπως και αυτό, είναι ένα πολιτικό ζήτημα. Όταν οι εκλογές διεξάγονται μέσα στη μέση, μεσούσης δηλαδή  της οικονομικής περιόδου, έτσι είναι, περί αυτού πρόκειται, ουσιαστικά μας ζητάνε με το άρθρο 65, παρ.5, να σταματήσουμε τελείως τη λειτουργία των Δήμων. Αυτά είναι παρανοϊκά πράγματα.
Ζητήσαμε πριν, αυτό το πράγμα να γίνει μια τροπολογία. Δεν το πέρασε ούτε ο παλιός Υπουργός, ούτε ο καινούργιος. Δώσανε μια εντολή στις Αποκεντρωμένες Διοικήσεις αναμορφώσεις, όλες οι αποφάσεις που παίρνουμε, να μην είναι πάντοτε ντε και καλά επείγοντος χαρακτήρα και έτσι λύνουμε το πρόβλημα. Όμως δεν έγινε άρση. 

Θα πάω όμως και πέρσι. Πέρσι δεν το υλοποιήσαμε  πολλοί Δήμοι. Όπως και για την αξιολόγηση δεν στείλαμε, και τους λέμε ότι έχουμε το προηγούμενο δύο νόμων και του 4257 τελευταία, που λέει ένα μήνα πριν και μέχρι την εγκατάσταση, δεν επιτρέπεται να κάνεις μεταβολές, ιστορίες, πριν εξαίρεση άρθρου 78, ναυαγοσώστες, εποχικούς και τα λοιπά. Έτσι θα πάμε και τώρα για τον προϋπολογισμό.

Α. ΜΠΑΜΠΟΥΝΗΣ: Το δεύτερο ερώτημα ήταν για την αξιολόγηση, οπότε απαντήσατε στο θέμα αυτό, γιατί έχει να κάνει και με το Δημοτικό Συμβούλιο. Πήραμε εμείς ομόφωνες αποφάσεις σε σχέση με την ΚΕΔΕ, αλλά από ότι ακούσαμε από το Γενικό Γραμματέα του Υπουργείου Διοικητικής Μεταρρύθμισης, έχουμε λέει ποινικές ευθύνες οι Δήμαρχοι. Εν πάση περιπτώσει, θα το αντιμετωπίσουμε και αυτό.
Κ. ΑΣΚΟΥΝΗΣ: Να πω κάτι; Ένα λεπτό, ακούστε. Δύο θεσμοί εκλέγονται με καθολική ψηφοφορία. Η Βουλή των Ελλήνων και οι Δημοτικές Αρχές, Α’ και Β’ Βαθμού. Εμείς λοιπόν έχουμε μια ευρεία νομιμοποιητική βάση. Αυτό φαίνεται σε κάποιους δεν αρέσει πλέον και έχει αρχίσει να γίνεται πιο έντονα τελευταία. 

Λοιπόν, πρέπει να γίνει κατανοητό ότι υπάρχει αυτονομία της Τοπικής Αυτοδιοίκησης, το αυτοδιοίκητο και δεν μπορείς εσύ να είσαι υπάλληλος ούτε του Υπουργείου Εσωτερικών, ούτε του Περιφερειάρχη, ούτε κανενός Υπουργείου. Αυτό πρέπει να το διαφυλάξουμε, ακόμα και με κόστος. Διαφορετικά ας πάνε να ορίσουν, όπως τους λέγαμε πέρσι, 325 διευθυντές και να κάνουν χρέη Δημάρχων. Προς Θεού δηλαδή αυτό το πράγμα. 


Για το Οικονομικό Παρατηρητήριο πρέπει να σου πω, επειδή παραβιάζει και λέγεται κατ’ ευφημισμό Παρατηρητήριο για την αυτοτέλεια. Έχουμε κάνει με τον κύριο Σωτηρέλλη παρέμβαση στο Συμβούλιο της Επικρατείας. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Όχι, δεν έχει δικαστεί ακόμη. 

Π. ΖΥΓΟΥΡΗΣ: (εκτός μικροφώνου)

Κ. ΑΣΚΟΥΝΗΣ: Βγήκε; Δεν την ξέρω λοιπόν. Ορίστε, να που με διορθώνει ο κύριος Ζυγούρης.

Α. ΜΠΑΜΠΟΥΝΗΣ: Για να κλείσω εγώ, και δύο πρακτικά ζητήματα.
Κ. ΑΣΚΟΥΝΗΣ: Να κλείσω ότι εν πάση περιπτώσει, είμαστε και πολιτικά όργανα, πρέπει να παίρνουμε και κάποιες αποφάσεις. Τι πάει να πει δηλαδή αυτό το πράγμα; Τότε ας τα σταματήσουμε όλα, ας βάλουν διευθυντές και να τελειώσει. 

Α. ΜΠΑΜΠΟΥΝΗΣ: Αναφέραμε πριν ότι μπορούν οι Δήμοι να προσλάβουν δικηγόρο και μάλιστα για Δήμους με πληθυσμό κάτω των 10.000 κατοίκων έναν δικηγόρο. Η διαδικασία πρόσληψης δικηγόρου, είναι ίδια με τη διαδικασία πρόσληψης ειδικού συνεργάτη;

ΣΥΝΕΔΡΟΙ: Όχι.

Κ. ΤΖΑΝΑΚΟΥΛΗΣ: Για μόνιμο εννοείτε; 

Α. ΜΠΑΜΠΟΥΝΗΣ: Με πάγια αντιμισθία.

Κ. ΤΖΑΝΑΚΟΥΛΗΣ: Έχει μεγάλη διαδικασία. Θέλει προκήρυξη…

ΣΥΝΕΔΡΟΣ: (εκτός μικροφώνου)

Α. ΜΠΑΜΠΟΥΝΗΣ: Αίρεται η επαγγελματική δραστηριότητα του δικηγόρου;

Κ. ΤΖΑΝΑΚΟΥΛΗΣ: Όχι.

Α. ΜΠΑΜΠΟΥΝΗΣ: Γιατί προσπάθησα τα προηγούμενα τρία χρόνια να πάρω κάποιο δικηγόρο, αλλά δεν μπορούσε να έρθει γιατί μου έλεγε ότι υπήρχε αυτό το πρόβλημα.

ΣΥΝΕΔΡΟΣ: (εκτός μικροφώνου)

Α. ΜΠΑΜΠΟΥΝΗΣ: Σαν συνεργάτης. Μάλιστα. 

Α. ΚΟΙΜΗΣΗΣ: Συνάδελφε, μη πάρετε δικηγόρους.

Κ. ΤΖΑΝΑΚΟΥΛΗΣ: Παίρνουν εφάπαξ 75.000, εφάπαξ, χωρίς να τους έχουν κρατήσει όλα τα χρόνια ούτε ένα σεντ. 

Α. ΜΠΑΜΠΟΥΝΗΣ:  Συνάδελφοι, σε κάθε Οικονομική Επιτροπή έχω ανάθεση σε δικηγόρο. Για αυτό θέλω να πάρω δικηγόρο. Σε κάθε Οικονομική Επιτροπή έχουμε υπόθεση για ανάθεση σε δικηγόρο.

Π. ΖΥΓΟΥΡΗΣ: (εκτός μικροφώνου)

Α. ΚΟΙΜΗΣΗΣ: Εγώ ήθελα να σου πω κάτι, συνάδελφε. Αποφεύγω τελείως να δίνω συμβουλές γιατί δεν είμαι ο κατάλληλος, αλλά εδώ πίστεψέ με, δεν χρειάζεται να κάνετε πρόσληψη δικηγόρου. Είναι τόσο ειδικές οι περιπτώσεις και ως προς την νομική επιχειρηματολογία που απαιτούνται για τη στήριξη του Δήμου στις δικαστικές εμπλοκές, που είναι αδύνατον να βρεις και ιδιαίτερα στην επαρχία, έναν άνθρωπο που να έχει τέτοια κατάρτιση, γιατί αν έχει δεν θα έρθει να εγκλωβιστεί σε εσένα. Αυτός που θα έρθει, θα έρθει για να μάθει στου κασίδη το κεφάλι. Κάθε φορά λοιπόν, ανάλογα με το ενδιαφέρον και τη βαρύτητα της απόφασης, θα κάνετε τη σωστή επιλογή της νομικής σας υποστήριξης. Αυτό θα κάνετε. Και θα γλιτώσετε και ένα κάρο λεφτά. 

Α. ΜΠΑΜΠΟΥΝΗΣ: Ένα τελευταίο ερώτημα, έχει να κάνει με τη δήλωση του πόθεν έσχες. Είναι γενικό ερώτημα, είχαμε κάνει και παρέμβαση τα προηγούμενα τρία χρόνια, σε σχέση με το εξής. 


Πέρα από τους Δημάρχους και τις έμμισθες θέσεις, Αντιδήμαρχοι, Πρόεδροι Συμβουλίων, υπάρχει πρόβλημα με τη σύσταση της Οικονομικής Επιτροπής. Οι Δημοτικοί Σύμβουλοι, που πλέον δεν παίρνουν καμία αμοιβή, δεν θέλουν να δηλώνουν δημόσια την περιουσιακή κατάσταση και οι τακτικοί και οι αναπληρωματικοί. Εμείς λοιπόν τα μικρά νησιά που έχουμε δέκα Δημοτικούς Συμβούλους, έχω πρόβλημα κατάρτισης Οικονομικής Επιτροπής. Σου λέει εγώ έχω προσωπικά δεδομένα και δεν θέλω, από την στιγμή που δεν θα πάρω ούτε ένα ευρώ, να φαίνεται στο site του Δήμου η περιουσιακή κατάσταση η δική μου. Λέω για τις μη έμμισθες θέσεις. Να μην παρεξηγούμαι.

Α. ΚΟΙΜΗΣΗΣ: Τα έχουμε τονίσει αυτά για όλους. Δεν είναι μόνο οι Οικονομική Επιτροπή. Γιατί οι Δήμαρχοι που βγάζουν το περιουσιολόγιο στο site του Δήμου, τι είναι αυτό; Είναι απλό νομίζετε; Ξέρετε ότι υπάρχουν εκβιασμοί και συνέπειες για την προσωπική κατάσταση; Δυστυχώς όμως ο νόμος είναι αυτός και είναι για άμεση εφαρμογή, μην το συζητάτε. Όμως το παλεύουμε…
Κ. ΑΣΚΟΥΝΗΣ: Να σου πω κάτι. Και ιδιαίτερα σε μία τέτοια περίοδο….

Α. ΚΟΙΜΗΣΗΣ: Ούτε να το συζητάς. 
ΓΑΛΟΥΖΗΣ: Ο Γαλουζής είμαι, από το Δήμο Καλύμνου, Δήμαρχος. 


Πάνω στο θέμα του νομικού συμβούλου, εγώ γνωρίζω ότι στο δικό μας Δήμο έχουμε συνάψει σύμβαση με μια νομική εταιρεία, η οποία προσφέρει τις υπηρεσίες της στο Δήμο. Αυτό μπορεί δηλαδή να το συνάψει…

Κ. ΑΣΚΟΥΝΗΣ: Φυσικά.

Α. ΚΟΙΜΗΣΗΣ: Βεβαίως μπορεί.

Π. ΖΥΓΟΥΡΗΣ: (εκτός μικροφώνου)

Α. ΚΟΙΜΗΣΗΣ: Κύριε Ζυγούρη…

ΓΑΛΟΥΖΗΣ: Υπάρχει ένα ποσό συγκεκριμένο, το οποίο είναι…

Κ. ΑΣΚΟΥΝΗΣ: Συνεχίστε.

ΓΑΛΟΥΖΗΣ: Το άλλο θέμα το οποίο ήθελα να ρωτήσω, το οποίο μας αφορά σχεδόν… εμάς τουλάχιστον μας αφορά, είναι οφειλές οι οποίες έχει ο Δήμος προς προμηθευτές από παρελθόντα έτη, τα οποία έχουν παρέλθει τα έτη τα οποία όφειλε ο Δήμος να τα εξοφλήσει, για διάφορους λόγους, τα οποία αυτά λογικά εφόσον έχουν περάσει… ποιο είναι το χρονικό όριο, τα πέντε χρόνια, αν πρέπει αυτά να παραγραφούν. Και αυτό το πράγμα ποιος πρέπει να το κάνει; Η νέα Δημοτική Αρχή ή η απερχόμενη Δημοτική Αρχή, εφόσον υπάρχουν τέτοια αρκετά; Ένα σημαντικό νομίζω θέμα σε όλους. 

Π. ΖΥΓΟΥΡΗΣ: (εκτός μικροφώνου)

ΓΑΛΟΥΖΗΣ: Ο Δήμος σε τρίτους, γιατί υπάρχουν περιπτώσεις του 2000, του ’98.


Κάτι άλλο που δεν έχω ακούσει μέχρι τώρα…

Α. ΚΟΙΜΗΣΗΣ: Σε αυτά όμως μπορεί να γίνουν και εξώδικοι συμβιβασμοί ξέρετε. Δηλαδή αν υπάρχει βεβαιότητα όσον αφορά την υλοποίηση του φυσικού αντικειμένου και υπάρχουν όλα αυτά τα νομιμοποιητικά, αντί να πάτε σε αγωγές που θα πληρώσετε και αυτός θα έχει κόστος και το ένα και το άλλο, μπορεί να κάνετε έναν εξώδικο συμβιβασμό και να χαμηλώσετε και το ποσό. Μην πάτε δηλαδή σώνει και καλά στα δικαστήρια. 

Π. ΖΥΓΟΥΡΗΣ: (εκτός μικροφώνου)

Α. ΚΟΙΜΗΣΗΣ: Αν έχει παραγραφεί, έχει παραγραφεί. Δεν συζητάμε για αυτό. 

ΓΑΛΟΥΖΗΣ: Ένα άλλο θέμα είναι με τις καθαρίστριες στα σχολεία. Το θέμα των καθαριστριών είναι σε εμάς τουλάχιστον από ότι βλέπω, σημαντικό και έντονο, όχι τόσο λόγω της έλλειψης, όσο της σχέσης της σύμβασης την οποία είχαν τότε οι καθαρίστριες με τα σχολεία και φτάνει σήμερα ας πούμε να απασχολείς καθαρίστριες και να αμείβονται με ένα ποσό 200 € ή 150 € και τα λοιπά. 


Εδώ σε αυτές τις περιπτώσεις τι κάνουμε; Και πώς μπορούμε αυτό εδώ εμείς ως Κεντρική Ένωση Δήμων να μπορέσουμε να δώσουμε μια λύση στο πρόβλημα. Δεν είναι θέμα Δήμου, αλλά δεν είναι και ωραίο να έχεις μια καθαρίστρια και να πληρώνεται 90 € τον μήνα και να την απασχολείς όλο τον χρόνο. 

Κ. ΑΣΚΟΥΝΗΣ: 19/6/2014 στείλαμε στον Ανδρέα Λοβέρδο, κοινοποίηση Αργύρη Ντινόπουλο και Εθνικό Κέντρο Νεότητας, σύναψη συμβάσεων μίσθωσης έργου καθαριστριών σχολικών μονάδων. «Ένα  από τα προβλήματα που αντιμετωπίζουμε κατά την έναρξη κάθε σχολικού έτους είναι η έγκαιρη σύναψη συμβάσεων μίσθωσης έργου καθαριστριών σχολικών μονάδων με το Ίδρυμα Νεολαίας και Δια Βίου Μάθησης, το πρώην Εθνικό Ίδρυμα, φορέα εποπτευόμενο από το Υπουργείο σας. Σημειώνεται προς ενημέρωσή σας ότι η αμοιβή για τη μεγάλη πλειοψηφία των καθαριστριών δεν ξεπερνά τα 250 € μηνιαίως. Με δεδομένο ότι η έναρξη της σχολικής χρονιάς συμπίπτει και τα λοιπά… παρακαλούμε για το προσωπικό σας ενδιαφέρον προκειμένου έγκαιρα να συναφθούν οι συμβάσεις αυτές.»


Τι γινόταν μέχρι τώρα και δημιουργήθηκε το πρόβλημα. Εμείς λοιπόν με το Εθνικό Ίδρυμα Νεότητας υπογράφαμε αυτές τις συμβάσεις, οι Σχολικές Επιτροπές, Πρωτοβάθμιες και Δευτεροβάθμιες και προχωρούσαν κανονικά. Έρχεται τον Νοέμβριο του 2013 ο Σταϊκούρας με ένα έγγραφό του και λέει δεν μπορείτε να πληρώσετε και δεν μπορείτε να πληρώσετε διότι αυτές οι καθαρίστριες δεν υπάρχουν στην ΠΥΣ, Πράξη Υπουργικού Συμβουλίου. 


Πρέπει να σου πω ότι έγινε μια τεράστια προσπάθεια με το Εθνικό Ίδρυμα Νεότητας και με το Υπουργείο Διοικητικής Μεταρρύθμισης, να δούμε πόσες είναι. Αυτό, όσο και να φαίνεται παράξενο, είναι περίπου στις 9.000, γιατί είναι 250, 200 €, 400, το ανώτερο τον μήνα που μπορεί να πάρει μια καθαρίστρια. Άρα δεν έχουν υπαχθεί στα προαπαιτούμενα του μνημονίου αυτές και δεν μπαίνουν σε καμία διαδικασία ένα προς πέντε και ούτε τίποτε.


Τι κάνουμε όμως σε αυτή την περίπτωση, γιατί δεν είναι πραγματικά οι 8μηνες συμβάσεις που παίρνουμε ή οτιδήποτε άλλο, οι οποίες υπολογίζονται και έχουν μπει σε συγκεκριμένες ρυθμίσεις; Εκεί λοιπόν έγινε μια τεράστια προσπάθεια. Το Υπουργείο Διοικητικής Μεταρρύθμισης είχε σηκώσει τα χέρια. Εάν οι γυναίκες δούλευαν, είχαμε βρεθεί στο αδιέξοδο να σταματήσουν, οπότε καταλαβαίνετε τι θα γίνει και παίρνει το Εθνικό Ίδρυμα Νεότητας απόφαση του Προέδρου και λέει εγώ θα τις πληρώσω. 
Προχθές που συναντηθήκαμε με τον κύριο Μητσοτάκη το θέσαμε και αυτό το θέμα. Λύστε το πρόβλημα. Και εν πάση περιπτώσει… Για αυτό εγώ σε κάθε ομιλία εδώ πέρα και μπροστά στους Υπουργούς, τους θέτουμε αυτό το ερώτημα. Επιτέλους οι Υπουργοί να ασχοληθούν και να λύσουν ένα πρόβλημα. Δεν είναι δική μας δουλειά για να λύσουμε και όλα αυτά τα προβλήματα. 

Εμείς έχουμε δυστυχώς τις επιπτώσεις. Για να καταλάβουμε με πόσο ευκολία κάποιοι καταγγέλλουν, κατηγορούν την Τοπική Αυτοδιοίκηση, όταν αυτό το απλό πράγμα δεν το έχουμε λύσει ακόμα και το επαναφέραμε χθες, το είπα και μπροστά στον κύριο Ντινόπουλο και υπάρχει και έγγραφο. Τι άλλο να κάνουμε;

ΓΑΛΟΥΖΗΣ: Με το ηλεκτρονικό Μητρώο Δημοσίων Συμβάσεων, το οποίο ήταν για να εφαρμοστεί, το οποίο θα εφαρμοστεί. Νομίζω θα πιάσει τις νέες Δημοτικές Αρχές. Μπορείτε να μας πείτε δύο λόγια επί αυτού;

Κ. ΑΣΚΟΥΝΗΣ: Εφαρμόζεται αυτή τη στιγμή. Εφαρμόζεται κανονικά το ηλεκτρονικό Μητρώο των Συμβάσεων και πρέπει να κάνεις ανάρτηση πριν προχωρήσεις. Για πάνω από χίλια ευρώ. Το τονίζω. 


Ένα πράγμα που πρέπει να προσέξουμε είναι, η Υπηρεσία, ακούστε, και από την Οικονομική και από όλα, η Υπηρεσία η οποία είναι κομβική στο Δήμο, είναι η Υπηρεσία, το Τμήμα, τι έχετε, των Προμηθειών, που αν δεν τηρήσετε αυτές τις διαδικασίες, αν δεν τηρήσουμε αυτές τις διαδικασίες ιδιαίτερα για την ανάρτηση στο διαδίκτυο και δεν πάρεις το ΑΔΑ, θα έχετε πρόβλημα. Να το έχετε υπόψη σας. 


Τώρα να πούμε όμως κάποια πράγματα τελείως ειλικρινά και μεταξύ μας. Εγώ λοιπόν είχα ας πούμε τον καθαρισμό των τζαμιών του Δημαρχιακού Μεγάρου, σας λέω κάτι απλό, το οποίο δεν ξεπερνούσε ποτέ τις 3.500-4.000 τον χρόνο και τα λοιπά. Με την ανάρτηση στο διαδίκτυο μου ήρθε πραγματικά ένας απίστευτος αριθμός και το κόστος πήγε στη μέση. Δηλαδή μη βλέπουμε όλα τα πράγματα από τη μια μεριά, να τα βλέπουμε και από την άλλη. 


Δεν θέλω να υποθέσω ή να υπονοήσω οτιδήποτε. Να δώσουμε όμως λίγο τον Γιάννη, γιατί ζητήσατε, όπως είπε ο Δήμαρχος, μερικά πρακτικά πράγματα. 


Ο Αντιπρόεδρος της Επιτροπής Θεσμών να μας πει περιληπτικά κάποια πράγματα τα οποία πρέπει να γίνουν τώρα, για να μην σας πω έπρεπε να τα κάνετε χθες. 


Ο κύριος Καραγιάννης είναι μέλος του Διοικητικού Συμβουλίου, Αντιπρόεδρος της Επιτροπής Θεσμών και αυτά που θα σας πει είναι πολύ χρήσιμα γιατί θα σας τα πει συγκεκριμένα, τηλεγραφικά, τι πρέπει να κάνουμε και ιδιαίτερα για τις εκλογικές δαπάνες.   
Ι. ΚΑΡΑΓΙΑΝΝΗΣ: Συνάδελφοι, καλησπέρα και από εμένα. Θα είναι πολύ σύντομες οι παρατηρήσεις. Είναι αυτές που μέσα σε αυτά τα χρόνια και από την λειτουργία της Επιτροπής Θεσμών και του Διοικητικού Συμβουλίου, αλλά και από τους εκλεκτούς συνεργάτες της ΚΕΔΕ, τον κύριο Ζυγούρη, η κυρία Κουτσούρη, η κυρία Αλεξίου…
Κ. ΑΣΚΟΥΝΗΣ: Η κυρία Κουτσούρη, η κυρία Αλεξίου και ο κύριος Ζυγούρης έχουν κάνει…

Ι. ΚΑΡΑΓΙΑΝΝΗΣ: Και βεβαίως ο κύριος Παπαγγελής, ο Δήμαρχος Λιβαδειάς, που δεν είναι εδώ σήμερα.


Αυτό που έχω να τονίσω είναι καταρχήν για το ζήτημα του επαγγελματικού ασυμβίβαστου. Μέσα στην αίθουσα ήδη γνώρισα έναν Δήμαρχο ο οποίος είναι δικηγόρος. Έχει λυθεί αφενός για τους περισσότερους συναδέλφους, πλην όμως με μια διάταξη έκπληξη στον Δικηγορικό Κώδικα, το θέμα του ασυμβιβάστου για τους δικηγόρους επανήλθε. Δεν μπορεί πλέον ο δικηγόρος να ασκήσει. 


Εμείς έχουμε παρέμβει, χθες είχα μια συνάντηση με τον κύριο Αθανασίου, τον Υπουργό Δικαιοσύνης, του επανέφερα το αίτημα. Πολύ γρήγορα, Πρόεδρε. Θα το επαναφέρουν και οι Δικηγορικοί Σύλλογοι, θα το επαναφέρουμε και εμείς ως ΚΕΔΕ. Δεν έχει λυθεί. Σήμερα ο δικηγόρος δεν μπορεί να ασκήσει επάγγελμα και είναι πολύ μεγάλο ζήτημα. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Ο μόνος. Όλα τα άλλα…

Ι. ΚΑΡΑΓΙΑΝΝΗΣ: Το άρθρο 31.

ΣΥΝΕΔΡΟΣ: Τα άλλα θέματα λύθηκαν. 

Ι. ΚΑΡΑΓΙΑΝΝΗΣ: Ακριβώς, είναι το άρθρο 31 του νέου Δικηγορικού Κώδικα.


Ζήτημα τεράστιο. Χρηματοδότηση συνδυασμών, δαπάνες εκλογικές. Διαφέρει η ένταση και ο τρόπος αντιμετώπισης από περιφέρεια σε περιφέρεια και θα σας το εξηγήσω παρακάτω. Πετύχαμε μέσα από τη διαδικασία και του Διοικητικού Συμβουλίου και στη Βουλή, να καταφέρουμε τη μείωση των προστίμων για τις εκλογικές δαπάνες, για τα πρόστιμα που επιβλήθηκαν το 2010. Τα πήγαμε περίπου στο ένα δέκατο. Αυτή η διάταξη ήταν εξαιρετική και εφαρμόστηκε μόνο για εκείνες τις εκλογές. 

Τώρα σε αυτές εδώ τις εκλογικές δαπάνες οι αυστηρότατες, το τονίζω αυτό, με εκπρόσωπο του ΣΔΟΕ, Επιτροπές Εκλογικών Δαπανών, οι οποίες τώρα θα αρχίσουν να συνεδριάζουν, θα ξετινάξουν τις εκλογικές σας δαπάνες. Προσέξτε πολύ τι θα καταθέσετε. Δεκάδες, να μην πω εκατοντάδες…

Κ. ΑΣΚΟΥΝΗΣ: Μέχρι πότε ήταν η ημερομηνία;

Ι. ΚΑΡΑΓΙΑΝΝΗΣ: Θα το τονίσω, Πρόεδρε, τώρα αμέσως. Προσέξτε πάρα πολύ, αν δεν έχει ήξει ο χρόνος κατάθεσης, διότι είναι 30 ημέρες από την ημέρα ανακήρυξης των επιτυχόντων συνδυασμών. Άρθρο 9 παρ.4 και άρθρο 11 παρ.2, του Ν.3870. 

Ήθελα να ρωτήσω με τη δική σας περιφέρεια τι ακριβώς συμβαίνει. Έχουν ανακηρυχθεί οι επιτυχόντες; Από ποια ημερομηνία; Τριάντα μέρες…

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Για αυτό το λέω. Εσείς σημειώστε τη διάταξη αυτή, έχετε τριάντα μέρες. Αν δεν το κάνετε είστε εκπρόθεσμοι. Δεν θυμάμαι, κύριε Ζυγούρη, είναι 30.000; 40.000 πρόστιμο; Έτσι για να καταλάβετε τι συζητάμε.

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Για όλους. Δεν ξέρω αν καταλάβατε το ποσό. Να το επαναλάβω. Είναι 30.000; Έτσι μόνο για μια μέρα εκπροθέσμου δηλώσεως.


Από εκεί και πέρα, τι περιλαμβάνει αυτή εδώ η κατάθεση. Σίγουρα θα πρέπει να συμβουλευτείτε λογιστή. Σίγουρα θα πρέπει να πάτε το βιβλίο εσόδων. Πέρα από το ότι θα πρέπει το βιβλίο εσόδων να πάτε στη Δ.Ο.Υ. και να το κλείσετε, διότι θα έχετε και από εκεί πρόστιμο ως ενεργό νομικό πρόσωπο. Οι δαπάνες θα πρέπει να αντιστοιχούν τα έσοδα. Ξέρετε πολύ καλά ότι υπάρχει όριο δύο χιλιάδων εσόδων από φυσικά πρόσωπα. Θα πρέπει να υπάρχει αντίστοιχο τιμολόγιο. Θα πρέπει να τα έχετε εισαγάγει στη βάση δεδομένων του Υπουργείου Εσωτερικών, η οποία ήδη έχει κλείσει.

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Σας ενημερώνω για αυτό το ζήτημα, ότι στην προηγούμενη φορά είχαμε τεράστιο θέμα με τους συναδέλφους από την Αττική, που με ένα λάθος του Υπουργείου είχε κλείσει και δεν μπόρεσαν να τα εισαγάγουν. Επιβλήθηκαν πρόστιμα σε αυτούς τους συνδυασμούς και αναγκαστήκαμε με μια δεύτερη τροποποίηση τελικά να τα διαγράψουμε. Εάν δεν τα έχετε καταθέσει είναι ένα ζήτημα. Εν πάση περιπτώσει, ακόμα και τώρα προσπαθήστε να τα περάσετε μέσα στην ηλεκτρονική βάση μήπως τα δεχτεί. 

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Η ηλεκτρονική βάση, από ότι έχω πληροφορηθεί, έχει κλείσει.

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Υπάρχουν συνδυασμοί…. Έχετε εσείς δηλαδή, δεν τα έχετε εισαγάγει;

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Άλλο αυτό εδώ.

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Διότι ο νόμος λέει ότι αυτές οι δαπάνες διενεργούνται κατά την προεκλογική περίοδο. Αυτό είναι το ζήτημα. Δηλαδή…

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Το ξέρω. Είναι ένα θέμα αυτό και θα πρέπει, Πρόεδρε, από ότι αντιλαμβάνομαι, θα το αντιμετωπίσουμε και σε αυτή την περίοδο. Θα πρέπει δηλαδή  να δούμε αμέσως τι θα γίνει με τις εκπρόθεσμες και μη εισαγόμενες στη βάση δεδομένων. Αυτό θα το δούμε, θα είναι από τα πρώτα θέματα που θα μας απασχολήσει, διότι τα πρόστιμα είναι πάρα πολύ μεγάλα. Θεωρείται εκπρόθεσμο και μιλάμε για δεκάδες χιλιάδες ευρώ αμέσως. 
Α. ΚΟΙΜΗΣΗΣ: (εκτός μικροφώνου)

Ι. ΚΑΡΑΓΙΑΝΝΗΣ: Και βεβαίως, Πρόεδρε, ότι αυτό που λέει και ο Γραμματέας, ότι η διακίνηση πρέπει να έχει γίνει υποχρεωτικά μέσω τραπεζικού λογαριασμού.

Κ. ΑΣΚΟΥΝΗΣ: Να πω κάτι όμως. Να ξέρετε ότι δύο φορές κάναμε ρυθμίσεις, διότι ιδιαίτερα στην Αττική υπήρξε ένα πρόβλημα με το σύστημα του Υπουργείου Εσωτερικών και ενώ εμείς είχαμε στείλει τα στοιχεία και ενώ το αποδείξαμε αυτό το πράγμα διότι υπήρχαν όλα τα στοιχεία, δυστυχώς η δικαστικός η οποία προΐσταται αυτής της Επιτροπής δεν τα δέχτηκε και τα πήγε σε καταλογισμό. Για να ξέρετε, Γιάννη, πόσες ήταν οι συνολικά οι παρατάξεις, γιατί δεν είναι μόνο αυτοί που εξελέγησαν, που είχαν… 

Ι. ΚΑΡΑΓΙΑΝΝΗΣ: Εκατοντάδες.

Κ. ΑΣΚΟΥΝΗΣ: Πάρα πολύς κόσμος δηλαδή στην προηγούμενη…  που ήταν και η πρώτη εφαρμογή, το 2010 δηλαδή, δεν είχαν συμπληρώσει σωστά τα παραστατικά, με αποτέλεσμα να υπάρχουν τεράστια προβλήματα. Δηλαδή έρχονταν και έκλαιγαν Δήμαρχοι, παρατάξεις που είχαν χάσει και δεν μιλάμε… Από όλο το πολιτικό φάσμα. Δύο φορές κάναμε τροπολογίες. 

Ι. ΚΑΡΑΓΙΑΝΝΗΣ: Ενημερώστε, το καταφέραμε αυτό μέσα στη διάρκεια των 3,5 ετών, ενημερώστε, πιστεύω το ξέρουν γιατί είχατε σίγουρα πολλούς υποψηφίους οι οποίοι κατέβηκαν ως δημόσιοι υπάλληλοι για να πάρουν τη μετάθεσή τους. Έχει δημιουργηθεί μια σύγχυση. Τη δικαιούνται τη μετάθεση και οι εκπρόσωποι, αλλά και τα μέλη των Δημοτικών και Τοπικών Κοινοτήτων του Δ.Σ., όχι μόνο οι Πρόεδροι. Μπορούν με αίτησή τους μετά την ορκωμοσία να το καταφέρουν αυτό. Είχαμε πάρα πολλές υποψηφιότητες σε όλη την Ελλάδα, πυροσβέστες, αστυνόμους και τα λοιπά. 


Τώρα, το άχαρο ζήτημα του 3852, που αφορά το 236, για την αργία και την έκπτωση των αιρετών. Τα είπατε, να μην τα επαναφέρω. Δύο φάσεις, το οικονομικό ζήτημα… Εδώ όμως, κύριε Ζυγούρη, θα τονίσω αυτό το οποίο προσπαθήσαμε και δεν το καταφέραμε, που έχει σχέση με τον Υπαλληλικό Κώδικα. Προσπαθήστε να προστατεύστε τους ανθρώπους σας οι οποίοι είναι δημόσιοι υπάλληλοι και θα αναλάβουν θέση ευθύνης, Αντιδημάρχων ή σε Νομικά Πρόσωπα. Για αυτούς υπάρχει ο κίνδυνος με μια παραπομπή, άσχετα αν ο 3852, ο Καλλικράτης, δεν προβλέπει τη θέσει τους σε αργία είτε… για αυτά τα αιτήματα, λόγω του Υπαλληλικού Κώδικα να τεθούν άμεσα σε αργία και να τεθούν άμεσα σε αργία στη δουλειά τους. Αυτό δεν μπορέσαμε να το αντιμετωπίσουμε. Κάναμε και παρέμβαση, είχαμε και γνωμάτευση του κυρίου Ζυγούρη, ότι κανονικά ο δημόσιος υπάλληλος τίθεται σε αργία για το αδίκημα που έκανε στην εργασία του.
Π. ΖΥΓΟΥΡΗΣ: Ο αιρετός, σας είπα πότε μπαίνει σε αργία ο αιρετός. Όμως έχουμε και την περίπτωση που ένας αιρετός Δήμαρχος ταυτόχρονα είναι και δημόσιος υπάλληλος και κατά τη διάπραξη των καθηκόντων του ως Δημάρχου υποπίπτει σε μια παράβαση καθήκοντος και έχει τις συνέπειες της πειθαρχικής δίωξης εξαιτίας της θέσεώς του ως Δημάρχου. Έρχεται τώρα ο κύριος Ρακιντζής και σου λέει είναι δημόσιος υπάλληλος; Θα πρέπει να εφαρμοστεί το Πειθαρχικό Δίκαιο και κατά την έννοια (…) εφαρμογής των υπαλληλικών διατάξεων και έχει συνέπειες πειθαρχικές καθόσον αφορά τη θέση του στη δημόσια διοίκηση. 


Είπα εγώ σε μια γνωμοδότησή μου ότι δεν πρέπει να παρεμβαίνει το Δημοσιοϋπαλληλικό Δίκαιο διότι η διάπραξη του καθήκοντος γίνεται με την ιδιότητα του αιρετού και όχι με την ιδιότητα του δημοσίου υπαλλήλου αφού είναι σε αργία. Την ίδια εποχή που είναι αιρετός, είναι σε αργία, δεν εκτελεί τα καθήκοντά του ως δημοσίου υπαλλήλου.


Αυτό έχω πει εγώ, αλλά ακόμη δεν έχει…

Ι. ΚΑΡΑΓΙΑΝΝΗΣ: Γιατί έχει να κάνει με το Υπουργείο Διοικητικής Μεταρρύθμισης και όχι με το Υπουργείο Εσωτερικών και το Υπουργείο Δικαιοσύνης. 

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Αυτά εδώ υπάρχουν συνάδελφοι που θα σας τα…

ΣΥΝΕΔΡΟΣ: (εκτός μικροφώνου)

Ι. ΚΑΡΑΓΙΑΝΝΗΣ: Λοιπόν, για να μην ξεφύγουμε από το κομμάτι αυτό, όσον αφορά την πειθαρχική ευθύνη και τα λοιπά, να τονίσω αυτό που είπε και ο Πρόεδρος. Ότι πραγματικά σήμερα για ένα πλημμέλημα πηγαίνεις στο Πλημμελειοδικείο. Υπήρχε ειδική διάταξη για την ειδική δωσιδικία των αιρετών, η οποία καταργήθηκε.

Π. ΖΥΓΟΥΡΗΣ: Τα έχουμε πει.

Ι. ΚΑΡΑΓΙΑΝΝΗΣ: Τα έχεις πει και αυτά. Ωραία. 


Κλείνω με την παρατήρηση ότι η δική μας επιφύλαξη και για τον Συμπαραστάτη του Δημότη,  λέω σαν Δ.Σ. ΚΕΔΕ και Επιτροπή Θεσμών, και για την Επιτροπή Ποιότητας Ζωής και Οικονομικής Επιτροπής, ότι αυτή τη στιγμή μπορούν να είναι ένα Όργανο, αλλά και για τη λειτουργία της Επιτροπής Διαβούλευσης, είναι άμεσες και επίκαιρες και πρέπει σίγουρα να συζητηθούν στα συνέδριά μας. 

Κάτι τελευταίο. Εφόσον λειτουργήσει ο θεσμός του Ελεγκτή Νομιμότητας, ο οποίος έχει περάσει από τη Βουλή, μάλιστα το ξέρουν εδώ οι συνάδελφοι, εγώ είχα επιλεγεί για Ελεγκτής Νομιμότητας, εν πάση περιπτώσει επέλεξα να είμαι Δήμαρχος. Να έχετε υπόψη ότι πρώτο που καταργείται με τον νέο θεσμό, είναι η Επιτροπή του άρθρου 152. Ξέρετε τι σημαίνει αυτό; Πολλοί είστε έμπειροι συνάδελφοι. Σημαίνει ότι μια απόφασή σας αν ακυρωθεί, δεν θα μπει μέσα στη διαδικασία της ενδικοφανούς προσφυγής, δηλαδή μέσα από την Αποκεντρωμένη με την προσφυγή. Πρέπει κατευθείαν να πάτε στα Διοικητικά Δικαστήρια. Αυτό εμείς ως ΚΕΔΕ το θεωρούμε ότι είναι λάθος, να μην πω έγκλημα για την Αυτοδιοίκηση. Είναι λάθος. Δεν έχετε τη δυνατότητα σε ένα δεύτερο βαθμό να προσφύγετε και ζητούμε την επαναφορά της Επιτροπής του άρθρου 152.


Ένα άλλο πολύ μεγάλο ζήτημα, να μην ανοίξουμε την κουβέντα, είναι τα Πειθαρχικά Συμβούλια. 


Ευχαριστώ πολύ.

Κ. ΑΣΚΟΥΝΗΣ: Έχουμε μια εισήγηση ένα λεπτό ακόμα. Γούπιος ή Λίτσος, είναι εδώ; Ο κύριος Λίτσος. Ελάτε σας παρακαλώ πάρα πολύ. Να τελειώσουμε και αυτή την εισήγηση. Αμέσως μετά την εισήγηση έχει ένα μικρό γεύμα, διάλειμμα και θα επανέλθουμε σε μισή ώρα από τη διακοπή. 

Κύριε Λίτσο, και εσείς σύντομος για να γίνει συζήτηση. 

Η. ΛΙΤΣΟΣ: Θα προσπαθήσω να είμαι σύντομος. Ονομάζομαι Λίτσος Ηλίας, εργάζομαι στην ΕΕΤΑΑ, στη Διεύθυνση Οργάνωσης και Πληροφορικής. Μαζί θα μιλήσουμε για τους Οργανισμούς Εσωτερικής Υπηρεσίας των Δήμων. 

Για όσους τυχόν δεν γνωρίζουν, ο Οργανισμός Εσωτερικής Υπηρεσίας είναι ένα επίσημο έγγραφο που δημοσιεύεται στην Εφημερίδα της Κυβέρνησης και περιλαμβάνει τη διάρθρωση των Υπηρεσιών του Δήμου, το οργανόγραμμα δηλαδή του Δήμου, τις αρμοδιότητες των Υπηρεσιών, το πώς διοικούνται και πώς συντονίζονται μεταξύ τους οι Υπηρεσίες, τις θέσεις του προσωπικού κατά κατηγορία, κλάδο και σχέση εργασίας και τους κλάδους και τις κατηγορίες από τις οποίες προκύπτουν οι Προϊστάμενοι της κάθε οργανικής μονάδας. 


Ανάλογα με το αρχικό επίπεδο διακρίνουμε τις Υπηρεσίες σε Γενική Διεύθυνση, Διεύθυνση, Τμήμα ή Αυτοτελές Τμήμα και Αυτοτελές Γραφείο. Αυτοτελές Τμήμα είναι εκείνο το οποίο δεν υπάγεται σε μια Διεύθυνση, αλλά απευθείας υπάγεται στο Δήμαρχο ή στον Γενικό Γραμματέα του Δήμου. 


Τώρα, σε τι μας δεσμεύει ο νόμος ως προς την επιλογή κάποιων Υπηρεσιών; Υπάρχουν σύμφωνα με τον Καλλικράτη, οι υποχρεωτικές Υπηρεσίες, το άρθρο 97, για να μη τις διαβάζω είναι αυτές που βλέπετε, που τι μας λέει εδώ; Ότι κάθε Δήμος, ακόμα και οι μικροί Δήμοι, που είναι πολλοί από εσάς, είστε πολλοί μικροί νησιωτικοί Δήμοι, θα πρέπει να έχετε Υπηρεσία Προγραμματισμού, Οικονομική Υπηρεσία, Νομική Υπηρεσία, Υπηρεσία Πληροφορικής. Εντάξει; Αυτό όμως οι ίδιοι θα μου πείτε, θα μου βάλετε μια ένσταση στη συνέχεια, ότι είναι αδύνατον διότι πιθανά δεν έχετε τις οικονομικές δυνατότητες. Άρα είναι ευχή.  Παρ’ όλα αυτά μπορείτε να αξιοποιήσετε αυτό το άρθρο για να διεκδικήσετε κάποιες διευκολύνσεις υπέρ των νησιωτικών Δήμων. 


Τώρα, για να περιορίσω λίγο την εισήγηση, ας δούμε σε αυτό το παράδειγμα οργανογράμματος ποιες κατηγορίες Υπηρεσιών διακρίνουμε σε ένα οργανόγραμμα ενός Δήμου. Πάνω-πάνω βλέπουμε τον Δήμαρχο και τον Γενικό Γραμματέα και βλέπουμε τρεις ομάδες Υπηρεσιών. Αυτή η ομάδα που είναι με κίτρινο χρώμα, είναι οι κύριες Υπηρεσίες, οι κάθετες Υπηρεσίες, αυτές μέσω των οποίων ασκούνται οι αρμοδιότητες του Δήμου και βλέπετε εδώ Τεχνική Υπηρεσία, για τις τεχνικές υποδομές, Υπηρεσίες Περιβάλλοντος ή Πολεοδομίας, για θέματα προστασίας του περιβάλλοντος, Κοινωνικές Υπηρεσίες ή Υπηρεσίες Παιδείας και Αθλητισμού και Υπηρεσίες τοπικής οικονομικής ανάπτυξης. 

Αυτές που είναι στον μπλε κύκλο είναι οι οριζόντιες ή οι υποστηρικτικές υπηρεσίες. Διοικητικές, Οικονομικές, Υπηρεσία Προγραμματισμού, Επικοινωνίας και Δημοσίων Σχέσεων, Νομική Υπηρεσία και τα λοιπά.


Και μια τρίτη ομάδα Υπηρεσιών που εμφανίστηκε μετά τον Καλλικράτη, στους μεγαλύτερους Δήμους βέβαια, είναι οι αποκεντρωμένες Υπηρεσίες για την καλύτερη εξυπηρέτηση του πολίτη. Υπάρχουν κάποιες Υπηρεσίες οι οποίες είναι εκτός της έδρας του Δήμου, οι λεγόμενες αποκεντρωμένες Υπηρεσίες. ΚΕΠ, Γραφείο Οικονομικής Υποστήριξης, Διοικητικής Υποστήριξης και τα λοιπά. 


Τώρα, η ΕΕΤΑΑ για να βοηθήσει τους Καλλικρατικούς Δήμους έχει κάνει δέκα πρότυπους ΟΕΥ, τους οποίους θα βρείτε στο υλικό που έχετε, μεταξύ των οποίων και για τους νησιωτικούς Δήμους που είστε εσείς, και για τους μεγάλους και για τους μεσαίους και για τους μικρούς Δήμους. Αυτά έγιναν πριν από δέκα χρόνια και θα δούμε στη συνέχεια τι αλλαγές έχουμε. 


Βέβαια δεν σας αρκεί αυτό το πρότυπο, αυτό το πρότυπο δεν αρκεί για να συντάξετε τον Οργανισμό σας γιατί θα πρέπει να το προσαρμόσετε στις ιδιαίτερες ανάγκες του νησιού σας, του Δήμου σας. Άρα θα πρέπει να λάβετε υπόψη τα χαρακτηριστικά του νησιού σας, τις προτεραιότητες τις δικές σας σαν Δημοτική Αρχή, τι γνώμη και τι άποψη έχετε για τον ρόλο του Δήμου, τα οικονομικά του Δήμου, τα Νομικά Πρόσωπα, που μιλήσαμε προηγουμένως και τις επιχειρήσεις του Δήμου και το αν ο Δήμος είναι μεγάλος και θα πρέπει να υποστηρίζει διοικητικά ένα γειτονικό μικρότερο Δήμο. Κάποιοι Δήμοι από εσάς ίσως να είναι υποχρεωμένοι, ίσως να σας έχουν αιτηθεί από μικρότερα γειτονικά νησιά, να τα υποστηρίζετε και αυτό απαιτεί κάποια στελέχωση παραπανίσια. 


Άρα λοιπόν θα πρέπει αυτό το πρότυπο που θα πάρετε να το εξειδικεύσετε. Για αυτό κάναμε και έναν οδηγό. Τον οδηγό θα τον έχτε μέσα. Όμως όπως πολύ σωστά παρατηρήσατε, κύριε Δήμαρχε, αυτά έγιναν πριν από δέκα χρόνια. Εν τω μεταξύ τι μεσολάβησε; Είχαμε πολύ σημαντικές διατάξεις οι οποίες άλλαξαν το κλίμα λόγω της κρίσης κυρίως. Έχουμε διατάξεις αρνητικές, περιορισμός προσλήψεων, εκτός από τα νησιά. Κατάργηση κενών οργανικών θέσεων, κατάργηση Δημοτικής Αστυνομίας, έχουμε άλλες διατάξεις που αναφέρονται σε αναδιοργάνωση, σε περιγράμματα θέσεων εργασίας, αξιολόγηση δομών αν έχετε ακούσει και άλλες διατάξεις  που αυξάνουν την ευελιξία, όπως αυτές οι τελευταίες διατάξεις για την ενδοδημοτική κινητικότητα ή διατάξεις που σας δίνουν τη δυνατότητα να μετακινήσετε προσωπικό από το Δήμο στα Νομικά Πρόσωπα και το αντίστροφο. Αυτό είναι αρκετά χρήσιμο γιατί βοηθά την κινητικότητα και δίνει τη δυνατότητα να εξισορροπήσετε κάποια κενά πλεονάζοντος ή ελλείποντος προσωπικού.


Άρα λοιπόν, δεδομένου ότι το κλίμα έχει αλλάξει, είναι πιθανόν το οργανόγραμμα που έχει ο Δήμος σας να είναι αρκετά μεγάλο σε σχέση με τη στελέχωση που έχει ο Δήμος. Να υπάρχει απόκλιση δηλαδή μεταξύ του μεγέθους του οργανογράμματος και της στελέχωσης. Αυτό δημιουργεί προβλήματα, καταρχάς γιατί δεν μπορείτε να επιλέξετε προϊσταμένους. Άρα δεν μπορεί να λειτουργήσει η ιεραρχία. Ή επίσης δεν είναι σωστό να υπάρχει ένα τμήμα με τον προϊστάμενο και ένα άτομο από κάτω. Δεν είναι ορθολογική οργάνωση. Άρα θα πρέπει να τροποποιήσετε τον Οργανισμό σας.


Πριν όμως τον τροποποιήσετε, θα πρέπει επειδή έχετε μια 5ετία μπροστά σας, καλό είναι να δείτε καταρχάς τι θέλετε να κάνετε. Το τι θέλετε να κάνετε ήδη το έχετε κατά κάποιον τρόπο προσδιορίσει στο προεκλογικό σας πρόγραμμα πιθανά. Αυτά λοιπόν που έχετε προσδιορίσει σαν οραματικά  στοιχεία για την περιοχή σας, μπορείτε να τα μετατρέψετε σε ένα επιχειρησιακό πρόγραμμα δράσης του Δήμου, το οποίο είναι υποχρεωτικό να το κάνετε το πρώτο εξάμηνο της δημοτικής σας θητείας. Αυτό το επιχειρησιακό πρόγραμμα προσδιορίζει και τις επενδύσεις που θα κάνετε και τις υπηρεσίες που θα παρέχετε κατά τη διάρκεια της 5ετίας. Είναι υποχρεωτικό λοιπόν να προσδιορίσετε το τι θα κάνετε πριν συντάξετε τον Οργανισμό σας, γιατί ο Οργανισμός Εσωτερικής Υπηρεσίες είναι το μέσο. Ο σκοπός είναι το τι αποτέλεσμα θα έχουμε για τους κατοίκους και την περιοχή μας. 

Και κάποτε θα έρθει η στιγμή που θα συντάξετε, θα τροποποιήσετε τον Οργανισμό σας. Σε ποια κατεύθυνση θα τροποποιήσετε τον Οργανισμό σας; Και έχω εδώ μαζέψει κάποιες κατευθύνσεις. Χρειάζεται σαφής οριοθέτηση των αρμοδιοτήτων των Υπηρεσιών. Δηλαδή να μην υπάρχουν επικαλύψεις. Οι επικαλύψεις των αρμοδιοτήτων δημιουργούν συγχύσεις, συγκρούσεις και τελικά μη αποτελεσματικότητα. 

Να αποφύγετε να απλώσετε το Οργανόγραμμα σε πολλές μικρές μονάδες. Ένα Τμήμα δεν χρειάζεται να το περιγράψετε με τη διάσπασή του σε γραφεία, γιατί τα γραφεία δεν προβλέπεται ο προϊστάμενος. Πρέπει να είναι ευέλικτη η οργάνωση του Τμήματος. Αφήστε στον Οργανισμό χωρίς να προσδιορίζονται τα γραφεία. Αφήστε λοιπόν τις αρμοδιότητες του τμήματος και τα γραφεία τα προσδιορίζετε σε κάποια άλλη απόφαση που θέλετε, ώστε να είναι ευέλικτο αυτό, να μην είναι παγιωμένο. 


Επίσης, υπάρχει το εξής αρνητικό. Ότι στο άλφα γραφείο μπορεί να υπάρχει ένας υπάλληλος και ενώ το βήτα γραφείο έχει δουλειά, ο άλφα υπάλληλος που είναι στο άλφα να λέει ότι εγώ είμαι εκεί και δεν βοηθάω τον βήτα. Οπότε έχετε πρόβλημα. Οπότε αφήστε το έτσι. 


Λιτές δομές προβλέπουμε, λιτές μαζεμένες δομές, με τα απολύτως αναγκαία ιεραρχικά επίπεδα. Αν υπάρχει περιθώριο στελέχωσης, δημιουργούμε και αποκεντρωμένες υπηρεσίες, αν για κάποιους κατοίκους που βρίσκονται μακριά από την έδρα του Δήμου.


Αν θα προβλέψετε νέες οργανικές θέσεις, θα είναι κυρίως από τους κλάδους Π.Ε. και Τ.Ε.. Έτσι και αλλιώς οι προσλήψεις των κλάδων Υ.Ε. και Δ.Ε. δεν επιτρέπονται μέχρι το τέλος του 2016. Από το 2017 και μετά επιτρέπονται σύμφωνα με το μεσοπρόθεσμο. 


Αν τυχόν, για τους μεγάλους Δήμους τώρα μιλάω, που έχουν μεγάλο υπηρεσιακό μηχανισμό, καλό είναι να προβλέψουν και μηχανισμούς οριζόντιας συνεργασίας και συντονισμού μεταξύ των Υπηρεσιών έτσι ώστε να σταματήσουν τα στεγανά που υπάρχουν και οι τάσεις αυτονόμησης. Δηλαδή παράδειγμα να μην συνεργάζεται η Οικονομική με την Τεχνική Υπηρεσία και να υπάρχουν συγκρούσεις και τέτοια. Καλό είναι λοιπόν να υπάρχουν μηχανισμοί συντονισμού, συμβούλια συντονισμού, επιτροπές συντονισμού. Τέτοιες επιτροπές συντονισμού και συμβούλια μπορείτε να αξιοποιήσετε και για τον συντονισμό του Δήμου με τα Νομικά του Πρόσωπα και την Κοινωφελή Επιχείρηση, έτσι ώστε αυτός όλος ο μηχανισμός να λειτουργεί ενιαία ως ένας ενιαίος μηχανισμός, γιατί ο δημότης δεν βλέπει από ποιον παρέχεται μια υπηρεσία. Είτε είναι από το Νομικό Πρόσωπο, είτε είναι από τη Δημοτική Επιχείρηση, είτε από το Δήμο, δεν τον ενδιαφέρει. Τον ενδιαφέρει ότι όλα αυτά είναι Δήμος. 


Αυτά λοιπόν πρέπει να κάνετε εσείς. Τώρα, σε κεντρικό επίπεδο η ΚΕΔΕ πρότεινε με την υποστήριξη της ΕΕΤΑΑ και το Υπουργείο Εσωτερικών έχει κάνει αποδεκτό και έχει κατατεθεί η πρόταση, κατά την επόμενη περίοδο να προχωρήσουμε σε μεγαλύτερο βάθος τη μελέτη της οργάνωσης ενός Δήμου, μελετώντας πια τις διαδικασίες. Δηλαδή το πώς ασκείται κάθε αρμοδιότητα. Θα πάμε δηλαδή να προσπαθήσουμε να κάνουμε απλούστευση των διαδικασιών, προτυποποίηση των διαδικασιών, να περιγράψουμε τις θέσεις εργασίας, να κάνουμε πρότυπα στελέχωσης ώστε να ξέρουμε πόσα πάνω-κάτω στελέχη χρειάζονται για κάθε Υπηρεσία. Σήμερα δεν μπορεί να το πει κάποιος αυτό με βεβαιότητα. Και τέλος, θα εκσυγχρονίσουμε τα πληροφοριακά συστήματα, γιατί χωρίς τα πληροφοριακά συστήματα οποιαδήποτε οργανωτική αλλαγή πρέπει να υποστηρίζεται από τα ανάλογα πληροφοριακά συστήματα. 


Αυτά ήθελα να πω για συντομία. Ευχαριστώ για την προσοχή σας και οποιαδήποτε απορία έχετε κατά την επόμενη περίοδο σε σχέση με θέματα ΟΕΥ, μπορείτε να πάρετε τηλέφωνο σε αυτά τα δύο τηλέφωνα και σε αυτά τα δύο e mail και θα χαρούμε πολύ να σας εξυπηρετήσουμε, εφόσον βέβαια μπορούμε. 


Ευχαριστώ πάρα πολύ για την προσοχή σας. 

Α. ΚΟΙΜΗΣΗΣ: Υπάρχει καμία ερώτηση ή κάνουμε διάλλειμα; 

ΣΥΝΕΔΡΟΣ: Αναφερθήκατε σε προσλήψεις ότι προς το παρόν Π.Ε. και Τ.Ε. Έτσι δεν είναι;
Η. ΛΙΤΣΟΣ: Στους Δήμους γενικά υπάρχει περιορισμός προσλήψεων. Στους νησιωτικούς Δήμους όμως, έχει αρθεί αυτός ο περιορισμός. Μπορείτε λοιπόν να προσλάβετε.

ΣΥΝΕΔΡΟΣ: Είστε σίγουρος για αυτό;

Η. ΛΙΤΣΟΣ: Ότι έχει αρθεί το ξέρω πολύ καλά.

ΣΥΝΕΔΡΟΣ: Το ότι έχει αρθεί το ξέρουμε και εμείς. Μπορείτε να μας πείτε πόσες προσλήψεις έχουν γίνει στους νησιωτικούς Δήμους από τη στιγμή που έχει αρθεί η απόφαση;

Η. ΛΙΤΣΟΣ: Αυτό είναι άλλο θέμα. 

ΣΥΝΕΔΡΟΣ: (εκτός μικροφώνου)

Η. ΛΙΤΣΟΣ: Το έχω ακούσει αυτό που λέτε. Με έκπληξη το έχω ακούσει.

ΣΥΝΕΔΡΟΣ: Εμείς το έχουμε ζήσει. Εμείς όμως θέλουμε να μας πείτε εδώ, γιατί και πολλοί είναι νέοι, πώς θα το αντιμετωπίσουμε αυτό, τη στιγμή που παράνομα, ενώ εμείς ζητάμε να προχωρήσουμε σε προσλήψεις, παράνομα δεν γίνονται. Έχουμε έναν υπάλληλο μόνο. 

Η. ΛΙΤΣΟΣ: Το συλλογικό Όργανο, η ΚΕΔΕ, θα πρέπει να το διεκδικήσει αυτό. Εγώ σαν Σύμβουλος Τεχνικός δεν μπορώ να σας δώσω λύση, αλλά είναι θέμα διεκδίκησης και πολιτικής… Νομίζω αυτό πρέπει να γίνει. Δηλαδή είναι σαν να μας έδωσαν ένα δώρο και να το πήραν πίσω. 


Επίσης, μια άλλη δυνατότητα προσλήψεων, όχι προσλήψεων, συμπλήρωσης των κενών οργανικών θέσεων, είναι μέσω αυτό της ενδοδημοτικής κινητικότητας. Δηλαδή να μετακινηθεί κάποιος από ένα Δήμο, από το Δήμο της Ρόδου να πάει στο Δήμο της Κάσου ας πούμε. 

ΣΥΝΕΔΡΟΣ: Δεν υπάρχει περίπτωση.

Η. ΛΙΤΣΟΣ: Δεν υπάρχει γιατί δεν θέλει. 

ΣΥΝΕΔΡΟΣ:  (εκτός μικροφώνου)

Η. ΛΙΤΣΟΣ: Το ξέρω, αλλά λέω. Αν είναι κάποιος από την Κάσο μπορεί να θέλει. 

ΣΥΝΕΔΡΟΣ: (εκτός μικροφώνου)

Η. ΛΙΤΣΟΣ: Για αυτό από την αρχή της εισήγησής μου τόνισα ότι αξιοποιείστε αυτό που λέει υποχρεωτικές υπηρεσίες και πείτε στο Υπουργείο ας πούμε, τι υποχρεωτικές υπηρεσίες μας λες εδώ πέρα, αν δεν μας δίνεις τη δυνατότητα να τις στελεχώσουμε;

ΣΥΝΕΔΡΟΣ: (εκτός μικροφώνου)

Η. ΛΙΤΣΟΣ: Έχετε δίκιο. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Εάν τελειώσαμε, μισή ώρα διακοπή, υπάρχει ένα μικρό γεύμα. Στις τρεις παρά τέταρτο θα ξεκινήσουμε. 

 - ΔΙΑΛΕΙΜΜΑ - 
Κ. ΑΣΚΟΥΝΗΣ: Θα ξεκινήσουμε με την εισήγηση τα οικονομικά των Δήμων, Τοπική Αυτοδιοίκηση και ανάπτυξη, προγράμματα χρηματοδότηση, έργα. 

Ο κύριος Ράλλης Γκέκας, ο Σύμβουλος της ΚΕΔΕ και πρώην Διευθύνων Σύμβουλος της ΕΕΤΑΑ.


Εγώ θα σας παρακαλέσω το εξής. Είναι πάρα πολύ ενδιαφέρουσες όλες οι εισηγήσεις, αλλά θέλω να την παρακολουθήσετε λίγο αυτή την εισήγηση. Δίνει πάρα πολλά στοιχεία που μπορούμε να χρησιμοποιήσουμε και επειδή στις τοπικές κοινωνίες υπάρχει ένα κλίμα και από τα μέσα μαζικής ενημέρωσης, καλό είναι να έχετε γνώση αυτών των στοιχείων, ώστε όταν βγαίνετε στα μέσα μαζικής ενημέρωσης να ξέρετε, να τα αξιοποιήσετε, να τα προβάλλετε, γιατί είναι μια άλλη εικόνα. 

Ρ. ΓΚΕΚΑΣ: Ευχαριστώ πολύ, κύριε Πρόεδρε. 


Καλή σας μέρα. Σιδεροκέφαλοι για όλους τους νεοεκλεγέντες. Θα προσπαθήσουμε να δούμε μαζί τα ζητήματα που αφορούν, τουλάχιστον το γενικό πλαίσιο, τα οικονομικά της Τοπικής Αυτοδιοίκησης και όπου μπορέσουμε θα σταθούμε λιγάκι περισσότερο στις ιδιαιτερότητες που έχουν οι δικοί σας Δήμοι ως νησιώτικοι Δήμοι.

Αυτό που θα προσπαθήσουμε, τα περιεχόμενα της σημερινής μας συζήτησης… Υπενθυμίζω ότι αυτές οι παρουσιάσεις έτσι όπως τις βλέπετε είναι κρεμασμένες στην ιστοσελίδα της ΚΕΔΕ και μπορείτε να τις κατεβάσετε, άρα έχετε άμεση πρόσβαση σε αυτές. Τα περιεχόμενα λοιπόν είναι να προσπαθήσουμε να εντάξουμε την ελληνική Τοπική Αυτοδιοίκηση στο διεθνές της περιβάλλον, να δούμε τι γίνεται με την εξέλιξη των κρατικών επιχορηγήσεων. Να απαντήσουμε στο ερώτημα: τελικά είναι η Αυτοδιοίκηση το μαύρο πρόβατο του δημόσιου βίου και όλοι οι Δήμαρχοι διεφθαρμένοι; Το τέταρτο είναι ποια είναι τα στοιχεία που έχουμε για την πορεία των οικονομικών της Τοπικής Αυτοδιοίκησης και τέλος να δούμε τι μπορούμε να κάνουμε με βάση όλα αυτά τα στοιχεία που έχουμε. 


Ας ξεκινήσουμε με το ευρωπαϊκό περιβάλλον. Πριν ξεκινήσω επιτρέψτε μου να κάνω μια παρατήρηση σε σχέση με τη δική σας την ιδιαιτερότητα. Όλοι γνωρίζετε ότι είναι κατοχυρωμένη η νησιωτικότητα και στο ευρωπαϊκό περιβάλλον και στο ελληνικό Σύνταγμα. Αυτό φαίνεται πάρα πολύ χαρακτηριστικά και στο καινούργιο ΕΣΠΑ. Αν δείτε το καινούργιο ΕΣΠΑ, στο καινούργιο ΕΣΠΑ, θα σας το πουν οι συνάδελφοι που ακολουθούν, υπάρχουν τρία νέα χρηματοδοτικά εργαλεία. 

Παρεμπιπτόντως ότι θέλετε η ΚΕΔΕ έχει φτιάξει στην ιστοσελίδα της και στο ηλεκτρονικό περιοδικό που έχει, ένα ειδικό αφιέρωμα «Νέο ΕΣΠΑ και Δήμοι» και εκεί πέρα υπάρχει μια ανάλυση για κάθε νέο χρηματοδοτικό εργαλείο και τι μπορούμε να κάνουμε σαν Δήμοι.


Λοιπόν, σε αυτά τα χρηματοδοτικά εργαλεία το σημαντικότερο για εμάς είναι η τοπική ανάπτυξη με πρωτοβουλία των τοπικών κοινοτήτων. Εκεί πέρα υπάρχει ένα ειδικό κεφάλαιο για τους Δήμους και για τους νησιωτικούς Δήμους και για τους μικρούς ορεινούς Δήμους. Εκεί πρέπει να παρέμβετε. Να παρέμβουμε σαν ΚΕΔΕ, να παρέμβουμε σαν Επιτροπή Νησιωτικών και Ορεινών Δήμων, να παρέμβετε και ο καθένας ξεχωριστά, γιατί εκφράζεται η συμπάθεια, αλλά από εκεί και πέρα κάτι χειροπιαστό δεν υπάρχει και είναι κάτι το οποίο πρέπει να το δούμε πάρα πολύ συγκεκριμένα, γιατί αν δείτε το πόσο διαφορετική είναι η αντιμετώπιση των νησιωτικών Δήμων είτε στις Σκανδιναβικές Χώρες, είτε κυρίως των εξωπόντιων νησιών της Γαλλίας, θα δείτε ότι είμαστε πάρα πολύ πίσω σε αυτό το κομμάτι.


Τώρα, ένας δείκτης που χρησιμοποιούμε στη διεθνή βιβλιογραφία για να δείξουμε την αποκέντρωση ενός κράτους ή τη συγκέντρωσης ενός κράτους, είναι οι σχέσεις των εσόδων της Τοπικής Αυτοδιοίκησης με το ΑΕΠ, με το ακαθάριστο εγχώριο προϊόν. Εδώ βλέπετε τη σχέση που έχουμε εμείς σαν ελληνική Τοπική Αυτοδιοίκηση, με το σύνολο της Ευρωπαϊκής Ένωσης. Βλέπετε λοιπόν ότι ενώ το σύνολο της Ευρωπαϊκής Ένωσης είναι στο 11,5% περίπου, εμείς κινούμαστε κάτω από 4. Το ίδιο συμβαίνει και με τις δαπάνες. 


Άρα λοιπόν, εδώ πέρα το πρώτο συμπέρασμα που έχουμε να βγάλουμε από τις διεθνείς συγκρίσεις που έχουμε σαν ελληνική Τοπική Αυτοδιοίκηση, είναι ότι δυστυχώς το κράτος μας παραμένει από τα πιο συγκεντρωτικά κράτη που υπάρχουν στην Ευρωπαϊκή Ένωση και το δεύτερο το σημαντικό ζήτημα που έχουμε σαν Τοπική Αυτοδιοίκηση, στο διεκδικητικό κομμάτι τουλάχιστον, είναι ότι η ελληνική Τοπική Αυτοδιοίκηση έχει να διανύσει πολύ μεγάλο δρόμο για να μπορέσει να φτάσει στο μέσο όρο των ευρωπαϊκών χωρών. 


Πάμε τώρα το πώς έχουν εξελιχθεί οι κρατικές επιχορηγήσεις. Για τους καινούργιους Δημάρχους να εξηγήσουμε ότι οι κρατικές επιχορηγήσεις έχουν ένα καλάθι, ένα χρηματοδοτικό καλάθι. Στο χρηματοδοτικό αυτό καλάθι συνεισφέρουν τρεις φόροι. Συνεισφέρει ο φόρος εισοδήματος φυσικών και νομικών προσώπων, ο ΦΠΑ και ο παλιός φόρος ακίνητης περιουσίας, ΕΝΦΙΑ, έτσι όπως το λέμε. Ο φόρος εισοδήματος φυσικών και νομικών προσώπων με 21,3, ο ΦΠΑ με 12 και ο ΕΝΦΙΑ με 11,3. Σύμφωνα με τον νόμο, τον 3852, τον νόμο του Καλλικράτη, ήταν 50%.


Αυτά λέει ο βασικός νόμος της χρηματοδότησης της Τοπικής Αυτοδιοίκησης και ο βασικός νόμος του Καλλικράτη. Το τι εφαρμόζεται θα το δούμε παρακάτω, είναι τελείως διαφορετικού παπά ευαγγέλιο. 


Αυτό το καλάθι, αυτά τα λεφτά που μαζεύουμε και τα βάζουμε στο καλάθι για τις επιχορηγήσεις των Δήμων, τα χωρίζουμε σε δύο μεγάλες κατηγορίες. Η μία κατηγορία, η μεγάλη κατηγορία, πηγαίνει για να χρηματοδοτήσει λειτουργικές ανάγκες των Δήμων, οι λεγόμενοι ΚΑΠ και είναι τα δύο τρίτα του καλαθιού και το ένα τρίτο του καλαθιού πηγαίνει για να χρηματοδοτήσει δημοτικά έργα και κυρίως έργα συντήρησης και επισκευής. Αυτό το δεύτερο είναι αυτό που στη δική μας γλώσσα ονομάζουμε ΣΑΤΑ. 


Τα έσοδα από επιχορηγήσεις για λειτουργικές δαπάνες, δηλαδή αυτό που λέμε πάλι στη δική μας την αργκό ΚΑΠ, από το 2009 μέχρι σήμερα έχουν μειωθεί πάνω από 60%. Τα λεφτά για τις μικρές επενδύσεις, δημοτικές επενδύσεις και για τη συντήρηση και επισκευή, έχουν μειωθεί πάνω από 80%. Αυτά τα δύο τελευταία γραφήματα θα σας παρακαλούσα να τα πάρετε υπόψη σας πάρα πολύ, ιδιαίτερα εσείς και αυτό γιατί; Γιατί στους μεγάλους Δήμους, παραδείγματος χάριν στον Δήμο του κυρίου Προέδρου, στο Δήμο Καλλιθέας, η συμμετοχή των επιχορηγήσεων στα συνολικά έσοδα του Δήμου είναι κάτω από 40%, ενώ αντίθετα στους μικρούς Δήμους και ιδιαίτερα στους νησιωτικούς Δήμους, η συμμετοχή των επιχορηγήσεων ξεπερνά σε ορισμένες περιπτώσεις και το 70%. Αν λοιπόν το 70% σου έχει αυτή την πορεία, καταλαβαίνετε ότι υπάρχει ένα πάρα πολύ σημαντικό ζήτημα για την ίδια τη λειτουργία του Δήμου. 
Κ. ΑΣΚΟΥΝΗΣ: Με μια έρευνα που έχουμε κάνει, οι μεγάλοι Δήμοι έχουν μία σχέση ιδίων προς επιχορηγήσεις, ιδίων εσόδων προς επιχορηγήσεις, περίπου το 60-65 / 30-35. Εκεί περίπου. Αντίστροφα γίνεται στους μικρούς Δήμους. Υπάρχουν Δήμοι οι οποίοι έχουν επιχορηγήσεις πάνω από το 75%. Να το έχετε υπόψη σας. 

Ρ. ΓΚΕΚΑΣ: Άρα με βάση αυτό που λέει ο κύριος Πρόεδρος, καταλαβαίνετε πόσο σημαντικά είναι αυτά τα δύο γραφήματα που είπαμε.


Το δεύτερο ζήτημα που θα το συναντήσετε μπροστά σας και φαντάζομαι το ξέρετε ότι η ΚΕΔΕ το έχει αντιμετωπίσει στην προηγούμενη περίοδο, είναι τι γίνεται με τον φόρο παρεπιδημούντων. Ο φόρος παρεπιδημούντων, όπως ξέρετε, είναι ένα από βασικά ίδια έσοδα, ειδικά για Δήμους σαν τους δικούς σας οι οποίοι είναι κατεξοχήν τουριστικοί. Πλέον έχουμε αυτή την αύξηση του τουριστικού ρεύματος, υπάρχει πολύ μεγάλη ζήτηση για τουριστικές υποδομές, οπότε δεν μπορεί πλέον να παραμείνει ο φόρος παρεπιδημούντων σε τόσο χαμηλά επίπεδα, όσα στα επίπεδα τα οποία μας έριξε το 2011.


Θυμίζω ότι ο φόρος παρεπιδημούντων από 2% μειώθηκε στο 0,5% και έτσι υπήρξαν Δήμοι που έχασαν πάρα πολύ μεγάλο ποσοστό των εσόδων τους από αυτή τη μείωση.


Τώρα, αν προσπαθήσουμε να δούμε ποια είναι η σχέση του κόστους μισθοδοσίας με τις επιχορηγήσεις, αφαιρουμένων των μεταφερομένων αρμοδιοτήτων φυσικά, βλέπετε ότι τελικά οι επιχορηγήσεις δεν μπορούν να καλύψουν, στο σύνολο της χώρας, όχι σε κάθε Δήμο χωριστά, το κόστος μισθοδοσίας.


Όλα αυτά σε τι συμπεράσματα μας οδηγούν; Μας οδηγούν ότι φυσικά οι μειώσεις που έχει υποστεί η Τοπική Αυτοδιοίκηση είναι πρωτόγνωρες τόσο ιστορικά, όσο και σε σχέση με τους άλλους τομείς της γενικής κυβέρνησης και το δεύτερο και το σημαντικότερο που βγαίνει από το τελευταίο γράφημα που είδαμε, είναι ότι πλέον οι μειώσεις κτυπούν τον πιο σκληρό πυρήνα των ανελαστικών δαπανών. Ανελαστικότερες δαπάνες από τη μισθοδοσία δεν υπάρχουν. Το ξέρετε πάρα πολύ καλά ότι δεν είναι εύκολο να αλλάξεις τις δαπάνες μισθοδοσίας σου. 


Για να δούμε αυτή την περίφημη φιλολογία που αναπτύσσεται στα μέσα ενημέρωσης για το μαύρο πρόβατο της δημόσιας διοίκησης. Σήμερα μάλιστα έχουμε και τα δημοσιεύματα, απήντησε ο κύριος Πρόεδρος, σε σχέση με τη διαφθορά και τη κακοδιαχείριση των Δήμων. 


Στο γράφημα το οποίο βλέπετε, παρουσιάζονται τα ελλείμματα της γενικής κυβέρνησης και τα ελλείμματα – πλεονάσματα των Δήμων. Σύμφωνα με τα επίσημα στοιχεία της Ελληνικής Στατιστικής Αρχής, που έχουν γίνει αποδεκτά από τη EUROSTAT. 


Αν αρχίσουμε από το 2009, πάλι θα δείτε ότι το ελληνικό κράτος παρουσίαζε σαν γενική κυβέρνηση ελλείμματα, ενώ η Τοπική Αυτοδιοίκηση ήταν πλεονασματική. Μόνο το 2018 και μετά περιμένουμε να αρχίσει το ελληνικό κράτος να έχει κάποια πλεονάσματα. Και προσέξτε, όταν λέω η ελληνική Τοπική Αυτοδιοίκηση από το 2009 είναι πλεονασματική, εννοώ σε καθαρό πλεόνασμα, όχι πρωτογενές πλεόνασμα. Καθαρό πλεόνασμα.


Το δεύτερο που θα σας παρακαλούσα να πάρετε υπόψη σας, είναι ότι αυτά τα πλεονάσματα δεν δημιουργούνται από δημιουργικές λογιστικές, γιατί όπως σας είπα είναι ελεγμένα από διεθνείς στατιστικούς οργανισμούς. 


Το δεύτερο στοιχείο που δείχνει το αν υπάρχει κακοδιαχείριση στους Δήμους ή όχι, είναι το πώς έχουν πάει οι ληξιπρόθεσμες οφειλές των Δήμων και βλέπετε ότι η πορεία τους είναι σχεδόν κάθετη προς τα κάτω. Φυσικά εδώ πέρα υπάρχει το επιχείρημα ότι πήραμε μια έκτακτη επιχορήγηση μέσω του δανεισμού της χώρας για να καλύψουμε τις ληξιπρόθεσμες υποχρεώσεις μας, αλήθεια είναι αυτό, αλλά επίσης αλήθεια είναι ότι πριν πάρουμε την επιχορήγηση αυτή οι ληξιπρόθεσμες υποχρεώσεις της Τοπικής Αυτοδιοίκησης είχαν φθίνουσα πορεία και ήταν ο μόνος τομέας της γενικής κυβέρνησης που είχε φθίνουσα πορεία. Οι Δήμαρχοι μέσα από την οικονομική κρίση και παρά τη μείωση των επιχορηγήσεων, βρήκαν τρόπους να απομειώνουν τις ληξιπρόθεσμες υποχρεώσεις τους.

Το τρίτο κομμάτι το οποίο  είναι πάρα πολύ σημαντικό και το έχουμε χρησιμοποιήσει και στη διεθνή μας επιχειρηματολογία, είναι η σχέση του χρέους και των ελλειμμάτων της ελληνικής Τοπικής Αυτοδιοίκησης σε σχέση με τις υπόλοιπες Τοπικές Αυτοδιοικήσεις της Ευρώπης. Βλέπετε λοιπόν εδώ πέρα την Ελλάδα, που λέει τι; Ότι σε σχέση με το έλλειμμα είναι πλεονασματική η ελληνική Τοπική Αυτοδιοίκηση και σε σχέση με το χρέος είναι πάρα πολύ μικρή. Δείτε πού είναι ο μέσος όρος ο ευρωπαϊκός.

Εδώ πέρα να ξεκαθαρίσουμε ένα ζήτημα για να μην υπάρχουν παρεξηγήσεις. Μιλάμε για μακροοικονομικά μεγέθη και για το σύνολο της Τοπικής Αυτοδιοίκησης. Δεν σημαίνει ότι στην ελληνική Τοπική Αυτοδιοίκηση δεν υπάρχουν κόκκινοι Δήμοι. Αυτό είναι το σύνολο της ελληνικής Τοπικής Αυτοδιοίκησης και έτσι πρέπει να το αντιμετωπίζουμε και σε σχέση με τον ευρωπαϊκό μέσο όρο. Δείτε παραδείγματος χάριν, κάτω από το ισοζύγιο προϋπολογισμού έτσι όπως το ορίζει το Σύμφωνο Ανάπτυξης και Σταθερότητας, πόσα κράτη βρίσκονται. Και εμάς έχουν το κουράγιο κάποιοι να μας καταγγέλλουν ότι δεν έχουμε σωστή διαχείριση. 


Ποιο είναι το συμπέρασμα; Το συμπέρασμα είναι αυτό που θα το βλέπετε πάρα πολύ συχνά στις παρεμβάσεις του Διοικητικού Συμβουλίου της ΚΕΔΕ, ότι αν το κεντρικό κράτος επεδείκνυε την ίδια επιμέλεια και διαχειριστική αποτελεσματικότητα που επέδειξαν οι Δήμοι, σήμερα δεν θα μιλούσαμε για μνημόνιο και αυτό δεν το λέμε καθώς καταλαβαίνετε εμείς, το αποδεικνύουν τα ίδια τα στοιχεία. 


Πάμε τώρα να δούμε ποια είναι η αναμενόμενη πορεία των οικονομικών της Τοπικής Αυτοδιοίκησης. Σας έχω έναν πίνακα, μην το διαβάσουμε τώρα, να μην σας πάρω τον χρόνο. Όπως είπαμε, υπάρχουν αυτά στο διαδίκτυο, μπορείτε να τα δείτε. Θα σας παρακαλούσα μόνο να προσέξετε δύο κομμάτια. Το ένα είναι αυτό που σας είπα, δηλαδή βλέπετε στο 3, στις δαπάνες; Έχει μέσα τους τόκους. Άρα μιλάμε για πλεόνασμα και δεν μιλάμε για πρωτογενές πλεόνασμα. 


Και αυτό που να το κρατήσετε σας παρακαλώ, είναι αυτά που έχω σημειώσει με κόκκινο και με κίτρινο/πορτοκαλί από κάτω, το ότι όπως και να μετρήσουμε, η Τοπική Αυτοδιοίκηση είναι πλεονασματικοί. Και αυτά δεν είναι δικά μας νούμερα, είναι νούμερα της Τρόικα. Κρατήστε λοιπόν ότι σύμφωνα με τα επίσημα στοιχεία, το 2018 η Τοπική Αυτοδιοίκηση θα παρουσιάζει ένα δισεκατομμύριο σαράντα επτά εκατομμύρια, σαράντα έξι εκατομμύρια, πλεόνασμα.

Κ. ΑΣΚΟΥΝΗΣ: Πρέπει να χρησιμοποιήσουμε και τον κρατικό προϋπολογισμό. Ο κρατικός προϋπολογισμός έχει αντίστοιχες αναφορές με αυτά τα νούμερα που λέει σήμερα, ο κρατικός προϋπολογισμός, δηλαδή επίσημο. 

Ρ. ΓΚΕΚΑΣ: Κρατήστε το σας παρακαλώ, γιατί θα μας χρησιμεύσει στο μέλλον.

Για να μη διαβάζετε όλο αυτόν τον δύσκολο πίνακα, προσπάθησα να δω ποιες είναι οι μειώσεις που περιμένουμε σύμφωνα με το μεσοπρόθεσμο πρόγραμμα - το μεσοπρόθεσμο πρόγραμμα σημειωτέον είναι νόμος πια για το ελληνικό κράτος - στις επιχορηγήσεις μας. 


Βλέπετε λοιπόν ότι ουσιαστικά πληρώσαμε ότι είχαμε να πληρώσουμε. Και στους ΚΑΠ και στη ΣΑΤΑ οι μειώσεις και ια το 2013-2014, άρα δεν περιμένουμε κάτι για τα επόμενα χρόνια.


Υπάρχουν κάποιες προβλέψεις για κάποιες μειώσεις, αλλά είναι πολύ περιορισμένες, πολύ περιθωριακές. Είναι οι προβλέψεις οι οποίες προκύπτουν από τη μείωση των εργοδοτικών εισφορών, μας το κόβουν από τους ΚΑΠ. Και οι μειώσεις οι οποίες θα έρθουν, θα έρθουν από τη μείωση των προνοιακών επιδομάτων.


Πρόγραμμα Δημοσίων Επενδύσεων. Όπως βλέπετε, ουσιαστικά τα επόμενα χρόνια, για όλη την Ελλάδα, για όλα τα Υπουργεία, για όλη την γενική κυβέρνηση, θα υπάρξουν 700 εκατομμύρια μόνο από το Πρόγραμμα Δημοσίων Επενδύσεων. Να σας δώσω μόνο ένα νούμερο για να μπορέσετε να καταλάβετε τι λέμε. Το 2009 η ΣΑΤΑ, η επιχορήγηση που είναι για επενδύσεις των Δήμων, ήταν ένα δισεκατομμύριο εκατόν επτά εκατομμύρια και τώρα για τα επόμενα χρόνια έχουμε 700 εκατομμύρια για όλη την Ελλάδα. Αρχίζει και το Πρόγραμμα Δημοσίων Επενδύσεων και γίνεται το πιο σύντομο ανέκδοτο στη χώρα.


Τώρα, για το προσωπικό, το ξέρετε. Δεν μπορούμε μέχρι το 2016, μέχρι το 2015, να πάρουμε Υ.Ε. και Δ.Ε.. Μπαίνουμε μέσα…

Κ. ΑΣΚΟΥΝΗΣ: Με εξαίρεση τους νησιωτικούς Δήμους. Έχουν γίνει τρεις συσκέψεις με Βουλευτές της περιοχής σας, με τον Κουσουρνά, και με τον Στυλιανίδη και με τον επόμενο Υπουργό, τον κύριο Μιχελάκη, για το θέμα του ελάχιστου προσωπικού που χρειάζονται κάποιοι Δήμοι. Χρησιμοποιούσαμε και στα Συνέδριά μας το παράδειγμα της Κάσου και δεν είναι μόνο της Κάσου, να το έχετε υπόψη σας, του Αγαθονησίου και τα λοιπά και λέγαμε το ελάχιστο. Είχαμε συμφωνήσει και σε ένα μικρό ποσοστό να γίνει πρόσληψη προσωπικού στους Δήμους και δεν έχει προχωρήσει. 


Επομένως μια πρώτη προτεραιότητα πρέπει να είναι, αφού εξαιρέθηκε από το μεσοπρόθεσμο…

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Ναι και επίσης, να το πω μιας και είναι ο Δήμαρχος εδώ, το επιχείρημα γιατί δεν προχωρούσε είναι επειδή μιλούσανε για το Δήμο της Ρόδου, για χίλια εξακόσια τόσα άτομα, το είχαν κάνει κορωνίδα της αντιπαράθεσης και ιστορίες και τέτοια και στην πράξη δεν ήταν αυτό το προσωπικό, γιατί όταν ήρθε ο Ραπακούλιας με αυτή την μελέτη, δηλαδή ο αναπληρωτής υπουργός, ο Διευθυντής του Γρηγοράκου, απεδείχθη ότι έχει χίλια εκατόν ογδόντα τόσα άτομα και μάλιστα σε σχέση με τον πληθυσμό και με τις κοινότητες,  έχει και έλλειμμα προσωπικού. 

Επομένως, για να κλείσω τη συζήτηση, είναι πρώτης προτεραιότητας ζήτημα από τους νησιωτικούς Δήμους να ζητήσουμε ξανά από το Υπουργείο και να τελειώσουμε, να πιάσουμε και τους Βουλευτές, να προσληφθεί ένα ελάχιστο, ένα μίνιμουμ προσωπικό, για να μπορέσουν να λειτουργήσουν ιδιαίτερα οι μικροί Δήμοι. 
Ρ. ΓΚΕΚΑΣ: Λοιπόν, πάμε στους ελέγχους. Στους ελέγχους θα σας παρακαλούσα να πάρετε υπόψη σ ας το εξής. Υπάρχουν πάρα πολλοί Δήμοι, ιδιαίτερα δικοί σας, νησιώτικοι και ιδιαίτερα μικροί νησιώτικοι, οι οποίοι δεν μπορούν να ανταπεξέλθουν στους ελέγχους. Δηλαδή οι απαιτήσεις τόσο από το Παρατηρητήριο, όσο και από τις διάφορες ανεξάρτητες ή όχι Αρχές, για τα στοιχεία που ζητούν, απαιτούν όχι μόνο να υπάρχει ένα τμήμα που να ασχολείται αποκλειστικά με αυτές τις απαιτήσεις, αλλά και πολύ εξειδικευμένο προσωπικό και μάλιστα έχουν και φοβερές κυρώσεις. 

Να σας πω ένα παράδειγμα, που δεν είναι από εσάς για λόγους ευνόητους. Η ΕΕΤΑΑ, εδώ είναι ο κύριος Διευθύνων, μπορεί να το επιβεβαιώσει, κρατά τα στοιχεία επαφής του Δήμου Γαύδου με το Παρατηρητήριο εκείνη, όπως κρατά και το λογιστήριό του, γιατί ο Δήμος Γαύδου δεν μπορεί και αυτό που μπορεί να σας επιβεβαιώσει ο κύριος Πρόεδρος, είναι ότι κάποια εποχή υπήρχε συννεφιά, δεν μπορούσε ο δορυφόρος να δεχτεί τα στοιχεία, έτσι δεν πήγαν στο Υπουργείο Εσωτερικών και παραλίγο να μην πάρει για ένα μήνα επιχορήγηση ο Δήμος Γαύδου. 

Άρα καθώς καταλαβαίνετε εδώ πέρα υπάρχει ένα πάρα πολύ σημαντικό ζήτημα, το πώς θα μπορέσουμε να καλύψουμε αυτές μας τις ανάγκες. 

Γ. ΙΩΑΚΕΙΜΙΔΗΣ: Τα εννιά εξακόσια που παίρνει ο Δήμος Γαύδου;

Ρ. ΓΚΕΚΑΣ: Για αυτούς όμως ήταν δύο…

Αυτό που πρέπει να πάρουμε υπόψη μας είναι ότι στον Καλλικράτη υπήρχε η δυνατότητα διοικητικής υποστήριξης κάποιων Δήμων. Έχω υπόψη μου κάποιες καλές πρακτικές. Κλασική καλή πρακτική είναι ο Δήμος Λήμνου με το  Δήμο Αϊ-Στράτη. 

Κ. ΑΣΚΟΥΝΗΣ: Έχουμε και την πιο νέα, είσαι η…
Ρ. ΓΚΕΚΑΣ: Ναι, η πιο νέα σε ηλικία. Σιδεροκέφαλη.


Λοιπόν, αυτό όμως γενικά δεν λειτούργησε. Πρέπει λοιπόν να δούμε τι μπορούμε να κάνουμε για να μπορέσουμε να υποστηρίξουμε τους μικρούς Δήμους κυρίως προς αυτή την κατεύθυνση και όπως βλέπετε και στο κείμενο, στη διαφάνεια, περιμένουμε να ενταθούν ακόμα περισσότερο οι έλεγχοι.



Τώρα, πάμε στο ΕΣΠΑ. Από ότι καταλαβαίνετε, ΠΔΕ δεν υπάρχει, άρα το ΕΣΠΑ μας μένει ίσως αν όχι η μοναδική, τουλάχιστον η κύρια πηγή χρηματοδότησης των έργων των Δήμων. 

Το πρώτο πρόβλημα που υπάρχει είναι ότι οι απαιτήσεις του καινούργιου ΕΣΠΑ, θα σας το εξηγήσουν και οι συνάδελφοι που ακολουθούν, είναι πολύ μεγαλύτερες. Το ερώτημα λοιπόν είναι πώς μπορεί ένας μικρός Δήμος, χωρίς τεχνικό και επιστημονικό προσωπικό, να ανταπεξέλθει σε αυτές τις μεγαλύτερες απαιτήσεις. Θα μου πείτε η εύκολη λύση είναι να το δώσω outsourcing. Ας πούμε ότι τα βρίσκει τα λεφτά και το δίνει outsourcing. Όλοι ξέρουμε ότι στους μικρούς Δήμους η αγορά, έστω και η αγορά του επιστημονικού προσωπικού, είναι πάρα πολύ περιορισμένη. Άρα εδώ πέρα είναι περισσότερο από ποτέ έγκυρη και έγκαιρη η παρέμβαση της ΚΕΔΕ, που λέει ότι πρέπει να φτιαχτεί ένας υποστηρικτικός μηχανισμός, ιδιαίτερα για τους μικρούς νησιώτικους και ορεινούς ΟΤΑ, που μπορέσουν να τους βοηθήσουν ώστε να μην αποκλειστούν ουσιαστικά από το ΕΣΠΑ. 

Το δεύτερο ζήτημα είναι ότι ο προϋπολογισμός είναι μειωμένος. Το ξέρετε, ούτως ή άλλως, ήταν το τρέχον ΕΣΠΑ γύρω στα 24, το νέο ΕΣΠΑ είναι γύρω στα 20. 

Αν υπολογίσετε τα έργα που μας έρχονται από το ΕΣΠΑ και υπολογίσετε και τις διάφορες δεσμεύσεις που υπάρχουν, η ευελιξία του προϋπολογισμού είναι πάρα πολύ περιορισμένη.

Και ερχόμαστε στο τρίτο χαρακτηριστικό, τον έντονο ανταγωνιστικό του χαρακτήρα. Για φανταστείτε την κυρία Δήμαρχο Αϊ-Στράτη, που έχει να υποβάλλει μια πρόταση ανταγωνιστική στο Δήμο Αθηναίων. 

Άρα λοιπόν, εδώ πέρα γίνεται ακόμη πιο ισχυρό αυτό που λέει η ΚΕΔΕ, ότι πρέπει να φτιαχτεί ένας υποστηρικτικός μηχανισμός που να μπορέσει να στηρίξει αυτά τα πράγματα, για να υπάρχει ισονομία μεταξύ των Δήμων και να υπάρχει ένας υγιής ανταγωνισμός και όχι αθέμιτος.

Ποια είναι τα βασικά μας συμπεράσματα; Ότι τα επόμενα χρόνια, όπως είδατε, δεν μπορούμε να περιμένουμε και μεγάλες αλλαγές και ότι βασική χρηματοδοτική πηγή είναι το νέο ΕΣΠΑ, το οποίο όμως έχει αυτές τις ιδιαιτερότητες, τόσο τις διαχειριστικές, όσο τις τεχνικές και επιστημονικές. 

Τι μπορούμε να κάνουμε. Καταρχήν το πρόβλημα που έχουμε να αντιμετωπίσουμε αν θέλετε σε πολιτικό επίπεδο, είναι ποιο; Ότι η κρίση δεν έχει περάσει. Άρα λοιπόν οι δημότες αυτό που θα ζητούν από την Τοπική Αυτοδιοίκηση είναι περισσότερες υπηρεσίες. Τα παράπονα στον Δήμαρχο. Και κυρίως κοινωνικές υπηρεσίες και αναπτυξιακές. 

Ζητώντας σε καινούργιες υπηρεσίες σε ποσότητα και σε ποιότητα, τι σου ζητούν; Μεγαλύτερες δαπάνες. Οι Δήμοι όμως από την άλλη μεριά έχουν μείωση των εσόδων τους. Πώς το λύνουμε αυτό το πρόβλημα; Για αυτό εκλεγήκατε. Το μόνο που μπορούμε να κάνουμε καθώς καταλαβαίνετε, η πιο απλή… η μόνη λύση, όχι η πιο απλή, η μόνη λύση που υπάρχει είναι να ανεβάσουμε την αποτελεσματικότητα του μηχανισμού μας. Πώς  μπορούμε να ανεβάσουμε την αποτελεσματικότητα του μηχανισμού μας; Με δύο τρόπους. Είτε με οριζόντιες παρεμβάσεις που θα γίνουν στο επίπεδο των συλλογικών Οργάνων της Αυτοδιοίκησης, δηλαδή στο επίπεδο της ΚΕΔΕ και των ΠΕΔ, είτε τι μπορεί να κάνει ο κάθε Δήμος χωριστά.  

Η ΚΕΔΕ έχει αναλάβει μια πρωτοβουλία και έχει καταθέσει μία ολοκληρωμένη πρόταση για οριζόντιες παρεμβάσεις στη λειτουργία των Δήμων. Τα βλέπετε, να μη σας τα διαβάζω. Άμα θέλετε και στην ιστοσελίδα της ΚΕΔΕ υπάρχει η πρόταση που έχει κάνει στο Υπουργείο Διοικητικής Μεταρρύθμισης για το πώς θα μπορούσε να αναβαθμιστεί η οργάνωση και η λειτουργία των Δήμων. 

Σε επίπεδο κάθε Δήμου ξεχωριστά θα πρέπει να δούμε κάποια ζητήματα που θα τα βάλουμε κάτω από την ομπρέλα αύξηση της παραγωγικότητας και αποτελεσματικότητας του Δήμου. Το ένα είναι ότι πλέον δεν έχουμε την πολυτέλεια να αφήνουμε έσοδα ελεύθερα. Άρα λοιπόν πρέπει να αρχίσουμε να κοιτάμε πάρα πολύ σοβαρά τι μπορούμε να κάνουμε με την αξιοποίηση της ακίνητης περιουσίας μας και πώς μπορούμε να αξιοποιήσουμε, να μην πω να εκμεταλλευτούμε, τα τοπικά συγκριτικά μας πλεονεκτήματα. 

Το δεύτερο είναι ότι όλοι ξέρουμε ότι η αγορά, η χρηματοπιστωτική αγορά στην Ελλάδα, έχει στεγνώσει. Το να πάει Δήμος και να ζητήσει δάνειο, αφήστε τα νομικά προβλήματα που υπάρχουν από τον Καλλικράτη, από μια ιδιωτική τράπεζα στην Ελλάδα, είναι μάλλον ματαιοπονία. 

Οπότε εδώ πέρα πρέπει να βρούμε εναλλακτικές λύσεις χρηματοδότησης που υπάρχουν, έστω και μικρές, για να μπορέσουμε να δούμε τι μπορούμε να κάνουμε. Και εδώ πέρα έχουμε το κομμάτι της Ευρωπαϊκής Τράπεζας Επενδύσεων, το οποίο είναι πάρα πολύ σημαντικό με βάση μία πρωτοβουλία που έχει αναλάβει η ΚΕΔΕ σε συνεργασία με το Ταμείο Παρακαταθηκών και Δανείων και το Πράσινο Ταμείο, το οποίο είναι πολύ λίγα τα λεφτά αυτή τη στιγμή. Μάζευε λίγα και ας είναι και ρώγες. Και φυσικά παραμένει στο διεκδικητικό κομμάτι της ΚΕΔΕ, ήδη το Διοικητικό Συμβούλιο της ΚΕΔΕ το έχει βάλει, για την αύξηση του ποσοστού διάθεσης των ποσών της Τοπικής Αυτοδιοίκησης από το Πράσινο Ταμείο. 
Το τρίτο είναι ότι ναι μεν το ΕΣΠΑ παραμένει κύρια πηγή εσόδων, αλλά εκτός από το ΕΣΠΑ υπάρχουν μια σειρά προγράμματα, τα οποία είτε προκηρύσσονται κατευθείαν από τις Βρυξέλλες, είτε δεν ανήκουν στο ΕΣΠΑ αλλά το διαχειρίζονται άλλες Διαχειριστικές Αρχές, που είναι πάρα πολύ ενδιαφέροντα για τη δουλειά μας. 

Να σας πω ένα παράδειγμα. Τον Οκτώβριο, αν δεν κάνω λάθος, με πρωτοβουλία της ΕΕΤΑΑ, πήγαν Δήμαρχοι από νησιώτικους Δήμους στις Βρυξέλλες, για να συναντηθούν με τις Γενικές Διευθύνσεις και να συναντήσουν τους ανθρώπους που παίρνανε αποφάσεις σε σχέση με το νέο ΕΣΠΑ. Σε αυτή τη συνάντηση λοιπόν, η βασική ομιλήτρια ήταν η Επίτροπος στην Ευρωπαϊκή Επιτροπή, υπεύθυνη για την αλιεία, δηλαδή η κυρία Δαμανάκη. Η κυρία Δαμανάκη λοιπόν, έθεσε πάρα πολύ σημαντικά ζητήματα στους Έλληνες Δημάρχους των νησιωτικών Δήμων, για το πώς μπορούν να εκμεταλλευτούν το Πρόγραμμα Αλιείας την επόμενη διαχειριστική περίοδο. Και υπολογίστε ότι το Πρόγραμμα Αλιείας στα βασικά χρηματοδοτικά εργαλεία των Δήμων από το ΕΣΠΑ, θα είναι ο leader, ο επικεφαλής των χρηματοδοτικών προγραμμάτων. 

Άρα λοιπόν εκεί πέρα υπάρχει πεδίο δόξης λαμπρό, που θα πρέπει να το σκεφτείτε, να το προσεγγίσετε και να το αντιμετωπίσετε. Καταλαβαίνω ότι θα μου πείτε ότι «τι μας λες τώρα, εμείς δεν έχουμε καλά-καλά έναν υπάλληλο να βάζει σφραγίδα», σαν το παράδειγμα που είπε προηγούμενα ο κύριος Πρόεδρος για την Κάσο. Χρειάζεται να βρεθούν εκείνες οι επιστημονικές και τεχνικές δυνάμεις που θα μπορέσουν να τα προσεγγίσουν αυτά τα ζητήματα, γιατί καθώς καταλαβαίνετε υπάρχει μεγάλος κίνδυνος ειδικά μικροί νησιωτικοί Δήμοι να μείνουν έξω από όλη αυτή τη διαδικασία και να υπάρξει στην επόμενη δημοτική περίοδο μια επενδυτική ανομβρία. 

Το τελευταίο φυσικά, αυτό που όλοι καταλαβαίνουμε, είναι ότι αυτά που έχουμε, στελέχη και δομές, θα πρέπει να τα αναδιατάξουμε, να τα αξιοποιήσουμε και να τα αναβαθμίσουμε στο καλύτερο δυνατό επίπεδο. 

Τι λέμε λοιπόν σε αυτή την κατάσταση; Αυτό που λένε σε όλους τους πρωτοετείς φοιτητές των Οικονομικών Σχολών, την αρχή της οικονομικότητας. Το μεγαλύτερο δυνατό αποτέλεσμα με τη μικρότερη δυνατή δαπάνη. 

Αυτό όσο και να φαίνεται προφανές, μας οδηγεί σε ένα συμπέρασμα που νομίζω ότι είναι πάρα πολύ σημαντικό και σας παρακαλώ πάρτε το υπόψη σας. Αυτό που λέω φαίνεται πολύ προφανές, ότι το πλεόνασμα της Τοπικής Αυτοδιοίκησης είναι κοινωνικό και δεν πρέπει να πέφτει στη μαύρη τρύπα, στη μαύρη τρύπα του χρέους. Θυμάστε σας είπα όταν βλέπαμε τον πίνακα του μεσοπρόθεσμου, ότι σύμφωνα με τους προϋπολογισμούς της Τρόικα, η Τοπική Αυτοδιοίκηση το 2018 θα παρουσιάσει ένα δισεκατομμύριο πενήντα εκατομμύρια πλεόνασμα. Είναι πάρα πολύ σημαντικό αυτό το πλεόνασμα τι σημαίνει. Είναι πάρα πολύ σημαντικό αυτό το ένα πενήντα να μην πάει στη μαύρη τρύπα. Αυτό το ένα πενήντα να μην μας πουν σας περισσεύει, άρα σας το κόβουμε από τους ΚΑΠ και είναι πάρα πολύ σημαντικό αυτό το ένα πενήντα να πούμε εμείς σαν Τοπική Αυτοδιοίκηση ότι το πρόγραμμα σταθερότητας και ανάπτυξης τι λέει; Ισοσκελισμένους προϋπολογισμούς; Ωραία. Θα έχουμε εμείς σαν Τοπική Αυτοδιοίκηση ισοσκελισμένους προϋπολογισμούς και με το ένα πενήντα κάνουμε ένα αναπτυξιακό έργο ειδικά για τους Δήμους, ένα αναπτυξιακό πρόγραμμα ειδικά για τους Δήμους και καλύπτουμε τη ΣΑΤΑ που έχουμε χάσει. 

Με αυτά τα λόγια θα ήθελα να σας ευχαριστήσω. Καλό κουράγιο. Συγνώμη αν δεν μπόρεσα να καλύψω όλα τα ζητήματα που έχουν σχέση με τα οικονομικά της Τοπικής Αυτοδιοίκησης…
Κ. ΑΣΚΟΥΝΗΣ: Επανέλαβε όμως εν συντομία ότι υπάρχει ένα ποσό συγκεκριμένο, εκατό και εκατό εκατομμύρια στο Ταμείο Παρακαταθηκών και Δανείων και το οποίο πρέπει να αξιοποιήσουμε και μπορούμε να απευθυνθούμε εκεί για χρηματοδότηση.

Ρ. ΓΚΕΚΑΣ: Αυτό που λέει ο κύριος Πρόεδρος, είναι πάρα πολύ σημαντικό. Πριν τέσσερα-πέντε χρόνια οι Δήμοι μπορούσαν να προσφύγουν μόνοι τους στην Ευρωπαϊκή Τράπεζα Επενδύσεων. Μετά την αξιολόγηση της χώρας μας, της ελληνικής οικονομίας, στα σκουπίδια, από τους διεθνείς οικονομικούς κύκλους, η Ευρωπαϊκή Τράπεζα Επενδύσεων δεν μπορούσε να χρηματοδοτήσει κατευθείαν τους ελληνικούς Δήμους. Οπότε η ΚΕΔΕ τι σκέφτηκε; Σε συνεργασία με το Ταμείο Παρακαταθηκών και Δανείων έκαναν μία σύμβαση με την Ευρωπαϊκή Τράπεζα Επενδύσεων. Η Ευρωπαϊκή Τράπεζα Επενδύσεων έβαλε εκατό εκατομμύρια, το Ταμείο Παρακαταθηκών και Δανείων έβαλε άλλα εκατό εκατομμύρια, διακόσια εκατομμύρια καταρχήν. Έχει δεσμευτεί η Ευρωπαϊκή Επενδύσεων ότι αν καλυφθεί αν αυτό το ποσό μπορεί να το αναπληρώσει και αυτά τα διακόσια εκατομμύρια είναι ένα καλάθι το οποίο θα χρηματοδοτήσει επενδυτικές πρωτοβουλίες των Δήμων. Το επιτόκιο είναι χαμηλότερο από το επιτόκιο που δανειζόμαστε από το Ταμείο Παρακαταθηκών και Δανείων και το τρίτο συγκριτικό πλεονέκτημα αυτής της κίνησης που έκανε η ΚΕΔΕ, είναι ότι δεν χρειάζεται να κάνετε διαγωνισμό. Ξέρετε, για να πάρε ένα οποιοδήποτε δάνειο, πρέπει να κάνετε διαγωνισμό. Εκεί επειδή είναι Ταμείο Παρακαταθηκών και Δανείων, πηγαίνετε κατευθείαν, κάνετε την πρόταση και παίρνετε τα λεφτά ή όχι.

ΣΥΝΕΔΡΟΣ: (εκτός μικροφώνου)

Ρ. ΓΚΕΚΑΣ: Κυρίως τα έργα τα οποία χρηματοδοτεί η Ευρωπαϊκή Τράπεζα Επενδύσεων και τα έργα που χρηματοδοτεί η Ευρωπαϊκή Τράπεζα Επενδύσεων, για να μην σας κουράζω, ούτως ή άλλως φαντάζομαι ότι θα γίνει κάποιο συγκεκριμένο σεμινάριο πάνω σε αυτό το θέμα, είναι έργα αυτά που λέμε στη γενική ομπρέλα βιώσιμης ανάπτυξης. Δηλαδή δεν θα σου χρηματοδοτήσει…

ΣΥΝΕΔΡΟΣ: (εκτός μικροφώνου)

Ρ. ΓΚΕΚΑΣ: Όλα αυτά είναι μέσα. Δεν θα σου χρηματοδοτήσει νέο Δημαρχείο. Όμως όλα αυτά που είναι μέσα στο περιβάλλον, στη βιώσιμη ανάπτυξη και στην ποιότητα ζωής, τα χρηματοδοτεί όλα. 

ΔΗΜ. ΜΗΛΟΥ: (εκτός μικροφώνου)

Κ. ΑΣΚΟΥΝΗΣ: Εντάξει, αυτό είναι ένα άλλο θέμα.

ΔΗΜ. ΜΗΛΟΥ: …τους κάναμε ανάλυση, μέσα σε πολύ λίγο διάστημα το έχουμε αποπληρώσει το έργο και θα δίνουμε και δωρεάν νερό στον κόσμο και θα έχει πολλά έσοδα ο Δήμος. Και λέει όχι, δεν γίνεται. Όταν όμως το συζητήσαμε στην Επιτροπή Ευρωπαϊκών Προγραμμάτων, η θέση τότε του κυρίου Αντωνόπουλου ήταν ότι ναι, ελάτε να σας δώσω όσα λεφτά θέλετε προκειμένου να κάνετε τέτοια πράγματα. 


Εν πάση περιπτώσει, πρέπει κάποια στιγμή να τα ξεκαθαρίσουμε, τι δίνει και τι δεν δίνει και υπάρχει και κάτι άλλο. Εάν εμείς στους Δήμους μας αφήσουν να κάνουμε τη διαχείριση των Δήμων και των πλουτοπαραγωγικών πηγών που το κάθε νησί έχει, γιατί εδώ πέρα μιλάμε για τα νησιά, να εξασφαλίσουμε οικονομικούς πόρους για τους Δήμους μας, δεν έχουμε ανάγκη τους λίγους ΚΑΠ που μας δίνουν. Είναι κοροϊδία η ΣΑΤΑ στο Δήμο Μήλου 125.000 €. Δεν φτάνει ούτε άσφαλτο να ρίξω…

Ρ. ΓΚΕΚΑΣ: Πόσο είναι το τέλος παρεπιδημούντων;

ΔΗΜ. ΜΗΛΟΥ: 0,5. 

Ρ. ΓΚΕΚΑΣ: Όχι, πόσο σε λεφτά, που είπες τα 125.000. 

ΔΗΜ. ΜΗΛΟΥ: 65.000 και παίρνω από τη βιομηχανία διακόσιες πενήντα, γιατί έχει εξόρυξη το νησί.


Μπορούσαμε όμως από το νερό να έχω ένα εκατομμύριο. Να έχω από το νερό ένα εκατομμύριο στα ανταποδοτικά και να μην υπάρχει κανένα απολύτως πρόβλημα. 

Άρα λοιπόν, θα μπορούσαν κάποια πράγματα να είναι πιο ευέλικτα και το λογικό είναι αυτό. Να γίνουν ευέλικτες οι κινήσεις οι οποίες κάνουμε, όχι χρονοβόρες. Μπαίνουμε σε γρανάζια γραφειοκρατίας συνέχεια. Και η τράπεζα λοιπόν θα έπρεπε να κοιτάζει οικονομικά στοιχεία και όχι γραφειοκρατία. 

Κ. ΑΣΚΟΥΝΗΣ: Υπάρχουν άλλες ερωτήσεις;
Σ. ΣΤΑΜΟΥΛΟΣ: Σταμούλος Στέλιος από το Δήμο Ικαρίας. 


Μια ερώτηση που ίσως δεν αφορά τον κύριο Ράλλη, ίσως και εσάς κύριε Πρόεδρε, μιας και αναπτύχθηκε το κομμάτι που αφορά τα οικονομικά των Δήμων και δεν χρειάζεται να σχολιάσω, αυτή θα είναι και χειρότερη.


Δεν έγινε αναφορά ούτε από εσάς εισηγητικά, αλλά ούτε και τώρα, με τους παρακρατηθέντες πόρους. Αυτό πλέον έχει παραιτηθεί η Κεντρική Ένωση από τη διεκδίκηση, έστω και την αναφορά στο ζήτημα αυτό; Μιας και είναι, έχουν εισπραχθεί από τον ελληνικό λαό  υπέρ της Τοπικής Αυτοδιοίκησης. Γιατί δεν το συζητάμε πια αυτό; Ή δεν είναι της Ημερίδας θέμα; 

Ρ. ΓΚΕΚΑΣ: Μια στιγμή να ξεκαθαρίσουμε. Άλλο ζήτημα είναι οι παρακρατηθέντες πόροι έτσι όπως συνεχίζεται και αποδίδεται η παρακράτηση και είναι ενταγμένα και μέσα στο πρόγραμμα το μεσοπρόθεσμο. Κάθε χρόνο δηλαδή το κεντρικό κράτος αποδίδει 214 εκατομμύρια μέχρι να φτάσουμε στο ένα επτακόσια. 
Κ. ΑΣΚΟΥΝΗΣ: Να το ξεκαθαρίσουμε. Το 2008…

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Περιμένετε, ένα λεπτό. Δεν είναι τι εκτιμά. Τι υπάρχει συμφωνία. Το 2008 επί Παυλόπουλου έγινε μια συμφωνία, αυτή είναι και έχει αποτυπωθεί στο νόμο, για ένα δις επτακόσια εκατομμύρια και αυτό λοιπόν είναι δια οκτώ, δηλαδή 214 εκατομμύρια που παίρνουμε τον χρόνο και είναι σε χωριστό κωδικό και ότι συμβεί αυτό δεν περικόπτεται και το παίρνουμε σταθερά. Αυτό είναι σε σχέση με ότι μας όφειλε, ήταν υποχρεωμένο το κράτος από τη μη σωστή εφαρμογή του 1828/89, δηλαδή από πόρους τους οποίους έπρεπε να πάρουμε και παρακρατούσε.


Αυτό λοιπόν συμβαίνει και συνεχίζεται και μέχρι σήμερα. Τίποτα άλλο δεν έχουμε σε εκκρεμότητα. Έγινε αυτή η συμφωνία τότε. Η ΚΕΔΕ την εποχή εκείνη διεκδικούσε γύρω στα 3,5 δις. Όμως μετά από διαπραγματεύσεις, το ένα, το άλλο, βγήκε αυτό το ποσό, υπάρχει νόμος και αποδίδεται κανονικά. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Όχι. Έληξε…

Γ. ΙΩΑΚΕΙΜΙΔΗΣ: Τελείωσε αυτό. Καμία σχέση.

ΣΥΝΕΔΡΟΣ: (εκτός μικροφώνου)

Ρ. ΓΚΕΚΑΣ: Τα χρήματα που παίρνετε ουσιαστικά έχουν δύο πηγές. Η μία πηγή είναι αυτή που σας είπα, οι τρεις φόροι και η δεύτερη πηγή είναι τα 214 εκατομμύρια, που μόλις σας είπε ο κύριος Πρόεδρος. Το μεγάλο πρόβλημα που υπάρχει είναι ότι δεν εφαρμόζεται ο 3852. Άρα λοιπόν…

ΣΥΝΕΔΡΟΣ: (εκτός μικροφώνου)

Ρ. ΓΚΕΚΑΣ: Αυτό. Αυτές είναι οι δύο πηγές. 

Κ. ΑΣΚΟΥΝΗΣ: Να ξεκαθαρίσουμε. Εσείς λέτε, διότι υπάρχει μια άποψη που την εκφράζει μια συγκεκριμένη παράταξη και όχι μόνο, που έλεγε ότι οι οφειλές του κράτους προς την Τοπική Αυτοδιοίκηση ανέρχονται σε κάποια δισεκατομμύρια. Αυτό λοιπόν, έτσι δεν είναι, Δήμαρχε; Για να συνεννοηθούμε. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Κανονικά.

Γ. ΙΩΑΚΕΙΜΙΔΗΣ: Ως παρακρατηθέντες ξεχωριστά τελείως.

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Κάθε μήνα, το ξέρω.

Ρ. ΓΚΕΚΑΣ: Σαν απόδοση παρακρατηθέντων, υπάρχει ειδική γραμμή στον προϋπολογισμό.

Κ. ΑΣΚΟΥΝΗΣ: Συγνώμη, να το βάλουμε ως εξής. Θα κοιτάξετε κάθε μήνα, από τους πόρους που έρχονται, έρχονται τρία κονδύλια. Το ένα είναι από τους ΚΑΠ, το ένα είναι από τη ΣΑΤΑ  και ένα είναι από τους παρακρατηθέντες. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Κάθε μήνα.

Ρ. ΓΚΕΚΑΣ: Κάθε μήνα με το δωδεκατημόριο έρχεται. 

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Άλλη ερώτηση; Δεν υπάρχει άλλη ερώτηση. 

Να καλέσω τον Διευθύνοντα Σύμβουλο της ΕΕΤΑΑ, τον Γιάννη τον Μέξη, προγράμματα, έργα, επενδύσεις, διαχειριστική επάρκεια, ενδιάμεσος φορέας διαχείρισης και τον κύριο Μαΐστρο να περάσει μπροστά για να μας πει για την προγραμματική περίοδο 2014-2020, ώστε να γίνουν ενιαία οι ερωτήσεις για αυτά τα δύο θέματα. 

Ι. ΜΕΞΗΣ: Γεια σας και από εμένα. Εύχομαι καλή επιτυχία  και καλή δύναμη στα καθήκοντά σας. 


Δεν θα μακρηγορήσουμε πολύ. Θα πω δυο πράγματα. Όπως σας είπε και ο προηγούμενος ομιλητής, ο κύριος Γκέκας, όπως ξέρετε είναι περιορισμένοι οι πόροι για τους Δήμους. Συνεπώς λοιπόν θα πρέπει να στραφούμε σε χρηματοδοτικά εργαλεία και ένα από αυτά είναι το ΕΣΠΑ. 


Το ΕΣΠΑ λοιπόν απαιτεί έξυπνη εξειδίκευση και νέες εναλλακτικές μορφές χρηματοδότησης. Αυτό σημαίνει ΣΔΙΤ, σημαίνει κοινωνική οικονομία και συνέργιες μεταξύ των Δήμων. 


Στο πλαίσιο όλων αυτών και για να προλάβουμε τις εξελίξεις και να τις δημιουργήσουμε και μην τρέχουμε να τις προλαμβάνουμε, υπάρχουν στο μνημόνιο μια δέσμευση για εμπροσθοβαρή έργα του ΕΣΠΑ μέχρι το τέλος του 2014, ύψους 600 εκατομμυρίων ευρώ. Αυτά αφορούν δράσεις όπως είναι η δια βίου, αλλά και άλλες εφάμιλλες.


Επειδή λοιπόν τώρα ολοκληρώνεται το Επιχειρησιακό Πρόγραμμα, το οποίο θα πάει για έγκριση στην Ευρωπαϊκή Επιτροπή, έχουμε έρθει σε επικοινωνία με το αρμόδιο Υπουργείο, με το Υπουργείο Εργασίας και έναν που έχει αναλάβει να γράψει το Επιχειρησιακό Πρόγραμμα και ένα συνεργάτη του κυρίου Πλακιωτάκη και παλεύουμε να πάρουμε εκχώρηση την πρώτη στο νέο ΕΣΠΑ, που να έχει δικαιούχο όλους τους Δήμους, με τέτοια (…) περίπου θέματα. 


Για να υλοποιήσουμε όμως λοιπόν στη νέα προγραμματική περίοδο το ΕΣΠΑ, θα πρέπει να επαναβεβαιώσουμε τη διαχειριστική μας επάρκεια, όλοι οι Δήμοι. Η διαχειριστική επάρκεια θα έχει νέα κριτήρια και νέες απαιτήσεις. Η ΕΕΤΑΑ συμμετέχει στην Επιτροπή διαμόρφωσης των κριτηρίων και παράλληλα με εξειδικευμένα στελέχη μπορεί να συμβάλλει και στους Δήμους με την εμπειρία της όπου απαιτείται για να αποκτήσετε τη διαχειριστική επάρκεια. 

Φυσικά στην περίπτωση που κάποιος Δήμος για διαφόρους λόγους, ίσως υποστελέχωσης, να μην μπορεί να αποκτήσει διαχειριστική επάρκεια, θα μπορεί να υποστηριχτεί από την ΕΕΤΑΑ με κάποιες προγραμματικές συμβάσεις. 


Η συμμετοχή των Δήμων στο σχεδιασμό του νέου ΕΣΠΑ δεν υπήρξε για διαφόρους λόγους και επειδή έχουν σχεδιαστεί τα έργα για άλλους εκτός από τους Δήμους, θα προσπαθήσουμε λοιπόν με τη συμμετοχή της ΕΕΤΑΑ, αλλά και τη δική σας, να δούμε πώς μπορούμε να εκμεταλλευτούμε αυτό το νέο περιβάλλον που απλώνεται μπροστά μας. 


Ήδη όπως ίσως γνωρίζετε, η ΕΕΤΑΑ έχει έναν ενδιάμεσο φορέα, από 9/12/2011 έγινε αυτός ο φορέας εδώ, με εκχώρηση 383 εκατομμύρια ευρώ σε δύο άξονες. Οι άξονες ήταν αειφόρος ανάπλαση, αναπλάσεις δηλαδή και λοιπά έργα, και ήταν και οι οδικοί άξονες. 


Η σκοπιμότητα της δημιουργίας του ΘΗΣΕΑ είχε ξεκινήσει για να ενταχθούν κάποια έργα που είχαν πληρωθεί από τον ΘΗΣΕΑ, μέρος ή καθόλου από αυτά, είχαν ενταχθεί στον ΘΗΣΕΑ, και αυτό θα είχε ως συνέπεια να γυρίσουν και κάποια λεφτά, εθνικοί πόροι, πίσω στο κράτος. 


Η στελέχωση του φορέα λοιπόν αυτού έγινε από στελέχη της ΕΕΤΑΑ και της ΜΟΔ και μέχρι να κλείσουν οι προσκλήσεις είχαμε δεχτεί 570 προτάσεις, με ύψος πάνω από ένα δις και έχουμε προβεί σε 199 εντάξεις έργων από όλη την Ελλάδα, ύψους 440 εκατομμυρίων ευρώ. 


Σε όλο αυτό το διάστημα υπήρχε και βοήθεια από εξειδικευμένα στελέχη της ΕΕΤΑΑ που ήταν στον ενδιάμεσο φορέα διαχείρισης, οι οποίοι υποστήριζαν τους Δήμους για να ωριμάσουν όποια έργα πιθανόν είχαν κάποιες ατέλειες. 


Ένα άλλο κομμάτι που έχουμε πάρει εκχώρηση, είναι από την Ψηφιακή Σύγκλιση για ψηφιακές υπηρεσίες σε όλους τους Δήμους, ύψους 23 εκατομμυρίων ευρώ, που είχαμε συμμετοχή 317 Δήμων από 325 που έχει όλη η χώρα. Αυτό έχουν υποβάλλει 317 Δήμοι αιτήσεις, έχουν γίνει οι πρώτες αξιολογήσεις. Χθες το βράδυ άνοιξε το ΟΠΣ και από σήμερα μπορούμε να προβούμε στις πρώτες εντάξεις, την επόμενη εβδομάδα θα έχουμε ήδη και τις εντάξεις, σε πρώτη φάση 187 από αυτά τα έργα. Θα είναι οι πρώτες υπογραφές για τα ψηφιακά αυτά εργαλεία. 


Αυτά τα λίγα λόγια για την ΕΕΤΑΑ…

Κ. ΑΣΚΟΥΝΗΣ:  Συγνώμη,  επειδή είναι πολλοί νέοι Δήμαρχοι, καλό είναι να ενημερωθείτε για αυτό το πράγμα. Πες δυο κουβέντες ακόμα τι έχουμε εντάξει και τι μπορεί να πάει αυτό με τις 50.000 € και τι δράσεις μπορούν να μπουν, για να βοηθήσουν τους Δήμους. Δυο κουβέντες πες.

Ι. ΜΕΞΗΣ: Αυτό είναι ένα καλάθι με έντεκα ψηφιακά εργαλεία, τα οποία προτάθηκαν από την Επιτροπή, από την ΚΕΔΕ και από τα πανεπιστήμια και σε συνεργασία με τους Δήμους και αφορούν έντεκα διαφορετικά ψηφιακά εργαλεία, υπάρχουν για ευπαθείς ομάδες, για GPS… Τέλος πάντων, είναι μια γκάμα έντεκα προϊόντων, ένα καλάθι με έντεκα προϊόντα, εκ των οποίων μπορούσε ο κάθε Δήμος να διαλέξει ένα από αυτά. 317 Δήμοι λοιπόν, επιλέξανε ένα από αυτά τα εργαλεία και τα υποβάλλανε για έγκριση. Αυτό έχει ήδη φτάσει η ώρα να ξεκινήσουν οι διαγωνισμοί για να μπουν τα έργα και να τα χρησιμοποιήσουν οι Δήμοι.


Αυτά από εμένα. Σας ευχαριστώ.

Κ. ΑΣΚΟΥΝΗΣ: Ο Δήμαρχος Κω.

ΔΗΜΑΡΧΟΣ ΚΩ: Είπατε στα χρηματοδοτικά εργαλεία, εννοείτε του ΣΕΣ ή του ΕΣΠΑ που λήγει; 

Ι. ΜΕΞΗΣ: Το ΕΣΠΑ που λήγει τελείωσε. Τώρα πάμε για…

ΔΗΜΑΡΧΟΣ ΚΩ: Άρα αυτό που λέτε για τη χρηματοδότηση κοινωνικής οικονομίας, είναι ένα εργαλείο. Εννοείτε όλο αυτό το σκηνικό που στήθηκε με τις ΚΟΙΝΣΕΠ και για τις οποίες ο Ρακιντζής ας πούμε στη Λαμία στέλνει έντεκα στα δικαστήρια;

Ι. ΜΕΞΗΣ: Όχι, όχι. Σας είπα ότι αυτό σχεδιάζεται. Δεν έχουμε καταλήξει ακόμα στη μορφή.

Κ. ΑΣΚΟΥΝΗΣ: Πάντως μιας και το αναφέρεις αυτό, δεν έχει καμία σχέση με το Δήμο, το τονίζω αυτό, με το  Δήμο Λαμίας. 

ΔΗΜΑΡΧΟΣ ΚΩ: Γιατί το συνδέσανε με το  Δήμο Λαμίας.

Κ. ΑΣΚΟΥΝΗΣ: Ναι, ναι. Καμία σχέση με το Δήμο Λαμίας. 

ΔΗΜΑΡΧΟΣ ΚΩ: Το δεύτερο. Επειδή και προηγούμενος εισηγητής μίλησε για προγραμματικές συμβάσεις και λοιπά και δεν την έκανα την ερώτηση. Οι Δήμοι μπορούν να συνάπτουν προγραμματικές συμβάσεις με ΚΟΙΝΣΕΠ; Γιατί έχει βγει το Ελεγκτικό και λέει ότι δεν μπορούν και…

Ι. ΜΕΞΗΣ: Κοιτάξτε, ακόμα δεν έχει βγει ο νόμος πλαίσιο…

Κ. ΑΣΚΟΥΝΗΣ: Να σου το πω εγώ; Επειδή το ξέρω πολύ καλά, διότι με αφορμή την παραπομπή του θέματος της Μεταμόρφωσης Σωτήρος, μιας ΚΟΙΝΣΕΠ της Μεταμορφώσεως στην Αττική, στη μείζονα Ολομέλεια του Ελεγκτικού Συνεδρίου, δηλαδή υπέγραφε χωρίς διαγωνιστική διαδικασία ο Δήμος, εν προκειμένω για να λειτουργήσει τους Παιδικούς Σταθμούς, με μια συγκεκριμένη ΚΟΙΝΣΕΠ, είναι οι κοινωνικής οικονομίας αυτές οι συνεταιριστικές επιχειρήσεις και έγινε πρόσθετη παρέμβαση και από μεριάς της ΚΕΔΕ, εγώ πήγα και στην Ολομέλεια μαζί με τον κύριο Ζυγούρη και το Δήμο της Μεταμόρφωσης, για να υποστηρίξουμε ότι αυτό είναι ένα χρήσιμο εργαλείο για να μπορέσουμε να αντιμετωπίσουμε τις τεράστιες ελλείψεις και δη στον κοινωνικό τομέα και ενώ όλοι συμφωνούν επί αυτού, όμως στο Κλιμάκιο ο Επίτροπος είχε πει το εξής καταπληκτικό, το οποίο είναι πραγματικό γεγονός: ότι αντίκειται στη Συνθήκη της Λισαβόνας περί ανταγωνισμού, αφού δεν έγινε καμία διαγωνιστική διαδικασία και ως εκ τούτου δεν μπορείτε απευθείας εσείς να αναθέσετε στις ΚΟΙΝΣΕΠ, παρά μόνο με διαγωνισμό. 


Παρά, επαναλαμβάνω, τις προσπάθειες, η μείζονα Ολομέλεια έβγαλε απόφαση που συντάχθηκε με τον Επίτροπο που είχε παραπέμψει το θέμα του Δήμου της Μεταμόρφωσης και λέει ότι όντως γίνεται παραβίαση του ανταγωνισμού και παραβίαση βασικών αρχών της Συνθήκης της Λισαβόνας. 


Πού βρισκόμαστε τώρα. Τώρα λοιπόν μπορούμε πραγματικά να συνάψουμε συμβάσεις με τις ΚΟΙΝΣΕΠ, αλλά πρέπει να υπάρξει διαγωνιστική διαδικασία. 

ΔΗΜΑΡΧΟΣ ΚΩ: Ένα άλλο ζήτημα που έχω να ρωτήσω, είναι για τα ήδη ενταγμένα, τα οποία απορροφούν λεφτά ή που δεν απορροφούν.

Ι. ΜΕΞΗΣ: Μιλάμε για αυτά που διαχειρίζεται ο ενδιάμεσος φορέας ή…

ΔΗΜΑΡΧΟΣ ΚΩ: Διαχειρίζεται η ΕΕΤΑΑ. Έχουμε κάνει και μια αλληλογραφία οι δυο μας για κάποια έργα της Κω. Κάποια από αυτά έχουν κολλήσει και δεν προχωρά η εκταμίευση. Την προηγούμενη εβδομάδα εγώ είχα μια συνάντηση με τον Υφυπουργό, τον Οδυσσέα τον Κωνσταντινόπουλο, ο οποίος ουσιαστικά μου κτύπησε το καμπανάκι ότι αν κάποια από αυτά δεν προχωρήσουν και δεν απορροφήσουν, κάποια στιγμή θα μαζευτούν όλα αυτά τα λεφτά στο μεγάλο κουβά…

Ι. ΜΕΞΗΣ: Στη μαύρη τρύπα.

ΔΗΜΑΡΧΟΣ ΚΩ: Και θα πάνε στη μαύρη τρύπα ή κάπου αλλού.

Ι. ΜΕΞΗΣ: Έτσι είναι.

ΔΗΜΑΡΧΟΣ ΚΩ: Έτσι είναι. Ναι, αλλά εσείς γιατί δεν πληρώνετε; 

Ι. ΜΕΞΗΣ: Τι συμβαίνει ακριβώς. Όταν έγινε η αναθεώρηση του ΕΣΠΑ, οφείλαμε και εμείς σαν εταιρεία, σαν ενδιάμεσος φορέας, να δούμε τα έργα τα οποία έχουμε εντάξει, τα οποία τρέχουν, ποια είναι ώριμα, ποια προχωρούν κανονικά και ποια είναι στο στάδιο αποπληρωμής για να ξεκαθαρίσουμε. Όταν έγινε λοιπόν αυτό το ξεσκαρτάρισμα, άλλαξε η ΚΥΑ που έχουμε επί της ουσίας, καταργήθηκε η ΚΥΑ αυτή και μας δώσανε το καινούργιο χρηματοδοτικό σχήμα, με αποτέλεσμα όμως καταργώντας την ΚΥΑ, να καταργηθεί και ο τρόπος πληρωμής. Εμείς έχουμε λεφτά και δεν μπορούμε να πληρώσουμε. 


Λύθηκε λοιπόν…

Κ. ΑΣΚΟΥΝΗΣ: Πού βρισκόμαστε…

Ι. ΜΕΞΗΣ: Σήμερα πριν από ένα τέταρτο ενημερώθηκα ότι πιστώθηκε πλέον ο λογαριασμός, περνάμε μέσα τις δαπάνες, ορίζονται υπόλογοι και θα γίνεται η πληρωμή όχι πλέον από το Παρακαταθηκών και Δανείων, αλλά από την Τράπεζα της Ελλάδος. 

Α. ΚΟΙΜΗΣΗΣ: (εκτός μικροφώνου)

Ι. ΜΕΞΗΣ: Θεωρητικά ναι. Πρακτικά θα δούμε.

Κ. ΑΣΚΟΥΝΗΣ: Να σας πω τι έγινε. Δηλαδή εμείς, εκταμιευόντουσαν αυτά τα χρήματα μέσω του Ταμείου Παρακαταθηκών και Δανείων. Με την κατάργηση της ΚΥΑ αυτό περιήλθε στην Τράπεζα της Ελλάδος και έπρεπε λοιπόν και ο Υπουργός, ο Κωνσταντινόπουλος και ο Ντινόπουλος, παίρναμε χέρι με χέρι τα χαρτιά, να υπογράψουν, να τα στείλουμε στην Τράπεζα της Ελλάδος και η Τράπεζα της Ελλάδος να ορίσει τους υπόλογους.
Ι. ΜΕΞΗΣ: Όχι. Ο Δήμος.
Κ. ΑΣΚΟΥΝΗΣ: Ο Δήμος ο υπόλογος, αλλά από μεριάς της Τράπεζας της Ελλάδας να τελειώσει η διαδικασία. Δηλαδή να μην τα παίρνουμε μέσα από το Ταμείο Παρακαταθηκών και Δανείων. Αυτό θέλω να πω.


Αυτή η διαδικασία, όσο και να σας φαίνεται παράξενο, μας πήρε μέρες για να την πάρουμε χέρι με χέρι…

Ι. ΜΕΞΗΣ: Ενάμισι μήνα, Πρόεδρε και με τις πιστώσεις διαθέσιμες. 

Κ. ΑΣΚΟΥΝΗΣ: Η ερώτηση είναι η εξής. Λες ότι σήμερα πιστώθηκαν χρήματα;

Ι. ΜΕΞΗΣ:  Σήμερα απαγκιστρώθηκε το δεσμευμένο ποσό, εντός εισαγωγικών, που είχαμε από το Υπουργείο Ανάπτυξης, μπήκε στο λογαριασμό μας…
ΣΥΝΕΔΡΟΣ: (εκτός μικροφώνου)

Ι. ΜΕΞΗΣ: Τα 30 εκατομμύρια τα πρώτα που έχουμε για τις άμεσες ανάγκες. Και ήδη, συνάδελφε, πάνω αυτή τη στιγμή που μιλάμε περνάνε στο ΟΠΣ το αίτημα πληρωμής, να ενημερωθεί η Τράπεζα της Ελλάδας. Θεωρητικά είναι…

ΔΗΜΑΡΧΟΣ ΚΩ: Να κάνω και μια πιο κουτή ερώτηση τώρα. Επειδή η λογική των συμβασιοποιημένων έργων που δεν έχουν προλάβει να απορροφήσουν, η λογική είναι να πάει στο ΠΔΕ, το οποίο έχει μειωθεί ή να πάνε σε ουρές, θα έχει ουρές το ΕΣΠΑ στο ΣΕΣ;

Ι. ΜΕΞΗΣ: Όχι, δεν είναι έτσι η λογική, δεν υπάρχει αυτή η λογική. Εδώ υπάρχουν έργα τα οποία δεν μπόρεσαν να συμβασιοποιηθούν για κάποιο λόγο.

ΔΗΜΑΡΧΟΣ ΚΩ: Εγώ λέω για συμβασιοποιημένα, τα οποία στο deadline δεν έχουν απορροφήσει το ποσό.

Ι. ΜΕΞΗΣ: Αυτά τα έργα ή έχουν κάποια δικαστική εμπλοκή ή υπάρχει κάποιο άλλο πρόβλημα με τον εργολάβο.

ΔΗΜΑΡΧΟΣ ΚΩ: Υπάρχει περίπτωση να κλείσει αυτό και στο τέλος να τα πληρώσουν οι Δήμοι;

Ι. ΜΕΞΗΣ: Φυσικά.

Α. ΚΟΙΜΗΣΗΣ: Έχεις συμβασιοποιημένο έργο που δεν έχει λογαριασμό και δεν προχωρά το φυσικό αντικείμενο; 

ΔΗΜΑΡΧΟΣ ΚΩ: Προχωρά το φυσικό αντικείμενο, αλλά δεν έχει μέχρι τώρα… είναι αυτό που έλεγε προηγουμένως ο κύριος Μέξης.

Ι. ΜΕΞΗΣ: Μισό λεπτό. Αυτό το πράγμα έγινε ένα μήνα. 

Α. ΚΟΙΜΗΣΗΣ: Έχεις έργο συμβασιοποιημένο που δεν προχωρά;

ΔΗΜΑΡΧΟΣ ΚΩ: Όχι.

Κ. ΑΣΚΟΥΝΗΣ: Υπάρχει ένα θέμα. Ο Γιαννούσης λέει το εξής. Επειδή υπάρχει overbooking 140% και επειδή είναι ουσιαστικά ενάμισι ΕΣΠΑ ακόμα, αρχίζει τώρα και μαζεύει και λέει το εξής. Πρώτο πράγμα, πριν κάνεις προκήρυξη, λες ότι έχει ένα έργο ενταχθεί. Μάλιστα. Έχεις κάνει προκήρυξη; Όχι. Έχει γίνει κατακύρωση; Όχι. Λοιπόν, αρχίζει και κόβει δηλαδή από τα πιο μακριά και πάμε εμείς να πούμε ότι, μετά από πίεση στο Υπουργείο, ότι όσα έχουν υπογράψει σύμβαση, αυτά οπωσδήποτε και να υλοποιηθούν, αλλά φυσικά και να πληρωθούν. Έτσι για να ξέρετε. Αυτή είναι η μεγάλη μας σύγκρουση με τον Γιαννούση.

Ι. ΜΕΞΑΣ: Τώρα να ξέρετε ότι αν κάποιο έργο είναι πάνω από πέντε εκατομμύρια ευρώ, θεωρητικά αυτοδικαίως μπαίνει στα εμπροσθοβαρή και χρηματοδοτείται από το επόμενο ΕΣΠΑ. Αρκεί να εμπίπτει στους άξονες. 

ΔΗΜΑΡΧΟΣ ΚΩ: Κάτι τελευταίο. Έκανε μια πολύ σημαντική παρατήρηση ο Πρόεδρος όταν έκανε την εισήγησή του, στις σχέσεις Περιφέρειας και Δήμων. Επειδή ένα μεγάλο μέρος θα διαχειριστούν οι Περιφέρειες, πρέπει να υπάρξει, Πρόεδρε…

Κ. ΑΣΚΟΥΝΗΣ: Το ορίζει ο νόμος.

ΔΗΜΑΡΧΟΣ ΚΩ: Πρέπει, Πρόεδρε, να υπάρξει μια διασφάλιση σε αυτό που είπες. Αυτό έχουμε μηχανισμό να το ελέγξουμε;
Ι. ΜΕΞΗΣ: Υπάρχει και απόφαση και από το Συνέδριο της ΚΕΔΕ, αλλά είναι και πρόταση της ΕΕΤΑΑ, στην επόμενη προγραμματική περίοδο, δηλαδή αυτή που έχουμε μπροστά μας, να διεκδικήσουμε ένα, οριζόντια ένα πρόγραμμα από το ΕΣΠΑ για όλους τους Δήμους με τον ενδιάμεσο φορέα. 

Α. ΚΟΙΜΗΣΗΣ: Να πω και κάτι επί αυτού; Με συγχωρείτε, γιατί το θεωρώ πολύ σημαντικό. 


Οι διαδικασίες επιλεξιμότητας των έργων, δηλαδή τα κριτήρια, οι προϋποθέσεις επιλεξιμότητας, όπως ξέρετε, επειδή όλοι είμαστε υποψιασμένοι, φωτογραφίζουν έργα. Όπως επίσης και οι διαδικασίες είναι σικέ. Δεν είμαστε από το υπερπέραν. 


Το ένα είναι αυτό που είναι μαχητό, ο Ντόλιος δεσμεύτηκε ότι είναι βασική κυβερνητική προτεραιότητα από πλευράς του Υπουργείου Εσωτερικών. Χθες στο Τιτάνια. Και ο Κωνσταντινόπουλος, γιατί έχουμε κάνει επαφή, συμφωνεί απόλυτα. Υπάρχει και λόγοι ουσίας για να γίνει αυτό. 
Εκτός από αυτό όμως, εμείς θα διεκδικήσουμε και ρόλο στο κομμάτι της επιλεξιμότητας των έργων ως Α’ Βαθμός Αυτοδιοίκησης. Το παιχνίδι εδώ δεν μπορεί να μείνει όπως είναι. Επειδή μιλάω και σε κατεξοχήν αγροτικούς Δήμους, ένα μεγάλο κομμάτι Τομεακού του Υπουργείου Αγροτικής Ανάπτυξης θα πάει στα ΠΕΠ, από 30 έως 70%. Και σε τι αφορά αυτό; Προσέξτε. Εξηλεκτρισμούς. Σημαντικότατη ανάγκη για την περιφέρεια. Χρηματοδοτήσεις νέων επενδυτών σε αγροτικές περιοχές, που δεν είναι αγρότες. Σημαντικότατη ευκαιρία ανάπτυξης, και για όσους θα είναι νέοι αγρότες. Για αναχλόαση εδαφών και για καινοτομία. 
Αυτό αν δεν μπουν οι Δήμοι μέσα με τις δικές τους ιδιαιτερότητες για να δώσουν κατευθύνσεις, δεν πρόκειται να απορροφήσει η περιφέρεια ούτε ένα ευρώ. 

Άρα με λίγα λόγια, συνάδελφοι, το ΣΕΣ για εμάς τώρα διαμορφώνεται. Όταν είχαμε ζητήσει να πάμε να δούμε τον Χατζηδάκη που φώναξε τους Περιφερειάρχες, δεν μπήκε στον κόπο καν να μας στείλει ένα χαρτάκι να πάμε να του πούμε πέντε-δέκα πράγματα. Όταν όμως βγήκε και θριαμβολογούσε ότι έλυσε σε μεγάλο βαθμό τη γραφειοκρατία για το θέμα της διαχείρισης του ΕΣΠΑ, εμείς του δώσαμε τα βήματα των ενεργειών που ακολουθούμε και ακολουθεί το κράτος για να εντάξει ένα έργο και βγήκε ας πούμε και θριαμβολογούσε. Και μας άφησαν απέξω. Μόνοι τους δεν μπορούν να κάνουν τίποτε. Όσο οι Δήμοι ήταν απέξω στο ΕΣΠΑ, η απορροφητικότητα καρκινοβατούσε. Μόλις μπήκαν οι Δήμοι, τότε τράβηξε μπροστά.


Και υπάρχει και ένα άλλο θέμα. Ορισμένοι Περιφερειάρχες αισθάνονται ότι είναι στρατηγοί και ότι αποκτούν στρατό μέσω των Δήμων. Είχαμε μέχρι τώρα τη γάγγραινα των Νομαρχών που… Έχει κανένας κανένα γαλόνι εδώ πέρα; Εγώ σας βλέπω Δήμαρχοι όλοι εδώ πέρα, δεν φοράτε κανένα γαλόνι, δεν είναι κανένας συνταγματάρχης, κανένας λοχαγός. Με τα πουκάμισα είστε όλοι. Ορισμένοι αισθάνονται ότι έχουν πάρει γαλόνια στρατηγού εδώ  πέρα και κουνιούνται θα σου κάνω, θα σου ράνω. Δεν μπορούν να κάνουν τίποτα και καλό είναι να τους προσγειώνετε στην πραγματικότητα. Έχουν ρόλους επιτελικούς κατά βάση και αυτός πρέπει να είναι ο ρόλος της περιφέρειας, σωστά προγραμματίζουν τις αναπτυξιακές προτεραιότητες της περιφέρειας και σωστά έχουν πάρει από το κεντρικό κράτος την ευθύνη της αξιοποίησης των κοινοτικών πόρων, των πόρων συνοχής. Έτσι πρέπει να είναι. Όμως οι Δήμοι πρέπει να είναι ουσιαστικό εκτελεστικό εργαλείο, όχι με αυτές τις αηδίες που ακούτε από το πρωί εδώ πέρα.  Πας να πάρεις έναν εργάτη και θέλει υπογραφή από τον Πρόεδρο της Δημοκρατίας. Έχουμε έργα αυτεπιστασίας, που εγώ υλοποιώ κατά κόρον και είμαι στην απαγόρευση του τριμήνου, των τετραμήνων των απαγορεύσεων των προσλήψεων, με τους ηλίθιους. Πότε θα τα κάνω τα έργα; Τον χειμώνα; 

Αυτή είναι η κατάσταση. Όμως τα παλεύουμε αυτά. Υπάρχει ένα πρόβλημα τώρα, δεν θέλω να το τραβήξω περισσότερο. Καταλαβαίνετε ότι επειδή το δικό μας πολιτικό περιβάλλον ισχυροποιείται συνεχώς και ο δικός μας ρόλος αναβαθμίζεται σε σχέση με την κεντρική πολιτική σκηνή, αυτός ο πόλεμος εντείνεται, θα τον εντείνουν. 

Κ. ΑΣΚΟΥΝΗΣ: Δεν είμαστε υφιστάμενοι, ούτε έχουμε προϊσταμένους τους Περιφέρειες. Σεβόμαστε την αυτονομία του θεσμού, αιρετοί και αυτοί, αιρετοί και εμείς, αλλά το δια ενεργειών μου, το είπα και το πρωί, ήταν μια πολιτική που οδήγησε και τη χώρα εδώ πέρα. 


Άρα θέλουμε σχέσεις ισονομίας, διαφάνειας και στοιχειώδους δικαιοσύνης. Το καταλαβαίνετε. Δεν ανοίγουμε κανέναν πόλεμο, προς Θεού, με τους αιρετούς Περιφερειάρχες, αλλά δεν είμαστε και διατεθειμένοι, αγαπητοί συνάδελφοι, να πάμε σε λογικές παρελθόντων ετών. Δεν υπάρχουν πρώτης και δεύτερης κατηγορίας. Να το σταματήσουμε αυτό το πράγμα. το έχουμε πει επανειλημμένως και έχουμε συγκρουστεί και όταν το βάλαμε το θέμα στο Συνέδριο και ήταν παρών ο Σγουρός, ότι δεν έχουμε σχέση υφισταμένου – προϊσταμένου. Δεν έχει σχέση με τα πρόσωπα, να το ξεκαθαρίσουμε. Όμως πρέπει και αυτοί να κατανοήσουν τον ρόλο τους και τον ρόλο μας και ότι εμείς λέμε ότι τα χρήματα που διαχειρίζονται δεν είναι ούτε δικά τους, ούτε δικά μας, και τουλάχιστον η Αυτοδιοίκηση Α’ και Β’ Βαθμού αυτά τα οποία καταγγέλλει αλλού δεν πρέπει να τα κάνει η ίδια. Για να το ξεκαθαρίσουμε, αν θέλουμε τουλάχιστον να λέμε ότι εμείς κάνουμε κάτι διαφορετικό. 


Αν τελειώσατε, κύριε Μέξη…

Ι. ΜΕΞΗΣ: Απλά να θυμίσω, κύριε Πρόεδρε, ότι και από το Σύνταγμα δεν προβλέπεται στον ίδιο Βαθμό Τοπικής Αυτοδιοίκησης, Α’ και Β’ Βαθμό, να υπάρχει συναλλαγή με υπογραφή. 

Κ. ΑΣΚΟΥΝΗΣ: Εδώ υπάρχει ενδιάμεσος φορέας διαχείρισης…

ΣΥΝΕΔΡΟΣ: Θα ήθελα να ρωτήσω σχετικά με τα ΚΟΙΝΣΕΠ. Ξέρουμε ότι υπάρχουν και ΚΟΙΝΣΕΠ ένταξης, γιατί υπάρχουν διάφορες κατηγορίες. Εννοώ δηλαδή  μπορείς να φτιάξεις μια ΚΟΙΝΣΕΠ η οποία να… να φτιάχνονται προκειμένου να δίνει εργασία σε άτομα τα οποία επανεντάσσονται στην κοινωνία, αποφυλακισμένοι, τοξικομανείς οι οποίοι έχουν μετά από κάποιο πρόγραμμα αποτοξινωθεί και τα λοιπά. Τουλάχιστον έτσι ξέρω. Δεν ξέρω τώρα αν…

Α. ΚΟΙΜΗΣΗΣ: Όχι. Ομάδα κοινωνικού συνεταιρισμού που δίνει δουλειές σε άλλους; 

ΣΥΝΕΔΡΟΣ: Όταν διάβασα τη νομοθεσία…

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Άλλο θέμα είναι αυτό. 

Κ. ΑΣΚΟΥΝΗΣ: Να το πω λιγάκι, γιατί εμείς έχουμε δημιουργήσει στο Δήμο ΚΟΙΝΣΕΠ. 

ΣΥΝΕΔΡΟΣ: Και υπήρχε μια ταξινόμηση των ΚΟΙΝΣΕΠ, παραγωγής, ένταξης και τα λοιπά.

Κ. ΑΣΚΟΥΝΗΣ: Να το πούμε λίγο διαφορετικά. Είναι ο 4119. Τι λέει αυτός ο νόμος; Λέει ότι κάποιοι πολίτες μπορούν να κάνουν έναν συνεταιρισμό και αυτός ο συνεταιρισμός έχει Πρόεδρο, Αντιπρόεδρο και Γραμματέα, λέει και τη συμμετοχή του καθενός και αυτοί να αναλαμβάνουν έργα, παραδείγματος χάριν αναλαμβάνει έργο από το θέμα της φύλαξης των Παιδικών Σταθμών, των προνοιακών γενικότερα προγραμμάτων, των αθλητικών προγραμμάτων και των καλλιτεχνικών, πολιτιστικών δραστηριοτήτων. Αυτό δεν  σημαίνει ότι δεν μπορεί να κάνει ακόμα και για το πράσινο. 


Αυτές οι εταιρείες λοιπόν, έρχονται στο Δήμο και υπογράφουν μια προγραμματική σύμβαση. Είπα όμως πριν, δεν μπορεί να γίνεται απευθείας ανάθεση, πρέπει να γίνεται διαγωνισμός. 


Τώρα πες μου το ερώτημα για να μπορέσω να το καταλάβω.
ΣΥΝΕΔΡΟΣ: Αν υπήρχε τέτοια εταιρεία η οποία να απαρτίζετο περισσότερο από άτομα…

Κ. ΑΣΚΟΥΝΗΣ: ΚΟΙΝΣΕΠ, κοινωνικές συνεταιριστικές επιχειρήσεις.

ΣΥΝΕΔΡΟΣ: Ναι. Η οποία να απαρτίζετο από άτομα τα οποία να ήταν της κατηγορίας, αυτό που είπα, αποφυλακισμένοι, πρώην ναρκομανείς ή κάποιες άλλες ειδικές κατηγορίες. Αν υπήρχε τέτοιο ΚΟΙΝΣΕΠ, θα μπορούσε αυτό το ΚΟΙΝΣΕΠ λόγω της ιδιαιτερότητάς του, που μιλάμε για μια ιδιαίτερη κατηγορία ανθρώπων, να μπορούσαμε αυτούς ή να τους επιχορηγήσουμε ή να συνάψουμε άμεσα προγραμματική σύμβαση προκειμένου να γίνει μια εργασία του Δήμου;

Κ. ΑΣΚΟΥΝΗΣ: Όχι, τελείωσε, δεν υπάρχει. Οι ΚΟΙΝΣΕΠ είναι ΚΟΙΝΣΕΠ. Είτε είναι από μια ειδική κατηγορία, Δήμαρχε, ατόμων όπως τους προανέφερες, απεξαρτημένους, είτε είναι μουσικοί, είτε είναι γυμναστές, είτε οτιδήποτε, είτε είναι νηπιαγωγοί. Τελεία και παύλα. Μπορούσαμε και το κάναμε απευθείας αυτή τη σύμβαση. Αυτή τη στιγμή έληξε, υπάρχει η απόφαση της Ολομέλειας του Ελεγκτικού Συνεδρίου που λέει θα πρέπει να κάνεις διαγωνιστική διαδικασία. 

Εγώ λοιπόν στο Δήμο ξεκίνησα μια τέτοια διαγωνιστική διαδικασία, μπορεί να έρθουν μία, δύο, τρεις, τέσσερις ΚΟΙΝΣΕΠ και οι άνθρωποι με τους οποίους συνεργαζόμουν στον Πολιτιστικό Οργανισμό χρόνια πολλά, να μην είναι συμφέρουσα η προσφορά τους και να πάνε κάπου αλλού. 

Γ. ΙΩΑΚΕΙΜΙΔΗΣ: Όταν μας πρωτοέβαλαν τη λογική της ΚΟΙΝΣΕΠ, είχε τη λογική την εξής. Χάνουμε Υπηρεσίες στο Δήμο, φτιάξτε μια ΚΟΙΝΣΕΠ για να συνεχίσετε. Δηλαδή κλείνει ο Παιδικός Σταθμός γιατί δεν έχει προσωπικό, κλείνει το ΚΔΑΠ ή το Βοήθεια στο Σπίτι, φτιάξτε μια ΚΟΙΝΣΕΠ. Πώς θα τη φτιάξουμε; Θα πάρετε το ίδιο προσωπικό που ήδη υπάρχει, με τους ίδιους μισθούς πιθανόν, και θα συνεχίσουν τη δουλειά τους μέσω μιας ΚΟΙΝΣΕΠ. 


Αυτό έμοιαζε στην αρχή να είναι εργαλείο για την Αυτοδιοίκηση, γιατί είναι σαφές ότι χάνουμε κόσμο συνεχώς. Άρα λοιπόν θα έλεγε κανείς ότι είναι θετικό. Ο κίνδυνος που ήταν από πίσω, διότι πρώτα από όλα άλλαζε τις σχέσεις εργασίας, αλλά πες ότι εγώ ήμουν καλοπροαίρετος, είχα πέντε ανθρώπους στο ΚΔΑΠ, δεν ήθελα να πάρω έκτο, δεν είχα στο νου μου κάτι πονηρό, ήθελα να συνεχίσω τη δομή με αυτούς τους ανθρώπους που ήδη είχα. Άρα λοιπόν μπορούσα να κάνω μια σύμβαση μαζί τους αφού τους έβαζα και έφτιαχναν μια ΚΟΙΝΣΕΠ, για να συνεχίσουν την ίδια δουλειά που έκαναν μέχρι τώρα. 


Εκεί όμως ο κίνδυνος που υπήρχε από την αρχή, για όποιον είδε παρακάτω, εγώ δεν έκανα ΚΟΙΝΣΕΠ γιατί έβλεπα τη συνέχεια, θα ήταν αυτό που λέει. Για ποιο λόγο αναθέτεις σε αυτούς τους πέντε και δεν κάνεις μια διαγωνιστική διαδικασία; Που σημαίνει την ίδια δουλειά μπορεί να την κάνει ο άλλος με τους μισούς μισθούς. Άρα δεν υπάρχει συνέχιση των ανθρώπων που χάνανε τη δουλειά τους. Ο Δήμος, ναι, θα έχει ωφέλεια, γιατί θα κάνει πιθανόν την ίδια δουλειά με το μισό κόστος, αλλά από την άλλη οι εργασιακές σχέσεις και τορπιλίζονται και χάνονται με αυτή την ιστορία. 


Τώρα λοιπόν, αφού πέρασε η πρώτη φάση που μπήκαν πολλοί από εμάς σε αυτή τη διαδικασία καλοπροαίρετα, γιατί είχαμε και Δημάρχους και νομίζω και στα νησιά σας, εγώ ξέρω περιπτώσεις κοντά σας, που έκαναν άλλη χρήση των ΚΟΙΝΣΕΠ, ακριβώς για να μοιράσουν λεφτά, να κάνουν διάφορες ιστορίες. Όμως εγώ δεν λέω τις κακές περιπτώσεις, λέω τις καλές περιπτώσεις. Αυτός λοιπόν που μπήκε σε αυτή τη διαδικασία και κράτησε τη δομή του έτσι όπως την κράτησε, ξαφνικά νιώθει ότι δεν μπορεί να την κρατήσει, ότι αυτοί οι άνθρωποι πια πρέπει να απολυθούν γιατί θα έρθει κάποιος άλλος με λιγότερα λεφτά να χτυπήσει τη διαδικασία. Και έτσι λοιπόν στην ουσία τελειώνει, παύει να είναι ΚΟΙΝΣΕΠ αυτό το πράγμα. Είναι κάτι τελείως διαφορετικό από αυτό που πρωτοξεκίνησε και είναι ένα θέμα που πρέπει να το δούμε συνολικά, γιατί εμείς είμαστε εγκλωβισμένοι ότι χάνουμε προσωπικό, δεν μπορούμε να συντηρήσουμε δομές, δεν μπορούμε να κρατήσουμε υπηρεσίες που για χρόνια είχαμε, πολλές από αυτές μπορεί να είναι και ανταποδοτικές και ταυτόχρονα είμαστε όμηροι από μια Πολιτεία που δεν μας αφήνει να προσλάβουμε προσωπικό για να συνεχίσουμε το αυτονόητο, τις δομές μας ή τις υπηρεσίες μας. 

Αυτό είναι το πολύ δύσκολο σημείο και δεν νομίζω ότι κανείς μπορεί να δώσει άλλου είδους απάντηση τώρα. 

ΣΥΝΕΔΡΟΣ: Να ρωτήσω κάτι ακόμα. Για το ΑΚΣΙΑ, το πρόγραμμα ΑΚΣΙΑ που ακούμε και τα λοιπά. Τι μέλλον έχει; Αν θα εφαρμοστεί ποτέ…

Κ. ΑΣΚΟΥΝΗΣ: Ναι, θα σας πούμε. 

ΣΥΝΕΔΡΟΣ: Πρόεδρε, μόνο μια εξειδικευμένη ερώτηση για το πρόγραμμα ΘΗΣΕΑΣ. Έργο οριστικά ενταγμένο στο ΘΗΣΕΑ το 2009, ο τότε Δήμαρχος με απόφαση Δημαρχιακής Επιτροπής το πλήρωσε το έργο 300.000 € από ίδια έσοδα. Ανέλαβα εγώ, έκανα τη διαδικασία, έστειλα λογαριασμούς στο Υπουργείο, τα χρήματα δεν μπορώ να τα πάρω. Πήγα στο Υπουργείο Εσωτερικών, στο Υπουργείο Οικονομικών, έχω πρόβλημα. Μπορείτε να προτείνετε κάτι, να βοηθήσετε; Γιατί είναι κρίμα αυτά τα χρήματα από ίδια έσοδα του Δήμου να μην μπορώ να τα πάρω από αυτό το πρόγραμμα, το οποίο είναι ενταγμένο οριστικά.

Ι. ΜΕΞΗΣ: Τώρα πια είναι αργά. Δηλαδή αν το κάνατε πριν από ένα-δύο χρόνια, ναι. 

ΣΥΝΕΔΡΟΣ: Το έχουμε κάνει, από το 2011 έχουν ξεκινήσει…

Ι. ΜΕΞΗΣ: Σε εμάς εδώ. Στο  ενδιάμεσο. 

ΣΥΝΕΔΡΟΣ: Το κάναμε στο Υπουργείο Εσωτερικών, όχι σε εσάς.

Ι. ΜΕΞΗΣ: Δηλαδή αν… Δεν είχατε πάρει ποτέ τα λεφτά. Εάν αυτό το έργο πληρούσε τα προαπαιτούμενα του ΕΣΠΑ και το υποβάλλατε με τεχνικό δελτίο εδώ και τους φακέλους και  αξιολογούνταν θετικά και περνούσε, θα είχατε πάρει τα λεφτά.

ΣΥΝΕΔΡΟΣ: Το έχουμε βάλει και σε εσάς. Το πρόβλημα που μας είπε το Υπουργείο Εσωτερικών, είναι ότι είναι λογιστικό. Δηλαδή εμείς τα χρήματα έχουμε να σας τα δώσουμε στο ταμείο σας. Πώς εσείς θα τα εκταμιεύσετε μετά; 

Ι. ΜΕΞΗΣ: Μισό λεπτό. Τα χρήματα πίσω δεν τα παίρνω εγώ να τα δώσω στο Δήμο. Το έργο είναι πληρωμένο. Εγώ περνάω λοιπόν ένα εγκεκριμένο τεχνικό δελτίο με προϋπολογισμό εκατό και πληρωμές εκατό. Αυτό λοιπόν υποβάλλεται στο ΟΠΣ, πάει στην Αρχή Πληρωμής μια ημερομηνία συγκεκριμένη, 30/6 για παράδειγμα ή 31/12 και κάνει το αίτημα πληρωμής η Αρχή Πληρωμής στην Ευρωπαϊκή Επιτροπή για τη χώρα συνολικά. Κάποια στιγμή έρχονται τα λεφτά αυτά από την Ευρωπαϊκή Ένωση, πάνε στο Υπουργείο Ανάπτυξης και από εκεί και πέρα αναλαμβάνουν τα δύο Υπουργεία πώς θα γίνει η διαδικασία. 
ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Δεν υπάρχει πρόγραμμα ΘΗΣΕΑΣ. Τελείωσέ το με δικά σου λεφτά. Δεν υπάρχει.

ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Δεν υπάρχει παράταση ΘΗΣΕΑΣ. 

Π. ΜΑΪΣΤΡΟΣ: Θα προσπαθήσω συνοπτικά να δώσω το περίγραμμα για το νέο ΕΣΠΑ 2014-2020. Ήδη έχετε ακούσει αρκετά, άρα θα είναι αρκετά συνοπτική η παρουσίαση, ώστε αν χρειάζεται να απαντήσω σε κάποιες ερωτήσεις. 


Ξεκινάω με την πρώτη διαφάνεια, που είναι το σλόγκαν της Ευρωπαϊκής Επιτροπής για τη νέα προγραμματική περίοδο, ότι το νέο ΕΣΠΑ προωθεί την έξυπνη ανάπτυξη, χωρίς αποκλεισμούς, βιώσιμη και τα λοιπά. Αυτά είναι τα σλόγκαν που χρησιμοποιεί η Ευρωπαϊκή Επιτροπή, οι Βρυξέλλες. Δεν θα έλεγα ότι έχουν ιδιαίτερο νόημα επιχειρησιακό. 


Ποιοι είναι οι πέντε βασικοί στόχοι για τη νέα προγραμματική περίοδο. Ο πρώτος στόχος, που είναι και ο σημαντικότερος, είναι η ενίσχυση της ανταγωνιστικότητας, της εξωστρέφειας, των επιχειρήσεων και γενικότερα της επιχειρηματικότητας. 


Από τους έντεκα θεματικούς στόχους του νέου ΕΣΠΑ, οι τρεις αφορούν την επιχειρηματικότητα. Το λέω αυτό γιατί υπάρχει μια σημαντική στροφή από την τρέχουσα περίοδο στη νέα, την οποία πρέπει και εμείς σαν Τοπική Αυτοδιοίκηση να τη λάβουμε σοβαρά υπόψη. Υπάρχει δηλαδή έντονη ενίσχυση της καινοτομίας, της ανταγωνιστικότητας και της επιχειρηματικότητας. 


Ο δεύτερος στόχος αφορά την αξιοποίηση των ικανοτήτων του ανθρώπινου δυναμικού και είναι ουσιαστικά οι δράσεις είτε κοινωνικής πολιτικής, είτε κατάρτισης.


Τρίτον, έργα προστασίας περιβάλλοντος. Εδώ περιμένουμε να χρηματοδοτηθούν τα έργα που αφορούν την περιβαλλοντική προστασία. Συνήθως είναι έργα αντιπλημμυρικά, έργα βιολογικών καθαρισμών και έργα που αφορούν τη διαχείριση των απορριμμάτων. Συνήθως είναι μεγάλα έργα. Βέβαια στα νησιά είναι έργα που αντιστοιχούν στην κλίμακα του νησιού. 


Ο τέταρτος είναι η ανάπτυξη, ο εκσυγχρονισμός και η συμπλήρωση των υποδομών για την οικονομική και κοινωνική ανάπτυξη. Εδώ να λάβετε υπόψη σας ότι δεν υπάρχουν πια πόροι, τουλάχιστον σε αυτόν τον άξονα, για την κλασική τοπική τεχνική υποδομή. Αυτός ο άξονας αφορά κυρίως μεγάλη συγκοινωνιακή υποδομή, εθνικούς δρόμους, σιδηρόδρομο, λιμάνια και τα λοιπά. 


Ο πέμπτος αφορά τη βελτίωση της θεσμικής επάρκειας και της αποτελεσματικότητας. Εδώ είναι ότι αφορά την οργάνωση της δημόσιας διοίκησης και εδώ υπάρχει και ένα περιθώριο για την Τοπική Αυτοδιοίκηση. 


Δεν θα αναφερθώ σε αυτά. Αν χρειαστεί μπορεί από την ΕΕΤΑΑ να σας αναλύσουν στην συνέχεια ποιες είναι οι πρωτοβουλίες που έχει πάρει η ίδια η ΕΕΤΑΑ. Ήδη είπε ο Ράλλης ο Γκέκας για μια πρωτοβουλία που ξεκίνησε νωρίτερα, με μια επίσκεψη στις Βρυξέλλες και με μια προετοιμασία κάποιων οδηγών. 

Το σημαντικότερο που θέλω να υπογραμμίσω, είναι ότι στο νέο ΕΣΠΑ η Τοπική Αυτοδιοίκηση έχει ήδη εξασφαλισμένο ένα σημαντικό ρόλο, κυρίως στα θέματα κοινωνικής πολιτικής. Από τους έντεκα θεματικός στόχους, είναι ο θεματικός στόχος 9 και αφορά τη χρηματοδότηση της τοπικής κοινωνικής πολιτικής, βρεφονηπιακοί σταθμοί, Βοήθεια στο Σπίτι και τα λοιπά. 

Κ. ΑΣΚΟΥΝΗΣ: Είναι αυτό το πρόγραμμα που ξεκίνησε σήμερα το πρωί για τους Βρεφικούς  - Παιδικούς Σταθμούς. Τα έχετε υπόψη σας.

Π. ΜΑΪΣΤΡΟΣ: Αυτό το πρόγραμμα, το ποίο συνεχίζεται και στη νέα προγραμματική περίοδο με αντίστοιχους πόρους.


Βεβαίως το Υπουργείο Εργασίας έχει και ένα πρόγραμμα που αφορά την ένταξη στην αγορά εργασίας, την απασχόληση, την κατάρτιση του ανθρώπινου δυναμικού και λοιπά. 


Σε αυτό το σημείο θέλω να σταθώ λίγο. Το Υπουργείο Διοικητικής Μεταρρύθμισης έχει ένα κονδύλι γύρω στα 250 εκατομμύρια, είναι τα μισά από ότι στην προηγούμενη προγραμματική περίοδο, για την οργάνωση και τον λειτουργικό εκσυγχρονισμό της διοίκησης, δηλαδή Υπουργείων και Αποκεντρωμένης Διοίκησης και της Τοπικής Αυτοδιοίκησης, δηλαδή Περιφερειών και Δήμων. 


Εδώ είναι και η πρόταση που ανέφερε πριν ο Ράλλης ο Γκέκας, ότι έχει υποβάλλει ήδη η ΚΕΔΕ σε συνεργασία με την ΕΕΤΑΑ, για να χρηματοδοτηθεί ο λειτουργικός εκσυγχρονισμός και η οργάνωση των Δήμων. 


Δυστυχώς αυτό παρά την προσπάθεια που κάναμε επί ενάμισι ολόκληρο χρόνο, δεν ευοδώθηκε η προσπάθεια, δεν χρηματοδοτήθηκε από το τρέχον και ελπίζουμε να μπει στη νέα προγραμματική περίοδο. 


Το πρώτο βήμα είναι τα πρότυπα, οι προδιαγραφές και το δεύτερο βήμα είναι η εφαρμογή σε όλους τους Δήμους. 


Θα σταθώ λίγο σε αυτή τη διαφάνεια γιατί είναι τρία σημαντικά εργαλεία, ίσως και τα σημαντικότερα που μπορεί να χρησιμοποιήσει η Τοπική Αυτοδιοίκηση. 


Το ένα εργαλείο είναι η τοπική ανάπτυξη με πρωτοβουλία των τοπικών κοινοτήτων. Είναι αυτό που ξέρουμε παλιά, τα Ολοκληρωμένα Τοπικά Αναπτυξιακά Προγράμματα, τα ονομάζουν τώρα έτσι. Αυτό σημαίνει για παράδειγμα ότι σε ένα νησί προχωρά ένα ολοκληρωμένο αναπτυξιακό πρόγραμμα που αφορά όλους τους τομείς και κλάδους της οικονομίας και εκεί που έχει συγκριτικά πλεονεκτήματα, έτσι ώστε να μπορούν να χρηματοδοτηθούν και υποδομές και ανάπτυξη ανθρώπινου δυναμικού και προώθηση επιχειρηματικότητας και τα λοιπά. 
Σε αυτά τα προγράμματα παίζει ρόλο η Πρωτοβάθμια Τοπική Αυτοδιοίκηση. 


Το δεύτερο είναι η βιώσιμη αστική ανάπτυξη. Αφορά κλάδους της οικονομίας. 


Το τρίτο είναι ολοκληρωμένες χωρικές επενδύσεις, κυρίως σε αστικές περιοχές. 

Αφορούν τα προγράμματα αυτά και αγροτικές περιοχές και αστικές και περιαστικές και χρειάζεται σε αυτό μια συστηματική προετοιμασία. 


Δεν θα μείνω πολύ σε αυτό. Θα μας δοθεί η δυνατότητα όταν βγουν οι προδιαγραφές από το Υπουργείο Ανάπτυξης και βγουν οδηγοί, να ενημερώσουμε και από την πλευρά της ΚΕΔΕ, με την ΕΕΤΑΑ μαζί, σε ειδικότερη ημερίδα για τα θέματα αυτά. 


Να κλείσω με μια ενημέρωση που νομίζω ότι είναι χρήσιμη. Ποια είναι τα επιχειρησιακά προγράμματα της νέας περιόδου. Για να έχετε μια εικόνα πού μπορεί κανείς να βρει πόρους για την περιοχή του. Και εδώ να ανοίξω μια παρένθεση. Θα έλεγα ότι από εδώ και πέρα σαν Δήμοι δεν μπορούμε να περιμένουμε πολλά πράγματα ως φορείς εφαρμογής. Αυτό όμως που μπορεί σαφέστατα να κυνηγήσουμε, να ενδιαφερθούμε, είναι ότι τι θα κάνουμε, αλλά τι θα γίνει στον τόπο μας. Ας το κάνει η Περιφέρεια, ας το κάνει ένα Υπουργείο. Είναι πάρα πολύ σημαντικό να έχουμε άποψη για ότι θα γίνει στον τόπο μας, είτε το κάνουμε εμείς, είτε όχι. 

Με αυτή την έννοια είναι πάρα πολύ σημαντικό να ξέρουμε ποια είναι τα επιχειρησιακά προγράμματα και τι χρηματοδοτούν. Το πρώτο είναι αυτό που ανέφερα και στην αρχή, ανταγωνιστικότητα, επιχειρηματικότητα, καινοτομία. Είναι το μεγαλύτερο, έχει προϋπολογισμό 4 δις, το διαχειρίζεται το Υπουργείο Ανάπτυξης. 


Το δεύτερο, υποδομές μεταφορών, περιβάλλον και αειφόρος ανάπτυξη, με προϋπολογισμό περίπου 4 δισεκατομμύρια, που είναι τα θέματα που αφορούν τις μεγάλες υποδομές, λιμάνια και τα λοιπά και την προστασία του περιβάλλοντος, τα έργα που ανέφερα. Το διαχειρίζεται το Υπουργείο το ΥΠΟΜΕΔΙ, Μεταφορών και Δικτύων και το ΥΠΕΚΑ, Περιβάλλοντος και Κλιματικής Αλλαγής, από κοινού. 


Το τρίτο είναι αυτό που διαχειρίζεται το Υπουργείο Παιδείας και το Υπουργείο Εργασίας. Το Υπουργείο Παιδείας για τα θέματα που αφορούν τα σχολεία, την εκπαίδευση, τη δια βίου μάθηση και το Υπουργείο Εργασίας για τα θέματα που αφορούν την προώθηση της απασχόλησης και ένα κομμάτι, είναι αυτό που εκχωρεί στις Περιφέρειες, στο στόχο 9, για τις υποδομές και τα έργα κοινωνικής πολιτικής των Δήμων. 


Το τέταρτο το ανέφερα ήδη, είναι αυτό που αφορά τη μεταρρύθμιση. 


Το πέμπτο και το έκτο, αγροτική ανάπτυξη και αλιεία, τα διαχειρίζεται το Υπουργείο Αγροτικής Ανάπτυξης. Από αυτά είναι υποχρεωμένο το Υπουργείο Ανάπτυξης τουλάχιστον το 30% να το εκχωρήσει στις Περιφέρειες για να το διαχειριστούν εκείνες και εδώ ήδη ανέφερε ο κύριος Κοιμήσης πόσο σημαντικό είναι να μπορέσει να υπάρξει αξιοποίηση αυτών των προγραμμάτων, αγροτικής ανάπτυξης και αλιείας, και σε τοπικό επίπεδο, γιατί αλλιώς δεν θα είναι εύκολη η αξιοποίησή τους. Προϋπολογισμός αυτών των δύο προγραμμάτων, αγροτική ανάπτυξη και αλιεία, είναι αρκετά μεγάλα, είναι πέντε δις εκατό εκατομμύρια. 


Και υπάρχουν τέλος και τα 13 Περιφερειακά Επιχειρησιακά Προγράμματα, ένα για κάθε Περιφέρεια και εδώ να κλείσω με μια μόνο επισήμανση. Επειδή πράγματι το σημαντικότερο είναι πώς θα μπορέσει η Πρωτοβάθμια Αυτοδιοίκηση να έχει ενεργό συμμετοχή στην εξειδίκευση και στην εφαρμογή των Περιφερειακών Επιχειρησιακών Προγραμμάτων, εκτιμώ ότι θα ήταν σκόπιμο κάθε Περιφερειακή Ένωση Δήμων, γιατί κάθε ένας Δήμος είναι πάρα πολύ δύσκολο μόνος του, να ζητήσει αυτή τη συνεργασία που ανέφερε προηγουμένως και ο Πρόεδρος και τα μέλη του Προεδρείου, δηλαδή μια ισότιμη συνεργασία με την Περιφέρεια, της Περιφερειακής Ένωσης Δήμων, στη διαμόρφωση των κριτηρίων επιλογής των έργων και στη διαδικασία με την οποία θα γίνει η ένταξη. Αυτό δικαιούται πολιτικά να το ζητήσει η Πρωτοβάθμια Αυτοδιοίκηση μέσω των συλλογικών της Οργάνων και ελπίζω να καταφέρουμε να κατοχυρωθεί κάποια στιγμή και θεσμικά αυτή η συνεργασία και η δέσμευση της ουσιαστικής συμβολής της Πρωτοβάθμιας Αυτοδιοίκησης. 


Ευχαριστώ, Πρόεδρε.

Κ. ΑΣΚΟΥΝΗΣ: Ερωτήσεις. 

ΔΗΜ. ΚΑΛΥΜΝΟΥ: Αφορά ένα έργο το οποίο ήταν περιβαλλοντικό, ΧΥΤΑ μιλάμε, ΧΥΤΑ στην Κάλυμνο, το οποίο για κάποιους λόγους ιδιοκτησιακούς και λοιπά, απεντάχθηκε από το προηγούμενο… από το ΕΣΠΑ. Δεν έχει διακοπεί η σύμβαση με τον εργολάβο. Η ερώτησή μου είναι η εξής: ένα τέτοιο έργο…

Π. ΜΑΪΣΤΡΟΣ: Πού ήταν ενταγμένο; Σε ποιο Επιχειρησιακό;

ΔΗΜ. ΚΑΛΥΜΝΟΥ: Στο προηγούμενο. 

ΣΥΝΕΔΡΟΣ: Στο ΕΠΕΡΑΑ.

ΔΗΜ. ΚΑΛΥΜΝΟΥ: Η ερώτηση είναι: το έργο αυτό μπορεί να ενταχθεί εφόσον λύσουμε το ιδιοκτησιακό; π.χ. με απαλλοτριώσεις ή οτιδήποτε άλλο, στο νέο ΕΣΠΑ ως συνεχιζόμενο ή θα πρέπει να πάμε ξανά από την αρχή; 

Π. ΜΑΪΣΤΡΟΣ: Πρέπει να συνεννοηθείτε με το ΕΠΕΡΑΑ γιατί πραγματικά δεν είναι ακόμη αποσαφηνισμένα ποια είναι τα έργα που θα μεταφερθούν, ποια είναι τα έργα γέφυρες, αλλά καταρχήν ένα έργο το οποίο δεν υλοποιείται αν δεν έχει ξεκινήσει η εφαρμογή του, στην ουσία έχει ήδη απενταχθεί. Δεν ξέρω αν σας έχουν ενημερώσει ή όχι, έργα που δεν ξεκίνησε η υλοποίησή τους…
ΔΗΜ. ΚΑΛΥΜΝΟΥ: Ξεκίνησε, στη μέση είναι. Ξοδεύτηκαν περίπου ένα εκατομμύριο ευρώ, από το…

Π. ΜΑΪΣΤΡΟΣ: Έργα άνω των πέντε εκατομμυρίων, όπως ανέφερε ο κύριος Μέξης, μπορεί να γίνουν έργα γέφυρα. Συνεννοηθείτε όμως άμεσα, από τώρα, με τη Διαχειριστική Αρχή του ΕΠΕΡΑΑ.

ΔΗΜ. ΚΑΛΥΜΝΟΥ: Ευχαριστώ. 

Κ. ΑΣΚΟΥΝΗΣ: Άλλη ερώτηση υπάρχει; 


Λοιπόν, θέλουν να κλείσουν με δύο τοποθετήσεις ο κύριος Ιωακειμίδης και ο κύριος Κοιμήσης.


Ο κύριος Ιωακειμίδης έχει τον λόγο.

Γ. ΙΩΑΚΕΙΜΙΔΗΣ: Εγώ να ευχηθώ να έχετε τη δύναμη να ολοκληρώσετε τη θητεία σας μένοντας ίδιοι, γιατί ο κίνδυνος που έχεις μπαίνοντας στην Αυτοδιοίκηση είναι μετά από πέντε χρόνια να είστε διαφορετικοί, επί τα χείρω. Επί τα βέλτιστω είναι δύσκολο. Σε μια διαδικασία και σε μια αγωνία που κουβαλάει ο νέος Δήμαρχος, της επανεκλογής του, της καταξίωσής του, της πίεσης που τρώει από τους πολίτες, που είναι συνεχής και διαρκής, του άμεσου έργου που θέλει να επιδείξει, πάρα πολλές φορές πάμε πίσω από τις αρχές μας και αυτό θα το πληρώσουμε πάρα πολύ άσχημα στο τέλος.


Η δική μου συμβουλή λοιπόν μετά από 32 χρόνια στην Αυτοδιοίκηση, είναι μην κάνετε πίσω σε αυτά τα οποία υποσχεθήκατε και στις αρχές στις οποίες στηριχτήκατε μπαίνοντας σε αυτή τη διαδικασία. Την μεγαλύτερη ζημιά θα την έχετε κάνει στον εαυτό σας, οπότε μην το κάνετε. 


Αν δείτε τους νέους Δημάρχους που έχουμε τώρα, έχουμε 218 νέους Δημάρχους στους 325. Αυτό τι σημαίνει; Ότι οι δύο στους τρεις Δημάρχους της προηγούμενης 4ετίας ήταν κακοί ή άχρηστοι; Κατά την άποψή μου όχι. Έζησαν όμως τη χειρότερη τριετία της Αυτοδιοίκησης, αυτό που εγώ λέω κολασμένη τριετία και επιβίωσαν μόνο όσοι πραγματικά μπορούσαν να σταθούν. Στο παρελθόν, τη δεκαετία του ’80 δηλαδή και στις αρχές του ’90, οι πολίτες είχαν τη διάθεση να δίνουν στον καινούργιο Δήμαρχο δύο 4ετίες. Αυτό έχει τελειώσει. Έχει τελειώσει και πριν το 2010. Πολύ περισσότερο τώρα. Είναι στο ψεκάστε, σκουπίστε, τελειώσατε. Σε βγάλαμε, έκανες δουλειά, συνεχίζεις. Δεν έκανες δουλειά, πήγες σπίτι σου. Είναι πάρα πολύ απαιτητικοί οι πολίτες πια γιατί πιέζονται πάρα πολύ και τα προβλήματα είναι πάρα πολύ πιεστικά.

Θεωρώ λοιπόν ότι εσείς θα ζήσετε σε μια αντίστοιχη 5ετία σαν και αυτή που ζήσαμε, που τελειώνει τώρα. Άρα δεν έχετε ένα ρόδινο περιβάλλον μπροστά σας. Και σε μια 5ετία πια που η Αυτοδιοίκηση η μισή σκοτώνει την άλλη μισή, με διώξεις από αιρετούς σε άλλους αιρετούς και με όλα τα υπόλοιπα που κουβεντιάσατε και είδατε σήμερα. Αφιερώσαμε ένα μεγάλο μέρος στις διώξεις και στα νομικά θέματα διότι είναι η πραγματικότητά μας και έχει πολύ μεγάλη σημασία να οχυρωθείτε σ τις αποφάσεις σας. Η αγωνία μας να κάνουμε έργο, να μην μας κάνει να παίρνουμε βιαστικές αποφάσεις ή μη σύννομες αποφάσεις. Είναι άλλο πράγμα μια πολιτική απόφαση που μπορώ να την πάρω πολιτικά κόντρα στην κυβέρνηση, σε οτιδήποτε άλλο, αλλά είναι πολιτική η απόφαση που παίρνω και είναι άλλο πράγμα το να παίρνω απόφαση οικονομικού περιεχομένου που δεν μπορεί να σταθεί ή δεν πατά γερά. Σκεφτείτε το πάρα πολύ. 


Όσοι ζήσανε την Αυτοδιοίκηση των ετών του ’90 και τώρα ασχολούνται, όχι δεν έχει απλά καμία σχέση που λέει ο Δήμαρχος και έχει δίκιο, είναι τελείως άλλο πράγμα. Το ’90 ήταν η εποχή που η Αυτοδιοίκηση έπαιρνε αρμοδιότητες, που ο Δήμαρχος ένιωθε Θεός και ίσως ήταν και Θεός γιατί τον αποδέχονταν πάρα πολύ καλά η ελληνική κοινωνία, ο καθένας από εμάς έκανε ότι ήθελε ανεξέλεγκτα, από το δεκάδες αναθέσεις έργων σπάζοντάς τα, να μην πάρω το κακό κομμάτι, να πω ότι απλά ήθελε  να κάνει έργο, έως το να μην απολογείται σε κανέναν και να παίρνει ότι αποφάσεις θέλει. 


Εγώ είχα πει το 2002 στο Συνέδριο της ΤΕΔΚΝΑ τότε, για Δήμαρχο της Ευβοίας ο οποίος πήρε απόφαση να κάνει πολυβολεία σε πόλη της Εύβοιας, γιατί ήταν στρατιωτικός και θεωρούσε ότι έπρεπε να οχυρώσει την πόλη από τους Τούρκους και το Δημοτικό Συμβούλιο το ψήφισε. Κόπηκε παραπάνω, αλλά είναι απίστευτο. Ο καθένας από εμάς νόμιζε ότι μπορούσε να κάνει οτιδήποτε. 


Αυτό όχι απλά έχει τελειώσει, τώρα είμαστε ο στόχος των πάντων. Ο καθένας θεωρεί ότι είμαστε ένοχοι και πρέπει να αποδεικνύουμε κάθε στιγμή ότι δεν είμαστε. Θέλει λοιπόν πάρα πολύ μεγάλη προσοχή στους χειρισμούς που θα κάνουμε, ακριβώς γιατί εγώ πιστεύω ότι οι νέοι Δήμαρχοι μπαίνουν με την καλύτερη διάθεση προσφοράς στην πόλη τους, δεν έχουν κάτι άλλο στο νου τους, αλλά οι συνθήκες είναι τόσο κακές, τόσο πολλοί οι πειρασμοί γύρω-γύρω και τόσο πολλές οι πιέσεις, που μας οδηγούν πάρα πολλές φορές σε λάθος δρόμους. 

Άρα λοιπόν αν μια φιλική συμβουλή μπορεί να δώσει κάποιος, είναι αυτή, προσέξτε πολύ. Αν με ρωτούσε κανείς, τα ίδια που έκανα θα ξανά έκανα αφιερώνοντας τη ζωή μου σε αυτό και για αυτό και συνεχίζω να είμαι και επανεκλέχτηκα και λοιπά, αλλά  είναι άλλη εποχή και πρέπει να παίξω με τους κανόνες του σήμερα και όχι με τους κανόνες του χθες ή αυτούς που θέλαμε εμείς να βάλουμε ως κανόνες. Κάθε εποχή έχει τους δικούς της κανόνες. Διαβάστε λοιπόν σωστά τους κανόνες. 


Και λέω εγώ ότι η Αυτοδιοίκηση δεν διδάσκεται πουθενά. Δεν ήρθε κανένας μας εδώ και από αυτούς που καθόμαστε από εδώ, ξέροντας Αυτοδιοίκηση από το σπίτι του. Την Αυτοδιοίκηση τη μαθαίνουμε μέρα με τη μέρα. Την αγαπάμε, ακούμε τους παλιότερους, μαθαίνουμε από αυτούς, ακούμε τους νεότερους, πάλι μαθαίνουμε. Έχει πολύ μεγάλη σημασία να μη λέμε πολλά, να ακούμε ως καινούργιοι Δήμαρχοι πρώτα από όλα. Είπα και χθες ότι εγώ μίλησα πρώτη φορά σε Συνέδριο της ΚΕΔΕ στο 12ο χρόνο της θητείας μου ως Δήμαρχος, γιατί το να βγαίνει ένας Δήμαρχος καινούργιος και να λέει στους άλλους τι πρέπει να κάνουν, είναι και λίγο προκλητικό. Σκεφτείτε το. Δηλαδή τώρα ο καθένας πρέπει να μάθει και να μάθει ταχύρρυθμα, ναι, αλλά πρέπει να μάθει. 

Και βέβαια οι Δήμαρχοι δεν κάνουν δημόσιες σχέσεις. Αυτό το μοντέλο πάλι που πέρασε το ’90 από συγκεκριμένα πρόσωπα στην Αυτοδιοίκηση, ότι ο Δήμαρχος βγαίνει πολύ στην τηλεόραση, ντύνεται ωραία, έχει δέκα ακόλουθους, κάνει, δείχνει και λοιπά, είναι ένα μοντέλο το οποίο δεν προσέφερε τίποτα, την πήγε πίσω την Αυτοδιοίκηση διότι εμείς είμαστε εργάτες. Δεν είμαστε κάτι διαφορετικό. Εργάτες της πόλης μας είμαστε και μάλιστα οι χειρότεροι εργάτες, που δουλεύουμε 15 και 20 ώρες. Μόνο έτσι πραγματικά οι πόλεις θα πάνε μπροστά. Από αυτό έχουν ανάγκη. Δεν έχουν ανάγκη από αυτόν που καβάλησε και νομίζει ότι επειδή έγινε Δήμαρχος, έγινε κάτι ξεχωριστό. 
Εγώ λέω επίσης, γιατί το άκουσα χθες από τον Υπουργό, ότι κανείς δεν έχει να προσδοκά τίποτα ούτε από τους Υπουργούς, ούτε από τις Περιφέρειες. Πρέπει η ΚΕΔΕ και αυτό προσπαθεί να κάνει εδώ και χρόνια, να βάλει κανόνες σε όλο το παιχνίδι αυτό, σου τάζω, θα σου δώσω, σε αγοράζω, έχει πάρα πολλά επίπεδα αυτό το παιχνίδι, διότι οι Δήμαρχοι εκλέγονται από τον λαό τους σε αυτόν απολογούνται και δεν έχουν ανάγκη ούτε να παρακαλάνε κανέναν, ούτε να περιμένουν ως ζήτουλες έξω από το γραφείο για να πάρουν έργα. Πρέπει όμως να δώσουμε καθαρούς κανόνες για όλους και είναι ευχής έργο ότι τουλάχιστον την 4ετία που πέρασε, αν εξαιρέσεις μια επιχορήγηση που δόθηκε στους τρεις μεγάλους Δήμους κάποια στιγμή από το Υπουργείο Εσωτερικών, στην οποία αντιδράσαμε οι υπόλοιποι πολύ, δεν ξανά δόθηκε. Αυτό το παιχνίδι των έκτακτων επιχορηγήσεων και όλο το υπόλοιπο. 

ΣΥΝΕΔΡΟΣ: (εκτός μικροφώνου)

Γ. ΙΩΑΚΕΙΜΙΔΗΣ: Εν πάση περιπτώσει πια αναγκάστηκε ο Υπουργός να απολογηθεί γιατί το έκανε, ενώ άλλες εποχές θα θεωρείτο δεδομένο. Δίνει όπου θέλει, είχε ένα δικό του κορβανά ο εκάστοτε Υπουργός και μοίραζε στους φίλους του ας πούμε. 


Το ίδιο ισχύει σε έναν βαθμό και το είπατε και πριν, για τις Περιφέρειες και πρέπει να ισχύσει. Να κατοχυρώσουμε λοιπόν την ανεξαρτησία μας από τον καθένα.


Θεωρώ και τελειώνω με αυτό, ότι η πρόταση που έβαλε η ΚΕΔΕ να διαχειριστούμε εμείς μέρος του ΕΣΠΑ, εν πάση περιπτώσει του καινούργιου Κοινοτικού Πλαισίου, είναι η μόνη βασική επιλογή που έχουμε, σοβαρή επιλογή που έχουμε, προκειμένου να κάνουμε έργα στις πόλεις μας. Τα δικά μας λεφτά εξ ιδίων πόρων δεν φτάνουν για τίποτα, να το ξεχάσουμε. Απλώς θα συντηρήσουμε στην καλύτερη περίπτωση τις πόλεις μας και θα πληρώνουμε τους μισθούς. Αν θέλουμε να κάνουμε τρία πράγματα, είναι αυτό. Αν μπορέσουμε να τα κάνουμε αυτοδιοικητικά στον Α’ Βαθμό, θα είναι πάρα πολύ σημαντικό πράγμα γιατί ο καθένας εν πάση περιπτώσει θα ιεραρχήσει ένα, δύο, τρεις παρεμβάσεις στην πόλη και θα μπορεί στο τέλος της θητείας του να πει έκανα και αυτό.


Σας ευχαριστώ και εύχομαι καλή θητεία και καλή δύναμη σε όλους σας. 

Κ. ΑΣΚΟΥΝΗΣ: Ο Γιάννης ο Θεοδωρακόπουλος θέλει να σας κάνει κάποιες ενημερώσεις, να τις ξέρετε. Είναι ο Πρόεδρος της Επιτροπής Αθλητισμού, Πολιτισμού και Νεολαίας. Θεοδωρακόπουλος, από την ΚΕΔΕ. Επιγραμματικά θα σας πει τι ακριβώς βρίσκεται σε εξέλιξη αυτή τη στιγμή και πρέπει να το έχετε υπόψη σας. 

Ι. ΘΕΟΔΩΡΑΚΟΠΟΥΛΟΣ: Χαίρετε. Καλό απόγευμα να σας πω. 


Ήθελα να σας πω καταρχήν για τα αθλητικά κομμάτια. Το ένα είναι για τις αδειοδοτήσεις των αθλητικών εγκαταστάσεων. Υπήρχε ένα ΦΕΚ που είχαμε καταφέρει να το πάμε μέχρι τέλος Ιουνίου. Μετά ζητήσαμε να πάει λίγο μακριά γιατί ήμαστε ακριβώς πάνω στην αλλαγή. Από την αρχή είχαμε ζητήσει να πάει μακριά, έτσι; Τελικά το ΦΕΚ που υπεγράφη πριν από μια εβδομάδα μιλάει για 31/8. Με λίγα λόγια σαν να έλεγε κάποιος ας πάω μέχρι εκεί και άσε τους καινούργιους να δούμε τι θα γίνει. 


Λοιπόν, τώρα το παλεύουμε για να το πάμε ένα εξάμηνο τουλάχιστον πίσω. Έτσι λέμε εμείς, αλλά βλέπουμε ότι μας το… Και ξέρετε κάτι; Πέντε Υπουργοί υπογράφουν αυτό το ΦΕΚ, μου κάνει εντύπωση. Μόνο να το μαζέψουν, να το κάνουν, θέλουν ένα-δυο μήνες δηλαδή και λένε δυο μήνες τώρα. Δηλαδή 30 Ιουνίου – 31 Αυγούστου. Αυτό λοιπόν είναι ένα ζήτημα να το έχετε στο μυαλό σας, πιέστε και τους υπάρχοντες…

ΣΥΝΕΔΡΟΣ: (εκτός μικροφώνου)

Ι. ΘΕΟΔΩΡΑΚΟΠΟΥΛΟΣ: Ότι επιτρέπεται αυτή τη στιγμή να λειτουργούν οι αθλητικές εγκαταστάσεις, να γίνονται αγώνες, να γίνεται οτιδήποτε, χωρίς άδεια.

Κ. ΑΣΚΟΥΝΗΣ: Όχι. Σου επιτρέπει ο νόμος, προέβλεπε ο νόμος, επειδή δεν είναι νομιμοποιημένα αυτά τα στάδια και μιλάμε για μεγάλα στάδια, δεν μιλάμε για…

Γ. ΙΩΑΚΕΙΜΙΔΗΣ: …το ΟΑΚΑ ή το ΣΕΦ. Μιλάμε για τέτοια στάδια.
Κ. ΑΣΚΟΥΝΗΣ: Όχι, το ΟΑΚΑ ήταν. 


Να νομιμοποιήσουμε τα στάδια, να βγάλουμε τις μελέτες και τα λοιπά. Αυτή η διαδικασία δεν είναι μια εύκολη διαδικασία. Για αυτό λοιπόν εμείς είχαμε ζητήσει μια παράταση γιατί κάποιοι Δήμοι δεν είχαν προλάβει. Και οι αδειοδοτούσες Αρχές δεν δίνουν εγκρίσεις. Αυτό προσπαθεί να εξηγήσει ο Γιάννης, να το έχετε υπόψη σας γιατί θα το αντιμετωπίσετε…

Ι. ΘΕΟΔΩΡΑΚΟΠΟΥΛΟΣ: Και δεν μπορούν να γίνουν και αγώνες και λοιπά και λοιπά και εκτίθεστε στο σύστημα όλο, στον κόσμο. Αυτό είναι το ένα. 


Το άλλο έχει να κάνει με τη χρήση των αθλητικών εγκαταστάσεων, γιατί όλοι έχουμε συνηθίσει, κάποια σωματεία παίρνουν τις εγκαταστάσεις, «παίρνουν» το λέω λίγο… τις παίρνουν πραγματικά, δηλαδή δεν τους τις δίνει κανένας, είναι χρόνια μέσα, νιώθουν ότι είναι ιδιοκτήτες. Εν πάση περιπτώσει, αυτό είναι θέμα του κάθε Δημάρχου, της κάθε Δημοτικής Αρχής, πώς λειτουργεί με τα σωματεία και τους φορείς της περιοχής. 


Όμως αυτό που δεν κάνουμε οι περισσότεροι, είναι ότι δεν παραχωρούμε τη χρήση με χαρτιά και έτσι καθώς σφίγγουν τα πράγματα από παντού, θα υπάρχουν… υπάρχουν ευθύνες αστικές και άλλες για τις Δημοτικές Αρχές. Αυτό λοιπόν πρέπει να το δείτε.  Πρέπει να κάνετε συμβάσεις με τα σωματεία, ανεξάρτητα αν θα πάρετε ανταλλάγματα ή δεν θα πάρετε. Είναι θέματα δικά σας αυτά.  Όμως μην το αφήνετε στον αέρα, γιατί την ευθύνη για ότι συμβαίνει θα την έχετε εσείς. Αυτό είναι SOS.


Ένα άλλο θέμα είναι τα Διαδημοτικά Κέντρα Δια Βίου Μάθησης, τα οποία γίνονται σε συνεργασία με την ΚΕΔΕ και το Υπουργείο Παιδείας. Οι περισσότεροι Δήμοι έχουν τέτοια Κέντρα. 215 ήταν στην πρώτη φάση που ξεκίνησαν πέρσι και στη δεύτερη φάση που ξεκίνησαν φέτος. Υπάρχει και μια τρίτη φάση που θα αρχίσει τον Σεπτέμβριο. Έγινε μια προσπάθεια, 10-15 Δήμοι έχουν εκδηλώσει ενδιαφέρον. Είναι ανοιχτό το θέμα. Στα νησιά κυρίως έχουμε την πληροφορική και τις ξένες γλώσσες. Υπάρχει ένα καινούργιο πρόγραμμα για τις ξένες γλώσσες να ξέρετε. Ήταν 25 ώρες το κάθε μάθημα, τώρα είναι άλλες 50 ώρες, αγγλικά, γαλλικά και λοιπά. 

Δείτε το. Είναι πάρα πολύ καλό είναι για τα τουριστικά θέματα. Ξεκινούν από τον Σεπτέμβριο και λίγο αργότερα και τα τοπικά προγράμματα. Είναι σαράντα με βιβλία και κάποια άλλα που είναι χωρίς βιβλία. Είναι πάρα πολύ χρήσιμα. Αυτά θα κρατήσουν μέχρι το τέλος του Ιουνίου, του χρόνου και στη συνέχεια είναι ενδεχόμενο αυτά τα διαδημοτικά Δια Βίου, να περάσουν κομμάτια ολόκληρα στους Δήμους. Αυτό να το έχετε στο μυαλό σας. 

ΣΥΝΕΔΡΟΣ: (εκτός μικροφώνου)

Ι. ΘΕΟΔΩΡΑΚΟΠΟΥΛΟΣ: Αυτή τη στιγμή είναι μέσα από το ΙΝΕΔΙΒΙΜ, είναι Υπουργείο Παιδείας. Είναι το Παλιό Εθνικό Κέντρο Νεότητας που χειρίζεται αυτό. Αυτό είναι στη μέση. Αυτή την ώρα αυτό είναι με την ΚΕΔΕ, είναι με την ΕΕΤΑΑ η οποία κάνει την ενημέρωση και υπάρχουν και μαθήματα που είναι από απόσταση. Σε κάποιους μικρούς Δήμους που δεν έχουν δασκάλους, που δεν έχουν εκπαιδευτές δηλαδή, γίνεται και αυτό. 


Υπάρχει ένα ενδιαφέρον από τον ΟΑΕΔ για τις Σχολές Μαθητείας. Δεν αφορά όλη την Ελλάδα. Όπου υπάρχουν Σχολές Μαθητείας. Πάντως υπάρχει ένα ενδιαφέρον για συνεργασία με τους Δήμους. Να το έχετε στο μυαλό σας. 


Από τη δική μας την πλευρά έχουμε μια επικοινωνία για να δούμε τους κινδύνους του διαδικτύου με συνεργασία με τη Διεύθυνση Ηλεκτρονικού Εγκλήματος και να δούμε πώς μπορεί να συνεργαστεί με τους Δήμους ώστε να γίνονται διάφορες παρεμβάσεις ακόμα και στα παιδιά, στους κατοίκους, τους νέους κυρίως, μέσα από το διαδίκτυο. 


Αυτά ήθελα και να είστε καλά και δυνατοί.

ΣΥΝΕΔΡΟΣ: Μια ερώτηση. Αν υπάρχει πρόβλεψη από το νέο ΕΣΠΑ, το 2014-2020, να χρηματοδοτούνται οι μελέτες. Οποιαδήποτε μελέτη.

Α. ΚΟΙΜΗΣΗΣ: Η απάντηση είναι ναι, αλλά αλλάζει όμως το πλαίσιο λειτουργίας. Θα σας πω τώρα αμέσως. Και σε αυτό. 


Δεν ξέρω πόσο χρηστική ήταν η σημερινή συζήτηση, αλλά νομίζω ότι το ερώτημα το οποίο απασχολεί έναν νεοεισερχόμενο στην Αυτοδιοίκηση, γιατί εδώ πέρα υπάρχουν συνάδελφοι οι οποίοι έχουν ήδη αποκρυσταλλωμένη και συμπυκνωμένη εμπειρία, μόνο που το θεσμικό πλαίσιο, η θεσμική υποδομή, δεν είναι αυτή που ήταν πριν κάποια χρόνια. Έχει αλλάξει δηλαδή το τοπίο τελείως. Και πρέπει να πω ότι έχει εισαχθεί τέτοια γραφειοκρατία που είναι ασύλληπτη και επιβαρύνει το σύστημα με πάρα πολλές εσωτερικές δαπάνες. Δηλαδή να το πω απλά, κοστίζει στην εθνική οικονομία αυτή η γραφειοκρατία ασύλληπτα νούμερα αλλά μας αφορά ως ένα βαθμό αυτούς που ασχολούνται θα έπρεπε να το είχαν λύσει από καιρό. 


Ξεκινάμε σε μια δύσκολη χρονική συγκυρία, μέσα στον πυρήνα του εκλογικού έτους. Ήταν λάθος που έγιναν οι εκλογές τον Ιούνιο κατά την άποψή μας, δεν το είχαμε εκτιμήσει όταν ψηφίστηκε ο σχετικός νόμος, γιατί θεωρούσαμε ότι θα έχουμε οικονομίες κλίμακας. Δεν συζητάω το ότι συμπέσαμε με τις Ευρωεκλογές. Αυτό και αν ήταν τραγική ιστορία. Όμως αυτό είναι το παιχνίδι, αυτά είναι τα δεδομένα. 


Τι κάνουμε; Είναι λάθος να επιδιώξουμε από την πρώτη στιγμή να υλοποιήσουμε έργο. Θα πρέπει να δώσουμε μεγάλη σημασία στο θέμα της οργάνωσης. Να καθοδηγήσουμε  το δυναμικό. Ξέρω ότι μιλάω σε Δήμους που έχουν ενδοχώρα και έχουν την ιδιαιτερότητα της νησιωτικότητας, που επιβαρύνει ακόμα περισσότερο τις διαδικασίες και τη λειτουργία του Δήμου. Δεν το συζητάω, το ξέρω πολύ καλά. Δεν είναι το ίδιο η δική σας λειτουργία με έναν ηπειρωτικό Δήμο. Ακόμα και με έναν ορεινό Δήμο. Όμως οργάνωση σε απόλυτο βαθμό, γιατί να έχετε στο μυαλό σας ότι το θεσμικό πλαίσιο είναι τόσο δαιδαλώδες και αντιφατικό μεταξύ του, που δεν υπάρχει περίπτωση να θέλεις να κάνεις κάτι και να μην μπορείς. Όσο και να σας φαίνεται αυτό παράδοξο. Πάντα μπορείς με νόμιμο τρόπο να κάνεις ότι θέλεις, γιατί ο νομοθέτης στην Ελλάδα έχει μια αγωνία μονίμως να σε εμποδίζει να κάνεις κάτι. Φτιάχνει, φτιάχνει νόμους, αλλά στο τέλος το μόνο που καταφέρνει είναι να μπορείς να κάνεις τα πάντα. 


Θέλει όμως μια προσοχή. Η κάθε απόφαση πρέπει να είναι πολιτικά και νομικά κατοχυρωμένη. Δηλαδή είναι προτιμότερο να χάσεις μία-δύο μέρες στη διαδικασία της αγωνίας να σπρώξεις τα πράγματα με μεγάλη επιτάχυνση, παρά να μπλέξεις σε δικαστικές εμπλοκές, γιατί εκεί είσαι τελειωμένος. Όταν πας στη δικαιοσύνη λες γεια χαρά, άσε το για την επόμενη ιστορία. Ή βάζεις Χ σε εκείνο το έργο και το ξανά κάνεις με έναν καινούργιο τίτλο πάλι από την αρχή.  Θα το λύσουν μετά τα εγγόνια σας στα δικαστήρια. 


Και πάμε για τις μελέτες τώρα, γιατί αυτή είναι η δουλειά μας. Να κάνουμε μελέτες, συν τρέχουσα διαχείριση. Εκεί πιστεύω οργάνωση, υπάρχει ένας μηχανισμός, στην Κάσο δεν υπάρχει τίποτε και σε νησιά… Εκεί δεν είναι να συζητάμε, είναι άλλη κατάσταση. …(εκτός μικροφώνου)… Δεν έχουμε πιστοποιημένη Υπηρεσία. Καλό είναι να μπορέσουμε να το κάνουμε αν μπορούμε. Πώς μπορούμε να το εκμεταλλευτούμε αυτό; Αν έχουμε τίποτα γνωστούς υπαλλήλους που δουλεύουν σε μεγάλους Δήμους, θα ξανά ανοίξει πάλι η εθελοντική κινητικότητα. Το δέλεαρ για τον υπάλληλο αυτό είναι ότι μπαίνει ένα μήνα σε διαθεσιμότητα, δηλαδή τι κάνει; Πάει ένα μήνα διακοπές. Κάθεται ένα μήνα και χάνει μόνο ένα 25% από τις αποδοχές. Σιγά, πόσο είναι; 150-200 €, δεν είναι παραπάνω. Και κάνει διακοπές. Όταν πάει όμως στο Δήμο, δεν τον ξανά κουνάει κανένας από εκεί. Ούτε σε διαθεσιμότητα μπαίνει, ούτε σε κρίσεις μπαίνει για να τον απολύσουν, ούτε, ούτε. Είναι κατοχυρωμένος. Εκείνος που θα πάει με τη διαδικασία της εθελοντικής κινητικότητας. Θα ανοίξει αυτό. Ψάξτε από τώρα ανθρώπους που θέλουν να γυρίσουν πίσω στα νησιά, γιατί ενδεχομένως θέλουν να περιορίσουν το κόστος διαβίωσης στα μεγάλα αστικά κέντρα. Υπάρχουν αυτοί. Στις κρίσιμες ειδικότητες στις οποίες σας λείπουν. Ακόμα και αν δεν είναι ειδικότητες που σας λείπουν, αρκεί να είναι κάποιος που στοιχειωδώς στροφάρει. Μην είναι ΑΜΕΑ, στο μυαλό εννοώ δηλαδή, αλλά να στροφάρει στοιχειωδώς. Μπορείτε να τον αξιοποιήσετε. Γιατί μπορεί να κάνετε και αν δεν έχετε προβλεπόμενη θέση στον Οργανισμό, μετακίνηση, μετάταξη σε  προσωποπαγή θέση. Γίνεται αυτό. 

Δεύτερο εργαλείο. 

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Το Δήμο. Υπό την προϋπόθεση ότι ο Δήμος έχει τα λεφτά. Αν και, προσέξτε τώρα, κάποιοι «πονηρούληδες» λένε ότι με τη μεταφορά της θέσης θα φεύγει και η πίστωση. Λένε κάποιοι. Αυτό δεν είναι τόσο όμως σίγουρο ότι θα γίνει γιατί το προσωπικό που φεύγει από ένα Δήμο, φεύγει γιατί ο Δήμος έχει τεράστιες λειτουργικές δαπάνες. Δεν το προβλέπει. Λέω ότι θα, στη νέα ρύθμιση. Έτσι λένε οι διάδρομοι. Λέω τώρα εγώ όμως ότι αν συμβεί αυτό και πας να αποφορτίσεις ένα υπερχρεωμένο Δήμο και του πάρεις και τα λεφτά, μια τρύπα στο νερό κάνεις, δεν τον σώνεις. Τον καταδικάζεις. Γιατί να δώσει προσωπικό αν του πάρεις και τα λεφτά; Δεν έχει κίνητρο. Ωστόσο η δυνατότητα θα υπάρξει, φροντίστε το. 


Το άλλο εργαλείο είναι η διαδημοτική κινητικότητα, μέσα στον ίδιο τον Δήμο. Όπου έχεις ανθρώπους οι οποίοι δεν έχουν δουλειά, δηλαδή δεν είναι τόσο επιφορτισμένη και υπάρχουν τέτοιοι υπάλληλοι στις Υπηρεσίες, τον παίρνεις και τον πας ή στην επιχείρησή σου, μπορεί να είναι ΔΕΥΑ αυτή ή ότι άλλο Νομικό Πρόσωπο Δημοσίου Δικαίου και αντίστροφα, μπορείς να πάρεις από την επιχείρηση ή από το Νομικό Πρόσωπο Δημοσίου Δικαίου εφόσον έχει σχέση εργασίας αορίστου χρόνου ιδιωτικού δικαίου ή μόνιμος υπάλληλος και επιλέγεις και από πού θα πληρώνεις τα λεφτά. Δηλαδή αν δεν έχει η επιχείρηση λεφτά για να καλύψει τις θέσεις εργασίας, τα πληρώνει ο Δήμος, μπορεί να τα πληρώσει ο Δήμος και να δουλεύει στην επιχείρηση αυτός ή τα πληρώνει ο Δήμος και δουλεύει  στο Νομικό Πρόσωπο. Ή αν το Νομικό Πρόσωπο έχει λεφτά γιατί έχει εισπράξεις, κάνω μια υπόθεση εργασίας, τον παίρνεις από το Νομικό Πρόσωπο, τον πας στο Δήμο, πληρώνει το Νομικό Πρόσωπο. Τώρα αυτό είναι μια επανάσταση, το προσωπικό. Πώς το δεχτήκανε, εγώ τι να σας πω; Ακόμα τσιμπιέμαι δηλαδή. Πέρασε στη Βουλή, τώρα πρόσφατα πέρασε. 
ΣΥΝΕΔΡΟΣ:  (εκτός μικροφώνου)

Α. ΚΟΙΜΗΣΗΣ: Δεν είναι σωστό. Είναι το αυτονόητο που έπρεπε να γίνει στο Δημόσιο εδώ και χίλια χρόνια πριν, όχι τώρα να το συζητάμε. 

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Ο Δήμαρχος, αλλά στο Νομικό Πρόσωπο ο Πρόεδρος του Νομικού Προσώπου. Σιγά, ο Δήμαρχος είναι. Αν δεν συμφωνεί ο Πρόεδρος του Νομικού Προσώπου, θα πάει σπίτι του, δεν το συζητάω.

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Μη γελάτε. Στη δημοτική πολιτική, εγώ είμαι κάθετος σε αυτά, έχεις πολιτική συμφωνία και υπηρετείς προγράμματα. Δεν μπαίνεις για να κάνεις το κομμάτι σου. Ούτε ο Δήμαρχος δεν μπαίνει για να κάνει το κομμάτι του. Ο Δήμαρχος έχει δεσμευτεί προγραμματικά στον κόσμο που τον ψήφισε. Η συνέπεια δηλαδή της πολιτικής σε σχέση με τα έργα, είναι αυτό. Όχι εμφανίζω εναλλακτικές και λέω πριν τις εκλογές διάφορα και μετά όταν βγω γεια χαρά, από εδώ πάνε και οι άλλοι, επειδή στην Ελλάδα τα θάματα τρεις μέρες και τέσσερις το μεγαλύτερο. Ο κόσμος έχει ωριμάσει σε αυτά. Νομίζω.


Άρα λοιπόν υπάρχει αυτή η δυνατότητα που είναι ισχυρό εργαλείο για το προσωπικό.

Πάμε στις μελέτες τώρα. Δεν έχουμε Τεχνική Υπηρεσία οργανωμένη. 

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Στα ΚΕΠ όχι. Πρόσεξε. Μπορείς από ΚΕΠ να πας τον υπάλληλό σου, αλλά όμως στα ΚΕΠ υπάρχει ειδική νομοθεσία, ειδική διάταξη. Τα ΚΕΠ είναι μια Υπηρεσία στεγανοποιημένη στη ΔΟΛΚΕΠ. Η ΔΟΛΚΕΠ ας πούμε στο Υπουργείο εκεί Διοικητικής Μεταρρύθμισης, όπου θεωρούν ότι αυτοί οι υπάλληλοι είναι δικές τους καραγκιοζοφιγούρες, ας το πούμε έτσι. Τους κάνουν ότι θέλουν. Δηλαδή μπορεί να σου φέρουν σε ένα Δήμο έναν υπάλληλο που έχει αναπηρία δεδομένη, χωρίς να σε ρωτήσουν αν έχεις λεφτά να τον πληρώσεις ή όχι. Σου τον έφεραν. Αυτοί. Δεν τον χρειάζεσαι, δεν το ξέεις αν τον χρειάζεσαι, δεν τον θέλεις, σου τον ακουμπάνε εκεί, σου τον παρκάρουν, πλήρωσε και τα λεφτά. Για τέτοια πράγματα μιλάμε για το ΚΕΠ.


Εμείς θέλουμε να πούμε ότι και στο ΚΕΠ θα πρέπει να υπάρχει δυνατότητα κινητικότητας. Κοιτάξτε, ο χειρότερος Δήμαρχος δεν είναι τόσο ηλίθιος για να μην ξέρει ότι εξαρτάται από ένα ορθολογισμό η επιτυχία του. Τώρα αν είναι κολλημένος και έχει πρόβλημα με ένα εργαζόμενο και όλο το focus της πολιτικής του 5ετίας θα είναι πάνω στον εργαζόμενο πώς θα τον εξοντώσει, αυτό δεν έχει σχέση με τη διοίκηση, έχει σχέση με την ιατρική. (…) το λύσεις διοικητικά, ούτε νομοθετικά. Έτσι είναι.


Μελέτες – έργα λοιπόν. Αφού έχεις το προσωπικό, κάνουμε και προσπάθεια να εξασφαλίσουμε μια νέα τεχνική βοήθεια. Δηλαδή στο ΕΣΠΑ καταφέραμε με ένα πενηνταράκι που  βγάλαμε την Τεχνική Βοήθεια και πήραν οι Δήμοι έναν ειδικό συνεργάτη, κατά κανόνα μηχανικό ή οτιδήποτε άλλο, που είχε εμπειρία στο να μπορεί να ωριμάζει ή να φτιάχνει τεχνικά δελτία, γιατί εκεί δεν είναι μόνο η ένταξη του έργου, είναι και πώς θα το παρακολουθήσεις μετά. Έχει ιστορία αυτό, το ξέρετε. Και τεχνική βοήθεια. 


Δεν έχουμε πιστοποιημένη Τεχνική Υπηρεσία; Καλό είναι να κάνουμε.

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Θα σας πω. Καλό είναι να κάνουμε. Το να διεκδικήσουμε ή να ψάξουμε να βρούμε κάποιον άλλον που θα μας πιστοποιεί τα έργα και θα έχει διαχειριστική επάρκεια εκείνος και θα μας βοηθάει, κοιτάξτε, κανένας δεν αγαπά τον εαυτό μας καλύτερα από εμάς. Σε αυτόν που θα πάμε, θα εξυπηρετήσει πρώτα τον εαυτό του άμα είναι συνάδελφος και άμα μείνει τίποτα και δεν έχουν τι να κάνουν, μπορεί να βοηθήσουν και τον άλλο Δήμο. Κατά κανόνα δεν θα σας κάνουν τίποτα. Η ΕΕΤΑΑ θα σας κάνει. Η Περιφέρεια ούτε καν θα σας κοιτάξει. Θα πηγαίνετε κάθε μέρα, θα σας βλέπει, καλώς τον Δήμαρχο, ναι, βεβαίως, αυτά, και από κάτω θα είναι στοιβαγμένοι οι φάκελοι για τις αδειοδοτήσεις μέχρι να λήξει η θητεία σας. Αυτό λέει η εμπειρία. Η ΕΕΤΑΑ θα σας κάνει.



Η δική μας η πρόταση, για να ξέρετε, ως ΚΕΔΕ, ήταν η εξής στο ΕΣΠΑ. Σας τρώω λίγο χρόνο, αλλά θέλω λίγο να σας μπάσω στη λογική, γιατί πιστεύω ότι αυτός είναι ο πυρήνας της πρώτης δουλειάς που θα λειτουργήσετε. Είπαμε δώσε Υπουργέ τη δυνατότητα, λέγαμε τότε στον Αλογοσκούφη και στον Παυλόπουλο, ένας Δήμος να φτιάξει ένα διαγωνισμό και να διεκδικήσει την εκδήλωση ενδιαφέροντος από οργανωμένα γραφεία της αγοράς με κοινοπρακτικό σχήμα, που ο ένας θα είναι νομικός, ο άλλος θα είναι οικονομολόγος, ο άλλος θα είναι τεχνικός, ώστε να μπορέσουν να κάνουν τη διαδικασία της ωρίμανσης των έργων και της επιλεξιμότητας, να ωριμάσουν αυτά και να ενταχθούν. Εγώ δεν θέλω να κάνω μηχανισμό και να πληρώνω μόνιμους υπαλλήλους. Εγώ είμαι σοσιαλιστής και το έλεγα αυτό να παίξω με την αγορά. Ο άλλος ήταν φιλελεύθερος και μου έφτιαξε κομμουνιστικό μοντέλο. Δηλαδή όλα να πάνε στο κράτος. Να μην υπάρχει τίποτα με τους κανόνες της αγοράς. Και αυτή είναι η αντίφαση των έργων και των πολιτικών, που τα πληρώνει η χώρα. Η οικονομία είναι συνέπεια της κακοδαιμονίας και της ανυπαρξίας κρατικής δομής και οργάνωσης. Αυτό πληρώνει η Ελλάδα. 

Άρα λοιπόν, θέλουμε να βρούμε μηχανισμούς και στοιχεία ώστε να μπορέσουμε να λειτουργούμε επιτελικά και το εκτελεστικό μας κομμάτι να το αναθέτουμε κατά περίπτωση, στο δημόσιο τομέα της οικονομίας; Στον κοινωνικό τομέα της οικονομίας; Στον ιδιωτικό τομέα της οικονομίας; Όπου έχουμε, το είπε ο Ράλλης, ελάχιστο κόστος με τη μέγιστη δυνατή ωφέλεια, εγώ θα πρόσθετα και την ποιότητα μέσα, γιατί είναι απαραίτητη προϋπόθεση. Μπορεί να σου πετάξει ο άλλος ένα έργο και να είναι για πέταμα. Και η ποιότητα με το ελάχιστο κόστος. Και το κράτος και ο Δήμος εγγυάται την εφαρμογή σωστά της νομοθεσίας που καλύπτει όλες τις περιπτώσεις. 


Πάμε λοιπόν, ξεκινάμε να κάνουμε τη διαδικασία της πιστοποίησης. Να φτιάξουμε τις απαραίτητες μίνιμουμ προϋποθέσεις που λέει ο νόμος για να έχουμε διαχειριστική επάρκεια άλφα, δεν θα σταθώ τώρα σε αυτές τις λεπτομέρειες. Αν το έχουμε και με τις μετατάξεις βρούμε την ιστορία, το κάνουμε. Να το προσπαθήσετε αυτό. Θα είναι μεγάλο λειτουργικό εργαλείο για να σπρώξετε πάρα πολλά έργα. 



Δεν έχουμε μελετητική δυνατότητα μέσα στην Υπηρεσία μας και δεν χρειαζόμαστε. Έχουμε δύο εναλλακτικές. Αν υπάρχει κάποια εμπειρογνωμοσύνη στην Τεχνική Υπηρεσία, στην ΤΥΔΚ δηλαδή, Δήμων και Κοινοτήτων, αν έχουν μείνει υπάλληλοι, στην πρωτεύουσα του Νομού, δεν ξέρω, σε ορισμένες περιπτώσεις έχουν μείνει. Αν δεν έχουν μείνει, πηγαίνουμε στην άλλη φάση με το μελετητικό πτυχίο του 30% της Α’ Τάξης. Επαναλαμβάνω, ανάθεση σε γραφεία που έχουν εμπειρία με το 30% του πτυχίου Α’ Τάξης. Εγώ έτσι δουλεύω, όλες τις μελέτες τις κάνω έτσι. Χαμηλό κοστολόγιο, γρήγορος χρόνος. 

Μένει το άλλο το κομμάτι μετά, της ωρίμανσης των έργων, γιατί έχουμε πολλαπλότητα στις αδειοδοτήσεις. Εκεί είναι ο καρκίνος και το μεγάλο άγχος και εκεί εμπλεκόμαστε πάλι με την Περιφερειακή Αυτοδιοίκηση γιατί είναι δικές τους Υπηρεσίες οι περισσότερες. Σε αυτό δεν υπάρχει συνταγή. Υπάρχουν προσωπικές σχέσεις, υπάρχει η πίεση, υπάρχει το συνεχές ταξίδι για να πας στην Υπηρεσία να πάρεις τον φάκελο από την άκρη του γραφείου για να τον πας στην άλλη γιατί ο άλλος υπάλληλος είναι από εκεί, τα ξέρετε πολύ καλά. Θέλει μια παρακολούθηση…

Κ. ΑΣΚΟΥΝΗΣ: (εκτός μικροφώνου)

Α. ΚΟΙΜΗΣΗΣ: Ναι, θα τελειώσω. Πολύ γρήγορα θα τελειώσω. Κουράζω, αλλά νομίζω ότι θέλει λίγο αυτό το πράγμα…


Στην ωρίμανση υπάρχουν και πολλές διαδικασίες τις οποίες έχουμε φροντίσει να τις περικόψουμε. Δεν το καταφέραμε αυτό. Υπάρχουν ορισμένες ανοησίες, όπως φερ’ ειπείν εκδηλώνεται ενδιαφέρον να εντάξεις ένα έργο, εντάσσεται το έργο και μετά πρέπει να συνεδριάσει το Δημοτικό Συμβούλιο για να πει αποδέχομαι τα λεφτά. Για τέτοιες ανοησίες μιλάμε. Όμως δυστυχώς αυτή  είναι η ελληνική διοίκηση, με αυτά κινούμαστε. 


Τώρα, στο κομμάτι των αμοιβών. Δεν σας είπε κανείς τίποτα,  πόσα λεφτά θα πάρετε. Ξέρετε. Θα πλουτίσετε. Να σας πω τι παίρνω εγώ; 1.507 μικτά, πληρώνω ένα πεντακοσάρικο γιατί είμαι πολιτικός μηχανικός, μου μένει ένα χιλιάρικο το οποίο ξανά φορολογείται γιατί έχω έσοδα, διαφορετικά δεν θα καθόμουν να κάνω τον Δήμαρχο, μου μένει-δεν μου μένει κανένα διακοσάρι καθαρά το μήνα και η πόρτα μου είναι πάντα ανοιχτή, αντιλαμβάνεστε. Όμως ωστόσο θα ξανά έκανα πάλι τα ίδια πράγματα γιατί πιστεύω ότι στην περίοδο της κρίσης το δημόσιο πρόσωπο που μπορεί να προσφέρει κάτι στον τόπο του, από τη θέση του Δημάρχου μπορεί να προσφέρει, του Δημοτικού Συμβουλίου. Κανένας άλλος θεσμός στην Ελλάδα αυτή τη στιγμή δεν μπορεί να κάνει τίποτα. Το μόνο που μπορεί να κάνει είναι να πηγαίνει στα κανάλια και να φλυαρεί από το πρωί μέχρι το βράδυ. Να δίνει τροφή δηλαδή για να καλύπτουν τις παραγωγές με χαμηλό κόστος, γιατί τα σίριαλ κοστίζουν για να πληρώσεις τους ηθοποιούς, ενώ η πολυλογία στα κανάλια καλύπτει τηλεοπτικό χρόνο με μηδέν κόστος. 


Για να κλείσω, πρέπει να κάνουμε και ένα στοιχείο αυτοκριτικής τώρα, έτσι; Δεν είμαστε οι Παναγίες του συστήματος και πολλές φορές αισθανόμαστε ψοφοδεείς μπροστά στον κίνδυνο του λεγόμενου πολιτικού κόστους ή ενδεχομένως στο φόρτο της διαχειριστικής καθημερινότητας. Δεν θελήσαμε να πάρουμε αρμοδιότητες που προέβλεπε ο 3852. Κατά βάση ήταν αρμοδιότητες με χαρακτήρα αδειοδοτικό, που μπορεί να μας έφερναν και χρήματα στα ταμεία, αυτές οι περίφημες 280-300 αρμοδιότητες. Κατά τη δική μου άποψη, για να μπορείς να διεκδικείς ρόλο ουσιαστικής εξουσίας, πρέπει να μπορείς να ασκείς αρμοδιότητες, ακόμα και χωρίς λεφτά λέω εγώ. Γιατί αν δεν έχει λεφτά να τις ασκήσει τις αρμοδιότητες, αφού δεν έχει λόγω της κρίσης, τότε είναι πιθανόν λόγω της εγγύτητας ο Δήμος να μπορέσει να τις ασκήσει σε πολύ μεγαλύτερο βαθμό από το μηδέν που δεν τις ασκεί το κεντρικό κράτος. Το όφελος ποιο είναι; Ο πολίτης τουλάχιστον θα απολαύσει κάτι στην περίοδο της κρίσης και όταν εμείς έχουμε πάρει τις αρμοδιότητες ισχυροποιείται πάρα πολύ η πολιτική μας εξουσία. 


Εγώ νομίζω ότι πρέπει να ζητάμε αρμοδιότητες. Σαφώς με τη συνταγματική πρόβλεψη, με τη μεταφορά των αντίστοιχων πόρων, αλλά στην περίοδο της κρίσης όμως υπάρχουν αρμοδιότητες που μπορούμε να τις πάρουμε χωρίς να μας δώσουν λεφτά, να βγάλουμε λεφτά από αυτές τις αρμοδιότητες. 


Τέλος, για να κλείσω, αν δουλεύω με τη στόχευση της επόμενης μέρας που στη δική μου καρέκλα θα κάτσει κάποιος άλλος, δεν έχω άγχος, δεν έχω ανασφάλειες και είμαι σίγουρα επανεκλεγμένος. 


Σας εύχομαι να εκλεγείτε χίλιες φορές, τουλάχιστον…

ΣΥΝΕΔΡΟΣ: (εκτός μικροφώνου)

Α. ΚΟΙΜΗΣΗΣ: Θα σας πω γιατί το λέω αυτό. Γιατί η εκλογή του Δημάρχου τεκμαίρεται κάθε μέρα. Κάθε μέρα εκλέγεσαι και κάθε μέρα αναβαπτίζεσαι. Όταν εισπράξεις τον καλό λόγο από τον πολίτη που θα σε πάρει να σου πει ότι σε ευχαριστώ που μου έβαλες τη λάμπα, αυτή είναι η πεμπτουσία της επιτυχίας στο θεσμικό σου ρόλο. Ακόμα και όταν κάνεις εχθρούς, φανατικούς εχθρούς, γιατί είσαι συνεπής στη στρατηγική σου και στο όραμα που έχεις βάλει για να πάει μπροστά η περιοχή σου, και τότε είσαι επιτυχημένος. Δεν πρέπει να είσαι κότα ή κοτόπουλο. Πρέπει να είσαι πάντα πολιτικός. 


Καλή δύναμη, καλή θητεία σας εύχομαι και μην ξεχνάτε ότι αυτές οι θέσεις, είναι θέσεις επί θητεία, δεν είναι μόνιμες. Κάποιοι άλλοι θα είναι μετά από εμάς. 

Κ. ΑΣΚΟΥΝΗΣ: Να σας ευχαριστήσουμε. Μετά από όσα είπα και ο Αποστόλης και ο Γιώργος και όλοι οι ομιλητές. Σήμερα ήταν η πρώτη ενημερωτική Ημερίδα. Νομίζω βάλαμε κάποια ζητήματα για προβληματισμό, για να σας λύσουμε πιθανόν κάποιες απορίες.. Προσέξτε μέσα τον φάκελο, έχει πάρα πολύ σημαντικά στοιχεία, αξιοποιείστε τον. Υπάρχουν Υπηρεσίες στην ΚΕΔΕ και στην ΕΕΤΑΑ, ιδιαίτερα στην ΚΕΔΕ, που μπορείτε να απευθυνθείτε, όσο μπορούμε και εμείς, γιατί μη φαντάζεστε ότι έχουμε τις φοβερές Υπηρεσίες, να σας βοηθήσουμε. Όμως αυτό το οποίο χρειάζεται από όλους μας είναι και η αυτομόρφωση. Δηλαδή ότι θα πρέπει και εμείς οι ίδιοι οι Δήμαρχοι να ασχοληθούμε με το αντικείμενο το οποίο αναλαμβάνουμε, γιατί δεν είναι ένα αντικείμενο. Έχεις από τα πολεοδομικά, έχεις τα τεχνικά, έχεις το περιβάλλον, έχεις τα οικονομικά, έχεις τα κοινωνικά. Δηλαδή είναι το πιο δύσκολο πολιτικό εγχείρημα που αναλαμβάνει κάποιος. Όταν ο άλλος πηγαίνει στο Υπουργείο Εργασίας ή στο Υπουργείο Παιδείας, έχει μόνο ένα αντικείμενο. Εμείς είμαστε μια μικρή κυβέρνηση. Οι νησιωτικοί Δήμοι έχουν μεγαλύτερη ιδιαιτερότητα από ότι έχουμε οι υπόλοιποι Δήμοι. Για αυτό και υπάρχει ειδική ρύθμιση στο Σύνταγμα, αλλά και στον Καλλικράτη, για τη νησιωτικότητα, η οποία δεν έχει εφαρμοστεί. 


Παρακαλώ λοιπόν πάρα πολύ, ας αξιοποιήσουμε αυτή την ιδιαιτερότητα της νησιωτικότητας που την προβλέπει και το Σύνταγμα…

Α. ΚΟΙΜΗΣΗΣ: (εκτός μικροφώνου)

Κ. ΑΣΚΟΥΝΗΣ: Τη βάλαμε, ναι. Τη βάλαμε στην κατανομή για να πάρουν περισσότερα χρήματα. 
Και επιπλέον, μην ξεχνάμε, εγώ δεν είμαι – επαναλαμβάνω – από νησί, μην ξεχνάμε ότι υπάρχει και αυτό που το ονομάζαμε σε κάποιες ημερίδες, το μεταφορικό ισοδύναμο. Αυτό είναι ένα βασικό στοιχείο πάνω στο οποίο πρέπει να πατήσετε, να πατήσουμε…
ΣΥΝΕΔΡΟΣ: (εκτός μικροφώνου)

Κ. ΑΣΚΟΥΝΗΣ: Άκουσέ με να σου πω κάτι. Κανένας αγώνας  δεν πάει χαμένος. Να το εξηγήσω. Χαμένος πάει εκείνος ο αγώνας που δεν δόθηκε ποτέ. Δηλαδή όταν είπαν θα εξαιρέσουμε από τις προσλήψεις τους νησιωτικούς Δήμους, εμείς βάλαμε ζήτημα ότι θα καταγγείλουμε συνολικότερα την αποδυνάμωση του νησιωτικού χώρου που έχει σχέση με τα εθνικά θέματα. Τώρα λοιπόν είναι θέμα συνεργασίας με τους αιρετούς, δηλαδή τους εκλεγμένους Βουλευτές, Βόρειου και Νότιου Αιγαίου, να παρθούν κάποιες πρωτοβουλίες και από τις ΠΕΔ και εμείς την έχουμε κάνει, και με τον Κουσουρνά την κάναμε, το τονίζω, και με τον Υψηλάντη, σας λέω έναν Βουλευτή που θυμάμαι τώρα πρόχειρα, και με τον Κρεμαστινό. Να αξιοποιήσουμε αυτές τις πρόνοιες του Καλλικράτη και του Συντάγματος, γιατί ο νησιωτικός χώρος είναι ο πιο ζωτικής σημασίας χώρος για την ύπαρξη του έθνους μας. Χωρίς να είμαι εθνικιστής, ήμουν παλιά στους Ιταλούς, ξέρουν κάποιοι, λέω το εξής. Τα σύνορα της χώρας ξεκινούν από τον Έβρο και ουσιαστικά τελειώνουν στο Ισραήλ και στο Λίβανο. Αυτό είναι και το μεγάλο πλεονέκτημα της χώρας. Όλος ο αιγαιακός χώρος είναι αν θέλετε η καρδιά πάνω στην οποία πρέπει να στηριχθεί η Ελλάδα. 


Τώρα λοιπόν μπαίνετε μπροστά σε μια μάχη, έχουμε πέντε χρόνια μπροστά μας. Ας δοθούν μάχες γύρω από αυτό, να το αναδείξουμε ως βασικό στοιχείο, για να μπορέσουμε πράγματι αυτό το στρατηγικής σημασίας χώρο, μαζί με τα νησιά και τον κόσμο που έχει μείνει εκεί, να αντιμετωπίσουμε τις όποιες προκλήσεις. 


Μέσα από την καρδιά μου καλή επιτυχία σε όλους. Όσο μπορούμε να βοηθήσουμε θα το κάνουμε, αλλά επαναλαμβάνω, συν Αθηνά και χείρα κίνει. 

